
PIRMAS SKYRIUS 


— Argi nematote, kad čia kabo lentelė su užrašu „Nepersisver- 
ti“? Negi jums valdžios draudimas nieko nereiškia? 

Tokią pastabą jaunuoliui, kuris dairėsi persisvėręs per langą, 
davė pagyvenęs, išblukęs ponas su akiniais. Tai vyko traukinyje, 
kažkur už Liublino. Jaunuolis įtraukė galvą ir atsigręžė. 

— Gal žinote, kokia dabar bus stotis? —- paklausė jis. 

- Jeigu aš jūsų klausiu, ar žinote, kad persisverti per važiuo- 
jančio traukinio langą draudžiama, tai gal pirma reikėtų atsakyti 
į klausimą, o tik paskui pačiam jį užduoti, - jau griežčiau tarė 
tasai formalistas žuvies veidu ir į šerius panašiais plaukais, su 
auksine grandinėle palei pilvą. Jaunuolis tučtuojau sklandžiai 
1r lengvabūdiškai atsakė: 

- Atsiprašau. 

Tas sklandumas ir lengvabūdiškumas dar labiau suerzino 
į Žuvį panašų poną. Tarėjas Šimčikas be galo mėgo mokyti 
ir mMuštruoti Žmones, bet negalėjo pakęsti, jeigu į jo pastabas 
būdavo žiūrima ne itin rimtai. Jis nepalankia akimi nužvelgė 
savo auką. 

Tai buvo tamsus blondinas, kokių dvidešimties metų, itin 
gero sudėjimo. Nors vasara dar tik prasidėjo ir vakarai būdavo 
vėsūs, jis vilkėjo tik žydrus tinklinius marškinėlius be rankovių, 
mūvėjo pilkas kelnės ir avėjo teniso batelius ant plikos kojos. 


„Kas gi jis galėtų būti? —- mąstė tarėjas. - Vežasi net dvi rake- 
tes, tai gal jis kokio nors šių kraštų dvarininko sūnus? Cha, tačiau 
jo rankos šiurkščios, nagai neprižiūrėti, kaip po fizinio darbo. 
Oir plaukai ne itin išpuoselėti, ir balsas panašesnis į prasčioko. 
Vadinasi, proletaras? Ne, proletaras neturėtų tokių ausų ir akių. 
Bet lūpos ir smakras vis dėlto beveik kaip prasčioko... ir apskritai 
jis kažkuo įtartinas... kažkoks mišrūnas.“ 

Kiti keleiviai turėjo būti tokios pat nuomonės, nes irgi iš pa- 
dilbų žvilgčiojo į jaunuolį, kuris stovėjo nugara atsirėmęs į sieną. 
Galiausiai tarėją Šimčiką pagavo toks smalsumas, kad kol kas 
jis nutraukė polemiką dėl ne itin rimto požiūrio į nurodymus ir 
pamokymus, dėstomus išmanančių žmonių, ir nusprendė ver- 
čiau išsiaiškinti nepažįstamojo anketinius duomenis, O tai jam 
nebuvo sunku, nes jis netgi per atostogas visada jausdavosi esąs 
valdininkas, pratęs užpildyti visas formuliarų grafas. 

— Kuo dirbate? - paklausė jis. 

- Teniso treneriu. 

— Amžius? 

- Dvidešimt. 

— Dvidešimt? Ko - dvidešimt? Dvidešimt metų? Prašau atsa- 
kyti tiksliai! - susierzinęs prarado kantrybę tarėjas. 

— Dvidešimt metų. 

— O kur važiuojate? - įtariai paklausė. Tas asmuo jam vis 
labiau nepatiko. Šimčikas visada kiek įtariai žiūrėjo į žmones, 
kurie pernelyg skubiai ir nuolankiai atsako į klausimus, ilgalai- 
kė biurokrato praktika jį išmokė, kad dažniausiai tokių asmenų 
sąžinė nėra visiškai švari arba jie ketina ją susitepti... Vaikinas 
atsakė: 

— Važiuoju netoli, į vieną dvarą, kur esu pasamdytas padirbėti 
treneriu. 


- A, - numykė tarėjas, - tai gal važiuojate į Ocholovskių Poly- 
ką? Ką? Iš tikrųjų! Iš karto supratau, nes panelė Ocholovska yra, 
pasakyčiau, garsi tenisininkė. Ar ilgam ten važiuojate? 

— Neee... O pagaliau nežinau, kaip pasiseks. Turiu sutvarkyti 
raketes, atnaujinti kortą ir treniruoti tą panelę, nes, regis, ji neturi 
su kuo žaisti. 

- Aš irgi ten važiuoju, —- nusprendė, kad dera pranešti, tarėjas 
ir paduodamas ranką atsainiai tarė: - Šimčikas. 

Treneris nusilenkdamas atsakė: 

— Valčakas. 

Tą valandėlę prie jų priėjo džiūsna senukas, kuris nuo pat 
pradžių įdėmiai klausėsi pokalbio. 

— Ką, ponai, į Polyką? - paklausė jis. - Tai puiku, nes aš irgi 
ten važiuoju. Leiskite prisistatyti, - kreipėsi jis į tarėją. - Esu 
Skolinskis, Česlovas, profesorius, tikriau - meno istorikas. Sko- 
linskis! Jūs veikiausiai važiuojate į pensioną, ką? Duodu žodį, 
puikiai pasirinkote, Polykos dvaras - ne pensionas, pone, o tikras 
rojus, kartais išties džiaugiuosi, kad dvarininkai bankrutuoja ir 
turi savo dvaruose įkurti pensionus, nes niekur daugiau Žmogus 
taip nepailsi kaip kaime. Gyvenu ten jau dvi savaites, dabar tik 
trumpam nulėkiau į Varšuvą ir nieko nelaukdamas vėl grįžtu. 
Nuostabi vietovė, ponai! Beje! Panelė Maja Ocholovska, būsimoji 
jūsų partnerė, - sušuko jis pasisukęs jaunojo trenerio pusėn, -— 
irgi važiuoja šiuo traukiniu. Leiskite prisistatyti, esu Skolinskis, 
profesorius, tikriau —- meno istorikas. Galėčiau jai pristatyti jus, 
bet nenoriu būti nediskretiškas, mat ji važiuoja su sužadėtiniu... 
tiesą sakant, jos sužadėtinis važiuoja su kunigaikščiu Holšans- 
kiu, - žinote, tuo kunigaikščiu iš Mysločės, esančios visai netoli 
nuo Polykos, - taigi tas jos sužadėtinis, ponas Cholavickis, va- 
žiuoja su kunigaikščiu vienoje kupė, nes yra jo sekretorius, oji, 


vargšelė, važiuoja gretimoje kupė. Kunigaikštis truputį... šitą 
aną... - jis pirštu pabaksnojo sau į kaktą, - ir sekretorius negali 
nuo jo atsitraukti nė per žingsnį. Taigi, šiaip ar taip, gal verčiau 
netrukdykime jaunajai porai. 

Saulei leidžiantis traukinys monotoniškai trinksėdamas rie- 
dėjo per liūdną kraštą - tamsžalį ir lygų. Vis dažniau iš abiejų 
pusių išslinkdavo miškai, vis dažniau traukinys visu greičiu 
kirsdavo nedidelius pušynėlius. Abu ponai pasinėrė į pokal- 
bį, o Marianas Valčakas, Liublino klubo „Kolektyvas“ treneris, 
švilpiniavo žiūrėdamas į skriejančius pro šalį vaizdus. Jam buvo 
nuobodu. Apskritai nuobodu jam būdavo dažnai. Kartais už- 
puldavo toks nuobodis, kad tiesiog nebegalėdavo ištverti. Ir jis 
sumanė pasivaikščioti po traukinį. 

Pirmosios klasės vagonas, per kurį jis dabar neskubėdamas 
žingsniavo, buvo beveik tuščias, bet viena kupė jį sudomino. 

„Veikiausiai čia važiuoja tasai kunigaikštis“, - pagalvojo jis ir, 
neva šukuodamasis priešais veidrodį, kabantį ant sienos, dirs- 
telėjo vidun. 

Vaizdas išties buvo nepaprastas. Lentynos nukrautos didžiu- 
liais lagaminais, iš pažiūros labai senoviškais; pravira reikme- 
ninė, matyt, menanti dar Napoleono laikus, oriai ilsėjosi ant 
pigaus, prasto fabrikinio pledo. Lazda su dramblio kaulo in- 
krustacija stovėjo šalia nudrengto skėčio, o visur aplinkui mėtėsi 
daugybė ryšulėlių, krepšelių su maistu, dėžučių, ir visa tai kartu 
beveik priminė diližanų epochą. 

Tarp tų prabangių ir pigių daiktų, išmėtytų kur papuola, 
snaudė mažas, liesas, sumenkęs senukas, atrėmęs galvą į siuvi- 
nėtą pagalvėlę, vilkintis neįtikėtinai senais drabužiais, su dideliu 
lopu ant dešiniojo kelnių kelio, tačiau jo veidas, nors suvaikėjęs 
ir todėl keliantis pagailą, spinduliavo tokiu valdingumu ir rafi- 


nuotumu, kad kiekvienas, vos metęs žvilgsnį, turėjo suprasti, jog 
priešais šį sulysėlį sėdintis elegantiškas ponas, vilkintis tobulo 
kirpimo kostiumą, daugių daugiausia galėjo būti to įspūdingo 
asmens sekretorius ir valdinys. Tasai sekretorius rankoje laikė 
atverstą knygą, bet neskaitė, - tik susimąstęs žvelgė pro langą. 

Staiga garbusis senolis nusičiaudėjo ir atsimerkė, - o atsi- 
merkęs pamatė į jį spoksantį jaunuolį, - ir išpūtė, stačiai išspro- 
gino savo mažas išblukusias žydras akutes, tarsi būtų išvydęs 
vaiduoklį. Jo veidas paraudo. Senukas mėgino kažką sakyti, 
sujudino lūpas ir ūmai kad riktelėjo: 

— Franiau! Franiau! 

Ištiesė rankas į priekį, bet jo keliondraugis atsisuko nuo lango 
ir vienu trūktelėjimu nuleido durų užuolaidėlę. 

Valčakas, nelabai supratęs, kas atsitiko, vis dėlto nusprendė 
verčiau deramai pasitraukti ir žvilgtelėjo į gretimą kupė. Jam 
prieš akis atsivėrė nė kiek ne mažiau įdomus vaizdas, netgi gal 
kiek panašus į aną, ką tik pradingusį, bet tam tikra prasme vi- 
siškai kitoks. Kupė sėdėjo jauna mergina - ir miegojo. 

„Aha, - pagalvojo jaunuolis, - veikiausiai tai panelė Ocho- 
lovska.“ 

Negalėjo regėti jos veido, nes buvo šį užsidengusi ranka, ta- 
čiau jį nustebino miegančiosios poza - tas elegantiškai vilkintis, 
lieknas ir dailus kūnas buvo numestas į kampą, kojos, smarkiai 
sulenktos per kelius, rėmėsi į priešais esantį suolą, liemuo per- 
sikreipęs į šoną, galva beveik žemiau kojų, - tarsi būtų norėjusi 
išsirinkti kuo nepatogesnę pozą miegoti, tarsi nebūtų galėjusi 
atsigulti dar ekscentriškiau, netgi brutaliau. Tiesiog knietėjo pa- 
purtyti ją už peties ir šūktelėti: kaip jūs miegate! 

— Bet kad ir miega, nėmaž savimi nesirūpindama, - sumur- 
mėjo jis. —- Tarsi nė kiek savęs negerbtų. Tarsi jai būtų vis viena, 
ar galva žemiau kojų, ar aukščiau... O juk elegantiška panelė... 


Traukinys riedėjo monotoniškai trinksėdamas, viskas kra- 
tėsi ir šokčiojo, kratėsi ir mieganti panelė. Jaunuolis žiūrėjo 
į ją su tokiu domesiu, kad apskritai pamiršo, kur esąs ir kur 
važiuoja. 

Tiesą sakant, ji nelabai jam patiko, jam labiau prie širdies 
buvo vyresnės ir kūningesnės, tačiau kažkodėl negalėjo atplėšti 
nuojos akių. Ir galiausiai suprato. 

— Juk ji miega lygiai taip kaip aš! - nustebo jaunuolis. 

Iš tikrųjų, kiek kartų jam pasitaikydavo nubusti naktį, visada 
panašia poza - jis visada taip miegodavo, kartais kolegos net 
pasišaipydavo. Na, gerai, taip miega jis, tai suprantama, - bet 
kad taip, be jokios pagarbos sau, miega toji elegantiška panelė... 
„Miega kaip komisariate ant suolo, - nusprendė jis. - Įdomu, ar 
čia toji Ocholovska?“ 

Jos apsiaustėlis buvo pakabintas prie pat durų. Iš jo kišenės 
kyšojo baltas vokas. Jaunuolis sudvejojo, bet smalsumas įveikė 
skrupulus, - išsitraukė laišką ir, dirsčiodamas į miegančiąją, ėmė 
skaityti. Taip, tai ji. Laiškas buvo adresuotas Majai Ocholovskai. 
Štai kas jame buvo parašyta: 


Mano brangi Majute! 

[ei užsimanytum Varšuvoje paviešėti dar porą dienų, drąsiai 
gali tai padaryti, nes aš čia puikiai tvarkausi, o svečių - deja - vi- 
sai nedaug. Baisu, kad savo senuose garbinguose namuose esame 
priverstos priimti svetimus žmones. Bet ką padarysi! Ir kad bent 
tai dar apsimokėtų! Tačiau noriu Tau parašyti visai apie ką kita. 
Apie Tavo sužadėtuvės šu ponu Henriku. 

Mano brangiausiasis vaikeli, juk žinai, kad iš visos širdies trokš- 
tu Tau laimės. Leidžiu Tau pačiai apsispręsti, nes žinau, kad manęs 
vis biek nepaklausytum, bet Tavo uždarumas mane baisiai kankina. 

Juokinga, kad tai rašau laiške, juk už kelių dienų būsime kartu, bet 
nuoširdžiai prisipažįstu, jog nemoku su Tavimi kalbėtis. 

Argi tas motinai nėra baisu — negalėti pasikalbėti su dukra 
svarbiausiais ir asmeniškiausiais klausimais. Tačiau tarp mūsų 
susiklostė tokie santykiai, kad kai kuriuos klausimus daug lengviau 
galėčiau aptarhi su svetimu žmogumi nei su Tavinu. 

Mano mylimiausioji dukrele, nepyk, kad šitai rašau. Žinau, kad 
mane myli, ir Tu žinai, kad aš gyvybę už Tave paaukočiau, bet bend- 
ros kalbos mes nerandame. Tad pasinaudoju fiziniu atstumu tarp 
mūsų — pamėginsiu laiške išdėstyti tai, kas guli man ant širdies. 
Tiesiog perskaityk, ir niekada daugiau apie tai nekalbėsim, gerai? 

Jau kurį laiką baiminuosi dėl Tavęs taip stipriai, kad tai užnuo- 
dija kiekvieną laisvesnę mano valandėlę. 

Bijau Tavo grožio, Tavo jaunystės, norėčiau, kad mažiau pa- 
sitikėtum savimi... Kaip tą pasakyti?.. Jaučiu Tavo viduje slypint 
užsispyrimą, ambiciją, nepasolinamą laimės troškimą. Man regis, 
esi taip išalkusi pasaulio, Tau taip pėr maža monotoniškos nūsų 
kaimo egzistencijos, jog esi pasirengusi viskam, kad tik pasiektum 
turtingą didmiesčio gyvenimą. 

Ar manai, jog Henrikas Tau visa tai suteiks? Ar iš tikrųjų esi 
prie jo prisirišusi, ar Tau svarbu tik tai, kad jo padedama ištrūksi 
iš čia? Gal net jau pasiskaičiavai, kad po poros metų jį mesi... 

Net jeigu jauti jam šiokią tokią simpatiją, gal ją pažadino jūsų 
prigimties panašumas — nepasotinamas prabangos troškimas? 
Kartais man atrodo, kad nei jis Tave gerbia, nei Tu jį, kad tai san- 
tykiai iš išskaičiavimo ir dviejų visiškai laukinių žvėrių susime- 
timas kartu. Dieve mano, ką aš rašau! Bet tegu taip ir lieka. Jei 
klystu, jei tai tik senos moteriškės, auklėtos kitais laikais ir kitais 
idealais, nesuprantančios šiuolaikinio jaunimo, plepalai, nepyk an! 
MANMęS. 


Tačiau juk supranti, kad tokios prielaidos gali kankinti. Pasaulis 
kasdien man darosi vis baugesnis ir nesuprantamesnis. Nesaugote 
savo garbės ir negerbiate nei savęs, nei kitų, - tas ir yra blogiausia. 

Pinigus, kuriuos paėmei Varšuvoje, gali išleisti visus, nes ne- 
tikėtai gavau 1 300 zlotų — Lipkovskis galų gale atsiskaitė. Taip 
atpratau nuo didesnių pinigų, kad išHies bijau namie laikyti tokią 
sumą! Kol kas padėjau į kairįjį Tavo spintos stalčių. Tad prašom 
nesivaržyki dėl išlaidų, nusipirk drabužių, kokių tik reikia, nės tam 
pinigų visada atsiras, turi atsirasti! Baisu, kad aš pati stengiuosi 
išugdyti ir palaikyti Tavo prabangos poreikį, bet Tu man pernelyg 
patinki! Esi didžiausia mano silpnybė! Tikiuosi, per tas kelias die- 
nas Varšuvoje patobulinai savo žaidimą. Nepyk ant manęs, vaikeli, 
pagalvok apie tai, ką parašiau, ir prieš mane apsimesk, kad apskritai 
šito laiško nesi gavusi. Ar myli manė? 


Mama 


Valčakas įkišo laišką atgal į jos apsiausto kišenę. 

Taip, tai buvo panelė Ocholovska, talentinga tenisininkė, 
kurią nuo rytdienos jis turėjo „patempti“ —- būsimoji jo partne- 
rė. Aha, vadinasi, ji nori ištekėti už turtingo vyro, - aišku, kas 
nenorėtų, - kiekviena nori ištekėti už turtingo vyro ir mėgautis 
gyvenimu. „Visai kaip aš!“ - pagalvojo jis ir nusijuokė. 

Traukinys ėmė lėtinti greitį. Jaunuolis grįžo į savo vagoną, 
kur tarėjas Šimčikas ir profesorius Skolinskis nuo viršutinės 
lentynos jau buvo nusiėmę bagažą ir vilkosi paltus. Vagonai 
susiūbavo ir sustojo. 

— Lipame! - tarė profesorius. - Traukinys stovi tik dvi mi- 
nutes! 


ANTRAS SKYRIUS 


— Ar yra arkliai iš Polykos? 

Tokį klausimą stovėdamas stoties prieangyje ir žiūrėdamas 
tiesiai prieš save uždavė tarėjas Šimčikas. Jam iš paskos nešikas 
tempė du lagaminus ir patalynės maišą. 

Nesulaukęs atsakymo, tarėjas paklausė garsiau, tačiau būrelis 

Jeigu Šimčikas kreiptųsi į kurį nors iš jų, tučtuojau gautų in- 
formaciją - tačiau jis klausimą paleisdavo į orą, tad berniūkščiai 

— Tai bent rėkaloja! - tarė jauniausias krapštydamasis nosį. 

Tai suerzino tarėją, jis paraudo. Bet tučtuojau tapo šaltas ir 
ramus, nes iš nugaros jį kažkas užkliudė. 

— Atsiprašau, - tarė tarėjas atsigręždamas, - būkite atsarges- 
nis! Jūs mane užkliudėte krepšiu. 

— Ką? Aš? Jus? Krepšiu? Tūkstantį kartų atsiprašau, — tarė 
profesorius, nes tai jis netyčia krepšiu dunkstelėjo Šimčikui per 
nugarą. - O, ką aš matau! Panelė Maja! Ponai, leiskite man jus 
supažindinti. Ponas... na, kaipgi ten... Šimonas... 

— Iždo tarėjas Šimčikas, — prisistatė tarėjas ir pridūrė: - Siun- 
čiau telegramą, kad atvažiuoju. 

- Tūkstantį kartų atsiprašau. Šimčikas. O čia ponas Minčikas... 
Tenisui... 


— Puiku! - tarė panelė Ocholovska, paduodama kiekvienam 
iš jų ranką. - Tilpsime visi, nes yra dar brika bagažui. 

Pririedėjo vežikas, ji su profesoriumi atsisėdo ant užpakalinės 
sėdynės, o tarėjas su Valčaku įsitaisė ant suoliuko. Važiavo klam- 
piu keliu, abipus driekėsi retas miškas; kartais jis prasiskirdavo, 
atverdamas plynus, liūdnus ir plačius laukus. 

Saulė jau nusileido, ir tyla net skambėjo ausyse. Visi nutilo. 
Miškai nė valandėlei nesitraukė iš horizonto, bet dabar kelias 
vedė per pievas, kur ne kur nubertas mažais medeliais. 

— Koks kraštas! - galiausiai tarė tarėjas. 

— Taip, čia nyku, skurdu ir liūdna, —- nusijuokė panelė, ir Valča- 
kui pasirodė, kad tasai juokas jam pažįstamas. Įdėmiai pažvelgė 
į ją. Ji kalbėjo labai tyliai, nežinia, ar iš koketiškumo, ar dėl kokių 
kitų priežasčių, bet tai suteikė jai paslaptingumo. Vis dėlto tas 
juokas jam iš kažkur pažįstamas. Kas iš jo pažįstamų taip juo- 
kiasi? Staiga ir be jokios suprantamos priežasties jo širdis ėmė 
labai stipriai plakti. 

„Kas čia dabar, po galais?“ — pagalvojo jis. 

Leidosi sutemos, ir artėjančios nakties skraistė ėmė gaubti 
medžių šakas... Virš pievų kilo didelis mėnulis. Toli, kaimelyje, 
amsėjo šunys. Valčakas negalėjo įveikti jį užplūdusio keisto ne- 
rimo, stengėsi žvilgsniu perskverbti tirštėjančius šešėlius, kartą 
net pamanė, jog sapnuoja... Didelė senovinė karieta, tokia, kokio- 
mis jau mažiausiai šimtą metų niekas nebevažinėja, traukiama 
ketverto arklių, trinksėdama, girgždėdama ir skimbčiodama 
pakinktais dideliu greičiu pralėkė pro juos ir dingo dulkių tu- 
muluose. 

— Kas čia buvo?! - sušuko tarėjas. 

Profesorius persisvėrė ir smalsiu žvilgsniu nulydėjo nyks- 
tančią griozdišką karietą. 

— Tai Mysločės kunigaikštis, —- paaiškino jis. 

— Taip, - patvirtino Maja. - Jis irgi, vargšelis, grįžta iš Varšu- 
vos. Jūs nežinote didžiausios mūsų kraštų įžymybės, - kreipėsi 
ji į tarėją. - Mysločė yra per kelis kilometrus nuo Polykos. Dabar 
važiuojame Mysločės žeme. 

— Bet kodėl jis važiuoja tokia transporto priemone? Juk ji 
dar iš karalienės Bonos laikų! - nusistebėjo Šimčikas. - Tokia 
nepatogi ir triukšminga. 

— Kodėl? Nes yra visiškai kuoktelėjęs! - paaiškino profeso- 
rius. - Štai kodėl, tarėjėli! Senis kunigaikščiokas nuo neatme- 
namų laikų yra, švelniai tariant, keistuolis. Mane stebina, kad 
buvo nuvykęs į Varšuvą, juk jis iš savo pilies nė nosies nekiša. 
Ponui Henrikui su juo buvo oi nesaldu, - kreipėsi jis į panelę 
Ocholovską. 

- Žinoma, - atsakė toji. - Henrikas vos ne vos įkalbėjo jį leistis 
į šią kelionę, bet ką padarysi, jei reikalai verčia. Varšuvoje jis 
neleido Henrikui atsitraukti nė per žingsnį. 

— Pažvelkite, tik pažvelkite! - šūktelėjo profesorius tarėjui. - Iš 
čia galima pamatyti pilį, tik nežinau, ar nebus per tamsu. 

Tačiau mėnulis jau liejo savo šviesą ant beribės lygumos, 
kur ne kur nusagstytos fantastiškais medžių siluetais. Blausiai 
nušviesta sužibo vandens baltuma — tai Muchavas lėtai ir tingiai 
per lygumą plukdė savo vandenis, sudarydamas milžiniškas 
užlajas, kartais tiesiog negalėdamas pajudėti iš vietos... 

Tarėjui prieš akis nusidriekusį platų vandens paviršių gali- 
ma būtų pavadinti ežeru, jei ne pačiose netikėčiausiose vietose 
augantys meldų, ajerų ir gluosnių kuokštai. Tai labiau panėšėjo 
ne į ežerą, 0 į potvynio užlietą lanką ar gausybę tvenkinių. Kur 
ne kur žemė ir vanduo taip susimaišė, kad sunku buvo atskirti, 
kuris gaivalas viešpatauja. 

Tame beviltiškame lygumų kraštovaizdyje tikra staigmena 
žvilgsniui buvo nemaža kalva, iškilusi nežinia iš kur ir kaip. O 
dar didesnę nuostabą kėlė ant kalvos viršūnės stovintis didžiulis 
pastatas. 

Šimčikas, būdamas trumparegis, neįžiūrėjo smulkmenų, bet 
nujautė didžiulį akmens masyvą - iš jo šovė aukštyn didžiulis, 
gal kokių šešių aukštų, bokštas apgriuvusia viršūne. Jis karalia- 
vo kraštovaizdyje — vienišas, orus, feodalinis... Kylantis rūkas 
pamažu ėmė kloti pilies papėdę. 

- Juk tai milžiniškas pastatas! — nustebo tarėjas. 

— Cha! - atsakė profesorius. - Šimtas septyniasdešimt ap- 
griuvusių kambarių, salių, koridorių ir ko tik nori dar! Bet meno 
istorikui pilis yra nieko verta. Jokio stiliaus, suprantate! Apleisti 
griuvėsiai, na, tipiška sugriuvusi ponų rezidencija. Lenkijoje, 
kaip Žinote, - didaktiškai kalbėjo jis toliau, - nėra daug architek- 
tūros paminklų. Senovėje būta nuostabių pilių, tačiau per karus 
su švedais beveik visos buvo sugriautos, o kas liko - pražuvo dėl 
nepriežiūros ir savininkų kultūros stokos. O kiek dar paminklų 
išardyta ir akmenys išvežioti... Dabar sakoma, kad Lancutas yra 
gražiausia rezidencija Lenkijoje. Bet Lancutas - tai vaikas, pien- 
burnis be praeities! Tiesa, ten prabanga, oranžerijos, marmurinės 
arklidės ir dievai žino kas dar, bet nėra senovės patinos! Mysločė 
skaičiuoja bent šešis šimtus metų! 

— Šešis šimtus? - nustebo tarėjas. - Šiuose kraštuose? 

- O taip, - atsakė profesorius. - Kadaise čia stovėjo senųjų 
kunigaikščių Holšanskių-Dubrovickių pilis. Gynybinė pilis čia 
yra nuo seniausių laikų... Ši pilis, - ne be melancholijos pridūrė 
jis, - praeityje buvo labai svarbus statinys, bet dabar... et... akme- 
nų krūva, ir daugiau nieko! Melancholiška pamišėlio buveinė ir 

mirštančios giminės karstas... Jau šimtą metų čia gyvena vieni 
pamišėliai. 

Jie vėl įvažiavo į mišką. Tamsa sutirštėjo, nes mėnulis tik 
retkarčiais prasiskverbdavo pro šakas, ir Valčako širdį suspaudė 
begalinis sielvartas. O kartu užplūdo stiprus nerimas, net turėjo 
susiimti, kad neiššoktų iš vežimaičio ir nepabėgtų į tankmę. 

Tų niūrių vietų melancholija paveikė ir profesorių, nes jis 
nutilo, tik tarėjas ėmė samprotauti apie lenkams būdingas ydas - 
netvarkingumą, nevalyvumą, apsileidimą, taip pat rūpestingos 
priežiūros stoką ir negebėjimą organizuoti konservavimo darbų. 
Niekas jo nesiklausė, visi, panirę į savo pačių mintis — gal į pra- 
eitį, gal į širdies kertelėje slypinčius slaptus nerimus, - klausėsi 
miško ošimo. 

Tada panelė Ocholovska kreipėsi į Marianą: 

— Pažaisime tenisą! - tarė ji. 

- Žinoma! - atsakė jis ir nusijuokė. 

Arjam pasirodė, ar ji tikrai įdėmiai pažvelgė į jį, taip, sugavo 
tiriančius jos žvilgsnius, šnairomis mėtomus į jį. Jam šovė į gal- 
vą, - o gal ji pamatė jį skaitantį laišką, -— bet ne, tai neįmanoma, 
juk miegojo. 

Tai kodėl taip į jį Žvilgčioja? 

Jis pakirdo iš susimąstymo, ir tuo pat metu profesorius pra- 
nešė: 

— Oho, atvažiavome. 

Jie įriedėjo į erdvią laukymę, ir už vartų juos apsupo šunys. 

Polykos dvaras buvo senas erdvus pastatas, su būdingu aukš- 
tu stogu ir mažu priebutėliu. Marianas stovėjo nuošaliau lauk- 
damas, kol pasibaigs įžanginės mandagybės ir pasisveikinimai. 

- Aha, - galiausiai tarė ponia Ocholovska, mat Maja šnibžte- 
lėjo jai kelis žodžius. - Puiku, kad atvažiavote. Mano duktė jau 


kurį laiką svajoja apie jus. Marysia, nuvesk poną į viršų ir paskui 
nunešk jam vakarienę. 

Ji draugiškai paspaudė jam ranką ir nuėjo paskui kitus sve- 
čius. Valčakas, vedamas merginos su žvake rankoje, lipo siaurais 
girgždančiais laiptais. Kambarėlis buvo pastogėje ir visai mažiu- 
kas. Kambarinė - daili ir protinga, nors jauna. Ji tarė: 

— Čia dubuo ir vanduo, rankšluostį netrukus atnešiu. Jeigu 
jums ko nors prireiktų, prašom skambinti, bet, ko gero, čia yra 
viskas, ko reikia. 

— Ar pas jus daug svečių? - paklausė sėsdamasis ant lovos. 

- Ai ne. Be tų, kurie atvažiavo šiandien, dar yra viena dakta- 
rienė iš Lvovo ir viena ponia. Sezonas tik prasideda. 

Palinkėjusi labos nakties, ji išėjo. Valčakas priėjo prie lango 
ir pamėgino jį atidaryti, bet neįstengė, - tad atidarė tik orlaidę. 
Švelniai šlamėjo seni parko medžiai, o iškart už jų stūksojo miš- 
kas, tylus ir kurčias. Jaunuolį vėl apėmė nerimas. Jam atrodė, 
kad be reikalo čia atvažiavo ir kad jam būtų geriau, jei dabar pat, 
kad ir pėsčiomis, grįžtų atgal. Bet kur turėtų grįžti? Jo gyvenimą 
iki šiol rikiavo vieni atsitiktinumai. 

Atsitiktinai, būdamas dešimties metų, Liublino teniso klube 
tapo kamuoliukus padavinėjančiu berniuku. Tėvas, šaltkalvis, 
labai pritarė sūnaus „tarnybai“,juolab kad sūnus ne sykį parnešė 
namo daugiau arbatpinigių, nei jis pats uždirbdavo per dieną 
sunkiu triūsu. Berniukams klube buvo mokama už valandą, bet 
dažnai vienas ar kitas turtingesnis svečias duodavo mažėliui 
50 grašių ar net ir visą zlotą. Tiesa, Marianas galiausiai išmoko 
tą papildomą uždarbį pasilikti sau. 

Tėvas, pastebėjęs, kad pajamos sumažėjo, ir neturėdamas 
kaip jų sukontroliuoti, pradėjo jį mušti, bet tai tik įtikino ber- 
niuką, kad jis elgiasi teisingai. Jis ėmė nekęsti tėvo ir nebūtų 


davęs jam nė sulūžusio skatiko, net jeigu grėstų būti mirtinai 
primuštam. Kasmet jų santykiai vis prastėjo, nes sūnus augo ir 
darėsi savarankiškesnis. Įprato negrįžti namo naktį, nakvodavo 
pas draugus, pareidavo tik kas kelios dienos, o tada dažniausiai 
gaudavo į kailį. 

O klube - lygūs, raudonu moliu nuberti laukai, saulė, baltai 
vilkintys ponai ir ponios, juokai, šūksniai, linksmumas. Ak! Ma- 
rianas čia įleido šaknis, išmoko išdykėlišku sąmoju ir įžūlumu 
išvilioti pinigus, o kartu per pertraukas tarp vieno ir kito seto 
pasiskolindavo žaidėjo raketę ir mėgindavo žaisti. Senstantis 
treneris, kartu ir klubo valdytojas, ponas Miečkovskis atkreipė 
dėmesį į ypatingus berniuko gabumus ir nusprendė išmokyti jį 
treneriu. Paskolino, tikriau sakant, atidavė jam nudrengtą raketę. 

Būdamas šešiolikos, Valčakas jau mokėjo teisingai paduoti 
kamuoliukus pradedantiems baltojo žaidimo mėgėjams ir išti- 
sas valandas treniravo moksleivius bei pensiono mokines. Taip 
pat išmoko įtempti raketes ir - dar geriau - apgauti naujokus, 
įtikindavo juos, kad turi nepaprastą talentą. 

Tuo metu nutiko dar vienas džiugus įvykis: tėvas išvyko už- 
darbiauti į provinciją, ir berniukas apsigyveno pas Miečkovskį. 
Be to, dar užsidirbdavo klubo restorane, tikriau - valgykloje, 
kurią Miečkovskis pamažu ir nejučiom pavertė „restoranu“, į 
kurį galėjo užsukti ir lankytojai iš gatvės. 

Bet Valčakas korte ir restorane išlepo. Jam įgriso treniruoti 
nemokšas, norėjo žaisti pats - ėmė labiau rūpintis savo, o ne 
partnerio, žaidimu, užbaigdavo žaidimą mirtinais kamuoliuko 
smūgiais, užuot padavęs partneriui taip, kad tas lengvai galėtų 
atmušti, be to, pasidarė irzlus, neklusnus, paniuręs, nepatenkin- 
tas, maištingas. Jam buvo nuobodu. Nebūtų galėjęs pasakyti, 
kodėl. Eidavo į kiną, skaitydavo pigius lengvo turinio romanus 

ir troško kitokio gyvenimo. Jam atrodė, kad kiekviena valanda 
čia praeina veltui, kad, užuot trynęsis pas Miečkovskį, galėtų ką 
nors padaryti - kur nors nuvažiuoti, ką nors pradėti, sugalvoti 
ką nors, kas galiausiai padėtų pasiekti šio to geresnio... 

Kartais vakare jį apimdavo toks sielvartas, kad užsimanydavo 
kartą ir visam laikui užbaigti savo gyvenimą. Jis vegetavo. Jautė, 
kad vegetuoja, kad neišnaudoja savo jėgų. Skaitydavo Sporto 
apžvalgą, atmintinai žinojo visų garsesnių tenisininkų pavardes 
ir įsivaizduodavo jų keliones į užsienį, varžybas, jų sėkmę, ova- 
cijas... Kodėl, po galais, jis turi smurgsoti provincijos miestelyje, 
prastame klube, užuot keliavęs ir laimėjęs, kaip anie. Na taip, 
jie buvo talentingi - tikri žaidėjai... Ojis, tiesa, visus čionykščius 
terlius įveikdavo vos panorėjęs, tačiau gero žaidimo dar nė akyse 
nebuvo matęs. 

Jis buvo taip pavargęs nuo tokio gyvenimo ir tokių minčių, 
kad vos tik pažįstamas inžinierius jo paklausė, ar nesutiktų porai 
savaičių nuvažiuoti į Polyką, iškart sutiko ir maldavo Miečkovskį 
ji išleisti. Apie panelę Ocholovską buvo skaitęs Sporto apžvalgoje 
kaip apie vieną talentingiausių jaunųjų tenisininkių. 

— Važiuosiu! - zyzė jis Miečkovskiui. - Jai tenka sėdėti kaime, 
o ten nei arti, nei toli nėra nė vieno žaidėjo - nėra su kuo žaisti! 
Treniruosiu ją ir restauruosiu raketes, o už tai gausiu išlaikymą. 
Tas kvailas dvi savaites jūs tikrai apsieisite be manęs! Ištrūkčiau 
tik dviem savaitėms! 

Ir ištrūko... O dabar, žiūrėdamas pro langą į kaimiškas, ne- 
judančias liepas, pradėjo gailėtis, kad ištrūko. Gal senas dvaras, 
gal liūdesys, kurį skleidė tas užkampis, žadino jam nerimą ir 
kažkokią keistą širdgėlą. Prisiminė viską, ką patyrė kelionės 
metu - mįslingą kunigaikščio šūktelėjimą, perskaitytą laišką, 
panelės Ocholovskos miegą, jos juoką, žvilgsnius, pinigus, kurie 

čia paslėpti kažkokioje spintoje, - ir pats nežinojo, kas iš viso šito 
galėjo jį taip nuteikti. 

Jis su pasimėgavimu pasirąžė, net sąnariai sutraškėjo. 
Aaaach! - ir, pagalvojęs apie daugybę netikėtumų, kurie jo dar 
laukia gyvenime, tyliai, lengvabūdiškai nusijuokė. 

Ir tą pat valandėlę savo kambaryje pusiau nusirengusi panelė 
Ocholovska pasirąžė lygiai taip pat ir su tokia pat šypsena lūpo- 
se - galvodama apie tam tikrus savo projektus ir netolimos atei- 
ties planus. Papūtė lengvas vėjelis, ir liepos už lango sušlamėjo. 

Kitą rytą baltai vilkintys Valčakas ir panelė Maja lėtai ėjo per 
veją į teniso kortą, iš kur aidėjo kamuoliukams paduoti sukviestų 
vaikų balsai. Diena buvo nuostabi, be vėjo, šviesiai žydru dan- 
gumi slinko balti plunksniniai debesėliai. 

Kiekvienas judviejų nešėsi po pažastimi dvi raketes. 

Valčakas, puikiai išmanydamas baltojo sporto užkulisius, 
žinojo, kad panelei Ocholovskai (nors ji dar nebuvo dalyvavusi 
didesniuose mačuose) pavykdavo pasiekti neoficialių perga- 
lių - įveikti pirmąsias raketes, ir dar vyrus. Žinovai ne kartą 
yra atkreipę dėmesį į visapusišką jos žaidimo stilių, dėjo į ją 
didžiausias viltis ir pranašavo jai didžiulę sėkmę užsieniuose. 

O dėl Valčako, tai, tiesą sakant, klube nebuvo nė vieno žmo- 
gaus, kuris galėtų pasvajoti laimėti prieš jį setą, bet ir nebuvo 
žmogaus, žaidžiančio išties gerai. Tad jis nusprendė dabar tik 
padavinėti kamuoliukus ir mokyti ją tam tikrų smūgių. Pagaliau 
ir panelė Ocholovska kažin ar tikėjosi kokių nors ypatingų emo- 
cijų. Ėjo tylėdama, rodės, galvoja apie kažką kita - paniurusi ir 
išsiblaškiusi, įsmeigusi į žemę akis. Kai sustojo aikštėje - puikiai 
įrengtoje, kaip išsyk įvertino Valčakas, - neatsišaukė nė žodžiu, 
tik greitai nuėjo už galinės korto linijos. 

- Atviras smūgis, - šūktelėjo ji. 


Jis pasiuntė kamuoliuką, bet tasai atsimušė į tinklą. Kitas 
išskriejo už linijos. Galiausiai trečią jam pavyko paduoti, bet 
panelė Maja turėjo pribėgti, kad galėtų atmušti. Kiti kamuoliukai 
krito per arti arba per toli. Galop ji šūktelėjo: 

— Betgi jūs nieko neišmanote! 

Nė nepagalvojęs jis atrėžė: 

— Kaip kas moka, tas taip šoka. 

Ji stabtelėjo. 

— Gaila, kad nemokate geriau, - tarė gūžtelėjusi pečiais. 

Valčakas pasiuntė jai naują seriją kamuoliukų, ji juos atmuš- 
davo gražiu, puikiai išlavintu judesiu. 

Jis prisiekė sau, kad neatmuš nė vieno kamuoliuko, panieka, 
kurią jam parodė, iš tikrųjų smarkiai užgavo jo savimeilę. 

Panelė Ocholovska dabar ėmė mokytis uždaro smūgio, ypač 
atmušti kamuoliukus iš aukštai, - tai darydavo smarkiai atsi- 
lošusi atgal, rankomis atkraginusi raketę beveik už nugaros. 
Jos smūgiai, nutaikyti į galinę liniją, buvo tokie puikūs, kad 
Valčakas neištvėrė, - kai vienas kamuoliukas skriejo pro jį, atmu- 
šė. Kamuoliukas praskriejo per colį virš tinklo. Partnerė beveik 
priklaupė, atmetė raketę toli atgal ir žaibišku smūgiu pasiuntė 
kamuoliuką įstrižai kortą. 

Jis puolė prie kamuoliuko beveik anksčiau, nei jis buvo at- 
muštas, ir tik todėl suspėjo. 

Atmušė. 

— Ką?! - sušuko jau bėgdama, pasilenkusi. 

Jie apsikeitė serijomis labai stiprių uždarų įstrižų smūgių — 
raketės ėmė dunksėti ritmiškai ir greitai. Panelė Maja pati ne- 
žinojo, kada buvo išstumta iš korto ilgų, pražūtingų partnerio 
smūgių. Valčakas tuo pat metu kaip ir ji pribėgo prie tinklo, ir 
kai ji norėjo pakelti žvakę, jis smogė mirtiną smūgį iš viršaus, 
kurio atmušti ji niekaip negalėjo. 


- Žaidžiame setą! - sušuko ji. 

Valčakas pats labai nustebo dėl savo sėkmės. Suvokė, kad 
sužaidė itin gerai, bet turbūt - tikras stebuklas! - jie abu žaidė 
maždaug vienodai stipriai. Vaikinas susikaupė ir teisingai atmu- 
šė stiprų jos padavimą. Vėl sudūzgė raketės. Pirmi penkiolika 
taškų buvo jo! 

„Arba ji žaidžia blogiau, nei aš maniau, - šmėkštelėjo min- 
tis, - arba aš Žaidžiu geriau...“ 

Ir staiga savo esybės gelmėse jis pajuto tą beveik mistinį su- 
tarimą su prigimtimi, tą tikrumą ir neklystamumą, kurie kar- 
tais aplanko sportininką arba žaidėją. Suprato, kad iš tikro yra 
puikios formos. Užsimerkė ir padavimu, tiksliu smūgiu į patį 
kampą, įmušė jai taškų, šitaip laimėdamas pirmąjį geimą. 

Per kitą geimą panelė Maja ėmė žaisti atsargiau - kamuoliu- 
kai ilgai skraidė per tinklą, nešdami sėkmę tai vienam, tai kitam. 
O palei kortą ant suoliukų susėdo pensiono svečiai, privilioti 
žaidimo atbalsio. 

Žiūrovai dar labiau juos įkvėpė, ir partija nepastebimai virto 
vienu iš tų ypatingų, gaivališkų susitikimų, vienodai žavinčių 
tiek žaidėjus, tiek žiūrovus. Valčakas užmiršo viską pasaulyje, 
paniro į žaidimą visa galva — ir tą užsimiršimą lydėjo pašėlęs 
talento atradimo, pasireiškimo džiaugsmas - dabar jau nebeliko 
abejonių, kiekvienas smūgis patvirtino tiesą, kad jis geresnis už 
tą meistrę, kad jis tikra „klasė“, kad žengia keliu į meistrišku- 
mą! Ir dar prisidėjo pasitenkinimas, kad būtent ją muša, „kaip 
tik nori“. 

Nežinia kodėl jis pajuto baisų apmaudą dėl savo partnerės — 
sukandęs dantis daužė į kamuoliuką, tarsi daužytų ją, įdėmiu 
žvilgsniu gaudė kiekvieną jos judesį, su žvėries budrumu nu- 
matė kiekvieną krustelėjimą. 

Bet ir panelei Majai, greta nuostabos, pašoko toks apmaudas, 
kone pyktis, kad net pati apstulbo. 

Jie kovėsi tylomis, o sėdintys ant suoliukų žiūrovai, nors ir 
nesuvokiantys techninių žaidimo subtilybių, buvo taip įkvėpti 
jo aistros, kad plojo be perstojo. 

Lemiamo geimo tyloje aiškiai nuskambėjo vienos žiūrovės 
pusbalsiu pasakyta pastaba: 

— Kokie jie panašūs! 

- Iš tikrųjų, - atsakė kita. - Kaip keista! 

Tą akimirką panelė Ocholovska nepribėgo prie kamuoliuko. 
Ji stabtelėjo, paskui išėjo iš aikštės. 

— Dėkoju, - tarė ji. - Užteks. 

— Kaip? — nustebęs paklausė jis. - Nebaigsime seto? 

Abu sunkiai kvėpavo. Mergina pažvelgė į jį. 

— Ne. 

Ji buvo išblyškusi. Valčakas irgi išblyško ir turėjo suimti save 
į rankas, kad nenusikeiktų. Kas jai pasidarė? Nieko neatsakė. 

Draugija pasitiko juos šūksniais: 

— Kodėl liovėtės žaidę, juk buvo nepaprastai jaudinantis re- 
ginys! 

- Jūs puikiai žaidžiate! - tarė ponia Ocholovska. - Aš šiek 
tiek išmanau... Kur jūs mokėtės? Kas jūsų treneris? Darote ele- 
mentarių klaidų, bet talentas fenomenalus! Jūs esate ne treneris, 
o žaidėjas - jums pačiam nepakenktų treneris! 

- Jūs puikiai smūgiuojate! - tarė viena iš ponių, apkūni blon- 
dinė išverstomis akimis. — Ypač tie įstrižiniai... Nepaprasta! 

- Neprilygstama! - žavėjosi kita ponia, liesa ir kaulėta. - Nors, 
kaip man, kiek per stipru. Mano dukterėčia su drauge gali kur 
kas ilgiau žaisti vieną geimą. Žinoma, tai ne argumentas - jūs 

žaidžiate nuostabiai, o jūsų dukrelė, - ji pasisuko į ponią Ocho- 
lovską, - žaidžia angeliškai, tiesiog angeliškai! 

— Veikiau jau velniškai, - įsiterpė apkūnioji. - Dieve, koks 
temperamentas! 

— Na, na, - įsiterpė tarėjas Šimčikas, - neperdėkite. Nedera 
perdėti giriant. Jei žinotume, kaip smarkiai pagyros susuka gal- 
vą, daug atsargiau jas dalytume. Kur kas geriau sveiko kritiš- 
kumo atmosfera, - pridūrė jis valydamasis akinius. - Ir nereikia 
pervertinti sporto reikšmės! 

— Nuostabiai žaidė! - vis dar apimta ekstazės atsidūsėjo rie- 
bioji daktarienė. - Ir apskritai jie graži pora! O kokie panašūs -— 
sakytum brolis ir sesuo. 

— Nematau jokio panašumo, - šaltai atsakė ponia Ocholovska. 

— Žinoma, žinoma, mieloji ponia, nes ir iš kur! Žinoma! Bet vis 
dėlto juos sieja kažkoks bendrumas, tas pats temperamentas, tas 
pats atkaklumas, užsispyrimas, - aišku, tai tik išorinis įspūdis... 
Ak, mieloji ponia, nesupraskite to pažodžiui. 

Ponia Ocholovska patyliukais atsiduso. Perdėtas tarėjo Šim- 
čiko kritiškumas ir didaktizmas buvo vieni niekai, palyginti su 
sunkumais, kuriuos kėlė šios ponios. Liesoji buvo surūgusi ir 
šalta, o apkūniosios širdingumas buvo saldus ir karštas, tačiau 
nė viena nepraleisdavo progos jai įgelti, rėžti kokią įžūlybę. 

Abi buvo įsitikinusios, kad ponia Ocholovska, dvarininkė, 
laikanti pensioną materialinių aplinkybių verčiama, laiko tokią 
padėtį žeminančia ir į savo svečius žiūri su tam tikra panieka. 
Todėl (nors ponia Ocholovska nė kartelio neparodė nė lašelio 
neapykantos ar paniekos, netgi širdies gilumoje buvo joms nuo- 
širdžiai dėkinga už viešnagę) jos dėl viso pikto nusprendė užimti 
gynybinę poziciją ir parodyti tai dvarininkei, kad ne taip lengva 
padaryti joms įspūdį! 

Apskritai dvarininkė į jų sarkazmus reaguodavo visai ramiai, 
bet šįsyk kūningosios daktarienės pastaba ją skaudžiai užgavo. 
Nes joje buvo dalis tiesos! Maja išties buvo šiek tiek panaši į 
trenerį, ir tas panašumas sukėlė motinai nerimą, nes jis buvo 
ne išorinis, ne veido bruožų, o kitoks, nepagaunamas... Motina, 
kuri tiesiog drebėjo dėl savo dukters, nujautė, kad tas panašu- 
mas žada kažką negera, nors neįstengė suvokti, kas sieja Mają 
su tuo... na, su tuo ponu Valčaku. 

O, jos jausmas kilo ne iš puikybės, Majos motina neturėjo jo- 
kių bajoriškų aikščių, ji pernelyg gerai suvokė didžiųjų socialinių 
perversmų, kurie pamažu, bet nepermaldaujamai, sulygindavo 
visas klases ir kastas, esmę. Tad jeigu šitai sukėlė jai nerimą ir 
užgavo, tai ne dėl nederamo snabizmo, o dėl moralinės prigim- 
ties priežasčių. 

Jai atrodė, kad tai, kas juos sieja, yra bendras charakterio 
bruožas, prigimties giminystė... Neapibrėžiama, bet tikrai bloga, 
netgi piktavališka. Ponia Ocholovska persibraukė ranka kaktą, - 
o galjai tik pasirodė? 

- Eime pietauti, - tarė ji. 

- Ak, pietauti, mieloji ponia, - draugiškai šūktelėjo storoji iš- 
verstakė daktarienė. - Įsivaizduoju, kokie skanėstai mūsų laukia! 
Jau kad moka kaime gaminti - gali valgyti nuo ryto iki vakaro! 

— Daugybė žmonių miršta badu, o mes suvalgome daugiau, 
nei galime, - nepatenkinta tarė liesoji, stodamasi nuo suolelio. 

— Valgymo reglamentavimas, - apibendrino tarėjas, —- tiek 
įeinančių, tiek išeinančių substancijų reorganizacija ir norma- 
lizacija ekonomiškai valstybei yra būtinas dalykas, jis turi būti 
realizuotas įvedant specialias normas. Kiekvienas pilietis turi 
valgyti tik tiek, kiek reikia, kad deramai vykdytų valstybės jam 
patikėtas pareigas. 

Visi lėtai patraukė namų link. 

Valčakas po žaidimo iškart nuėjo į kitą aikštės pusę, kad nusi- 
ramintų, tad negirdėjo, apie ką jie šnekėjosi, tačiau jautė jų žvilgs- 
nius. Bet dabar pajuto, kad jį stebi dar kažkas. Tai buvo ne Maja. 

Stovėdama nuošaliau, ji kalbėjosi su aukštu, pečiuitu vyriškiu 
kruopščiai suderintais drabužiais - iškart pažino, kad tai tas pats, 
kuris su kunigaikščiu Holšanskiu važiavo vienoje kupė. 

Matyt, jis atjojo raitas, nes vilkėjo jojimo kostiumą ir šmaikš- 
čiu daužė sau per aulą. Šis nusiskutęs, augalotas, išpuoselėtas 


niekinamai, kaip žmogus, labai pasitikintis savimi ir visiškai ne- 
sirūpinantis kitais. Valčakui buvo pažįstama ta panieka, būdinga 
auksiniam jaunimui, retkarčiais apsilankančiam Miečkovskio 
klube ir restorane. 

„Kojis į mane taip spokso?“ - piktai pagalvojo jis. 

Jaunuolis visas net drebėjo iš pykčio. Tas žaidimas su Maja 
sukėlė daugiau pykčio nei nuostabos. Labiausiai jis pyko dėl to, 
kad išėjusi iš aikštelės mergina jam nepratarė nė žodžio. Abe- 
jinga, kalbėjosi su sužadėtiniu taip, tarsi prieš ketvirtį valandos 
nebūtų kovojusi aikštelėje iš paskutiniųjų. 

Tačiau per pietus (šįsyk jis valgė kartu su visais valgomajame) 
panelės Ocholovskos abejingumas nustojo jį erzinti. Atvirkščiai, 
ėmė kelti juoką. 

Ji turėjo siusti, kad žaisdamas jis ją nugalėjo ir aiškiai buvo 
pranašesnis. Tai buvo ne abejingumas, o, atvirkščiai - pyktis ir 
pažeminimas, nes jis, paprastas treneris, pasirodė esąs geresnis 
už ją. 

„Jaudinasi!“ — pagalvojo, ir tai galutinai jį apsvaigino ir kartu 
priartino prie jos. 

Sėdėdamas galustalėje jis staiga pasijuto esąs artimesnis tai 
merginai nei visi kiti - netgi sužadėtinis, ir nežinia kodėl tvirtai 
įsitikinęs, kad, nors ji nori parodyti nekreipianti į jį dėmesio, iš 
tikrųjų visa savo esybe stebi, ką jis daro. 
pusę, tučtuojau paraudo kaip aguona. 

Palenkė galvą, bet tuomet sužadėtinis, ponas Cholavickis, 
ėmė pasakoti anekdotą, ir visi nusijuokė. 

Tačiau viskas buvo labai neaišku. Kodėl ji paraudo? Ar tik 
todėl, kad pralošė? 

O kodėl žiūrėjo į jį brikoje? 

O kodėl jį stebėjo Cholavickis? 

O kodėl visų kitų čia esančių žvilgsniai slapčiom slydo nuo 
jos prie jo ir nuojo prie jos, tarsi tie žmonės negalėjo susilaikyti 
to nedarę? Kuris nors vis tarsi atsitiktinai pažvelgia į jį, o paskui 
į ją, arba atvirkščiai - netgi ponia Ocholovska... 

Iškart po pietų Marianas patraukė į mišką ir greitai nužings- 
niavo siauru takučiu per jauną atžalyną, vaikydamas sunkias, 
dideles muses, kurios tūpė jam ant nuogų rankų. 

Ji plėšte plėšė pašėlęs džiaugsmas. Negalėjo galvoti apie nie- 
ką kita, kaip tik apie teniso partiją su Maja, iš naujo išgyveno 
kiekvieną jos akimirką, o galvoje skambėjo rakečių stygos. 

Ar gali būti, kad jis turi talentą? Kodėl jam iki šiol niekas to 
nepasakė? Tiesa, klube jis žaisdavo nerūpestingai ir niekada 
negalėjo parodyti, ką moka, - nei sau, nei kitiems. O juk nuo- 
jauta jam kuždėjo, kad yra geresnis už juos, - ir todėl nuolatos 
buvo nepatenkintas! Todėl jautė, kad veltui eikvoja laiką! Todėl 
norėjo ištrūkti į pasaulį. Ak, žūtbūt reikia išvažiuoti į Varšuvą, 
tegul į jį pasižiūri, įvertina jo jėgas, patreniruoja, - o paskui jis 

važinės po pasaulį kaip Tločinskis! Jį išpylė karštis, nuo staiga 
užplūdusios laimės net sustojo. 

Ir vėl įsiliepsnojusi vaizduotė priminė jam kelis nuostabius 
kamuoliukus, kuriuos jis atmušė iš kone beviltiškų pozicijų. Ne, 
jis tikrai žaidžia geriau nei ji! Daug geriau! Kąji reiškia, palyginti 
su juo! Nusprendė vakare su ja pasikalbėti ir paprašyti, kad pa- 
dėtų jam užmegzti ryšius su Varšuvos tenisininkais. Neilgai juk 
pavydės jam jo meistriškumo, juk ji moteris, tad jie jokiu būdu 
nėra konkurentai. 

Ir netikėtai išėjo prie upės, kuri iš lėto, niekur neskubėdama, 
plukdė per mišką savo vandenis. Valčakas nusirengė ir paniro į 
šiltą, tingią srovę. Nuplaukė galelį - ir išlipo nedidelėje smėlio 
seklumoje, kur smarkiai kaitino saulė. Pasijuto neapsakomai 
pavargęs. 

Užmigo... 

Kai nubudo, saulė jau krypo vakarop. Upės vandenyje žibėjo 
žalsvi, violetiniai ir sidabriniai blyksniai, miškas kvepėjo - Valča- 
kas nuplaukė į krantą ir apsirengė. Pasuko dvaro link, bet mintys 
apie karjerą, keliones, išvykas, pergales nepaliko jo nė valandėlę, 
kartu su juo žengė per retą aukštastiebį mišką. 

Jį užplūdo pašėlęs gyvenimo geismas. Galiausiai ėmė bėgti, 
kad išsikrautų, lėkė nosies tiesumu, tarsi spruktų pats nuo sa- 
vęs... 

Taip bėgo kokius du kilometrus, kol nuvargęs prigulė po 
dideliu ąžuolu. Priglaudė veidą prie drėgnų samanų. 

Tada išgirdo balsą iš viršaus: 

— Ar ten kas nors yra? 

Vaikinas nustebęs užvertė galvą. Ąžuole, labai aukštai, tarp 
šakų, buvo matyti žmogaus figūra. Balsas vėl šūktelėjo: 

— Gelbėkite! 

— Kas jums?! - atsišaukė vaikinas. 

— Padėkite man nulipti žemėn. Pats negaliu, galva sukasi. 

Valčakas lengvai įsikeberojo į medį ir palypėjęs maždaug iki 
vidurio pamatė... profesorių, beveik pačioje viršūnėje apsižer- 
gusį šaką ir mėšlungiškai įsikibusį į kamieną. 

Vaizdas buvo toks juokingas, kad jis prunkštelėjo. 

- Ateinu! - šūktelėjo. 

— Greičiau, nes nukrisiu! Gelbėkite mane! 

Tačiau tai nebuvo lengva. Viršutinės šakos buvo tokios plo- 
nos, kad dviejų žmonių veikiausiai nebūtų išlaikiusios. Liauna 
viršūnė nerimastingai lingavo - o profesorius, be to, rankom 
įsikibo į Valčaką, iki kraujo suleido į jį nagus - net visas jo kūnas 
virpėjo. Vaikinas ėmė leistis su juo žemyn, nuo šakos ant šakos, 
nesirūpindamas, kokių pėdsakų ši operacija paliks ant gelbstimo 
nelaimėlio drabužių. O tasai tik dejavo: 

- A-ja-jai! 

Susmukęs ant samanų, jis kelias minutes negalėjo atsipeikėti, 
galiausiai paklausė: 

— Kur mano žiūronas? 

- Štai jis, - atsakė vaikinas, niekaip negalėdamas suprasti, ką 
senukas su žiūronu veikė medyje. 

- Jaunuoli, - iškilmingai tarė profesorius. - Jeigu ne jūs, bū- 
čiau nukritęs, nes labai bijau aukščio. 

— Tai kodėl ten įsilipote? — kvailai paklausė Valčakas. - No- 
rėjote apžiūrėti pilį? - staiga susiprotėjo jis. 

Pasekęs profesoriaus žvilgsnį, pamatė už miško prasidedantį 
liūną, o toliau, už poros kilometrų, iškilusį akmeninių sienų 
masyvą ir du kampinius bokštus, virš kurių kilo pagrindinis 
pilies korpusas nuolaidžiu stogu. Maždaug iš pastatų vidurio 
šovė tas didžiausias keturkampis bokštas, kurį matė anksčiau, 

važiuodamas iš stoties. Ten ir šen juodavo siaurų langų angos, 
apirę, atšiaurūs mūrai alsavo išdidžia, negyva vienatve. Iš arti 
pilis atrodė dar galingesnė ir fantastiškesnė... 

— Hm... be kita ko... - atsargiai tarė profesorius. - Be kita ko, 
norėjau apžvelgti pilį. O jūs kaip čia atsidūrėte? 

— Vaikščiojau po mišką ir pasiklydau. 

Profesorius tiriamai pažvelgė į jį. 

— Jūs čia naujokas, - tarė lyg ką svarstydamas. Valčakui buvo 
juokingas susiraukęs, sausas ir judrus jo veidelis. 

- Jaunuoli, - galiausiai tarė mokslininkas, - visų pirma žinok, 
kad pažįstu žmones, man gana pažvelgti į tave - ir žinau, su kuo 
turiu reikalą. Žmogaus charakteris įrašytas jo kūno sandaroje — 
suprantama, jei kas moka skaityti. Esi kur kas pavojingesnis, 
nei gali pasirodyti iš pirmo žvilgsnio, ir žinai, kuo remdamasis 
darau tokias išvadas? O, štai čia, - jis pirštais palietė jaunuolio 
veidą, - šių skruostikaulių susijungimas ir lūpų iškirpimas, no- 
sies ir akių kombinacija. Būk atsargus, nes jei neįstengsi suvaldyti 
savo aistrų, atsidursi kelyje, kuris... hm... Bet aš ne apie tai. Mano 
manymu, esi ūmios, bet doros prigimties. Vienu žodžiu, esu 
pasirengęs atskleisti tau vieną paslaptį, bet, žinoma, su sąlyga, 
kad niekam neprasižiosi. Norėčiau patekti į pilį, ir jeigu man 
padėsi, gerai tau atsilyginsiu. 

— Negi į pilį negalima įeiti? 

— Taigi, kad negalima! Tas ir yra, kad negalima! - aistringai 
sušuko profesorius. - Senasis kunigaikštis pusprotis, jo tėvas 
irgi buvo pusprotis, senelis irgi pusprotis. Jau kokius šimtą metų 
niekas negali įeiti į pilį, juolab kad... kad sekretoriai nepalankiai 
žiūri į žmones, kurie... Norėjau ten užeiti įprastai, pro vartus, 
bet jie užrakinti keturiomis spynomis, o pro langelį žvilgtelė- 
jo į mane senas tarnas, visiškas sklerotikas, ir burbtelėjo, kad 

kunigaikštis uždraudė įleisti. Visoje toje pilyje gyvena tik trys 
žmonės - kunigaikštis, sekretorius ir tas tarnas, daugiau niekas. 
Kiti tarnai negali įžengti vidun, jie gyvena bjauriose trobelėse, 
matote, ten, kairėje. Į pilį nieko neįsileidžia, o aš privalau ten 
patekti - privalau, net jei mane užpjudytų šunimis. 

— Okojums ten reikia? - Valčakas susidomėjęs stebėjo įsikarš- 
čiavusį senuką. Tasai susiraukė ir niekinamai pažvelgė į vaikiną. 

— Ką čia daug kalbėti! Jūs to niekada nesuprasite, net jei aiškin- 
čiau šimtą metų! Jaunuoli, jei manęs neapgauna mano nuojauta, 
manojįtarimai, išvados ir atsekti pėdsakai, tos pilies viduje slypi 
neįkainojami lobiai, vieninteliai tokie visoje Lenkijoje, kasykla, 
suprantate, stebuklų kasykla! Tai išimtis! Unikumas! Atradimas! 

Jis uždusęs nutilo... 

— Suprantate, pone, iš išorės tie mūrai atrodo grynai gynybi- 
niai. Pilis buvo statyta ne pasipuikuoti, tad iš išorės tai senovės 
tvirtovė, griežta, karinė... Aš ir pats visą gyvenimą maniau, kad 
Mysločės pilis niekuo nėra ypatinga — tik tiek, kad labai sena, 
mat reikia Žinoti, jog; tasai šiaurinis sparnas čia stovi beveik šešis 
šimtus metų. Bet sykį vienoje Romos bibliotekoje radau XVII am- 
žiaus nuncijaus Almario korespondenciją iš Lenkijos. Pasirodo, 
nuncijus lankęsis Lenkijoje ir, be kita ko, svečiavęsis pas kuni- 
gaikštį Holšanskį Mysločėje. Taigi Almaris, rašydamas apie pilį, 
pasakoja apie nuostabius ten regėtus paveikslus. Tai mane sudo- 
mino, bet būčiau viską pražiopsojęs, mat pamaniau, kad italas 
tais pagyrimais norėjo įsiteikti magnatui, tačiau paskui Radvilų, 
artimos Holšanskių giminės, aktuose irgi visai atsitiktinai apti- 
kau XVIII amžiaus dokumentą iš Mysločės - „Išmokėtų sumų 
sąrašą“, taigi skaitau, jėzusmarija, tokias eilutes: tapytojui už 
Dolabelos kurtų dviejų senovinių sienų lipdinių atnaujinimą... 
už dviejų Jordanso paveikslų restauravimą ir dekoravimą... vie- 

nasjų vaizduoja Adoraciją, o kitas — Cererą. Kai šitai perskaičiau, 
sakau tau, man net žadą užkando... Na, daug neaiškinsiu, vis 
tiek nesuprasi! Tik dar pasakysiu, kad Gabrielės d'Estrel krėslai, 
garsieji krėslai, kuriuos jai padovanojo jos meilužis, Prancūzijos 
karalius Henrikas IV, irgi yra tame inventoriaus sąraše. Be to, 
Hugo Sambino spintos! Supranti? O ten išvardyta tik tai, kas 
buvo taisoma, remontuojama. Tai kiek dar šedevrų slepiasi už tų 
mūrų? Ką dar rasčiau ten, viduje? Kokių lobių? Kokių teptuko 
ir kalto meistrystės stebuklų? 

Profesorius, prieš valandėlę Valčakui priekaištavęs dėl ais- 
tringumo, dabar pats tapo aistros auka. Jis kone verkė. Senatvinė 
aistra ir jaunatvinė aistra pažvelgė viena kitai į akis, neįsteng- 
damos viena kitos suprasti, kiekviena gyvenanti tik savimi, ap- 
linkui nematanti nieko daugiau... 

— O! - tarė profesorius. — Turiu juos pamatyti, turiu juos pa- 
liesti, turiu įsitikinti, ar iš tikro visa tai yra viduje. Juk tie šedevrai 
eina perniek, genda kiekvieną minutę... Reikia gelbėti! 

- Ir kiek toks paveikslas gali būti vertas? - paklausė Valčakas. 

- Juokingas klausimas! - supyko profesorius. - Tokie daiktai 
vertinami ne pinigais. Bet atsakysiu tau. Vienas toks paveikslas 
gali būti vertas net milijono! 

- Ir niekas nežino, kad ten yra tokių vertybių? 

— Tas mane labai stebina! Kaip Lenkijoje išliko tokia oazė, 
niekieno neatrastas draustinis? Bet supratau kaip, kai sužinojau, 
jog šimtą penkiasdešimt metų jokia civilizuota būtybė nebuvo 
įleista pro pilies vartus; juk trys paskutinės tos giminės kartos 
buvo girtuokliai, kortuotojai, mergininkai, žmonės, nė nenutuo- 
kiantys, ką jie turi, negebantys skirti renesanso nuo gotikos. O 
kuris iš ponų anuomet turėjo nors menką supratimą apie meną? 
Šedevrai pereidavo iš tėvo sūnui, ir visi taip prie jų priprasdavo, 

kad galiausiai nustodavo kreipę į juos dėmesį. Ir visada atsiranda 
sekretorius, - kuris ne be priežasties kompetentingiems žmo- 
nėms neleidžia įžengti vidun, prisimesdamas, esą... kunigaikštis 
kategoriškai draudžia! 

Jis nuleido balsą ir pamerkė akį Valčakui, o netrukus sušuko: 

— Kur mano žiūronas? 

— Regis, kunigaikščio sekretorius yra tasai ponas Cholavic- 
kis, - tarė Valčakas, žvilgsniu klaidžiodamas po didingus pilies 
mūrus. 

Pilies papėdę jau ėmė gaubti kylantis balkšvas rūkas, tad sie- 
nos atrodė dar aukštesnės. Tolumoje dangų spalvino paskutiniai 
saulės spinduliai, o slėniu vis arčiau slinko tiršta tamsa. 

Vaikinas atsiduso, nežinia kodėl jį vėl užliejo liūdesys. 

— Ponas Cholavickis, sekretorius, giminaitis, administrato- 
rius, įgaliotinis, patikėtinis, namiškis ir turto valdytojas! - kan- 
džiai padeklamavo profesorius. — Tipiškas rafinuotas storžie- 
vis! Storžievis eleganto kailiu! Brutalus nemokša! Cha, o gal ten 
nieko nėra, gal visos mano prielaidos klaidingos, - išsigando jis 
ir išsprogino akis į pilį, kuri tolo, didėjo ir nyko atslenkančios 
nakties tamsoje. 

Suamsėjo šunys ant pilies kalno šlaito išsidėsčiusiuose 
pastatuose. Oras virš liūno darėsi vis tirštesnis, sunkesnis, 
persunktas miglos, kiekvieną valandėlę galinčios susiplakti į 
balkšvą rūką. 

Siaubinga apylinkių dykynė, maliariškas, nesveikas klima- 
tas, liūdesys ir meldais apaugusių pelkių, kur ne kur perkirstų 
užtvankomis, apleistumas dar stiprino tragizmo ir mistinio pa- 
slaptingumo nuotaiką, gaubiančią senovinį lizdą - besibaigian- 
čios keistuolių giminės, kartu su pilimi virstančios griuvėsiais 
ir mirtimi, buveinę. 

Valčaką kaustė vis didesnė baimė - nežinia, dvasių, tamsos 
ar dar ko nors, kas gali nejučiom prigulti prie kojų ar iššokti 
iš tamsos ir tankmės. Jis turėjo tokią savybę - nuo džiaugsmo 
staiga pereidavo prie sielvarto, o tada liūdesys ir baimė apnik- 
davo visą jo esybę. O profesorius neatitraukė žvilgsnio nuo 
tamsuojančios pilies, tarsi stengtųsi ką nors įžvelgti kiaurai 
per mūrus. 

Staiga viename pailgame kampinio bokšto langelyje blykste- 
lėjo šviesa. Keista, ta vienintelė neryški, vieniša švieselė didžiu- 
liame pastate dar išryškino tuštumos jausmą - vaikinas sudre- 
bėjo nuo minties, kad šimte keliasdešimtyje kambarių gyvena 
tik trys žmonės: kunigaikštis, sekretorius ir kamerdineris, trys 
žmonės, slankiojantys po tuščius, drėgnus kambarius, tarp yran- 
čių turtų, virstančių dulkėmis... 

— Tame lange visada dega šviesa, - tarė profesorius. — Vei- 
kiausiai ten kunigaikščio kambarys. Na, eime, ir taip pavėlavome 
vakarienės. Nuo čia iki dvaro kokie keturi kilometrai. Dabar 
suprantate, - gestikuliavo jis, klupinėdamas ant akmenų, - ko- 
dėl man reikia jūsų pagalbos. Tikrai yra koks nors kitas įėjimas, 
ne tik pro vartus; kiek galiu spręsti, iš vakarų pusės sienos yra 
gerokai apirusios, o kai kur ir visai išgriuvusios. Bet sunkumas 
tas, kad arti neįmanoma prieiti, nes viskas matyti pro langus. 
Nenoriu sukelti įtarimų. Todėl, jaunuoli, turite man padėti, o 
už tai jums bus atlyginta. Reikia, kad nueitumėte prie pilies 
naktį arba kai pakilęs rūkas ir gerai apžiūrėtumėte, kaip galima 
įsibrauti. Kitą naktį nueitume drauge ir, jei pasiseks, patyliukais 
patikrinčiau tą senų rakandų sandėlį. Tada bent žinočiau, ar verta 
toliau dėti pastangas. 

- Ojeigu mus sugaus? 

- Tfu! - tarė senukas. - Ar ima baimė? 

Vaikinas pašnairavo į profesorių, kuris rimtu veidu trepeno 
gretajo. Bet į tą pasiūlymą rimtai nežiūrėjo. Jam nebuvo prasmės 
veltis į tokią aferą - jeigu būtų pagautas, susikompromituotų 
visam gyvenimui ir pražūtų jo kaip tenisininko karjera. 

Iškart neatsisakė tik todėl, kad pajuto profesoriui simpatiją, 
be to, tie pasakojimai įkaitino jo kaip avantiūristo vaizduotę. Ak, 
jei ne tas tenisas... 

„Turiu dar šį pat vakarą pasikalbėti su Maja, - pagalvojo jis. — 
Turiu sužinoti, ką ji mano apie mano žaidimą.“ 

— Dar pasikalbėsime, - pasakė jis profesoriui, kai abudu su- 
valgė jiems paliktą vakarienę. 

Dalis draugijos mažame salonėlyje lošė bridžą. Iš ten sklido 
gaižus liesosios valdininkaitės balsas, aiškinantis, kad nedera 
štai šitaip pramogauti, nes galbūt kaip tik dabar koks nors ne- 
bepagydomas ligonis merdėja baisiose kančiose ir t. t. 

— Tai kodėl jūs lošiate? — netekęs kantrybės galiausiai paklausė 
tarėjas Šimčikas. 

- O, atsiprašau! Negi aš viena turiu atsisakyti visų malonu- 
mų? - tarėji ir nepatenkinta mina padėjo kortą. 

Maja stovėjo prie lango su sužadėtiniu, kuris jai kažką pa- 
šnibždom aiškino - rodės, jie lyg ir barasi. 

Ją išvydęs, Valčakas netvėrė iš nekantrumo, norėjo pasikal- 
bėti su ja dabar pat, tučtuojau, nors gal būtų geriau palaukti iki 
ryto - galimas daiktas, kad blogas požiūris į jį, aiškiai pajustas 
šįryt, dar nepasikeitė. 

Merginos veidas nežadėjo nieko gero, buvo kupinas išdidu- 
mo ir paniekos. 

Bet jis turi su ja pasikalbėti! Turi tučtuojau, būtinai, privalo 
žinoti, kokie jo šansai, ką reikėtų daryti? 

Staiga panelė Ocholovska pasitraukė nuo Cholavickio, nu- 
traukusi jį per pusę žodžio, ir atsisveikinusi su draugija išskubėjo 
iš salono. Ėjo greitu žingsniu. 

Valčakas pavijo ją viršuje, mažame koridoriuke, jau ketinan- 
čią įžengti į savo kambarį. 

— Panele, malonėkite! - paprašė jis. 

— Ko reikia? - paklausė ji tyliu balsu. - Kuo galiu būti nau- 
dinga? 

Jos tonas buvo piktas, nemalonus. 

— Panele, - išlemeno vaikinas, - noriu šio to paprašyti... No- 
rėčiau pasikalbėti... Turiu prašymą... 

— Ar būtinai dabar? - paklausė dirstelėjusi į laikrodį. - Na, 
gerai, — ir atidarė duris. - Sakykite, koks reikalas, - nekantriai 
pridūrė, - jau vėlu. 

- Aš norėčiau nuvažiuoti į Varšuvą ir parodyti, kaip moku 
žaisti! Gal kas nors susidomėtų. Jūs ten visus pažįstate, gal galė- 
tumėte duoti man rekomendacinį laišką ar dar kaip nors... Ponia 
dvarininkienė sakė, kad turiu talentą. 

Jautė, kad mala labai kvailai. 

Panelė Maja, laikydama ranką ant durų rankenos, nenuleido 
nuo jo akių. 

— Ojeigu turėtumėte talentą, tai ką? 

— Kaip - ką? 

Jis sumikčiojo. 

- Tada viskas būtų visiškai kitaip. 

— Tikrai, - ji nesiginčijo, - visiškai kitaip. 

— Tikrai... 

— Dabar esate prastas treneris, o galėtumėte tapti garsiu Žai- 
dėju! Prieš jus atsivertų visos durys. Pasaulis... Šlovė... Pinigai... 
Moterys... Kelionės... Malonumai... 

Tuos žodžius ji ištarė taip godžiai, taip supratingai ir fami- 
liariai, kad staiga tapo Valčakui labai artima. Juodu pažvelgė 
kits kitam į akis. 

Ji tyliai, nervingai sukrizeno. Jis irgi nusijuokė - susirūpinęs, 
bet ir užsidegęs. 

Kaip gerai ji perprato jo troškimus! 

Ir staiga nublyško, veide plykstelėjo pyktis. 

— Ko jūs juokiatės?! 

Jis apstulbo. 

- Jūs irgi juokiatės! - išlemeno jis nežinodamas, ką atsakyti. 

— Man galima, ojums... ojums... Jūs per daug įsivaizduojate. 
Irgi mat, talentas! Žaidžiate vos kiek geriau nei vidutiniškai, tad 
išmeskite tą mintį iš galvos! Aš šiandien nebuvau nusiteikusi 
žaisti! 

Ir nesidairydama nubėgo žemyn. 

Jis stovėjo lyg perkūno trenktas. Netikėjo nė vienu jos žodžiu. 

Tačiau kaip ji su juo kalbėjo! 

Jei galėtų, primuštų ją - už tą kandumą ir panieką! Žiūrėjo į 
jį kaip... kaip į padugnę! Ką čia jai padarius, ką padarius tokio, 
kad prisim'ntų... Nieko negalėjo jai padaryti! 

Tada pro pravertas duris pamatė kambaryje stovinčią spintą 
ir prisiminė, ką skaitęs laiške, - ten buvo paslėpti pinigai, tūks- 
tantis ir keli šimtai zlotų. 

Gerai! 

Jeigu ji šaiposi iš manęs, tai aš nušvilpsiu tuos pinigus. Žaisti 
nemoku, bet apvogti įstengsiu! 

Jis apsidairė. Iš koridoriaus į svečių kambarius vedė įstiklin- 
tos durys — niekur nedegė šviesa, vadinasi, ten nieko nėra. Visi 
apačioje. 

Įėjo į panelės Ocholovskos kambarį. 

Jam buvo malonu, kad be leidimo įeina į jos kambarį, tai jį 
darė jai lygų... Visų pirma patikrino, ar yra kitos durys. Yra. Jos 
vedė į vieną iš svečių kambarių. 

Jeigu kas įžengtų, jis galėtų per tą svečių kambarį vėl atsidurti 
koridoriuje. 

Sudvejojo. 

Iki šiol nėra paėmęs svetimų pinigų — nė sudilusio skatiko. 

Bet iš jos paims! Apvogs ją! 

Parodys jai! 

Ant pirštų galų prisiartino prie masyvaus baldo, stovinčio 
palei sieną, ir atidarė: ten kabojo panelės Majos suknelės, uži- 
mančios maždaug pusę spintos. 

Pinigai turėjo būti viename iš dviejų apatinių stalčių, - bet 
kuriame? Abu buvo užrakinti. 

Tada jis išgirdo ant laiptų balsus. Nubėgo prie antrųjų durų, 
kad paspruktų projas į koridorių, bet čia ištiko katastrofa: durys 
iš anos pusės buvo užrakintos! 

Žaibiškai puolė atgal ir laiko turėjo tik tiek, kad spėtų pasi- 
slėpti spintoje. Įlindo tarp suknelių ir sandariai uždarė duris. 

Į kambarį įėjo Maja ir Cholavickis. Valčakas girdėjo kiekvieną 
jų Žodį, netgi pro plyšį galėjo juodu matyti. 

Barėsi... 

- Gal paliktum mane vieną, - tarė mergina, kaip visada tyliai, 
bet jos balsas išdavė susierzinimą. - Esu pavargusi. Gana apie tai. 

— Neišeisiu, kol man to nepaaiškinsi! 

— Neturiu ko aiškinti! Esi juokingas. 

- Žinau, kad esu juokingas, - sušnypštė jis. - Nesąmonė, kad 
turėčiau kelti sceną dėl to vaikigalio! Tik pamanykite: aš, tu ir 
treneris, ponas Valčakas! Koks tercetas! Bet tai krenta į akis! 

Manai, nemačiau, kaip paraudai prie stalo? Korte elgeisi kaip 
beprotė. Kodėl nutraukei žaidimą? Ar manai, jog nematau, kaip jį 
stebi? O dabar kalbėjaisi su juo viršuje ir grįžai visiškai praradusi 
pusiausvyrą! Ką tai reiškia? 

— Pagalvok, ką kalbi. Įžeidi mane! Apskritai tai tikra kiaulystė, 
kad manimi nepasitiki. O jau pavydas dėl... - nutraukė sakinį. — 
Turi jausti man daugiau pagarbos. 

— Aš? Tau? Pagarbos? Manai, kad nežinau, dėl ko su ma- 
nim susižadėjai? Tu apskaičiavai, kad verta porą metų pabūti 
Cholavickio žmona, nes Cholavickis bet kada gali tapti didžiai 
turtingas, - o tu neįsivaizduoji skurdaus gyvenimo. Be to, esu 
visai elegantiškas ir gana išvaizdus, neprastos kilmės - pats 
tas vyras dailiai moterytei, kuri... turi neblogą apetitą... ir nori 
spindėti. Ir aš turiu tave gerbti žinodamas, kad tekėsi už manęs 
iš išskaičiavimo, dėl turto?.. 

— O tu gal manai, jog, nežinau, kokiais keliais ketini tą turtą 
įgyti? 

Jis trumpam nutilo. 

— Vadinasi, žinai, ir vis tiek su manim susižadėjai?! 

Jo balse nuskambėjo įsiūtis. 

— O tu žinai, kad aš žinau, ir vis tiek susižadėjai su manim? 

Abu vėl nutilo. 

— Jau žinau, kokia tu! 

— Kokia? Kokia aš?! Jei manęs negerbi, kodėl ketini vesti? 

- Ar pasakyti, kokia tu? Tu esi... tu esi lyg, ir rafinuota, bet iš 
tikrųjų - prasčiokė, kaip moteris iš padugnių! Prasčiokė! Įsižeidi, 
kad pavyduliauju dėl to vaikigalio... Būnant su tavimi galima 
pavyduliauti dėl kiekvieno! Žinai, jei nebūtum tokia panaši į jį, 
man ir galvą nebūtų atėję... 

— Aš? Panaši? Į jį? 

— Nemeluok, pati tą kuo puikiausiai Žinai! Dėl to taip įdėmiai 
jį stebi! Juk jūs tarsi nulipdyti iš vieno molio - visi tą pastebėjo! 
Juk jo šypsena tokia pat kaip tavo, toks pats žvilgsnis, tokie pat 
judesiai - tiesiog skandalas! Tasai... tasai Valčakas! Visi tą mato! 
Tu pati puikiausiai apie tai Žinai ir todėl esi įsiutusi! 

— Išeik! 

— Gerai, išeisiu! 

Panelė Maja liko viena. Atsirėmė pečiais į sieną, stebeilijo 
tiesiai prieš save... 

Jos gražus veidelis sustingo - jo išraišką sunku būtų buvę 
nusakyti. Giliai kvėpavo. 

Vadinasi, tai tiesa! 

Vadinasi, jis irgi pastebėjo tą absurdišką, neįtikėtiną, idiotišką 
jos ir Valčako panašumą. 

Negirdėta neregėta! Dar brikoje, kai važiavo iš stoties, ji paju- 
to tokį giminingumą jam, kad net išsigando... O paskui aikštėje, 
kai abu kovojo su tokiu pat įniršiu... 

Ir ji išsigando, kad kiti Žmonės tai irgi įžvelgė ir pajuto. Ji, 
Maja Ocholovska, aiškiai ir visiems atrodo panaši į trenerį! 

Ji kuo puikiausiai žinojo menkiausias savo išvaizdos smulk- 
menas. Žinojo, kad tas panašumas yra ne dėl bruožų bendrumo. 
Jų lūpos, akys, plaukai, netgi koloritas buvo kitokie. 

Panašumas buvo gilesnis - toks pat fizinis tipas, veido iš- 
raiškos, žvilgsniai, juokas ir dar šis tas slaptesnio, menkiau pa- 
gaunamo. 

Nežinia, kur slypėjo tas panašumas, o juk puikiai suvokė, kad 
visi juos susiejo, kad pensiono svečių žvilgsniai nenuilstamai 
slysta nuo jos prie jo ir nuo jo prie jos, ieškodami to panašumo 
priežasčių... 

Ak, tai buvo nepakeliama! Maja nebuvo prietaringa, dėmesio 
nekreiptų į atsitiktinį išvaizdos panašumą... Bet tokia bendrystė 
su vaikinu, kuris jai nė per nago juodymą nerūpėjo, kuris buvo 
jai niekas, bendrystė su treneriu - tiesiog juokinga! 

Tai pavertė ją pajuokos objektu! Kėlė pavojų tapti kvailų sce- 
nų heroje, vertė idiotiškai rausti, prieš jos valią darė ją priklau- 
somą nuo jo! 

Visiška nesąmonė! - kad tokia optinė apgaulė galėtų šitaip 
smarkiai kristi į akis ir gristi Žmonėms ir jai pačiai! 

Atsistojo prieš veidrodį. Vėl kraujas mušė jai į skruostus. 
Labiausiai ją kamavo tai, kad šitaip gėdijasi! Ta, kuri niekados 
nerausdavo, dabar išsiduoda raudoniu. 

— Jei nebūčiau panaši, argi išdrįstų pasakyti, kad esu pras- 
čiokė! - sušnibždėjo. 

Cholavickis pataikė į jautrią jos vietą. Ji žinojo, kad jos grožis 
yra labai rafinuotas, - turėjo mažas rankas ir kojas, buvo įsimylė- 
jusi savo eleganciją, gal tai ir buvo svarbiausia priežastis, kodėl 
turėjo tekėti už Cholavickio - jis vienintelis galėjo ją tinkamai 
aprengti. 

Niekaip negalėjo atsigėrėti savo judesių grakštumu ir rafi- 
nuotumu! O, pasirodo, visa tai buvo panašu - į ką?! 

Tasai Valčakas padarė ją pašaipų objektu! Kompromitavo 
ją! Jos grožį pavertė juokingu ir banaliu! Su siaubu žiūrėjo į 
veidrodį. 

Tada suraukė antakius. Išgirdo sužadėtinio žingsnius ant 
laiptų! Jis grįžo! 

Pribėgo prie durų, norėdama jas užrakinti. Nieku gyvu ne- 
norėjo dabar jo matyti, jis buvo jai bjaurus! 

Bet prisiminusi, kad spynoje jau seniai nėra rakto, atšoko 
atgal. 

Ir tada jai nutiko lygiai tas pat, kas prieš valandą Valčakui. 
Kupinu panikos žvilgsniu apsidairė, ieškodama slėptuvės, žengė 
kelis žingsnius antrųjų durų link, paskutinę akimirką grįžo atgal, 
staiga atidarė spintos duris ir, kol Valčakas nespėjo nė susivokti, 
atsidūrė spintoje visai greta jo ir užtrenkė dureles. 

Cholavickis, porą kartų pasibeldęs ir nesulaukęs atsakymo, 
įžengė į kambarį. 

— Maja! - šūktelėjo jis. 

Jokio atsako. 

Manydamas, kad ji trumpam išėjo ir netrukus grįš, atsisėdo 
į krėslą ir ėmė nekantriai pirštais barbenti į stalą. Būtiniausiai 
turėjo pasikalbėti su ja prieš grįždamas į pilį, susitaikyti su ta 
mergina, kuri jam patiko tuo labiau, kuo daugiau kėlė rūpesčių. 

Nusprendė luktelėti. 

„Majos sąmonę gal tik po kokios minutės pasiekė tas negir- 
dėtas, neįmanomas įspūdis, kad spintoje ji ne viena. Čia buvo 
tamsu nors į akį durk. 

Ji stovėjo taip arti Valčako, kad plaštakos viršumi lietė jo 
ranką. Automatiškai siektelėjo ir palietė jo pirštus. 

Kas čia?! 

Atsilošė į kitą pusę, visa susigūžė. Nebuvo tikra, ar neišpro- 
tėjo. Abu sustingo, sulaikė kvėpavimą. 

Valčakas buvo įsitikinęs, kad štai štai ji ims rėkti, o tada Cho- 
lavickis prišoks prie spintos ir namuose kils tikras skandalas. 

Bet panelė Ocholovska taip bijojo apsijuokti, kad jai net protas 
prablaivėjo. Dabar ji užvis labiausiai bijojo, kad tasai paslaptin- 
gas svečias neimtų rėkti ir neiššoktų iš spintos - išsigandęs jos. 
Kas čia toks galėtų būti? 

Plėšikas? 

O gal nieko nebuvo. Gal jai tik pasivaideno? 


Bijojo paliesti dar kartą. Tačiau juto kūno šilumą ir beveik 
girdėjo smarkiai plakant kitą širdį, visai šalia. O ir jos širdis plakė 
taip stipriai, kad rodės, - išsprogdins spintą. Ir vėl ėmė karštli- 
giškai galvoti - kas čia toks galėtų būti. Tvyrojo absoliuti tamsa. 

Prisiminė pinigus stalčiuje. Ak taip! Vadinasi, plėšikas! 

Cholavickis paėmė nuo stalelio laikraštį ir ėmė jį vartyti. Pas- 
kui, matydamas, kad Maja vis negrįžta, ir porą kartų žvilgtelėjęs 
į laikrodį, nusprendė parašyti jai laiškelį. Išsitraukė iš kišenės 
automatinį plunksnakotį ir ėmė nervingai, smarkiai užsitrauk- 
damas dūmą, rašyti: 


Mieloji Maja! 

Nekreipiu dėmesio į paskutinius Tavo žodžius. Manau, išta- 
rei juos susierzinusi, 0 tą susierzinimą sukėlė mano pastabos. Bet 
prisipažįstu, aš irgi pasikarščiavau. Gal net mano įtarimai buvo 
neteisingi ir skaudinantys. Jei taip, atsiprašau. Pastaruoju metu 
esu labai nervingas. 

Matau, kad negali įvertinti dabartinės mano padėHies keblumo, — 
toliau rašė jis. - Jeigu pasistengtum geriau mane suprasti, netik- 
rintum mano išhoermės tokiomis absurdiškomis scenomis. (Tiesą 
sakant, juk aš jai iškėliau sceną, - atėjo jam į galvą mintis, — 
bet nesvarbu.) Savo pačios labui turėtum suprasti, kad dabar, kai 
situacija - pati žinai, kokia - artėja prie atomazgos ir pareikalaus 
visų mano pastangų, negaliu eikvoti jėgų nesutarimams su Tavimi, 
nes tai gali pakenkti reikalui! Aišku, aš neteisingai elgiuosi perdėtai 
kreipdamas dėmesį į Tavo ekscesus, bet jei jau turiu šią silpnybę, 
galėtum ją gerbti! Duodu žodį, kad dirbu ir dėl Tavo ateities. 

Žinoma, nė kiek netikiu, kad galėtum mane pamesti. Per daug 
Tau rūpiu ir per daug tinkame vienas kitam. Tavo požiūris į mane 
yra grynai egaistiškas, bet Tau reikia manęs, o man Tavęs - ir man 


- 
1 


netgi labiau patinka, kad mūsų santykiai paremti abipusiu poreikiu, 
0 ne sentimentais. Tai solidus pagrindas. Bet noriu pasakyti ką 
kita. Nors žinau, kad gailiesi dėl savo elgesio, bijau, kad nebūčiau 
priverstas rytoj ir kitomis dienomis pernelyg apie tai galvoti. 

Juk žinai, kad dabar negaliu pasitraukti iš pilies. Kuo labiau 
kunigaikštis silpsta, tuo sunkiau su juo susitvarkyti, 0 toji kelionė 
į Varšuvą galutinai jį pribaigė. Turiu nuolatos būti prie jo. Arbi- 
miausiu metu negalėsiu atvažiuoti į Polyką. Tad nenoriu — ir turiu 
tani teisę! - nenoriu nervintis dėl to mūsų kivirčo. Turiu kitų rū- 
pesčių. Todėl prašau tave būtinai (tai buvo pabrėžta) ateiti rytoj 
į pilį. Aišku, ne pro pagrindinius vartus, o požeminiu koridoriumi. 
Lauksiu lygiai 9 valandą. Tai truputį nemalonu... 


Jis sustojo pagalvoti, kaip čia padarius, kad merginai ne- 
reikėtų eiti tuo tamsiu koridoriumi. Bet nieko nepadarysi! Vėl 
palinko prie popieriaus. 

O Majos, tamsoje stovinčios spintoje ir nė nekrustelinčios, 
įsitikinimas, kad greta tūno Valčakas, vis stiprėjo. 

Jie stovėjo taip arti kits kito, kad iš visų jėgų turėjo laikyti 
įtempę raumenis ir riestis, idant nesusiliestų su svetimu, nepa- 
žįstamu kūnu. 

O kartu protas dirbo be pertraukos, karštligiškai, — ar ten 
jis, ar ne, Leščiukas“ ar ne Leščiukas... Jeigu jis... tai ką? Juk tai 
siaubinga, ką daryti?.. 


O Cholavickis rašė toliau: 


* Paaiškėjo, kad iš tikrųjų yra treneris, pavarde Valčakas, tad autoriui sutikus 
jo pavardę keičiame į Leščiuko. Išties keistas sutapimas! 

Gal tai ir nemalonu, tačiau bent niekas tavęs nepastebės nei iš 
tos, nei Iš anos pusės ir nebus apkalbų. 

Prašau būtinai ateiti, nes rizikavau rašydamas tau laišką, ir jei 
tu neateisi, manysiu, jog iš tiesų įsižeidei ir nutraukė: su manimi 
santykius, tada dar labiau erzinsiuosi. Jei matysi, kad ateiti niekaip 
negali, parašyk man. Nors tai nėra gerai, kunigaikštis iškart ims 
klausinėti ir nerimauti. Dabar supranti, kokį pragarą tenka kęsti 
per tą žmogų, todėl nesistebėk, kad kartais mano nervai neišlaiko. 
Laukiu!.. 

H. 


Jis atsistojo ir siektelėjo voko. Tą akimirką Maja prisiglaudė 
prie Leščiuko, nors nebuvo tikra, ar tai jis, prisiglaudė vos vos, 
bet aistringai ir visai užsimiršusi. 

Kad prisiglaustų, tereikėjo tiek mažai - vien trupučiuką krus- 
telėti raumenis. Ir kokia laimė užliejo jos širdį, kai šiurkštus 
delnas tamsoje suėmė ją už rankos. 

Išgyvendama pašėlusią, slepiamą laimę ji atsakė į tą paspau- 
dimą. 

Cholavickis užantspaudavo laišką, užrašė adresatą ir vėl at- 
sisėdo, ėmė pirštais barbenti į stalą. Kurgi ji galėtų būti? Gal dar 
palūkėti? Pasėdėjo penkias minutes, paskui išėjo. 

Kai jo žingsnių aidas nutilo, Maja iššoko iš spintos ir nesidai- 
rydama išbėgo iš kambario, Leščiukas irgi kuo greičiau spruko 
ir užsirakino savo kambary palėpėje. 


TREČIAS SKYRIUS 


Kitą rytą leisdamasis pusryčių jis nežinojo, ko gali tikėtis. Ar 
jam lieps tučtuojau susikrauti daiktus ir išsinešdinti? Ar bus dar 
blogiau? Jis buvo pasirengęs viskam. 

Bet jo spėjimas nepasitvirtino. Ponia Ocholovska pasisveiki- 
no su juo maloniai linktelėdama galvą, o po pusryčių pasirodė 
Maja su raketėmis. 

- Žaidžiame! - tarė ji. 

— Na ir karšto būdo jūsų dukrelė! - entuziastingai šūktelėjo 
poniai Ocholovskai storoji daktarienė. - Jaunystė, ką gi, jaunystė! 

— Ne kiekvienas gali būti jaunas, - sausai atrėžė liesoji val- 
dininkaitė. 

Draugija susėdo ant suolelio ir žiūrėjo, kaip juodu žaidžia. Po 
keliolikos įžanginių smūgių Maja pasiūlė sužaisti setą, - tačiau 
netgi tarėjas Šimčikas netrukus suprato, kad nėra į ką žiūrėti, o 
daktarienė atvirai šūktelėjo: 

— Ir kaipgi jie šiandien žaidžia! Fatališkai, mieloji ponia! Ir 
dukrelė kažkaip prastai atrodo, gal serga! 

— Abu prastai atrodo, - netikėtai tarė valdininkaitė. 

Ponia Ocholovska atsistojo, ir visi iš lėto patraukė parko alėja. 
Leščiukas ir Maja žaidė toliau. 

Jis atmušdavo kamuoliukus vis prasčiau, su vis didesne ne- 
kantra. Ar Cholavickio nėra? Nėra, matyt, nuskubėjo į pilį. O 

kodėl aš norėjau apvogti? Kodėl norėjau apvogti? Kas man buvo 
pasidarę? Kodėl norėjau apvogti? Kas man buvo užėję? Juk ir 
taip iškart susivoktų, kad tai padariau aš! 

Tačiau viršų paėmė vienas įstabus jausmas, akivaizdus daly- 
kas —ji niekam nepasakė! Nė žodelio! Maža to, pati pasiūlė 
sužaisti partiją, tarsi nieko nebūtų nutikę! 

Jis matė, kad mergina pavargusi, išblyškusi po nemiegotos 
nakties, žaisdama negali susikaupti, ir svajojo apie valandėlę, 
kai liks su ja akis į akį. Jo nekantrumas su kiekviena minute stip- 
rėjo — tad pats pražiopsojo kelis paprasčiausius kamuoliukus. 

Maja šešis kartus padavė kamuoliuką į užribį arba į tinklą ir 
galiausiai pasitraukė iš aikštės. 

Priėjo prie jos kaip tik tą valandėlę, kai medžiai uždengė 
juos tiek nuo kamuoliukus renkančių berniukų, tiek nuo namo. 

— Galima jus trumpam? - tarė jis. 

Ji atsisuko. 

— Ar... ar žaisime po pietų? 

— Ne. 

— Ar neturėsite laiko? - uždavė kvailiausią pasaulyje klausi- 
mą. Nežinojo, kaip su ja kalbėtis, kaip susieti save dabartinį su 
anuo spintoje. Nustebusi ji pažvelgė į jį. 

— Neturėsiu. 

Jos abejingumas buvo toks tobulas, kad jis ėmė abejoti, ar tik 
vakarykštis įvykis jam neprisisapnavo. Čiupo ją už rankos. Bet 
tada ji sušuko: 

- Ar iš proto išsikraustėte? 

Ir iš visų jėgų kirto jam rakete. Laimė, jam pavyko išsilenkti, 
smūgis kliuvo kairei rankai. Panelė Ocholovska nuėjo. 

Kas čia buvo? Vadinasi, ji mano, kad tarp jų nieko... Ak, tai mat, 
kaip ji visa tai vertina. Jis patrynė užgautą ranką ir nuėjo į parką. 

Niekada gyvenime nesijautė nelaimingesnis. Visi susipynę 
jausmai, kuriuos išgyveno per praėjusią naktį, sukrešėjo į nea- 
pykantą ir įsiūtį. Priėjo prie medžio ir ėmė laužyti šakas, vieną 
po kitos... 

O Maja savo kambaryje buvo atsigulusi ant lovos, tik staiga 
atsisėdo ir tuščiu žvilgsniu įsistebeilijo į sieną. 

— Koks įžūlumas, - sušnibždėjo ji. — Ką jis sau įsivaizduoja, 
tas... vagis? 

Vagis! 

Neturėjo nė menkiausios abejonės, kad jis norėjo pavogti iš 
spintos pinigus. Tiesiog pavogti ir pabėgti su pinigais. Taip, jis 
buvo paprasčiausias vagišius! 

Maja stebėjosi, kad netikėtai atrasta tikroji Leščiuko prigimtis, 
jo poelgio chamiškumas, trivialumas, prasčiokiškumas galėjo 
ją taip sukrėsti. Jis tapo jai toks bjaurus, kad teko prisiversti su 
juo Žaisti tenisą. 

Viskas jos viduje sukrūpsėdavo vien nuo minties apie jį. Gal- 
būt kaip tik dėl to jųdviejų panašumo tuščias, prasčiokiškas jo 
nedorumas paveikė ją tiesiogiai - jautė jį tarsi savo kailiu! 

Iš pradžių, kai susipažino, jis nepasirodė jai nei nedoras, nei 
trivialus ir viską apskaičiuojantis. Manė, kad tai paprastas, bet 
padorus vaikinas. O dabar... 

— Kąjis apie save mano! Kad jis - kas toks? Kad aš... 

Ji taip ir nujautė, kad nutiks kažkas panašaus, kad toji silp- 
numo valandėlė, kuriai ji vakar nežinia kaip ir kodėl pasidavė, 
apsuks jam galvą, ištvirkins, suteiks įžūlumo ir padrąsins. 

Bet niekada nebūtų pamaniusi, kad išdrįs taip begėdiškai... 

„Gavo, ko nusipelnęs, - su pasitenkinimu pagalvojo ji. - Da- 
bar žinos.“ 

Blogiausia buvo tai, kad šiandien jie abu buvo išblyškę, ne- 
išsimiegoję - todėl dar labiau supanašėjo, šįsyk dėl išgyvenimų 
tapatumo. 

Ar tos moterys pastebėjo, kad jie abu vienodai išblyškę? Ar 
susiejo jų nuovargį? 

„Turiu pasakyti, kad išvažiuotų, - mąstė ji. - Turiu duoti mo- 
tinai suprasti, kad su manimi elgėsi nederamai, o mama jau ras 
kaip šiandien pat taktiškai ir diskretiškai juo atsikratyti. Taip, 
vienas mano žodis - ir šiandien jo jau čia nebebus. Turiu tą pa- 
daryti. Mama nepuls manęs klausinėti.“ 

Bet žinojo, kad kaip tik to vieno žodžio ir nepasakys. Ne! Maja 
negalėjo suprasti, kaip vakar galėjo taip užsimiršti. 

Vos tik prisiminusi tą valandėlę ji taip ant savęs supykdavo, 
kad iki kraujo prikąsdavo lūpą, sugniauždavo kumščius... Ir 
dar kur?! Spintoje! Spintoje su tuo Leščiuku! Ne, tai buvo juo- 
kingumo viršūnė! 

Be to, tai truko taip ilgai... kokias dešimt minučių! Kol Cho- 
lavickis išėjo... Ak, dešimt minučių! Tai buvo netgi blogiau nei 
bučinys... nes bučinys galėjo būti kaprizas, daugiau ar mažiau 
skandalingas išsišokimas... o jie stovėjo susikibę už rankų, už- 
miršę visą pasaulį, apimti svaigulio... Tai buvo rimta... tai buvo 
beveik kaip meilė... 

Meilė Leščiukui! 

Be to, jis girdėjo, kokią sceną jai iškėlė sužadėtinis! Sužinojo 
apie jųdviejų panašumą, - jei pats anksčiau nebuvo to paste- 
bėjęs. 

Tad jis turi pasilikti dar kelias dienas! Turi pasilikti, kad ji 
galėtų atitaisyti viską, ką sugadino! Įrodyti jam, visiems ir sau 
pačiai, kad jis nė kiek jai nerūpi! 

- Jis atkentės už tai! 

Ji šaltu vandeniu nusiprausė veidą ir nusileido žemyn, jau 
abejinga ir kupina atkaklumo. Kai stabtelėjo prie valgomojo 
lango, kažkas švelniai palietė jos alkūnę. Atsigręžusi pamatė 
susirūpinusį, dvejojantį motinos žvilgsnį. 

— Maja, - tarė ponia Ocholovska nuleisdama akis, - man regis, 
iš to trenerio tau maža naudos, o jo kambaryje norėčiau apgy- 
vendinti Marysią. 

Mergina atsakė: 

— Būčiau linkusi palaikyti jį dar porą dienų. 

Ponia Ocholovska atsiduso. Ji visą laiką bijojo dėl dukters, 
lokios gražios ir tokio sunkaus būdo... Kartais net trokšdavo, kad 
loji ištekėtų kad ir už Cholavickio - tokį siaubą jai kėlė dukters 
savarankiškumas, uždarumas ir atkaklumas. 

Bet nedrįso nieko klausinėti ir grįžo prie savo kaip šeiminin- 
kės pareigų ir reikalų, kurie jai atimdavo beveik visą laiką. Iš 
tolo matė, jog Maja neskubėdama ir susikaupusi skaito kažkokį 
popierių - ak, kada ir kaipjas atskyrė tokia bedugnė, kad nebe- 
įmanoma nei pasikalbėti, nei pagelbėti, nei patarti! 

O Maja trečią kartą skaitė Cholavickio laišką. Eiti ar neiti? 
Įprastomis aplinkybėmis tik gūžtelėtų pečiais... Bet šįsyk kažkas 
ją vertė skaitytis su sužadėtiniu. 

Norėjo susitaikyti su juo, susigrąžinti buvusius santykius, 
užsitikrinti jo paramą. Vis dėlto Cholavickis buvo elegantiškas, 
iš jos pasaulio - Maja pajuto nesuvaldomą poreikį susitaikyti su 
tuo deramai atrodančiu vyriškiu, iš tos pačios aplinkos kaip ir ji. 

Be to, ją plėšte plėšė troškimas veikti. Privalėjo kažką daryti, 
tokia jau buvo jos prigimtis, - tuomet, kai būdavo sukrėsta ir 
susijaudinusi, turėdavo kuo skubiau visas emocijas išlieti veiks- 
mu. Tad nusprendė eiti ir temstant iškeliavo iš namų, užsimetusi 
gabardininį apsiaustą, su žibintuvėliu kišenėje. 

Jai nereikėjo baimintis šunų - šie pažinojo ją, ir galėjo grįžti 
net ir labai vėlai naktį, neatkreipusi niekieno dėmesio, mat buvo 
susitarusi su tarnaite Marysia, su kuria palaikė draugiškus san- 
tykius, kad išgirdusi beldimą toji įleis ją pro langą. 

Maja pasileido į mišką, per eglyną, tamsoje visiškai juodą. 
Švilpiniuodama greitai ir nervingai žengė pirmyn tarp miško 
nakties paslapčių, ir pamažu atgavo gerą nuotaiką. 

Naktis ir miškas įkvėpė ją, suteikė malonumo, o kartu ramino, 
slopino kančias dėl įžeistų ambicijų ir užgauto išdidumo. 

Bet kai išėjo iš miško, kai pamatė didžiulius, prie pilies pri- 
gludusius liūnus, ją nukrėtė šiurpas. Apylinkės beviltiškumas 
baugino. 

Balkšvo rūko tumulai kilo virš vandens, virš liūno, apaugu- 
sio meldais, virš krūmų kuokštų. Nebuvo galo tiems susimai- 
šiusiems žemės, vandenų ir rūko gaivalams, kuriuose žvilgs- 
nis nuskęsdavo ir pasiklysdavo, negalėdamas rasti atspirties 
taško. 

Rūkas beveik siekė pilies, kaip visada vienišos ir iškilios, pa- 
pėdę. Iš tolo šunų skalijimas skambėjo šaižiai, lyg kančios balsas. 

Maja nebijojo nieko, kas galėjo ją gyvenime ištikti, tačiau 
bijojo mirties. O tuščia ir negyvenama, vandens, rūko ir liūnų 
apsupta pilis jai buvo mirtis - besibaigiantis, pasmerktas nebū- 
čiai egzistavimas, išprotėjęs nuo savo paties didybės, linkstantis 
nuo amžių svorio, - tikra merdinti senatvė. 

Išvydus kampinio bokšto lange vienišą švieselę, ją apėmė 
nerimas, bet ji drąsiai žengė pirmyn. 

Dabar žingsniavo lieptu, ir ją iškart apglėbė miglos drėgmė. 
Čia reikėjo žengti atsargiai. Buvo lengva pamesti kelią ir sutikti 
mirtį įklimpus į apgaulingą gruntą, drėgną ir kartais nejučiom 
pereinantį į liūną. 

Tik po tris ketvirčius valandos trukusio nelengvo žygio ji 
pasiekė pilies kalno papėdę. Tiesą sakant, šis kalnas galėjo būti 
vadinamas kalnu tik todėl, kad iškilęs visiškai plokščioje lygu- 
moje. Iš tikro tai buvo kalva, kurios aukštis neviršijo penkias- 
(dešimties metrų. Tačiau gerai nors tiek, kad pasibaigė prie kojų 
limpanti klampynė. 

Iš arti pro miglą pilis pasirodė dar šiurpesnė - tiesiog nejti- 
kimai atrodė fantastiškas viduramžių pastatas su savo uždarais 
balkonais, gynybine tvora, šaudymo angomis ir malksnomis 
dengtais bokštais. Šen ir ten sienose žiojėjo paprasti gyvenamojo 
namo langai, o nestilingos, bjaurios detalės pabrėžė pelijančio 
pastato senumą. 

Čia Maja žengė dar atsargiau. Kuo aukščiau kilo žemė, tuo 
labiau retėjo rūkas, ir mėnulio šviesoje buvo nesunku pamatyti 
jos figūrą. 

Laimė, prieš pat ją išniro krūmai - kaip tik čia buvo durys į 
požeminį koridorių, vedantį į vieną iš pilies rūsių. 

Kartą Cholavickis ją vedė tuo koridoriumi, daugiau dėl juoko 
nei dėl kokių rimtesnių ketinimų. Tikroji anga į koridorių buvo 
toli nuo čia, miško gilumoje - bet ji nuo neatmenamų laikų buvo 
užgriuvusi. Kažkuris iš vėlesnių pilies savininkų išvedė korido- 
rių į pasaulį šioje vietoje, puikiai maskuojamoje krūmų ir beveik 
nepasiekiamoje. 

„Ir kam jis tai padarė? — pagalvojo Maja. - Gal pro čia pas jį 
ateidavo moteris?“ 

Ji brovėsi per tankmę, kol kojomis užčiuopė siaurus laiptelius. 
Uždegė žibintuvėlį - buvo atsidūrusi tamsiame požeminiame 
koridoriuje, kupiname drėgmės, ir, gąsdindama žiurkes, kuo 
sparčiau žingsniavo pirmyn. Vėl laipteliai, šįsyk vedantys į viršų, 
ir štai skliautuotas rūsys. Prie jos pribėgo Cholavickis. 

— Ačiū, - sušnibždėjo jis. 

Ji turėjo atgauti kvapą. Vis dėlto ši kelionė sukėlė daugybę 
emocijų. Cholavickis vedė ją įvijais laiptais aukštyn. 

Jie praėjo pro kelis apatinio aukšto kambarius, apgriuvusius 
ir tuščius, paskui vėl lipo laiptais, tokiais siaurais, kad galėjo 
pralįsti tik vienas žmogus. 

Dar milžiniškas priebutis, tuščias ir šaltas - ir įžengė į nedidelį 
kambarį, apšviestą žibalinės lempos. Dvi spintos, staliukas, pora 
krėslų, kampe lova - toks buvo spartietiškas jo apstatymas. Bet, 
šiaip ar taip, kambarys buvo gyvenamas - ir Maja su palengvė- 
jimu sustojo vidury jo. 

- Geri? - paklausė, rodydama į kelis butelius ant stalo. 

Jis priėjo prie durų ir truputį jas pravėrė. 

- Turime laikytis tyliai, - pusbalsiu tarė jis. - Ar suvoki, kur 
esi? Šis kambarys yra maždaug pietinio sparno vidury. Šešios 
didelės salės skiria jį nuo kunigaikščio kambario, esančio vadi- 
namojoje Dorotoje, tai yra pietvakariniame bokšte. Tyčia palikau 
pravertas duris, nes niekada nežinai, ar jis neišeis iš savo kam- 
bario. Tada turėtum nusileisti į apačią. Gžegožas, kamerdineris, 
gyvena visai kitoje pusėje. 

- Žaviuosi tavo stipriais nervais! — tarė mergina, klausyda- 
masi spengiančios tylos. 

- Stebiesi, kad geriu! - piktai tarė jis. - Jeigu negerčiau, iš- 
protėčiau kaip tas senis! Tu neturi supratimo, ką reiškia dieną 
naktį gyventi su juo šioje prakeiktoje skylėje ir būti pasmerktam 
atlaikyti visus bepročio kaprizus. Bet jau nebeilgai! 

Paskutinius žodžius jis ištarė su tokiu džiaugsmu, kad Maja 
pasuko galvą nuo ugnies. 

— Negi jau taip blogai? - paklausė ji. 


Taip! - atsakė. - Jo nervinė būklė akivaizdžiai blogėja, o 
tui reiškia, kad silpsta visas organizmas. Vakar naktį, kai grįžau 
1 Polykos, iškėlė man siaubingą sceną, verkė, dejavo, kad jį 
palieku... dabar nė trumpam negalėsiu išvykti iš pilies, turėsiu 
Čia sėdėti - bet tai jau ilgai netruks, - o paskui išplauksime į 
plačius vandenis! 

Prisitraukė ją prie savęs. 

- Žinojau, kad ateisi! Nė akimirką nemaniau, kad būtum ga- 
lėjusi rimtai ant manęs supykti! Esi prie manęs prisirišusi! Turi 
buti prie manęs prisirišusi, nes vienas kitą suprantame - abu 
blaiviai mąstome, esame apsukrūs ir drąsūs. Iš mūsų išeis gera 
pora! Jei ko nors imsimės, mums turi pavykti! Aš esu tas, kurio 
tau reikia! Nekreipkime dėmesio į smulkmenas. 

Ji išsilaisvino iš jo glėbio. 

— O ar mes nenusivilsime? - paklausė ji. - Kalbu apie kuni- 
gaikštį. Juk tam Žmogui ne visi namie. 

— Testamentas parašytas. Jokių paveldėtojų ar giminaičių. 
Negali būti nė kalbos, kad įstengtų ką nors pakeisti. 

Tą valandėlę Cholavickis sukluso. 

- Pasigirdo, kad mane šaukia. Tu negali nė įsivaizduoti, koks 
kankinantis gyvenimas grįžus iš Varšuvos. Ta kelionė smarkiai 
pakirto jo jėgas — paseno kokia dešimčia metų. Taip, testamentas 
jau parašytas, ir niekas neturi formalių priežasčių jį užginčyti. O 
pagaliau ir kas norėtų pradėti procesą, - juk turtas praskolintas, 
tik aš vienas žinau, kad išjo dar galima šį tą išspausti. Visi mano, 
kad visiškas bankrotas. Na ką - nebepyksti? 

Ji šokte atšoko nuo jo. 

— Ką tai reiškia? - paklausė jis raukdamas antakius. 

- Nieko. 

— Nemyli manęs? 

- Ne. 

— Tai kodėl čia atėjai? 

- Reikalai verčia. 

Jis nusijuokė. Tai jam patiko, mėgo tąjos dygų, negailestingą 
toną - tuo jį ir kerėjo. Nė kiek neabejojo jos meile - pernelyg 
buvo tikras dėl savo privalumų. Bet jam patiko, kad ji niekad 
neišskysta ir nekalba sentimentaliai. 

O Maja, žinodama jo absoliutų pasitikėjimą savimi, su dar 
didesniu pasimėgavimu rėždavo jam žiauriausius žodžius. Pa- 
galiau jai bendraujant su sužadėtiniu šimtą kartų labiau patiko 
toks šaltis, blaivumas ir nuoširdumas nei baisus, gėdingas iš- 
skydimas spintoje! 

Jis vėl paėmė ją už rankos, ir šį kartą ji nesistengė ištrūkti. 
Tik staiga ją su tokia jėga užgriuvo prisiminimai apie Leščiuką, 
kad išblyško ir užsimerkė, o kita ranka mėšlungiškai įsikibo į 
stalą. 

— Myli! - sušnibždėjo prisitraukdamas ją. - Myli! 

— Palik mane ramybėje! - sušuko ji. 

Tuomet atsklido silpnas balsas: 

— Henriau! Henriau! 

Tas senas, virpantis balsas, sklindantis iš tuščių kambarių 
anfilados, mirtinai ją išgąsdino. 

- Tai kunigaikštis! - sušnypštė jis. - Turiu eiti. Palauk manęs! 
į pamažu gęstančią židinio ugnį, kurios atšvaitai nuskaistino jos 
skruostus. 

Tik jam išėjus ji suprato, kad ilgesnį laiką čia pagyvenus gali 
pašlyti ir stipriausi nervai. Nei naktinis miškas, nei požeminis 
koridorius nesukėlė jai tokio nerimo kaip ta didžiulė negyvena- 
mų kambarių eilė. 

Josjuslės, įtemptos iki kraštutinumo, gaudė kiekvieną šlame- 
sį, atsklindantį iš tolimiausių pastato, gyvenančio savą gyvenimą, 
kampelių... Kažkas trupėjo... kažkas retkarčiais girgžtelėdavo... 
w tarpduryje šmėstelėjo ir tučtuojau pranyko didžiulė žiurkė. 

„Ak, - pagalvojo ji. - Ir ką aš čia veikiu?“ 

Pradėjo bijoti ne tik pilies, bet ir sužadėtinio. Iki šiol niekada 
rimčiau nebuvo pamąsčiusi apie tai, kaip jis čia gyvena. Žinojo, 
kad yra kunigaikščio sekretorius ir vienintelis žmogus, kurį tas 
senas keistuolis gali pakęsti, na, išskyrus kamerdinerį Gžegožą. 
Žinojo, kad Cholavickis viliasi paveldėti iš jo keliolika palivarkų, 
priklausančių Mysločės dvarui, ne taip labai nustekentų, kaip 
buvo manoma. Tad visa tai lyg ir galima iškentėti. Sužadėtinį 
laikė tvirtu ir beatodairišku, bet - iš esmės - padoriu žmogumi. 

Jis galėjo apsimesti esąs prisirišęs prie kunigaikščio, kad 
užvaldytų jo turtus, bet veikiausiai kam nors daugiau nebuvo 
tinkamas... tokiems veiksmams, apie kuriuos mintį pakišdavo 
niūri ir demoniška pilies atmosfera. 

Išties tą, kuris čia pagyvena ilgiau, savaime turi aplankyti 
mintys apie nusikaltimus ir piktus, žiaurius, žudikiškus poel- 
gius. Kad išvis čia galėtum ištverti, reikėjo būti nepaprastai iš- 
tvermingam, o kartu ir nepaprastai užsispyrusiam. 

Maja suvokė, kad iki šiol neįvertino Cholavickio jėgos. 

Ją nupurtė drebuliukas. Pro praviras duris žvilgtelėjo į gre- 
timą kambarį - ten viešpatavo tamsa, tik pro langus įspindo 
silpnučiai atšvaitai - kampuose šiureno žiurkės ir dvelkė tuštu- 
ma. Ji įsiklausė į pilies garsus, į plačią paslaptingų kuždesių ir 
šnaresių gamą. Už lango sklandė šikšnosparniai. 

„Tie mūrai, - pagalvojo ji, - turėtų būti pusantro metro storio.“ 

Tada tolumoje blykstelėjo švieselė. Maja greitai atšoko nuo 
durų. 

Tai Cholavickis žingsniavo iš kunigaikščio ir netrukus pasi- 
rodė su žibintuvėliu rankoje. 

- Ir ką? - paklausė ji. 

— Nieko! Jis snūduriuoja beveik ištisą parą. Kas porą valan- 
dų nubunda ir tada kviečia mane norėdamas įsitikinti, kad jo 
nepalikau. 

— Tai tau reikia vaikščioti pas jį ir naktį? 

— Be abejo! Bet jau nebeilgai, - jis prisipylė taurelę. - Gal ir 
tu nori? 

- Įpilk, - tarė ji. 

Cholavickis paėmė butelį, bet sustingo su taurele rankoje. 
Išblyško. 

- Kas tau atsitiko... 

— Tsss... Pilyje kažkas yra. 

— Kur? 

- Tyliau... Mano klausa jau išlavinta. Pilyje tikrai kažkas yra — 
kažkas svetimas. 

Jo ranka ėmė drebėti, net prapylė pro šalį gėrimą. Ji įtempė 
klausą, bet neįstengė išgirsti nieko ypatingo. 

— Tau tik pasigirdo, - sušnibždėjo ji, bet Cholavickis pažvelgė 
į ją tuščiu žvilgsniu. 

— Tikrai... tikrai kažkas yra... 

Tada abu krūptelėjo. Tyloje pašėlusiai aiškiai nuskambėjo 
kunigaikščio riksmas - penki ar šeši šūksniai, kupini beprotybės, 
veriantys kiaurai, spigūs: 

— Franiau! Franiau! Franiau! Franiau! Franiau! 

— Kas tai? - sušuko Cholavickis. Jis čiupo ginklą ir žibintuvėlį. 

Maja nulėkė paskui jį, nieku gyvu nebūtų pasilikusi čia vie- 
na, be jo. Bėgte perbėgo tuščias sales. Cholavickis pripuolė prie 
kunigaikščio durų ir dingo už jų. 

Maja išgirdo raminantį balsą ir ištisinį, gargaliuojantį, bejė- 
pišką senio verksmą, kuris netrukus perėjo į kosulį. Ji pasislėpė 
lango nišoje, kad niekas negalėtų užeiti jai už nugaros. Ir vėl 
Išpirdo aimaną: 

- Franiau! Franiau! 

Cholavickis grįžo, bet ranka davė jai ženklą palaukti, ir nu- 
bėgo į pilies gilumą. Grįžo negreitai - jo veide spindėjo rimtas 
susirūpinimas. 

- Čia kažkas buvo. Jis kažką pamatė! Todėl ir šaukė. Turbūt 
užėjo į jo miegamąjį, pažadino, o kai senukas ėmė šaukti, pabėgo. 
Turbūt jaunas vyriškis. Kunigaikštis turi tokią maniją - jam vis 
vaidenasi kažkoks Franius. O štai įrodymas, kad kažkas iš tiesų 
buvo. Pažvelk, radau kišeninį peiliuką. 

Padėjo ant stalo mažą sulenkiamąjį peiliuką su daugybe ge- 
ležčių. 

Ji iškart atpažino. Tuo peiliuku vakar po pietų Leščiukas nu- 
silupo obuolį. 

— Aha! 

Ji žaibiškai nusuko žvilgsnį ir tik tada suvokė, kad taip daro 
tyčia, nes nenori pasakyti Cholavickiui, kieno peiliukas. Ne, to 
jau buvo per daug! 

- Žinau, kieno jis, - supykusi įveikė save. - Tai Leščiuko peilis. 

Jis net pašoko. 

— Ką tu sakai?! Tikrai peiliukas jo? 

- Šiaip ar taip, jis turi lygiai tokį patį. 

— Tada yra dar blogiau, nei maniau. 

Ji nusišypsojo: 

— Ar neperdedi? - pašaipiai paklausė. 

Buvo pasirengusi naujai pavydo scenai ir netgi norėjo ją išpro- 
vokuoti - bet Cholavickis, jos didelei nuostabai, tik burbtelėjo: 


- Tu nieko nesupranti. Eime su manimi. 

Ir nusivedė ją per tas pačias sales, per kurias juodu neseniai 
žengė, bet nepriėjęs kunigaikščio kambario pasuko dešinėn, į 
šoninę galeriją. Tai buvo ilga galerija, o pirmiausia aukšta - blau- 
siai žibintuvėlio nušviestose skliautuotose lubose buvo matyti 
išblukusios freskos. Klupinėdami ant akmeninių grindų išdaužų 
jie perėjo per nedidelį koridorių, o iš jo pasuko kairėn, irjis raktu 
atrakino sunkias ąžuolinės duris. 

Į Mają dvelktelėjo tvankuma, o Cholavickis paspaudė žibin- 
tuvėlio mygtuką. 

— Pažvelk, - tarė jis. 

Didelė skliautuota salė, paremta viena kolona per patį vidu- 
rį, atrodė akivaizdžiai perpildyta - jos apstatymas krito į akis 
kaip milžiniškas kontrastas iki šiol regėtų salių tuštumai. Palei 
skliautą ėjo platus frizas, vietomis nusitrynęs, vaizduojantis karo 
scenas. Sienos buvo nukabinėtos gobelenais, o grindys užtiestos 
dviem didžiuliais persiškais kilimais, papilkėjusiais nuo dulkių. 

Palei sienas stovėjo sunkios renesansinės spintos ir drožinėtos 
skrynios, irgi nuklotos storu dulkių sluoksniu, tarsi mažiausiai 
šimtą metų jų nebūtų palietusi žmogaus ranka. Visumą papildė 
keli nedideli senosios mokyklos paveikslai, tačiau ji nedarė pra- 
bangos įspūdžio, veikiau dvelkė persmelkiančia apleistų daiktų 
melancholija. 

- Ir ką? - paklausė ji, žiūrėdama į raižytus herbus virš židinio. 

- Tr tą, - atsakė jis, - kad kankinuosi čia dvejus metus tik 
dėl šitų prakeiktų rakandų! Iki šiol tau nesakiau, nes ką čia be- 
sakysi. Mysločės dvaras išties nuskurdęs, pats velnias nieko iš 
jo neišdusins. Tačiau arba aš žiauriai klystu, arba šios senienos 
kainuoja milijonus - milijonus, sakau tau! 

- Tai turėtų būti verta milijonų? - papūtė lūpas ji. - Nejaugi? 

- Taigi, kad nesu tikras! - pratrūko jis. - Aš tų dalykų neišma- 
bau, o reikia būti tikru žinovu, kad nors apytikriai įvertintum, na, 
kud ir štai šito paveikslėlio kainą. Tai tikrai yra seni originalai, 
tiems baldams jau koks šimtas dvidešimt metų. Bet ar jie verti 
keliasdešimties tūkstančių, ar keliasdešimties milijonų, pasakyti 
negaliu. 

— Keliasdešimties milijonų?! 

- Taip! Bent jau taip galima manyti iš kai kurių ženklų. Po 
pilį sklando tokia legenda. Kadaise Gžegožas, kamerdineris, 
man lyg ir prasitarė. Pasakė, kad senasis kunigaikštis, kol dar 
buvo sveiko proto, norėjo išvežti į užsienį kelis paveikslus, kad 
isbristų iš skolų. Be to, radau apie tai užsiminta kunigaikščio 
paliktuose laiškuose - užuominos gana miglotos, bet vis dėlto 
yra. O galiausiai mano senukas irgi keistai žiūri į tuos daiktus — 
pasakyčiau, gana klastingai, tarsi slėptų nuo manęs tikrąją jų 
vertę. Tai toks puspročio piktumas. Sakau tau, turiu pagrindo 
manyti, kad visų Mysločės palivarkų neužtektų šiai salei įpirkti. 
() tokių salių yra aštuonios. 

— Kodėl nepasikvieti kokio nors žinovo? — paklausė apstul- 
busi mergina. 

— Todėl, kad nesu kvailas! Pasikviesti prekeivį tam, kad viską 
išplepėtų? Jau kitą dieną visa Lenkijos spauda skelbtų, kad Mys- 
ločės pilyje atrasti lobiai. Supultų kreditoriai, tolimesni giminės, 
vienu žodžiu, visi, kurie dabar palikę mane ramybėje. Cha! Aš 
pradėjau pernelyg subtilų žaidimą, kad leisčiau sau tokią sen- 
saciją. Ne kartą esu pagalvojęs, gal vertėtų vieną tokį paveikslą 
nuvežti į Varšuvą ir duoti įvertinti. Bet jeigu atsitiktinai paim- 
čiau pernelyg gerą paveikslą, kokio garsaus meistro darbą, 
negalėčiau būti tikras, kad niekas neišplepės. O pats įvertinti tų 
paveikslų visiškai nepajėgiu! Ne, negaliu atsiduoti prekeivių ir 

specialistų malonei ar nemalonei, pernelyg gerai Žinau, jog, jic 
su niekuo nesiskaitys, jei tik pavyks suuosti gerą prekę, ir dai 
kokią! Verčiau pasisaugosiu! Verčiau tuos darbus įvertinsiu tada 
kai jie visiškai ir galutinai priklausys man! 

Jo balsas drebėjo. Maja suprato, koks klaikus sunkumas slė- 
gė jo širdį - jis kasdien regėdavo tuos daiktus ir šitiek laiko iš 
atsargumo turėjo tvardytis, neleido sau išsklaidyti dvejonių. Jis 
pirštų galais palietė vieną iš drobių. 

— Ne, ne, jos turi būti labai vertingos, - sušnibždėjo, - turi 
būti! Kiek? Kaip manai? Gal kaip tik šis paveikslėlis - du ar tris 
šimtus tūkstančių? O tasai kilimas? 

Ji pagalvojo: jei staiga paaiškėtų, kad tai tik bevertės kopijos, 
turbūt išeitų iš proto. Išsigando pamačiusi, kaip smarkiai jis 
išblyškęs. 

Vis labiau ėmė bijoti dėl sužadėtinio. Vienaip jis atrodydavo 
Polykoje ir visiškai kitaip čia, pilyje. Neapsakomai išsigando to, 
kąjis kalbėjo. Visas tas reikalas irgi atrodė visiškai kitaip, nei iki 
šiol. Paaiškėjo, kad svarbu ne palivarkai, o baldai. 

— Kodėl iki šiol man nieko nesakei? - paklausė ji. 

— Nenorėjau tau atskleisti paslapties. Kuo mažiau žmonių 
žino, tuo geriau! Jeigu dabar sakau, vadinasi, tavimi galiu pa- 
sitikėti, o jaučiu, kad vienas su tuo nesusitvarkysiu! Ar dabar 
supranti, ką man reiškia naktinis to vaikigalio vizitas? - sušuko 
jis. - Ypač kai pas jus sėdi tas profesorius! 

— Profesorius?! 

— Taigi! Juk jis žinovas, meno istorikas. Gal manai, kad atva- 
žiavo pas jus šiaip sau pailsėti? Ne, tikriausiai kažką suuodė. Ir 
jau kreipėsi į mane prašydamas leisti jam apžiūrėti pilį. 

Cholavickis rūpestingai užrakino duris. Ji pažvelgė pro lan- 
gą ir stabtelėjo: pilies kiemas, supamas apgriuvusių priebu- 

"tų voratinklio, mėnesienoje atrodė it sapnas. Pradėjo tikėti 
lobiais. 

Išct Cholavickis smarkiai ją trūktelėjo. 

Eime! - sušnypštė. 

|uodu grįžo į jo kambarį. 

Turi man padėti! Atsimink, kad tai ne mano vieno reikalas! 
lai mūsų abiejų ateities reikalas! 

- Ir ko tau reikia? 

- Turi sužinoti, ar Skolinskis ką nors nujaučia? Ar tikrai čia 
burvo Leščiukas? Jei taip, kokie jo ketinimai, o pirmiausia, - ar 
jo nepasiuntė Skolinskis? Tai svarbiausia! Daryk, ką nori, tik 
sužinok! "Tau tasai vaikinukas pasakys! 

- Kodėl turėtų man pasakyti? 

- Tau lengviau su juo susikalbėti nei man, - murmtelėjo jis, o 
žvilgsnis, kuriuo nuvėrė ją, paaiškino tikrąją jo žodžių prasmę. 
Na taip, juk ji buvo panaši! 

Pašaipiai paklausė: 

— Tai jau nepavyduliauji? 

— Kokios kvailystės! - supyko jis. - Nustok erzinti! Nesu tam 
nusiteikęs. Tas nepavyks niekam kitam, tik tau. Turi išjo ištraukti 
viską, kas tik įmanoma... 

— Nenoriu! 

— Ką? Ką? Nenori? Kodėl? Net tokios smulkmenos nenori dėl 
manęs padaryti? Viską turiu vienas pats? Kodėl nenori?! 

— Nenoriu! 

Maja nusisuko, kad jis negalėtų matyti jos veido. Mintis, kad 
ji turėtų suartėti su Leščiuku ir priversti jį atvirai išsipasakoti, 
buvo neapsakomai bjauri. Leistis su juo į derybas? 

— Nereikalauk šito iš manęs! - tyliai tarė ji. 

— Kodėl? 

— Turbūt supranti, kad po to, ką pasakei man vakar, nenoriu 
su juo kalbėtis, o ypač apie tokius reikalus ir dar taip! 

— Ar išprotėjai? Negi tau rūpi tas Leščiukas? Tau jis turėtų 
būti nulis, tuščia vieta! Jeigu jis iš tikrųjų ir būtų tuščia vieta, 
tada nesigėdytum, nors visas pasaulis sakytų, kad esi į jį panaši! 
Kas tau rūpi! 

— Gerai, pasikalbėsiu. 

- Tik gudriai! 

- Pasistengsiu - gudriai. 

- Ir atsargiai, kad nesukeltum jam jokių įtarimų. 

-— Pasistengsiu atsargiai... 

- Ateik čia rytoj tuo pat laiku. Kai žinosime ką nors konkre- 
taus, nuspręsime, ką toliau daryti. 

— Nesu tikra, kad iki rytdienos pavyks ką nors sužinoti. 

— Vis tiek ateik! Baisu, kad aš sėdžiu čia tarsi kalėjime. 


KETVIRTAS SKYRIUS 


I .eščiukas nusprendė verčiau nesakyti profesoriui apie vaka- 
rykštę savo ekskursiją po pilį. Dar ir dabar jam kūnas pagaugais 
nueidavo prisiminus pamišėliškus senojo kunigaikščio šūksnius 
ir panišką bėgimą laiptų ir kambarių labirintais. 

Visa laimė, kad staiga pažadintas iš miego kunigaikštis, ma- 
tyt, palaikė jį kuo kitu, nes šaukė: „Franiau!“ Vaikinas vylėsi, 
kad šis įvykis jam praeis be pasekmių, žinoma, jeigu jis pats 
niekam neprasižios. 

Tiesą sakant, jis neketino ten eiti. Bet kai vakar apsižodžiavęs 
su Maja nuėjo į mišką ir nežinia kaip atsidūrė netoli pilies, pri- 
siminė, ką jam sakė profesorius - kad iš vakarinės pusės mūrai 
perokai apgriuvę. 

„Užeisiu!“ - pagalvojo. Turėjo ką nors veikti, ko nors nusitver- 
ti - buvo lyg girtas, viskas buvo vis viena, - kad tik nukreiptų 
mintis nuo Majos su anuo. 

Du kartus buvo priverstas nusirengti ir perplaukti bjauraus, 
(lumblino vandens juostas. Profesorius buvo teisus - iš arti pa- 
aiškėjo, kad pilies siena sutrūkinėjusi, kur ne kur netgi išgriuvę 
akmenys, tad maždaug ties pirmu aukštu atsirado didelių skylių. 
Po kelių nesėkmingų mėginimų jam pavyko — kabindamasis į 
ištrupėjusių plytų skyles pasiekė vieną ertmę. 

Jis atsidūrė pilyje. Apsidairė į visas puses ir tarė sau: 


- Jeigu jau esu čia, tai pažiūrėsiu... 

Atsargiai perėjo kiemą, įžengė į pastatą, tamsoje bauginant 
išdaužytų langų juoduma. Tuščia. Niekur jokių lobių. Didžiulia 
drėgni ir pliki kambariai. Niekur nė gyvos dvasios. Žiurkės. 

Jis ėjo vis drąsiau, kol galiausiai nuspaudė kažkokių dur 
rankeną ir tas nutiko: žvakės šviesoje pamatė gulintį lovoje se- 
nuką, o šis jį pastebėjęs ėmė šaukti. Tada užtrenkė duris ir pasi- 
leido kaip beprotis atgal. Visa laimė, kad nepasiklydo. Po poros 
minučių jau buvo už pilies sienų, o po dviejų valandų - Polykoje. 

Štai ir viskas. 

„Ir ko aš ten lindau? - mąstė jis, žengdamas parko alėja ir 
kramtydamas žolės stiebelį. - Kaip kvailai viskas susiklostė! Iš 
pradžių ta spinta, o dabar pilis! Nuo tada, kai čia atvažiavau, 
jau du kartus manęs vos nesučiupo... O juk iki šiol nesu pavogęs 
nė sudilusio skatiko! Kas darosi! Bus geriausia, jei susikrausiu 
daiktus ir išvažiuosiu, tada viskas bus baigta.“ 

Jo širdyje kunkuliavo aitri neapykanta Majai. Tiesą sakant, 
būtų buvę geriau, jei tada spintoje ji būtų pakėlusi triukšmą, 
pasielgusi įprastai. Bent viskas būtų aišku. O dabar? 

Nė pats nežinojo - ar jis tebėra garbingas Žmogus, ar jau 
nebe. Ir tas nežinojimas jį labai kankino. Kartu buvo labai pasi- 
piktinęs Maja. Padori panelė neturi taip elgtis. Tai per ją viskas 
taip susiklostė! 

Gerai to nesuprato, bet žinojo - viskas nutiko tik per ją. 

Apsidairė. 

Visai greta jo stovėjo Maja su pašaipia šypsenėle lūpose. 

— Noriu jums kai ką atiduoti, - tarė ji. 

Parodė jam peiliuką. 

— Kurį radote? - paklausė nustebęs. 

— Pilyje. 

Jis sustingo. 

Tada jis ne mano! 

Maja nusišypsojo. 

- Neapsimeskite, - tarė tyliu balsu. - Žinau, kad ten buvote... 
Mačiau jus. Aš irgi vakar ten buvau. Bet nebijokite, aš niekam 
hepasakysiu. 

- Nepasakysite? 

- Neee... 

Ji žybtelėjo į jį akimis, ir staiga vaikinas pajuto, kad iš tikrųjų 
hivkam nepasakys. Tarsi jie daugybę metų būtų laikęsi tokių 
susitarimų. Ji prisislinko arčiau. 

- Kojūs ten ėjote? - paklausė iš arti, viena ranka atsirėmusi į 
medį. Vėl šyptelėjo, užvertė galvą ir pažvelgė į medžio viršūnę, 
paskui vėl į jį. Visa tai buvo taip familiaru, tarsi būtų niūktelėjusi 
jam alkūne. 

Jis delsė atsakyti, tad ji, vos judindama lūpas, tylutėliai ir 
atkakliai pakartojo: 

— Niekam nepasakysiu. Ar dėl to... dėl ko ir į mano spintą? 

Ar pasakyti, jog tik iš piktumo norėjo paimti pinigus - kad 
jai atkeršytų? Ne, vis tiek nepatikėtų. Pagaliau jos balse skam- 
bėjo godumo, nepasisotinimo gaidelės - ir jis pajuto, jog nėra 
reikalo teisintis. Užuot aiškiai atsakęs, tik nusijuokė, oji tučtuo- 
jau irgi sukrizeno tuo savo erzinančiu juoku, kurį sykį jau buvo 
girdėjęs — tada, koridoriuje, kai klausė, ar jis norėtų padaryti 
karjerą. 

— Ponia, tai yra... - pradėjo jis, nelabai žinodamas, kaip tą 
išreikšti. 

Nenorom juokdamiesi juodu smalsiai žiūrėjo į kits kitą - ar iš 
tikrųjų jie tokie panašūs? Ir tas panašumas abu džiugino, artino, 
siejo ir drąsino. 

— O iš kur sužinojote, kad spintoje guli pinigai? - paklausė 
panelė Ocholovska taip, lyg būtų ne tos spintos ir pinigų savi- 
ninkė, o vagystės bendrininkė. 

— Kol miegojote vagone, ištraukiau iš jūsų apsiausto laišką 
ir perskaičiau. 

— Ak, perskaitėte mano motinos laišką! Teisybė, rašė apie 
pinigus. O kodėl ištraukėte laišką? 

— Iš smalsumo! 

Jie vėl nusijuokė - puikiai vienas kitą suprato. Bet ji lyg šiaip 
sau paklausė: 

—- Okaipjums atėjo į galvą, kad pilyje yra ką paimti? Kas jums 
pasakė? Profesorius Skolinskis? 

- Iš kur žinote?! 

Maja užsimerkė. 

- Domiuosi tuo klausimu. Juk mano sužadėtinis gyvena pi- 
lyje ir yra kunigaikščio sekretorius. Aš tuo do-miuo-si. Bet... Gal 
pasikalbėtumėte su manimi visiškai atvirai? 

- Gerai. 

- Sutarta? 

- Sutarta. 

Jie paspaudė kits kitam rankas. 

- Tai Skolinskis pasiuntė jus į pilį? 

— Tiesą sakant, taip. Pasakė, kad ten gali trūnyti didžiuliai 
turtai, kad jis kažkur apie šitai perskaitęs, kažkokiuose senuose 
dokumentuose. Pasiuntė mane pažiūrėti, ar tikrai ten ko nors 
yra. O aš ir galvoju - nueisiu ir dėl viso pikto pažiūrėsiu. Bet jūs 
žadėjote niekam neprasitarti. 

Ir trumpai papasakojo apie savo ekskursiją. 

— Na ir ką? 

Eee... Mačiau tik kelis kambarius, bet jie buvo visiškai tušti. 
I'likos sienos. Gal ką pamatyčiau kituose. O ką, ar pilyje tikrai 
vyra tų turtų? - smalsiai paklausė jis, bet ji nieko neatsakė. 

- Ar grįžęs kalbėjotės su Skolinskiu? 

- Dar ne. Ketinu netrukus tai padaryti. 

- Niekojjam nesakykite... kol kas, - tarėji. - Palaukite iki ryto. 
Aš turiu apie tai pagalvoti. Nesakysite? 

- Galiu ir nesakyti. 

- Na, tai eime sužaisime partiją. Jau išdžiūvo! 

Ir ji pasileido tekina. Lenktyniavo, kuris greitesnis, bet prie 
namų Maja sulėtino tempą. 

- Ramiau, - sušnibždėjo ji. Jie pasiėmė raketės ir kamuoliu- 
kus. 

Ir pirmieji kamuoliukai juos įtikino, kad šį kartą žaidimas 
bus puikus! Abu žaidė su didžiausiu malonumu, su džiaugsmu, 
užmiršę visą pasaulį. Maja stebėjosi, kad tiesiog stebuklingai 
atmuša tokius kamuoliukus, kokius atmušti iki šiol negalėjo nė 
svajoti, ojis sulig kiekvienu smūgiu atrasdavo naujus pasaulius. 
Žiūrovų nebuvo. Dėl žaidimo stiliaus panašumo, temperamentų 
vienodumo suprasdavo vienas kitą iš pusės žodžio, darniai ko- 
vojo ir kiekvienas išprovokuodavo didžiausius kito gebėjimus, 
vikrumą, pastangas. 

Pirmavo Leščiukas. Ir kuo drąsesnis jis darėsi, kuo labiau 
lavino, žadino savo talentą, tuo labiau Maja pralošė, bet gynėsi 
iš paskutiniųjų, nepasiduodama. 

Kartą, kai jie keitėsi aikštelėmis, jis drąsiai paklausė: 

— Na kaip? 

Ji atsakė uždususi, vos girdimai: 

— Nuostabu! 

Bet seto pabaigoje staiga metė raketę ir nulėkė namo. Jis 
liko vienas mūšio lauke - ir neįstengė suprasti, kas ir kodėl čia 
tarp jų įvyko. Kaip nutiko, kad jis viską išsyk ėmė ir išklojo? 
Kad staiga jie ėmė šnekučiuotis taip, lyg būtų pažįstami dešimt 
metų? Kad jiems taip puikiai sekėsi žaisti? Ir kodėl pabėgo, 
kas vėl jai įgėlė? Atsakyti į tuos klausimus jis negalėjo. Buvo 
visiškai sutrikęs, o kartu jo širdį užliejo džiaugsmas, sumišęs 
su baime. 

Kai po pietų jį užkalbino profesorius ir paklausė apie pilį, 
atsakė jam kas užėjo ant seilės - taip, vakar mėgino rasti, kaip 
įsigauti, bet negalėjo prieiti prie pilies, nes visur arba vanduo, 
arba pelkė. 

- Šiandien vakare vėl pamėginsiu, bet vidun neisiu. Jei 
norite ten apsilankyti, prašom pats! Aš į tą reikalą nenoriu 
painiotis. 

- Na na, - tarė profesorius. - Apsieisiu ir be tavo pagalbos. 

Bet Leščiukas jau galvojo apie ką kita! Stengėsi surasti Mają, 
bet toji nesirodė, 0 per pietus nė karto nepažvelgė į jį. 

Vakare ji išsiruošė pas sužadėtinį. Užsimetė apsiaustą, susi- 
kišo rankas į kišenes, ir nunarinusi galvą sparčiai žengė lieptu 
tarp apžėlusių, miegančių vandenų. Tekėjo mėnuo. 

„Henrikas turėtų būti patenkintas, - nervingai mąstė ženg- 
damaslidžiu takeliu. - Sužinojau viską, ko jis prašė, ir sužinojau 
net greičiau ir lengviau, nei galėjau numanyti. Įgavau jo pasiti- 
kėjimą, ir dabar jis nieko be mano žinios nedarys! Taip, Henrikas 
bus patenkintas, - pakartojo mintyse, o vanduo pliuškėjo jai po 
kojomis, - bus patenkintas!“ 

Bet ji pati vis dėlto nebuvo patenkinta. Toli gražu nebuvo! 
Prisiminus jų pokalbį, šypsenas, prisiminus, kaip lengvai jie 
susikalbėjo, kaip skubėjo pasiimti rakečių —- kraujas mušė jai į 

»kruostus, ji pagreitino žingsnį lyg žmogus, kuris nori pabėgti, 
sukando dantis ir sugniaužė kumščius, tarsi būtų krustelėjęs šir- 
"lyje užgniaužtas prisiminimas apie skaudų išsišokimą, ir veltui 
tikino save, kad tai tebuvo tik tyčia surengtas žaidimėlis, kad 
j dėl rimto reikalo nusileido iki vaikino lygio. Kokia juokinga 
abar atrodė pati sau! Ir panaši! Vis panašesnė! 

Ne - galima išeiti iš proto! 

Cholavickis laukė jos rūsyje ir nusivedė į savo kambarį. Maja 
trumpai papasakojo viską, ką sužinojo iš Leščiuko. 

- Aš neklydau, - persigandęs tarė jis. - Vadinasi, profesorius 
kažką užuodžia! Nuo pat pradžios tą įtariau! Ką daryti? 

- Jei nenorėsiu, Leščiukas nepasakys jam nė žodžio apie tai, 
kad buvo čia. Žadėjo man! 

— A, matau, kad neblogai sutariate. 

Ji atsakė: 

- Sutariame. 

— Ne, tai kvailystė, - jis vaikščiojo po kambarį trindamas 
rankas. - Kas gali garantuoti, kad nepasakys? O pagaliau negi 
iš tikro manai, kad tas landus estetas nustos uostinėti? Tu jų 
nepažįsti! Reikia jį nuraminti kartą ir visam laikui! 

Jis nusijuokė. 

— Reikia jam įrodyti, kad čia nėra kas veikti, jokių lobių nėra, 
ir viskas. Juk jis nėra dėl to visiškai tikras! Aha, sugalvojau! 
Žiūrėk, kaip padarysime. 

Jis išgėrė taurelę degtinės ir kurį laiką klausėsi. Tarpais nutil- 
davo ir įsiklausydavo į pilies balsus - ar kunigaikštis nenubudo, 
ar nepradėjo vaikštinėti po sales. Bet viskas buvo gerai. 

— Reikės paslėpti visus daiktus, kurie, mūsų manymu, gali 
būti vertingi. Pirmiausia paveikslus ir gobelenus. Juk spinta ar 
koks kitas baldas gali būti prastesnis ar geresnis, bet nėra tikrai 

vertingas meno kūrinys. Tad jais jis nesusigundys. Kai įsitikins, 
kad čia nieko daugiau nėra, paliks mus ramybėje. Tad reikia 
pasistengti, kad ateitų ir pasižiūrėtų. 

— Kaip? 

— Tai nėra labai sunku. Tsss... 

Kažkas tapeno, buvo girdėti šlepsėjimas, o po valandėlės 
salių anfilados gale nuaidėjo sausas senatviškas kosčiojimas. 
Tada Maja išgirdo negarsų, bejėgišką balsą: 

— Henriau, Henriau... 

Cholavickis nusikeikė ir išėjo. 

Ji liko viena. O, kaip ji nepakentė likti viena pilyje, - kol su- 
žadėtinis buvo greta ir kol tęsėsi dalykinis pokalbis, dar buvo 
galima kentėti, viskas atrodė daugmaž normalu ir logiška, nors 
rizikinga. Majos negąsdino nei konkreti rizika, nei sunkumai, - 
juos juk galima įveikti. 

Bet kai likdavo viena, kai pilies tyla, melancholija ir apleistu- 
mas apsupdavo ją iš visų pusių, liedavosi iš visų plyšių ir angų, 
tada visa ta įvykių raizgalynė, kurioje ji įstrigo, rodydavosi jai 
klaiki, piktavališka, nuodėminga ir baisi, ir merginą persmelk- 
davo nuojauta, kad ji žengia nuožulniu keleliu, kuris pamažu ir 
nejučiom nuves ją prie siaubingų dalykų. 

Bijojo pilies, bijojo sužadėtinio, bet labiausiai bijojo savęs 
pačios, tų pavojų, kurie slypėjo jos prigimties gelmėse, perne- 
lyg drąsios, pernelyg neramios ir pernelyg trokštančios laimės 
prigimties. Senoviniai, niaurūs mūrai, menantys senus laikus, 
regis, šnibždėjo: bėda tam, kuris pernelyg lengvabūdiškai vaikosi 
efemeriškos laimės. 

Oji norėjo būti laiminga! Turėjo būti laiminga! Viską, ką darė, 
darė tik dėl to, kad būtų laiminga ir kuo pilnatviškiau pasinau- 
dotų savo grožiu ir jaunyste. 


„Kaip mane visa tai įtraukia!“ - pagalvojo stovėdama kam- 
bario viduryje, išsigandusi, nė nekrustelėdama. 

Buvo linkusi nejudėti, jai atrodė, kad tos tylinčios ir viską 
mutančios sienos pastebės kiekvieną krustelėjimą. 

„Kaip mane visa tai įtraukia! Jau esu Henriko bendrininkė! O 
tus Leščiukas? Kuo visa tai baigsis? Gal pasikalbėti su mama?“ - 
„mestelėjo mintis, bet tučtuojau ją atmetė. Ieškoti mamos pagal- 
bos? Najau ne, pati susitvarkys. 

O Cholavickis pasibeldė į kunigaikščio kambario duris ir 
nelaukdamas atsakymo, be jokių ceremonijų, susikišęs rankas į 
kišenes, paniurusia ir nepatenkinta mina įžengė vidun. 

Tas kambarys buvo ypatingas. Nedidelis, skliautuotomis 
lubomis, apvalus, - nes tai bokšto patalpa, - su trimis langais 
tokioje storoje sienoje, kad lango nišos buvo kokių dviejų metrų 
pločio. Iki pusės sienos buvo išmuštos apsilupusiomis ąžuolinė- 

Pačiame viduryje stovėjo milžiniška lova su baldakimu, be 
jos, dar du foteliai, prausyklė - ir daugybė mažmožių, begalė 
buteliukų, dėžučių, garderobo dalių, reikmenų, tuščių uogienės 
stiklainių, lėkštelių, dailių mažmožių ir kitų keisčiausių daikte- 
lių, kuriais buvo nuklotas visas kambarys. 

Kunigaikštis daugybę metų neleido nieko išmesti, nes netu- 
rėjo jėgų pats atrinkti ir sutvarkyti, o nervingai baiminosi, kad 
nebūtų išmesta kas nors, ko dar gali prireikti. Senasis kamerdi- 
neris Gžegožas irgi buvo nusenęs, tad aplinkui viešpatavo klaiki 
netvarka ir purvas. Patalynė buvo kone pilka, nes kunigaikštis 
jau porą mėnesių dvejojo, atiduoti ją skalbti ar dar ne. Jis negalėjo 
pakęsti jokių permainų. 

Mažas, liesas seneliukas paukštišku aristokrato veidu sėdėjo 
ant lovos ir nerimastingai žvelgė į Cholavickį. 

— Ar mane kvietėte? - griežtai paklausė sekretorius. 

— Na ką tu, ką tu, Henrikuti, - atsakė tasai, - tau pasigirdo. 
Negi kviesčiau žinodamas, kad tau šitai nepatinka. 

- Kas nutiko? 

- Taigi nieko, tikrai nieko. 

- Klausiu, kas nutiko. Pasakykite, nes Žinau, kad vos tik aš iš 
čia išeisiu, vėl mane kviesite. Verčiau iškart pasakykite. 

— Ak, Henrikuti... Na, gerai jau, gerai, pasakysiu! - cypian- 
čiu balseliu sušuko kunigaikštis, kai Cholavickis pasisuko durų 
link. - Matai, Henrikuti, noriu čia susitvarkyti, nes baisiai daug 
šiukšlių. Pradėjau nuo šito buteliuko, bet nežinau, gal jo dar 
prireiks? 

- Tai neišmeskite. 

- O gal verčiau išmesti? Kam gi jo gali prireikti? 

- Tai išmeskite. 

Senukas apsiverkė. 

— O, kaip man su tavim sunku! Iš niekur, niekada, niekaip - jo- 
kios pagalbos, supratimo, paguodos, nuraminimo, užsimiršimo! 

- Jei man įgrisite, apskritai išsikraustysiu iš pilies! - Chola- 
vickis su neslepiama panieka žiūrėjo į senuką, kuris jo gyvenimą 
pavertė tikru pragaru. Jis netiko į slaugytojus! Negalėjo pakęsti 
tų pokalbių su idiotu, neapsakomai dėl to kamavosi. 

— Nepalikite manęs, Henrikuti! - sušuko senukas, apimtas 
laukinės baimės. - Aš nieku gyvu nepasiliksiu čia vienas! Pily- 
je? Vienas? Niekada gyvenime! Tai negera pilis, - tyliau ir tarsi 
mintyse ką apsvarstęs pridūrė jis. 

— Kodėl? - paklausė Cholavickis. 

Jis vis vylėsi, kad kunigaikštis prasitars apie turtus, kartais 
jam kildavo įtarimų, kad senasis magnatas orientuojasi kur kas 

Keriau, nei atrodo iš pirmo žvilgsnio, ir tyčia, dėl kokių senatvi- 
nių pramanų ar piktumo, dedasi nieko nežinantis. 
Kodėl ši pilis negera? 
- Apskritai gera, žinoma. Bet joje yra viena negera vieta. 
. Kokia? 

- Yra tokia viena... Vienas kambarys. 

Šiuo klausimu kunigaikštis buvo nepermaldaujamas. Nieka- 
a iš jo neišgausi, kuris kambarys negeras ir kodėl. Cholavickis 
įtarė čia slypint kokią paslaptį ir daug kartų mėgino ištraukti iš 
Jo šį tą daugiau, netgi sekė senuką, klaidžiojantį po pilį, bet taip 
ir neįstengė nieko išsiaiškinti. 

Toji vieta iš tikro kunigaikščiui turėjo sietis su baisiais pri- 
siminimais, nes visada kalbėdamas apie ją užsimerkdavo, o tai 
buvo didžiausios baimės ženklas. Ir šiuokart senukas užsimerkė 
ir kurį laiką perbalusiomis lūpomis gaudė orą. 

Galiausiai lyg šiaip sau tarė: 

- Čia apskritai vaidenasi. 

Cholavickis krūptelėjo. Tai buvo dar vienas maniako arkliu- 
kas. Nuolatos užsimindavo, kad vaidenasi, ir užsimindavo pik- 
lai, netgi klastingai ir užsispyrėliškai. 

Cholavickiui dažnai atrodydavo, kad senis mėgaujasi ner- 
vinga jo baime, kurios jis neįstengė paslėpti - iš tikrųjų jo nervai 
buvo pašliję, jis gyveno apimtas nuolatinio nerimo dėl kažko... 
kas slypėjo kambarių tuštumoje. Tad gal tai tebuvo kunigaikščio 
gudrybė ir užsispyrimas, bepročio piktavališkumas, vaikiškas 
tarno pagąsdinimas pilimi. Tačiau buvo matyti, kad senis iš tik- 
rųjų bijo - nežinia, ko jis prisigalvojo ir kokios haliucinacijos jį 
kamavo, bet atrodė kaip kartą ir visam laikui išgąsdintas, nuo- 
latos baimės persekiojamas žmogus. 

Senioko net juokas buvo pernelyg cypiantis - ir jis nuolato: 
dairėsi, šaudė žvilgsniais be paliovos po tamsius kampus. 

Tiesa, Cholavickis žinojo, kad jis ir pats panašiai atrodo. Toj: 
neapibrėžiama, bet kraupi atmosfera, tvyranti pilyje, tokią įtaką 
darė jiems abiem. 

Kas kita, kad jam visada bežiūrint į kunigaikštį, regint amžiną 
jo baimingumą, išgąstingą gudrumą ir siaubą, atsispindintį aky- 
se, atrodydavo, jog senojo keistuolio praeityje turėjo būti įvykę 
kas nors siaubingo. Veikiausiai jo pamišimas turėjo priežastį, 
nebuvo sukeltas vien tik organizmo degeneracijos. 

Kas galėjo nutikti? Kodėl jis vis šaukia Franių? Kas tas Fra- 
nius? Apie kunigaikščio praeitį jis težinojo tiek, kad jaunystėje tas 
triukšmingai ir linksmai pramogavo visose Europos sostinėse. 
Paskui vedė, bet Žmona gimdydama mirė. 

Tada jis apsigyveno pilyje ir atsiskyrė nuo pasaulio. Prabilo 
Holšanskių kraujas. Kai prieš porą metų Cholavickis išvydo jį 
pirmą kartą, kunigaikštis atrodė taip pat kaip dabar ir jį lygiai 
taip kamavo baimės priepuoliai. 

Kodėl jo viduje buvo tiek baimės? Gžegožas neįstengė to 
Cholavickiui paaiškinti, o pastarajam, tiesą sakant, kunigaikščio 
proto užtemimas buvo labai parankus. Dėl to kunigaikštis, pilyje 
pamatęs Leščiuką, palaikė jį Franiumi - matyt, kiekvienas vai- 
kinas jam atrodė esąs tasai Franius, apie kurį niekados nenorėjo 
papasakoti. 

- Išgerkite lašų, kunigaikšti, - tarė Cholavickis. - Jūsų nervinė 
būklė vėl pablogėjo. 

Pripylė jam dvigubą porciją migdomųjų ir grįžo pas Mają. 
Buvo tikras, kad išgėręs lašų kunigaikštis naktį nenubus, o tai 
leis pernešti paveikslus ir neatkreipti jo dėmesio. Jis dar ilgokai 


kalbėjosi su Maja, paskui, šiai išėjus, nulipo į pirmą aukštą ir 
pusbalsiu šūktelėjo: 

- Gžegožai! 

Ko reikia? - atsiliepė senasis kamerdineris iš nedidelio savo 
kambarėlio palei pagrindinius vartus. 

- Prašom eiti su manimi. Reikia šį tą padaryti. 

- Tuoj, tik apsirengsiu. Na taigi, vidury nakties... 

- Greičiau! 

- Tuoj, tuoj... Fui, kokie įsakymai! 

Kamerdineris negalėjo pakęsti Cholavickio, bet numatė, kad 
6is gali tapti nauju šeimininku, tad buvo linkęs pernelyg jo neer- 
sinti. Apskritai jis laikėsi neutralios politikos. Kunigaikščiui nė 
»deliu neužsiminė apie savo įtarimus dėl sekretoriaus „kombi- 
nacijų“, bet ir Cholavickiui neteikė jokios informacijos. 

- Oką aš žinau, - atsakydavo, kai sekretorius imdavo klau- 
„inėti, - ponų nešnipinėju, tai nieko ir nežinau! 

Cholavickis mielai būtų apsiėjęs be jo pagalbos, bet nenorėjo, 
kad Gžegožas pamanytų, esą kažkas rezgama jam už nugaros, 
paslapčia. 

- Padėsite man, - tarė Cholavickis. - Reikės nukabinti kai 
kuriuos paveikslus ir pernešti kitur. 

— O kam? Tiek laiko kabėjo, gali ir toliau kabėti. 

— Prašom su manim nesiginčyti! Pasakiau - ir šventa! O ku- 
nigaikščiui nieko nesakykite. Tuos paveikslus turiu parodyti 
vienam ponui. Jie labai paseno, reikia restauruoti. 

— Labai čia tas ponas padės tokioms teplionėms! 

Tačiau ėmė nukabinėti paveikslus, kuriuos jam nurodė Chola- 
vickis. Nemažai abu vargo, kol nuėmė beveik visus paveikslus - 
paliko tik kelis, tokius bjaurius, kad dėl jų vertės nekilo abejonių, 
suvyniojo kelis gobelenus ir kilimus. 

— Kur visa tai sudėti? - paklausė Gžegožas pakimusiu nuo 
dulkių balsu. 

Cholavickis susimąstė. Toli nešti jų nevertėjo, reikėjo paslėpti 
kur nors arti, bet gerai paslėpti. Jis prisiminė kampinį kambarį, 
vadinamą senąja virtuve. 

Ta patalpa buvo nuošaliau nuo pagrindinių salių, niekas nie- 
kad ten neužeidavo, be to, ji turėjo sunkias ąžuolinės duris su 
apkaustais, rakinamas raktu. 

— Eime, - tarė jis, - nunešime į senąją virtuvę. 

— Į senąją virtuvę? Kodėl į senąją virtuvę? 

— O kodėl ne? Kas jums atsitiko? 

— Ten... purvina. 

— Visur purvina. Na, eime. Ar turite raktą? 

Cholavickis paėmė lempą ir nuėjo siauru koridoriumi, o ka- 
merdineris nusliūkino paskui jį. Tačiau priėjęs prie durų kamer- 
dineris vėl tarė: 

— Gal verčiau Arianės salėje? 

— Atrakinkite pagaliau! - šūktelėjo Cholavickis, kuriam kilo 
šiokių tokių įtarimų. Tačiau tasai padavė raktus jam. 

— Pats ir atrakinkite. 

- Kaip suprasti? 

— Niekaip... 

Cholavickis pasuko spynoje didžiulį raktą. 

— Pone, verčiau nerakinkite tų durų, - karštligiškai sušnibž- 
dėjo Gžegožas. 

— Kodėl? 

- Ten... vaidenasi. 

„Aha, - šmėkštelėjo Cholavickiui mintis, - nejau tai ir bus tas 
„negeras“ kambarys?“ 

lis atidarė duris. Pamatė gana didelį kambarį baltintom sie- 
iu, kuris kadaise iš tikro buvo virtuvė, nes išliko mūryta vi- 
ryklė ir židinys su grotelėmis. Oras nebuvo pridvisęs, nes du 
maži langeliai buvo be stiklų. Cholavickis nustebęs pamatė palei 
sit"ną stovinčią paprasčiausią geležinę lovą, užklotą pledu, toliau 
prrausyklę, spintą... tarsi visai neseniai čia kas būtų gyvenęs. Ant 
Krindų mėtėsi seni laikraščiai. 

lis norėjo užeiti vidun, bet Gžegožas čiupo jį už rankos. 

- Pone, - įspėjamai tarė jis, - verčiau neprasidėkite... verčiau 
palikite šį kambarį ramybėje. Tai nelaba vieta. 

- Ir kas čia vaidenasi? - smalsiai paklausė Cholavickis. - Ar 
Įus matėte? 

- Tegu apsaugo mane Aukščiausiasis! Bet žinau, kad dviem 
zmonėms čia iš baimės prastai baigėsi. Prieš penkiolika metų 
ponas Rudzianskis, praktikantas, irgi sakė, kad nebijo dvasių 
ir tyčia čia nakvojo - tai ryte radau jį po laiptais, sėdėjo ir tik 
Ihngavo, o plaukai jam stovėjo piestu nelyg šepetys. Daugiau 
jis nebeištarė nė žodžio, pamišo galutinai. Pernakvosiu, sakė, 
pamatysiu. Na, ir pernakvojo, ir pamatė... dar ir dabar sėdi ne- 
pajudėdamas iš vietos, vis rankomis veidą užsidengęs, sako, jam 
len net piktžaizdės atsivėrė. O kitas - virėjos sūnus Viciukas. Irgi 
visai sukvailėjo, vėliau net ir mirė iš to kvailumo! 

- Kokia nesąmonė! Gal jam šiaip kas pasirodė? 

- Pasirodė, nepasirodė... Jūs verčiau eikite iš čia. O pagaliau 
Čia matyti kiekvienam suprantami ženklai. Kiekvienas iškart 
gali suvokti, kad čia viešpatauja piktoji dvasia. Juk tai matyti. 

— Kas matyti? 

- To tai jau nesakysiu. 

Cholavickis iškėlė lempą į viršų, bet neišvydo nieko ypatingo. 
Baltos sienos atrodė visai malonios ir giedros, palyginti su kitais 

kambariais. Tačiau tikrai buvo kažkas nenormalaus... atidži. 
įsižiūrėjęs jautei, jog kambaryje dedasi kažkas, kas neatitin 
gamtos dėsnių, tik nežinia kas. 

Galiausiai Gžegožas truktelėjo jį ir tylomis, nedrąsiai pirš 
parodė į rankšluostį, nupilkusį nuo dulkių, kabantį ant se: 
geležinio vagio. Šis kiek virpėjo, veikiausiai dėl oro srovės, trai 
kiančios nuo lango. 

Tačiau rankšluostis judėjo keistai. Ne laisvai pleveno nu 
skersvėjo, o virpėjo ir buvo įsitempęs. Rodės, tarsi kokia ni 
regima ranka būtų laikiusi jį už apačios. To judėjimo negalėj 
sukelti oro srovė - jis buvo kitoks. 

- Kas čia? - sumurmėjo Cholavickis, spoksodamas į rank 
šluostį. 

Virpančio, įsitempusio rankšluosčio vaizdas buvo atstumian 
tis, šlykštus. Sekretorius įveikė pasibjaurėjimą ir norėjo prieit 
arčiau, bet Gžegožas stvėrė jį už peties. 

— Nereikia! 

- Kvailystės! Juk turi būti kokia nors priežastis. 

- Aišku, kad yra, - sumurmėjo žilas kamerdineris, nejučiom 
žegnodamasis. 

— Ir kokia gi? 

- Yra. 

Cholavickis suprato, kad nieko daugiau neišpeš. Jokia jėga 
neišspaustų iš Gžegožo daugiau nė vieno žodžio. O ir jam pa- 
čiam, nors ir netikėjo dvasiomis, pasidarė nejauku. Nusijuokė. 

— Na, Gžegožai, nusiraminkite. Dar nebuvo pilies, neturinčios 
savo vaiduoklio. Galime tuos daiktus sudėti kur kitur, nors čia 
būtų geriausia, nes nėra žiurkių. 

- Aišku, kad nėra. Čia nepasirodys jokia žiurkė, - prietarin- 
gai atsakė kamerdineris, rakindamas duris. - Jos protingesnės 
už Žmones. 

(0) kunigaikštis ar čia kartais užeina? 
Niekad o niekad. 

Jie nunešė paveikslus į gretimą koridorių. Bet Cholavickis 
(ur ilgai negalėjo atsikratyti bjauraus jausmo - lyg siaubo, lyg, 
pusibjaurėjimo, dėl kurio pilies tyla ir tuštuma atrodė dar ne- 
malonesnės nei iki šiol. 


PENKTAS SKYRIUS 


Profesorius Skolinskis traukė miško takeliu taip, lyg būtų išėjęs 
pasivaikščioti, o iš tikrųjų norėjo dar kartą pažvelgti į nepasie- 
kiamus, bet taip traukiančius mūrus. 

Ėjo lėtai, svarstydamas, kaip įsigauti vidun, kartkartėmis su 
pasibjaurėjimu nusispjaudamas ant miško samanų. Jam, profe- 
soriui, intelektualui, tenka senatvėje imtis tokių reikalų! Tfu! Tfu! 
Visa tai gali baigtis baisia kompromitacija! Jautė, kad įsilaužėlio 
vaidmuo jam visiškai netinka. 

Ir vis dėlto buvo įsitikinęs savo teisumu. Nejau galima leisti, 
kad neįkainojami lobiai ir nuostabūs Žmogaus dvasiniai turtai 
nyktų ir žūtų, patekę į keistuolio aristokrato malonę ir nema- 
lonę? 

„Pas mus viskas nyksta ir žūsta! - karčiai mąstė jis. - Juk tie 
lobiai pagausintų tautos turtus! Juk kritiniu metu valstybė sko- 
linasi, užstatydama meno vertybes, ir tai rezervas, ne prastesnis 
už aukso rezervą. Vadinasi, visuomenė negali likti abejinga meno 
kūrinių likimui. Bent jau materialinei jų vertei, - o ką ir kalbėti 
apie dvasinę. 

Tačiau pas mus viskas nyksta ir žūsta. Tiesa, padėtis kasdien 
gerėja, bet vis dėlto... O žmonės žūsta nemažiau nei paveiks- 
lai. Kad ir toks Leščiukas! Gyvybinės jėgos stačiai trykšta per 
kraštus, bet vaikinas be išmanymo, neorganizuotas, galima pa- 

swkyti - nemoralus, amoralus. Lygiai sėkmingai gali padaryti 
w ką nors naudingo, ir ką nors blogo... Kaip pasitaikys, kaip 
vtiaiklostys aplinkybės. 

() Maja? Lygiai tas pat. Pašėlęs gyvybingumas, nepažabota 
upė, kuri išsilieja iš krantų ir užtvindo pievas, užuot sukusi 
malūnus. Et, Vysla... 

O) tos dvi poniutės, viena liesa, kita riebi? Viena karti, kita 
saldi, bet abi tokio pat siauro, riboto mąstymo. O tarėjas Šimči- 
kas? Taigi! Viena vertus, nevaldomas gaivalas, kita vertus, biu- 
rokratija, schematiškumas, popierinė tobulybė, administracinės 
prriekabės. O paveikslai pilyje nyksta...“ 

- Tfu! Tfu! O, laba diena, panele! Iš kur jūs čia? 

Pastarasis šūksnis buvo skirtas Majai, kurią pamatė išeinan- 
"ią priešais iš tankmės. Ji atrodė dvejojanti, o kartu labai rimta. 

— Džiaugiuosi, profesoriau, kad jus sutikau, - tarė ji. - Noriu 
su jumis pasikalbėti. 

- Su manimi? 

- Taip. Tai dėl... dėl vieno tokio pastato, kuriuo jūs domitės. 

Profesorius neketino priešgyniauti. 

— Aha, - tarėjis, įdėmiai žvelgdamas į ją, - ponas Cholavickis 
sakė jums, kad norėjau aplankyti pilį? 

— Tą žinau ne tik išjo. 

Papasakojo jam apie vakarykštį savo vizitą į pilį ir Holšanskio 
šūksnius. 

— Henrikas nieko nesuprato, manė, kad tai trumpalaikės kuni- 
gaikščio haliucinacijos, bet aš radau kišeninį Leščiuko peiliuką ir 
supratau, kad ten buvo jis. Henrikui to nepasakiau, bet šiandien 
kalbėjausi su Leščiuku. Jis prisipažino ir... regis, tai jūs jį įkalbėjote? 

Profesorius prikando lūpą. Vadinasi, Leščiukas išsiplepėjo. 
To buvo galima tikėtis. 

— Matote, panele, - oriai tarė jis, - aš neturiu nei ko gėdytis, ne 
ko slėpti. Iš tikrųjų labai noriu patekti į pilį, bet mano intencijo: 
yra tyros. Jei jūsų sužadėtinis nebūtų daręs man kliūčių, nebūti 
reikėję imtis tokių priemonių. 

— Taigi, — tarė ji, - apie tai ir norėčiau su jumis pasikalbėti. 
Henrikas tų daiktų niekam nenori rodyti. 

— Ak, jūs ir apie tai žinote? Bet tai reiškia, kad vis dėlto tų 
daiktų yra. 

— Yra. Kelios baldais apstatytos salės... Bet aš neįstengiu 
įvertinti... Ir jeigu norėtumėte jas pamatyti taip, kad Henrikas 
nesužinotų, galėčiau jus palydėti. Kelią Žinau. Ir jokios rizikos, 
niekas nepamatys. 
nori jam parodyti — ir slapčia nuo sužadėtinio? Ką tai galėtų 
reikšti? 

Jis instinktyviai nepasitikėjo tokiomis panelėmis kaip Maja, 
jos jį šiurpino savo nepriklausomu gyvenimo būdu, ankstyvu 
subrendimu ir stabdžių nepripažįstančia laisve. Negi mėgintų 
jį apgauti? Jeigu Cholavickis nori daiktus paslėpti, kodėl ji nori 
juos parodyti? 

Maja stovėjo po medžiu, kramtydama žolės stiebelį. 

— Matote, pone, - atsainiai, beveik vaikiškai tarė ji, - aš jums 
paaiškinsiu. Henrikas tikisi paveldėti kunigaikščio turtą, dėl to 
aš su juo susižadėjau. Man reikia pinigų! - pastaruosius žodžius 
ji nekantriai išspaudė. - Daug pinigų! Jeigu jis neturės labai daug, 
netekėsiu už jo, nes negaliu jo pakęsti! 

Profesorius išvertė akis. Ką? Tokius intymius dalykus ji pa- 
sakoja svetimam žmogui? Bet jos balsas skambėjo nuoširdžiai. 

— Negaliu jo pakęsti! Jis mane erzina, esu jam visiškai abejin- 
ga! Ištekėčiau už jo, bet noriu būti garantuota, kad jo turtas bus 

Išlius didelis. Girdėjau legendą, kad pilyje slypi tikri lobiai, bet iš 
jo negaliu išgauti nieko konkretaus. Bijau, kad tie daiktai neturi 
dulesnės vertės ir kad jis tyčia nesako man tiesos, mat nujaučia, 
kad tada jį mesiu. Jis mane myli, - su tam tikru pasididžiavimu 
pridūrė ji lyg šiaip sau. - O aš nesileisiu apgaunama! Nuvesiu 
jus, kad pažiūrėtumėte, - juk jūs apie tai išmanote? 

Naivus tos merginos cinizmas profesoriui atrodė nelabai įti- 
kimas. Viskas ne itin panėšėjo į tiesą. 

— Vaikeli, ką tu kalbi! Nemyli jo? 

- Ne. Irjis yra įtartinas tipas! Apskritai nieko nemyliu, - iš- 
sprūdo jai. 

- Nieko? 

— Nieko! Nei motinos, nei jo, nieko... Neee, tik save! 

Tą „neee“ ji pasakė taip, kad profesorius iškart prisiminė 
I.eščiuką. Ir jį jau kurį laiką stebino, nerimą kėlė ypatingas ir 
nepagaunamas jųdviejų giminiškumas. Bet šįkart jis pamatė tą 
kur kas aiškiau... net nustebęs pajuto, kad rausta kaip bijūnas. 

Ji irgi tučtuojau paraudo ir pro sukąstus dantis iškošė: 

— Neee... Nieko nemyliu, tik esu panaši! Esu panaši į... į kai ką! 

Buvo matyti, kad ji didžiausiomis valios pastangomis stengia- 
si susilaikyti nepravirkusi, bet ašaros pačios ėmė tekėti skruos- 
tais, lūpos persikreipė. Ji stovėjo tiesi, nedengdama veido, ne- 
bijodama gėdos. 

Profesorius paėmė ją už rankos. 

— Nusiramink, vaikeli, nusiramink... 

- Jūs irgi Žinote, į ką esu... Tai vagis! Norėjo apvogti mano 
spintą! Bet aš esu tokia pat kaip jis! Esame tapatūs! Jūs stebitės, 
kad kalbu taip atvirai? O kodėl turėčiau gėdytis, jei esu tokia 
pati, visiškai tokia pati... 

Profesorius klausėsi apstulbęs ir ieškojo tinkamų žodžių. 

Jau nebeturėjo nė mažiausių abejonių, kad viskas, ką sako 
toji mergina, yra gryniausia tiesa. Nekentė sužadėtinio. Norėjo 
parodyti daiktus. Atsiverdavo svetimiems. Viskas turėjo būti 
tiesa, nes - buvo panaši į Leščiuką. Ir jeigu ji pasakytų, kad ką 
nors apvogė, jis irgi tučtuojau patikėtų - šitaip toji istorija su 
Leščiuku, suk nesukęs, padorią ir teisingą panelę padarė nepro- 
gnozuojamą ir ekscentrišką. 

Tačiau kaip jinai jį niekino! 

- Nereikia niekinti! - galiausiai sušnibždėjo jis ir nuėjo. Nega- 
lėjo ilgiau viso to klausytis - turėjo pagalvoti. Kai tik jis išnyko 
tarp medžių, Maja nusijuokė, galima sakyti, visu balsu. Negalėjo 
susilaikyti. Taip ją prajuokino jos pačios ašaros. 

„Pavyko!“ — pamanė ji. Dabar bus galima parodyti jam pa- 
veikslus ir visa kita! Henrikas bus patenkintas. Profesorius pa- 
tikėjo kiekvienu jos žodžiu. 

Jis mano, kad myliu Leščiuką. Puiku! Ar man tas kenkia! 
Šitaip galiu įteigti jam viską, kas tik man šaus į galvą. „Tik kad 
aš... aš iš tikrųjų verkiau, - pagalvojo ji nustebusi, šluostydamasi 
ašaras. - Na taip, tas panašumas vis dėlto mane nervina. Bet tuo 
geriau. Kol buvau paprasta, normali panelė Ocholovska, nega- 
lėjau sau leisti to, ką gali panelė... panaši į Leščiuką!“ 

— Ar šiaip, ar taip, jau esu apsijuokusi! — sušnibždėjo. 

Grįždama namo sutiko storąją daktarienę drauge su liesąja 
valdininkaite. Abi ponios nutilo ją išvydusios, tarsi kaip tik apie 
ją ir būtų kalbėjusios. 

Maja tai suprato vos pamačiusi jų žvilgsnius. Ak, jau porą 
dienų jautė tuos kontroliuojančius, vogčiomis mėtomus žvilgs- 
nius. Šypsodamasi priėjo prie jų. 

— Gal, ponios, matėte Leščiuką? 

— Ne, - atsakė daktarienė. - O ką, mieloji? Norite pažaisti 
lvnisą? 

— Neee! Šiaip norėjau su juo pasikalbėti! 

Pasakė tai nerimtai, bet įžūliai, mėgaudamasi tuo, kokį po- 
veikį šie žodžiai padarė abiem ponioms. Žinojo, kad tas „pa- 
našumas“ jos žodžiams suteikia ypatingą reikšmę - jai nuėjus 
daktarienė ir valdininkaitė reikšmingai susižvalgė. 

Abi buvo įsitikinusios (nors neturėjo nė menkiausių įrody- 
mų), kad tarp panelės ir trenerio turėjo užsimegzti kokie nors 
santykiai, o tai, kad tam nebuvo jokio pagrindo, tik dar labiau 
stiprino intuityvų jų įsitikinimą. 

Tiesą sakant, tokios pat nuomonės buvo ir profesorius. Tik 
jis po pokalbio su Maja nevengė pavartoti žodžio „meilė“. Stul- 
binamas panelės Ocholovskos elgesys per tą pokalbį sukrėtė jį 
taip smarkiai, kad beveik pamiršo pilį ir jos turtus. 

Nė kiek neabejojo, kad ji arba jau beprotiškai įsimylėjo trenerį, 
arba tiesiu keliu Žengia į tai. 

„Keista, - pagalvojo jis, - kad aš išsyk to nesupratau! Juk jie 
sukurti vienas kitam! Gana užmesti akį! Tai nėra panašumas, tai 
tapatumas, vidinis tipų identiškumas - kažkas, kas juos stumia 
vieną prie kito, nors ir kokios būtų aplinkybės. Atitiko kirvis 
kotą! Taip nutinka retai, bet jeigu jau nutinka, to įveikti neįma- 
noma. Juk jie Romeo ir Džuljeta! Įdomu, ar ir jis jau... Žinoma! 
Juk tai avantiūra! Vargšė ponia Ocholovska! 

Jos viduje vyksta baisi kova, - toliau galvojo apie Mają, - kova 
tarp ambicijų ir fatališko pasirinkimo. Vargšelė yra labai išsigan- 
dusi dėl to „panašumo“, o gal dar labiau dėl to, kad nenorom tam 
„panašumui“ pasiduoda. Ji niekina tą vaikiną. Kaip ji pasakė — 
vagis? Ar jis tikrai norėjo ką nugvelbti? Tai ją žemina, žeidžia 

jos orumą, ir toks nesuprantamas, bet žeminantis jausmas gali ją 
stumtelėti prie baisių poelgių - ypač turint tokį būdą! 

Cha, bet kaip reikėtų pasielgti man? Ar pasinaudoti pasiūly- 
mu ir nueiti į pilį? Negali būti nė kalbos! Negaliu įsipainioti į tokią 
istoriją. Taip, bet tuomet dings vienintelė proga pamatyti seno- 
vinius meno kūrinius, - kurių vis dėlto yra, kaip ji sakė, pilyje!“ 

Ilgai svarstęs, galiausiai profesorius nusprendė eiti. Gal jis 
pernelyg rimtai žiūri į tą situaciją. Paskui dar bus laiko pagalvoti, 
kaip ir kiek galima padėti Majai. 

Po vakarienės ji mirktelėjo profesoriui, ir netrukus juodu su- 
sitiko miške, už įvažiuojamųjų vartų. 

— Eime! - tarė ji. 

Švietė mėnulis. Tarp meldų švytuliavo vanduo. Migla gaubė 
pilies papėdę. 

Jis kelis kartus mėgino užmegzti pokalbį, bet mergina atsaky- 
davo vienu žodžiu, buvo tyli ir paslaptinga. Profesoriui situacija 
atrodė vis keistesnė - jis, tos tylinčios panelės vedamas į pilį, 
nakties tamsoje sulig kiekvienu žingsniu vis didesnės. Bet kuo 
labiau artėjo mūrai, tuo labiau viršų ėmė tyrinėtojo smalsumas. 

Mergina vedė jį požeminiu koridoriumi. Pagaliau! Jie atsi- 
dūrė pilyje - ir profesorius žengė siaurais laipteliais, kylančiais 
į pirmo aukšto sales. Maja vedė jį keliu, kurį buvo aptarusi su 
Cholavickiu, tai yra rytiniu ir šiauriniu sparnu, priešinga puse 
nei ta, kurioje buvo sekretoriaus ir kunigaikščio kambariai. Ėjo 
tylėdami. 

Profesorius greitai apsiprato su tamsa, juolab kad pro langus 
įspįsdavo mėnesiena. Tačiau kambariai atrodė tušti, apgriuvę, 
nutriušę... 

Kur ne kur renesansinio frizo fragmentai virš durų, išli- 
kęs skliautas ar sugriuvusio židinio liekanos liudijo kadaise 

buvusį pilies, dabar brutaliai išrengtos ir apnuogintos, praš- 
matnumą. 

Jis priėjo prie lango ir kelias minutes gėrėjosi kiemo atikais ir 
priebučių proporcijomis. Maja susidomėjusi jį stebėjo. Nors jai 
rupėjo visai kas kita, ji persiėmė jo kaip žinovo aistra. 

Profesoriaus veidas tapo lyg išmintingesnis, budrus ir susi- 
kaupęs. Kartais jis visiškai užmiršdavo apie atsargumą, kartais 
išsigandęs staiga imdavo dairytis aplinkui. Kai kurios architektū- 
rinės kambarių detalės, iš pažiūros nereikšmingos, patraukdavo 
jo dėmesį, bet apskritai didelio susižavėjimo jis nerodė. 

Tik kai jie atsidūrė seniausioje pilies dalyje, mažuose, ankš- 
tuose kambarėliuose šiurpiai storomis sienomis ir aukštais 
skliautais, jis kelis kartus iš susižavėjimo net caktelėjo liežuviu. 

Maja atrakino duris į aštuonių renesansinių ir barokinių salių 
anfiladą, kurioje buvo saugomi baldai, ir uždegė žibalinę lempą, 
stovinčią ant nedidelio apvalaus stalelio. 

- Štai čia tie daiktai, - tarė ji. 

Kampe sukrebždėjo žiurkė. 

Profesorius giliai atsiduso - iš susijaudinimo jam užėmė kva- 
pą. Apmetė žvilgsniu visą salę, tarsi būtų norėjęs vienu gurkšniu 
išgerti visą jos turinį. Didelio įspūdžio ji nepadarė. Kadaise ši 
patalpa buvo paversta erdvia sale, sujungus dvi mažesnes į vie- 
ną, nes ją į dvi dalis skyrė smarkiai pajuodęs plafonas, viduryje 
paremtas gana prasto darbo kolonomis. 

Jis priėjo prie stalelio, ant kurio stovėjo lempa. 

- Tai Bulio darbas, - sumurmėjo žiūrinėdamas inkrustacijas.- 
Ką reiškia Bulis? 

- Andrė Šarlis Bulis, XVIII amžiaus prancūzų baldininkas. O 
ta kėdė? Tai vadinamasis Savonarolos krėslas, XV amžius, vienas 
pirmųjų krėslų pasaulyje. Žinokite, panele, anais laikais nebuvo 

net kėdžių. Žmonės sėdėjo ant skrynių, tokių, kaip anoji - nuo- 
stabi, tai Pranciškaus I laikų, arba ant suolų, įleistų į sieną, prie 
jų būdavo statomi stalai. Matote, panele, toji skrynia - tai dar 
gotika. Kaip tie daiktai atkeliavo net iki čia? 

Jis pirštais palietė raižinius ir sušnypštė tarsi apsideginęs. 
Skrynia iš apačios buvo sukapota žiurkių. 

Iš lėto praėjo pro senovinius, prie sienos stovinčius flaman- 
diškus ir itališkus rašomuosius stalus, Gdansko spintas. Metė 
akį į plafoną. 

— Tai nieko verta! - niekinamai nusprendė jis. - Vargana ba- 
rokinė teplionė. O kur paveikslai? 

— Kitose salėse. 

Maja paėmė lempą, ojis pasišvietė sau po kojomis elektriniu 
žibintuvėliu. Perėjo į kitą, didžiulę salę su šešiais langais. 

- Ar iš kitur šviesos mūsų languose nepastebės? 

— Ne, šitų langų iš gyvenamosios namo dalies apskritai ne- 
matyti. O pagaliau nuo langų pusės lempą uždengiau popie- 
riumi. 

Jis priėjo prie drobių, kurias Cholavickis paliko kaip nieko 
vertas. Tai iš tikrųjų buvo bjaurus kičas, nutapytas taip nevy- 
kusiai, kad Maja nustebo, kaip kruopščiai profesorius tyrinėjo 
kiekvieną paveikslą. Ir jo veide atsispindėjo vis didesnis nusi- 
vylimas. 

— Na, čia nieko gero nėra. Eime toliau. 
dėmes, likusias nuėmus paveikslus, bet profesorius nebuvo toks 
pastabus. Tada priėjo prie senos, beveik visiškai pajuodusios di- 
delės drobės, vaizduojančios biblinę sceną, kurioje buvo matyti 
vieni veidai — ir staiga įsmeigė į ją akis kaip užkerėtas. Greta 
pastatė lempą - iš paveikslo žvelgė nedailūs veidai, naiviai nu- 
tapytos rankos ir sustingusios drabužių klostės. 

Ji nusišypsojo: 

- Tikra karikatūra! 

Dabar profesorius tyrinėjo paveikslo apačią ir pirštais švelniai 
braukė jo paviršių. Išsitraukė lupą ir ėmė žiūrinėti šiurkščius 
dažus. 

- Na na... - murmtelėjo jis. 

- O ką? - paklausė mergina. 

- Pirmarūšis darbas. Arba smarkiai klystu, arba... Hm, tuojau... 

- Kaip?! - nepaprastai nustebusi paklausė Maja. — Tai geras 
paveikslas? 

- Kaip čia jums pasakyti... Visoje Lenkijoje nėra nė vieno 
paveikslo, kuris nors perpus būtų toks geras kaip šis. 

— Negali būti! 

Ji apstulbo. Fatališkai susiklostė, kad Henrikas paliko čia tą 
paveikslą! Ir kas būtų galėjęs pamanyti - tokia bjaurastis! 

Toliau profesorius ėmė karštligiškai tyrinėti portretėlius, pro 
kuriuos anksčiau buvo praėjęs, ir iš jų išrinko vieną mažą pa- 
veikslėlį paprastuose auksuotuose rėmuose. 

— Man čia panašu į Ticianą! 

- Ką?! 

- Čia išties tikri lobiai! 

- Luktelėkite truputį. Tuoj grįšiu. 

Maja nubėgo pas Cholavickį. 

- Viskas žuvę! - nuo slenksčio pareiškė ji. 

— Kas atsitiko? 

— Pasirodo, tie bjauriausi paveikslai, kuriuos palikai, yra 
nuostabiausi šedevrai! Jis ten rado Ticianą ir dar kažką! 

— Negali būti! 

Cholavickis buvo sukrėstas iki širdies gelmių. Viena vertus, 
visos jo viltys pasiteisino! Pilyje slypi lobiai! Kita vertus, profe- 
soriaus atradimai galėjo turėti lemtingų padarinių. 

- Ką dabar darysime? 

- Tą Žmogų būtinai reikia kaip nors nukenksminti. Dabar jis 
iš tikro ėmė kelti pavojų. 

Cholavickis susimąstė. 

— O gal... - murmtelėjo ir tučtuojau atsargiai apsidairė. 

— Ką?! - klausinėjo susidomėjusi Maja. Bet jis nusijuokė, tarsi 
pralinksmėjęs nuo savo minties. 

— Nieko. Tiesiog reikia su juo susitarti. Dabar jau nebėra pras- 
mės slėpti nuo jo tiesą, bet turime sulaikyti jį pilyje. Jeigu jau 
viską žino, tegu bent sukataloguoja ir įvertina paveikslus. Šitaip 
laimėsiu laiko... Kaip nors su juo susitarsiu. 

Profesorius be galo nustebo, išvydęs Mają kartu su Cholavic- 
kiu. Bet sekretorius iš karto griebė jautį už ragų: 

— Profesoriau, turbūt jau žinote, kad pilyje slypi tikri lobiai? 

- Žinau... 

Mokslininkas nenustojo dėbčiojęs pro akinių viršų. 

— Ir numanote, kad man reikia šitai išsaugoti paslaptyje? 

— Numanau. 

Cholavickis nusijuokė. 

— Ne! Jūs klystate! Mano intencijos pačios geriausios, — iro- 
niškai toliau dėstė jis. - Tiesiog kunigaikštis testamentu man 
paliko tiek Mysločės nekilnojamąjį, tiek kilnojamąjį turtą, o aš 
norėčiau išvengti nereikalingų sunkumų ir procesų, kurių kiltų, 
jei kartais tolimi giminės sužinotų, jog palikimas yra didesnis, nei 
visuotinai manoma. Kaip matote, veikiu legaliai ir kunigaikščio 
nurodymu. Tai tiesiog paprasčiausias atsargumas, norint išveng- 
ti nereikalingų priekabių. Taigi jūs, profesoriau, netgi galėtumėte 
man praversti, nes, kaip aiškėja, pats negaliu susitvarkyti su 
tais menais. Čia reikia žinovo, kuris galėtų juos sukataloguoti, 
įvertinti, ir aš tiesiog džiaugiuosi, kad Maja jus čia atvedė. Noriu 
jums Šį tą pasiūlyti. 

- Ką gi? 

- Jei pažadate man išsaugoti paslaptyje visą šį reikalą, kviečiu 
jus kelioms dienoms į pilį, kad apžiūrėtumėte visus paveikslus 
tr baldus. Bet iškeliu dvi sąlygas. Primo — diskretiškumas. Se- 
(mndo - turite apsigyventi čia. Suprantate, kunigaikščio nervinė 
buklė be galo prasta, jis nepakenčia pilyje svetimų žmonių. Jei 
kasdien ateitumėte čia, jis galėtų jus pastebėti, be to, Polykoje irgi 
visi sužinotų. Dabar Polykoje pasakysite, kad kelioms dienoms 
išvažiuojate į Varšuvą, o aš čia paskirsiu jums kokį nuošalesnį 
kambarį - pilis didelė, pasislėpti nebus sunku, kol baigsite darbą. 
(salėtumėte ateiti kad ir rytoj vakare. Pagaliau, - pridūrė, - pa- 
rodyčiau jums kitus paveikslus. 

Profesorius sudvejojo. Šis pasiūlymas buvo labai netikėtas. 
Išc to, teks praleisti kelias dienas pilyje slapčia nuo kunigaikščio 
ir priklausyti nuo šio pono malonės. Tiesa, Cholavickio aiškini- 
mai skambėjo labai raminamai, - suprantama, kad jis nenorėjo 
turėti nereikalingų problemų su kunigaikščio giminaičiais, bet 
kažkodėl profesorius nelabai juo pasitikėjo. Ir ta tuštuma, tos 
salių anfilados, ta pilies tyla... 

Profesorius jau žinojo, kad norėta jį apgauti. Tiek Ticianas, 
tiek kitas jo atrastas paveikslas išties tebuvo nežinomo tepliotojo 
šimto metų senumo drobė. Jis išsyk pamatė šviesesnes dėmes 
ant sienų ir suprato, kad dalis drobių išnešta, tad, pasinaudo- 
jęs Majos ir Cholavickio neišmanymu, apvedė juos apie kertę. 
() dabar sekretoriaus pažadas parodyti jam „kitus paveikslus“ 
pripildė jo širdį pačių šviesiausių vilčių. 

Tai ir nusvėrė. 

— Lieku, - sutiko jis. 


94 


ŠEŠTAS SKYRIUS 


— Čia kažkas dedasi! 

— Kas gi galėtų dėtis?! Kažkas dedasi su jūsų nervais, ir tiek! 

- Čia kažkas dedasi! Sakau jums, Henriau, čia kažkas dedasi! 

— Kur? 

— Čia. Pilyje. Nežinau, kur, bet kažkas dedasi. Pažeista pu- 
siausvyra. Kažkas - kažkur - kažką, iš kur man žinoti, kas ir ką, 
bet tikrai - gal pirmame aukšte, gal senojoje pilyje. Nežinau, bet 
kažkas! 

Cholavickis jau kokią valandą stengėsi nuraminti senąjį kuni- 
gaikštį Holšanskį, mat šis blaškėsi lovoje, apimtas nesuprantamos 
baimės. Jo ausys, per daugelį metų pripratusios prie vienodos 
pilies simfonijos, turbūt išgirdo kažkokį nepagaunamą skirtumą, 
nes iki šiol tokios scenos sekretoriui niekad nebuvo ištaisęs. 

— Na, gerai, bet ar girdėjote kokių nors įtartinų garsų, krebž- 
desių? Kuo grindžiate savo prielaidas? 

— Nieko negirdėjau, bet turi kažkas būti - kažkas naujo pily- 
je - kažkas prisidėjo! 

— Prie ko prisidėjo? 

— Ak, Henriau, tai kad tu nieko nesupranti, visiškai nieko! O 
Dieve, Dieve, Dieve!.. 

Jis užsidengė veidą rankomis, bet Cholavickis pamatė, kad 
viena akimi kunigaikštis pro pirštus žiūri į jį. Nėra abejonių, jo 

įturumas sustiprėjo — sekretorius žinojo, kad kunigaikštis nesu- 
vokiamai suderina visišką pasitikėjimą juo ir visišką įtarumą. 

Jis įkalbėjo nusikamavusį kunigaikštį išgerti dvigubą dozę 
bromo ir pasuko „muziejaus“ pusėn - taip ironiškai vadino sales 
»u senoviniais daiktais. 

Patikrinęs, kad Gžegožas sėdi apačioje, savo kambaryje, ati- 
«dlurė sunkias senosios virtuvės duris ir įdėmiai pažvelgė į rank- 
sluostį, kuris žibintuvėlio šviesoje virpėjo ir vibravo monotoniš- 
kai, bet kartu konvulsyviai. Paskui šviesos pluoštu brūkštelėjo 
per visą kambarį. Pamėgino įveikti nepaprastą pasibjaurėjimą, 
kurį jam kėlė ši vieta, bet staiga išsigando, kad štai taip stovi ir 
klausosi nežinia ko. 

„Baigsis tuo, kad ir aš išprotėsiu“, - pagalvojo jis. 

Perėjo per kelias sales iki kambario, kurį Gžegožas paruošė 
profesoriui. Čia stovėjo nakčiai paklota lova, mažas staliukas, 
praustuvė, lempa, ąsotis su vandeniu. 

Cholavickis paėmė lempą ir nunešė ją į senąją virtuvę. Pastatė 
ant staliuko. Vėl trumpam sustojo ir įsiklausė. 

Paskui grįžo ir pernešė patalynę. 

Turėjo gerai suimti save į rankas, kad nuo ten stovinčios ge- 
ležinės lovelės nuimtų seną, apipelėjusią antklodę ir paklotų 
1tsineštą patalynę. Bet koks pokytis šiame kambaryje atrodė 
pavojingas ir lengvabūdiškas veiksmas. 

Vis dėlto jis paklojo lovą ir pernešė kitus daiktus. Paliko pri- 
temdytą lempą. 

Vėl pažiopsojo į virpantį rankšluostį ir išėjo iš kambario. Viską 
Čia jis atliko tarsi pirštų galiukais. Paskui švelniai užvėrė duris. 

Grįždamas į savo kambarį stabtelėjo prie vieno lango, žvel- 
piančio į kiemą, ir susimąstė. Kartais jį suimdavo juokas, o kar- 
tais užliedavo aklas siaubas, daug didesnis, nei tas, kurį būtų 

išgyvenęs ketindamas profesorių tiesiog nušauti. Tai, ką darė, 
jam atrodė ir neįtikėtinai kvaila, ir neapsakomai baisu. 

Tiesą sakant, grynas vaikiškumas ir kvailystė buvo manyti, 
kad kambario „vaiduokliai“ sumaišys profesoriui protą ar paša- 
lins jį kaip nors kitaip. Bet Cholavickiui pritrūko drąsos pačiam 
susidoroti su įsibrovėliu. 

Jis buvo apimtas bejėgiško įsiūčio, jautėsi prieš profesorių 
visiškai bejėgis, ir jam šovė galvon vaikėziškas sumanymas —- 
apnakvydinti profesorių senojoje virtuvėje. O gal tikrai profe- 
soriui nutiks kas nors blogo, na, bent jau labai išsigąs ir praras 
norą kištis į pilies reikalus (net jeigu ir neišprotės, kaip anieji). 

Šiaip ar taip, toks eksperimentas pakenkti negalėjo. Rank- 
šluosčio virpėjimas išties buvo kraupus... O jeigu profesoriui 
nieko nenutiktų, turėdamas jį pašonėje visada galėtų sugalvoti 
kitokių būdų, taikių ar priverstinių. 

Jis nusileido žemyn ir laukė profesoriaus ir Majos prie durų į 
koridorių. Jie atėjo pavėlavę, nes nebuvo taip paprasta apsimesti, 
kad išvažiuoji į Varšuvą. Profesorius turėjo arkliais važiuoti į 
stotį, o iš ten samdyta puskariete grįžti ir išlipti neprivažiavęs 
pilies - čia susitiko su Maja ir ji padėjo nešti jam nedidelį laga- 
minėlį su daiktais. 

— Tik tyliau! - sušnibždėjo Cholavickis, vesdamas juos per 
sales. - Kunigaikščiui vėl pablogėjo. O čia, profesoriau, jūsų 
kambarys. 

- Ačiū, neblogas kambarėlis. 

— Deja, negalėsiu palaikyti jums draugijos. Turiu pasirūpinti 
kunigaikščiu. Gal jūs, profesoriau, iškart imkitės daiktų, tik ty- 
liai ir atsargiai su šviesa. Paruošiau šio to užkąsti. O šiaip turite 
tvarkytis pats. 

- Galėčiau visus metus tik valgyti duoną ir gerti vandenį, - 
mistringai tarė Skolinskis, atidarydamas duris į „muziejų“. 

Sekretorius atsisveikino su Maja ir nuėjo pas kunigaikštį. 
Tasai miegojo. 

Nuo tada iki pat vėlumos sukiojosi tarp kunigaikščio kam- 
bario ir salių, kuriose tyliai dirbo profesorius. 

Cholavickis skubino jį, trokšdamas kuo tikslesnės intorma- 
vijos apie galimą paveldėjimo vertę, reikalavo tikslių skaičių, 
nors profesorius aiškino, kad meno kūriniai turi sąlyginę vertę, 
priklausančią nuo rinkos ir pirkėjo įkarščio. Mokslininkui buvo 
parodyti ir paslėpti paveikslai, šis juos kuo skrupulingiausiai 
istyrė. 

Skolinskis, išvydęs tas drobes, širdyje net trynė rankas iš 
pasitenkinimo, kad pasirodė esąs toks apsukrus. 

Tai, kąjis pamatė dabar, pranoko pačius drąsiausius jo lūkes- 
čius. Jis jau atpažino du Jordanso darbus, stulbinančius kolorito 
jėga ir gaivumu, ir vieną Mazačo peizažą — kokiais keliais šie 
kūriniai atklydo net iki čia? Ar kuris nors iš Holšanskių-Dubro- 
vickių buvo meno mėgėjas, ar turėtume dėkoti stebuklingam 
atsitiktinumui? Ar seniai šie paveikslai kabo pilyje? 

Bet po kurio laiko jį apėmė nuobodulys, nuvargino supančių 
meno kūrinių gausa. Profesorius gerai pažinojo tą persisotinimo 
jausmą, ne kartą išgyventą muziejuose, tad žinojo, kad su juo 
kovoti neverta. 

Jo akys pavargo, ėmė skaudėti galvą. Nusprendė, kad reikia 
pamiegoti. Užrakino salę ir nuėjo į jam paruoštą kambarį. Atsi- 
sėdo ant lovos ir perbraukė ranka per kaktą ir veidą. 

Nusižiovavo. 

Buvo toks pavargęs, kad neslėgė net spengianti pilies tyla. 

Priėjo prie staliuko ir padidino lempos liepsną, paskui vėl 
atsisėdo ant lovos ir ėmė varstytis batus. 

Staiga metė ką daręs. Kambaryje kažkas dėjosi. Nežinojo, 
kas, bet buvo tikras, kad kažkas čia dedasi. Keistas jausmas. Jis 
apsidairė. 

Nieko. Baltos sienos, akmeninės grindys, virtuvės viryklė su 
didžiuliu gaubtu - ir vis dėlto... Tas kažkas buvo ne išorėje, o vi- 
duje, tas kažkas buvo kambaryje. Nejučiom profesorių sugriebė 
už gerklės toks neapibrėžtas, bet persmelkiantis šleikštulys, tarsi 
kur netoliese slėptųsi bjaurus Žvėris. 

Bet virtuvė buvo beveik tuščia, tik kampe mėtėsi krūva po- 
piergalių. Vis dėlto jis, galima sakyti, aiškiai jautė, kad kažkas 
vyksta, kad kažkas nesustodamas dirba. 

Pakėlė vieną ant grindų besimėtantį laikraštį. Senas, net 
1923 metų, Varšuvos kurjerio numeris. Kiti du laikraščiai buvo 
tų pat metų. 

Klūpojo ant grindų žiūrinėdamas laikraščius, ir staiga jį 
nuvėrė baimė, kad gal kažkas tyko jam už nugaros. Tučtuojau 
grįžo į lovą, o baimė sustiprėjo tiek, kad jau nieku gyvu nebūtų 
pajudėjęs iš tos vietos. 

Bijojo kiekvieno judesio. Kaktą išpylė prakaitas. 

Tas baimės pliūpsnis jį išgąsdino tuo labiau, kad neturėjo 
jokio racionalaus pagrindo. Labiausiai bijojo to, kad bijo. 

„Ko gi aš bijau?“ - galvoje bukai sukosi mintis. 

Jo žvilgsnis čiuožė kiekvienu kampeliu, kiekvienu daiktu. 
Jį sudomino popieriai kampe, senų sąskaitybos knygų ir po- 
piergalių krūva — tai buvo vienintelė vieta virtuvėje, ne iki galo 
įžvelgiama, todėl traukte jį traukė. Gal po tais popieriai kas sly- 
pi - nedrįso prieiti, bet įdėmiai iš tolo tyrinėjo. 


Pastebėjo iš po kietų buhalterinių knygų viršelių kyšantį są- 
aluvinio kampą - paprasto mokyklinio sąsiuvinio langeliais, 
prirašyto pieštuku. Profesorius buvo toliaregis, tad be vargo 
įakaitė kelis žodžius: ...iki šiol nieko neatsiti... Kitus uždengė kny- 
ųus. Kitoje pastraipoje dar perskaitė: 12.45 val. Vis dar nieko... 

Iį išsyk apėmė tikrumas, kad tai susiję su jo padėtimi. Keliais 
ryžtingais žingsniais puolė į kampą, išsitraukė sąsiuvinį ir grįžo 
į lovą. 

Sąsiuvinio viršuje didelėmis raidėmis buvo užrašyta: „Pro- 
tokolas“. 

O toliau: 


Mano, Kazimiero Rudzianskio, buvimo čia, Mysločės dvaro senojoje 
virtuvėje, protokolas, 1923 m. gruodžio 14 d. 

Aš, Kazimieras Rudzianskis, Mysločės dvaro Promčo palivarko 
praktikantas, sužinojęs, neva senojoje virtuvėje vaidenasi, nors 
tuo aš visiškai netikiu, nusprendžiau ištirti tr išsiaiškinti galimų 
dvasių klausimą. 

Savo įspūdžius nusprendžiau aprašyti dėl dviejų priežasčių: 
pirmiausia, dėl amžino šio dalyko atminimo, antra, kad ko nors 
nusitverčiau, nes miegoti negaliu, dvasios nesirodo, o laikraščius 
jau perskaičiau. Dabar 12 val. 20 min., vadinasi, dvasių valanda 
jau praėjo, o iki šiol nieko neatsitiko. 


Rudzianskio „protokolas“ dar porą puslapių buvo rašytas 
tokiu pat pusiau juokaujamu tonu. Profesorius karštligiškai gi- 
linosi į tekstą, trokšdamas sužinoti, ar tasai žmogus prieš pen- 
kiolika metų patyrė tokią pat nepagrįstą baimę? Taip! Po ilgų 
išvadų, pagrindžiančių teoriją, kad „antgamtinių reiškinių aps- 
kritai nėra“, jis rado tokią pastraipą: 


100 


Tačiau meluočiau tvirtindamas, kad visiškai nepasiduodu tvyran- 
čiai nuotaikai. Žinoma, nuolatos laukiu, kad kas nutiks, ir nors 
stengiuosi visiškai susitelkti į rašymą, vieną smegenų kampelį esu 
atvėręs vaiduokliams priimti. Be lempos, uždegiau dar dvi žvakes, 
pastačiau jas skirtingose vietose, tad niekas negalės man iškart 
užgesinti visų šviesų. 

Be to, po ranka turiu revolverį. Jei kas nors būtų toks kvailas, kad 
rizikuotų iškrėsH man kokį pokštą, šaučiau negalvodainas. Tačiau 
kaip kas nors galėtų man tą pokštą iškrėsti? Juk duris užrakinau ir 
užstūmiau stalu, o pro langą niekas nepasieks, nes per siauras ir 
per aukštai nuo žemės. 


Tekstas baigėsi. Likusi jo dalis buvo nuplėšta. 

— Vadinasi, čia vaidenasi? - murmtelėjo profesorius. 

Jis pasirausė popiergaliuose ir netrukus ištraukė saują popie- 
rių, prirašytų ta pačia ranka. Jie buvo suplėšyti taip smulkiai, 
kad tebuvo įmanoma perskaityti pavienius žodžius. Kas juos 
suplėšė ir kodėl? Vienoje tų skiautelių Skolinskis įskaitė Žodį, 
kuris iškart patraukė jo dėmesį. 

Tas žodis buvo rankšluostis. Rankšluostis ju - tęsinio rasti ne- 
galėjo. 

Kaip tas rankšluostis susijęs su protokolo turiniu? Jis apsi- 
dairė ir tučtuojau pamatė kampe ant vagio kabantį rankšluos- 
tį, - purviną, gelsvai pilką, su kutais. Norėjo prieiti, bet staiga 
nusprendė - gal verčiau ne. 

Ar tik jam taip atrodė, ar tas rankšluostis iš tikrųjų juda? 
Pasidėjo popierius ant kelių ir ilgokai stebėjo ritmingą jo trūk- 
čiojimą, panašų į slieko žingsnį. Vadinasi, štai kur vyksta tasai 
darbas, kurį jis iš karto pajuto, vos įėjęs į kambarį. Tas kažkas 
ir buvo rankšluostis. Rodės, rankšluostis norėtų išvemti, bet 

mekaip negali. Tačiau jis judėjo beveik nepastebimai. Jeigu ne 
los popieriaus skiautės, šito nebūtų nė pastebėjęs. 

Profesorius sudrebėjo. Jeigu ne tikras, tikrų tikriausias siau- 
bus, manytų, kad tapo įtaigos auka. Bet jį užplūdę jausmai iš 
kurto liepė padėtį vertinti kuo rimčiausiai. 

Išeiti? Taip, reikės išeiti. Bet jis delsė. Dingo noras daryti nors 
menkiausią judesį, sėdėjo tyliai ir stengėsi užimti kuo mažiau 
vietos - ir mąstė. Lempa apšvietė kambarį nelabai ryškiai. Neby- 
lus rakandai stingte sustingo. Profesorių sustingdė neveiklumas. 
Ar jam tik pasirodė, ar iš tiesų rankšluostis ėmė virpėti smar- 
kiau? Dabar neliko jokių abejonių, kad jis juda. 

Ir tai buvo negeras judėjimas — be abejo, negeras. 

Profesorius buvo giliai tikintis žmogus, bet nebuvo linkęs 
visur kur įžvelgti piktosios dvasios apraiškų. Ne kartą buvo 
dalyvavęs spiritizmo seansuose ir matęs keistų reiškinių, bet 
nelaikė jų antgamtiniais. Tačiau tai, kas pamažu ir nepastebimai 
dėjosi šiame kambaryje, iš esmės smarkiai skyrėsi nuo spiritizmo 
seansų. 

Per seansus susidarydavo įspūdis, kad veikia nepaprasta, bet 
grynai mechaninė jėga. Nutikdavo visokių keistenybių, bet jos 
nebuvo nei geros, nei blogos... O čia profesorius jautė konkretų 
ir pašėlusį blogį, prigludusį pasieniais. 

Ore tvyrojo blogis ir šlykštumas, aiški ir beatodairiška grėsmė. 

Ar iš tikro visa tai dera priskirti kokioms velniš... 

Skolinskis nustebo suvokęs, kad... bijo mintyse ištarti tą žodį. 
Šiomis aplinkybėmis jis buvo toks bjaurus, kad negalėjo... Tačiau 
tai sukėlė jam siaubą! Negi jis jau taip negali tvardytis, kad tapo 
prietaringas it koks kaimietis? 

— Velniškoms jėgoms, - sušnibždėjo įveikdamas save. - Vel- 
niškoms. 


Ir pakartojo dar keletą kartų, tarsi norėtų įveikti augančią 
baimę: 

— Velnias, velnias, velniškoms, velniškoms. 

Bet tada jį užplūdo šimtą kartų didesnė baimė. Įsivaizdavo, 
kaip sėdi čia vienas ir drebančiomis lūpomis kartoja tą žodį, 
skambantį kaip provokacija. Ar jis nebuvo jam pašnibždėtas? 
Argi ne į tai vedė visa, kas vyko šiame kambaryje? Ir dar labiau 
išsigando savo baimės, - kad nebegali susivaldyti ir pasiduoda 
nesuprantamai panikai. 

— Ramiai, - sušnibždėjo, - tik ramiai. 

Vėl apsidairė - atsargiai ir lyg su tam tikru abejingumu. 

Visur tvyrojo tyla ir ramybė - niekas nepasikeitė, - tik rank- 
šluostis dirbo kampe, trūkčiojo, virpėjo, įsitempdavo. Dabar 
jo judėjimas buvo visiškai akivaizdus ir nepaaiškinamas jokia 
logiška priežastimi. Atrodė, kad demaskuotas jis nustojo gėdy- 
tis. Dvelkė begėdiškumu. O kartu tas bjaurus tirtantis skuduras 
keistai priminė mediumo judesius per spiritizmo seansą, taip pat 
moterį - gimdančią. Tarsi norėtų ką išmesti, išstumti iš savęs, 
pagimdyti. Bet ne tai buvo blogiausia. 

Kažkas ėmė darytis šviesai. 

Tiesa, lempa degė įprastai, bet profesoriui vis labiau atrodė, jog 
kažkas siekia, kad ji užgestų. Kažkas? Kas? Jautė kažką - kažką 
čia esant. Tai turbūt savitaiga, bet būtų galėjęs prisiekti, kad, bejo, 
kambaryje yra dar kažkas, netgi nurodyti, kur šią valandėlę yra. 

O gal išmesti tą rankšluostį? 

Ne, verčiau - ne. 

Tad išeiti iš čia? Atsistoti ir išeiti. 

Taip, bet verčiau - ne. 

Sėdėjo ant lovos kaip pelytė po šluota. Jam vis sunkiau buvo 
padaryti kokį judesį. Rodės, kiekvienas smarkesnis judesys pa- 


trauks į jį nežinia kieno dėmesį. Ir tik pirštais karštligiškai vartė 
smulkias Rudzianskio protokolo skiauteles. Ak, daug atiduotų 
už. tai, kad galėtų sužinoti, kaip viskas baigėsi tam žmogųui, kuris 
prieš penkiolika metų taip pat sėdėjo ant lovos - ir laukė. 

Bet iš tų popierėlių nedaug ką buvo galima išskaityti. 

1 val. 40 min... 

žvėris... 

suparalyžiuo... 

pūstelėjo... 

ir dar 

bijau 

juodas, juodai mėlynas ir per 

juda, suvir 

Skolinskio vaizduotė dirbo kaip pašėlusi. Iš tų trupinėlių 
jis mėgino nuspėti savo likimą. Ką reiškia tas „juda“? Žvėris? 
Juodas žvėris? O gal tie žodžiai visai nesusiję? Išeiti! Pabėgti! 
Mergele Švenčiausioji! Ir kaip tik tada jį užliejo siaubas, toks 
galingas, kad jis net apmirė. Pajuto, jog pernelyg bijo, kad pa- 
bėgtų. 

Galėjo tik sėdėti - ir laukti. Buvo kaip smauglio užhipnoti- 
zuotas paukštelis - negalėjo nė krustelėti. 

Dvi ar trys minutės, kurias dabar išgyveno, ko gero, buvo 
sunkiausios jo gyvenime. Klaikiai bejėgis, suspausta gerkle, 
pakumpusiais pečiais, beveik kaip paralitiko įtemptais raume- 
nimis - ir kartu suvokiantis, kad be vilties išsigelbėti jis yra 
pasmerktas ir kad nutiks tai, kas turi nutikti. 

Įdėjęs visas pastangas, jis pašoko nuo lovos ir išlėkė iš kam- 
bario. Bėgdamas per slenkstį pamanė, kad kažkas lenda iš kam- 
po ir stengiasi iš šono, įstrižai, jį užpulti, — bet jis neatsigręžė. 
Trinktelėjo durimis. 

Vos tik atsidūrė už niūriosios celės durų, iki paskutinės ribos 
įtempti nervai nebeišlaikė. Jis pasileido bėgti per tamsų koridorių 
ir kambarius, - kad tik kuo toliau, - kol galiausiai pritūpė palei 
sieną, visiškai netekęs jėgų. 

Dabar jam visa pilis atrodė apsėsta piktųjų jėgų, o iš tamsos 
žvelgė baimė. Praėjo kokie trys ketvirčiai valandos, kol jis ga- 
liausiai šiaip ne taip įstengė susivaldyti. 

Jautėsi klaikiai išsekęs. Delnu parėmęs galvą, kone gulėdamas 
ant šaltų akmenų, svarstė, kaip tučtuojau pabėgti iš pilies, tik 
staiga gretimoje galerijoje išgirdo tylius žingsnius. Žvilgtelėjo 
pro duris. Galerijos gale, ten, kur maži sukti laipteliai vedė į 
koridorių, išvydo Cholavickio figūrą. Su kelnėmis ir marškiniais, 
basas, sekretorius porą kartą pažingsniavo pirmyn atgal, paskui 
stabtelėjo, alkūne atsirėmė į sieną. 

Rodos, jis klausėsi. Aha, dabar profesorius suprato, kodėl 
Cholavickis pasiūlė jam likti pilyje ir apgyvendino kaip tik tame 
kambaryje. 

Skolinskį suėmė juokas. Pasinaudojęs proga, kai sekretorius 
išnyko koridoriaus gilumoje, jis kuo greičiau puolė į priešingą 
pusę. Buvo neapsakomai sunku susiorientuoti vingiuotuose pi- 
lies koridoriuose. Svajojo rasti kokį nors saugų kampelį ir pra- 
leisti ten likusią nakties dalį, kokį nors baldą, ant kurio būtų 
galima pailsėti. Tik išaušus jis galėjo nieko nežadindamas ir 
nesukeldamas skandalo išeiti iš pilies. 

Pasuko į siaurą, labai tamsų koridorių. Praėjo pro nišą - ir 
iškart pajuto, kad kažkas sėlina jam iš paskos. 

Tučtuojau sustojo. Ne, tai negalėjo būti Cholavickis. Tada kas? 
Profesorius sulaikė kvapą ir laukė... 

Tasai irgi laukė. 

Profesorius patraukė pirmyn - ir tasai patraukė. Skolinskis 
paspartino žingsnį - ir tasai paspartino. Aiškiai girdėjo jį kvėpuo- 
jant. Kai profesorius staiga pasuko į šoninę salę, tasai irgi pasuko. 

Visa ta situacija buvo tiesiog absurdiška, tarsi pamišėlio arba 
Kirtuoklio kliedesys. Nepažįstamos figūros judesiai buvo ne- 
tvirti, nekoordinuoti, staigūs ir kartu svyruojantys - tarsi mažo 
vaiko. 

Bet ar tai buvo žmogus? Profesorius vėl pajuto pasišly kštėji- 
mą ir siaubą, griebiantį jam už gerklės, tik staiga figūra pripuolė 
priejo ir mažu, lipniu delnu stvėrė jį už rankos. 

Ir kartu ją supurtė senatviškas, sausas kosulys. 

Tas kosulys profesoriui buvo pažįstamas. Girdėjo jį trauki- 
nyje, tad suprato, jog tai kunigaikštis. 

O kunigaikštis, mėšlungiškai įsikibęs jam į ranką, stengėsi 
nuslopinti kosulį ir įsikniaubė veidu į jo švarką. Galiausiai vėl 
palėjo kalbėti. 

— Kas tu?! - atkakliai klausinėjo jis, įsikirtęs į profesorių. — 
Kas tu toks?! 

Jį purtė drebulys. Blausi, pro langą krentanti šviesa išryškino 
jo veidą, ir profesorius pamatė, kad prieš jį stovi visiškas pami- 
šėlis. Kunigaikštis sunerimęs dėbsojo į jį ir grėsmingai grasino 
pirštu jam prieš nosį. 

— Nebijokite, kunigaikšti, - maloniai tarė profesorius. - Pra- 
šom nusiraminti! 

— Kas tave atsiuntė? 

— Niekas manęs neatsiuntė. 

— Nemeluok. Prisipažink, kad tave atsiuntė... Na, parodyk 
ženklą, parodyk ženklą! Tai jis tave atsiuntė. Parodyk ženklą! 

— Kokį ženklą? 


— Viską padarysiu! Viską įvykdysiu, — karštai šnibždėjo se- 
nukas, - tik parodyk ženklą, kad žinočiau, jog tu nuo jo! Šitiek 
metų laukiau! 

— Nežinau jokio ženklo! 

— Netiesa! Praėjusią naktį jį mačiau. Pasirodė man. Žinau, kad 
jau manęs pasigailėjo. Parodyk ženklą ir pasakyk, kad man atleido, 
kad jau viskas, kad išlaisvina mane, kad daugiau nesikankinsiu... 

— Kunigaikšti, nusiraminkite, - tarė profesorius, stengdama- 
sis kalbėti švelniai ir įtikinamai. - Jums reikia nusiraminti. Esu 
pats paprasčiausias žmogus. Mane ponas Cholavickis pakvietė 
vakarienės. Užsisėdėjau, bet jau išeinu. Netrukus išeisiu. 

— Tave pakvietė Cholavickis? Aha, sekretorius?! Na, tai kė- 
siniesi į mano gyvybę? Prisipažink, kėsiniesi į mano gyvybę? 
Rūpi tau mano gyvybė, ką? Aha, sekretorius tave pasikvietė ir 
tu sakai, kad mano gyvybė tau nerūpi? 

Kietais pirštais įsikibęs profesoriui į riešą, tai mėšlungiškai jį 
atstumdavo, tai prisitraukdavo prie savęs. 

— Nusiraminkite, kunigaikšti, Cholavickio aš beveik nepa- 
Žįstu. 

— Tai paskutinis niekšas, — staiga ištarė pamišėlis visai kitu 
tonu ir netikėtai prisitraukė profesorių beveik tėvišku gestu. — 
Jeigu jo nepažįsti, tai būk atsargus! 

— Kodėl jam galėtų rūpėti jūsų gyvybė? - lyg šiaip sau pa- 
klausė profesorius. 

— Ką? Nieko sau! Neblogi dalykėliai! Todėl, kad aš nenoriu 
mirti. Jam čia nuobodu, jis skuba... skuba prie... na, nesvarbu, - 
kunigaikštis pašaipiai mirktelėjo, - o aš vis niekaip nemirštu! 
Čia iš tikrųjų nuobodu, nuobodu ir liūdna, niūru, tamsu, netgi 
baisu, tad ko čia stebėtis, kad jaunas, elegantiškas, dailus, ma- 
lonus žmogus... O aš negaliu palikti pilies. 

— Kodėl? 

- Negaliu. Negaliu, kol neatėjo laikas. Čia kai kas yra... Aš 
turiu būti čia. Nes vyksta vienas toks dalykas... vienas dalykas... 
len, ten, - jis parodė senosios virtuvės link, - ir aš turiu čia būti... 
iki pat galo... iki paskutinio atodūsio... kol mane išlaisvins... 
Bet prisipažink, kad žinai tą geriau už mane. Kodėl apsimeti? 
!'risipažink, kad tave atsiuntė jis! Parodyk ženklą! 

— Kodėl mane kankini? - po pauzės vėl sielvartingai sušuko 
kunigaikštis. - Nejau jis nesupranta, kad jeigu lieps man dar 
laukti, Henrius mane užmuš, nes jam nusibodo?! Negi jam visiš- 
kai manęs negaila? Pasakyk jam tai - pasakyk jam tai nuo manęs! 

Atstūmė profesorių ir su ta aimana lūpose dingo salių tam- 
s0je. 

Ryto brėkšma ėmė vaikyti tamsumas, dar tūnančias kampuo- 
se ir nišose. Profesorius grįžo į senąją virtuvę, niekur nesutikęs 
Cholavickio. Dieną kambarys atrodė visai maloniai. Naktiniai 
išgyvenimai jam pasirodė nerealūs, tarsi jų nė būti nebuvo. Už- 
gesino lempą, nutraukė nuo lovos čiužinį, nunešė jį į vieną toli- 
mesnių kambarių ir nenusirengęs, visiškai nusivaręs, tučtuojau 
užmigo. 

Profesorius buvo toks pavargęs, kad jam nerūpėjo, kas galėtų 
nutikti, jei Cholavickis atrastų jo laikiną guolį. Laimė, miegojo 
neilgai. Nubudo po poros valandų ir pažvelgė į laikrodį - buvo 
aštuonios ryto. 

Greitai grįžo į senąją virtuvę, įveikęs pasibjaurėjimą atsigulė 
į lovą ir laukė ateinant Cholavickio. Norėjo, kad tasai manytų, 
jog praleido čia visą naktį. 


SEPTINTAS SKYRIUS 


O Cholavickis visą naktį praslampinėjo palei senosios virtuvės 
duris, laukdamas, kad už tų durų tuoj nutiks kažkas baisaus. 
Blaškėsi tarp visiško netikėjimo ir keisto, niekuo nepagrįsto įsi- 
tikinimo, kad vis dėlto kažkas nutikti turi. 

Bet kai pusę nakties baisiajame kambaryje nieko neįvyko, 
jis visiškai nusivylė ir perpykęs, kad leidosi tokio vaikiško su- 
manymo suvedžiojamas, nusirengė ir užmigo, prieš tai išgėręs 
kelias taureles degtinės. 

Apie devintą jį pažadino senasis Gžegožas. 

— Kas gero, Gžegožai? - paklausė sekretorius. - Ponas pro- 
fesorius jau atsikėlė? 

— Dar miega... senojoje virtuvėje. 

Kamerdineris keistai žvilgtelėjo į Cholavickį. 

— Nesąmonė! Negi tikite tomis kvailystėmis?! Perkėliau jį į tą 
kambarį, nes jis daug malonesnis ir - ten nėra žiurkių. 

— Na, aš nesikišu. 

Sekretorius apsirengė ir nuėjo pas profesorių. 

— Hm... kas gi ten atsitiko? — murmtelėjo jis belsdamasis į 
duris. Jį kamavo baisus smalsumas. 

- Prašau, - nuaidėjo profesoriaus balsas. 

Jis sėdėjo ant lovos susiglamžiusiais drabužiais, susitaršęs, 
baisiausiai išvargusiu veidu. Pamatęs Cholavickį sumirksėjo ir 
persibraukė ranka per veidą. 


109 


- Kaip miegojote? - oficialiai paklausė sekretorius. 

- Arjau rytas? 

- Kaipgi?! Juk jau beveik pusė dešimtos. 

- A, pusė dešimtos. O aš nemiegojau. Apskritai nemiegojau. 
Aha, vadinasi, jau rytas. 

- Arjūs gerai jaučiatės? 

Cholavickis susidomėjęs tyrinėjo visiškai pasikeitusį Skolins- 
kio veidą. Galima pasakyti, kad gyva, netgi smagi senojo žinovo 
mina dingo be pėdsakų, jos vietoje atsirado pavargusi, apatiška 
kaukė, visai be jokios išraiškos. 

— Netrukus jums atneš pusryčius. 

- A, pusryčius? Galiu ir pavalgyti. O pagaliau vis viena. 

Galiausiai sekretorius neišlaikė. 

- Profesoriau, ar jums kas nors... atsitiko šią naktį? - paklausė 
jis. - Kas jums? 

— Ne... Nieko man neatsitiko. Tai yra... Bet nesvarbu. 

— Kas tokio? 

— Nieko, - trumpai atsakė profesorius. 

— Ar dabar jūs tyrinėsite paveikslus? 

- A, paveikslus? Pamiršau. Gal ir tyrinėsiu. Bet nesvarbu... 
Gal vakare. 

Buvo apie ką pagalvoti. Profesorius nustojo domėtis paveiks- 
lais. Vadinasi, vis dėlto kažkas nutiko. Tiesa, jis nei pamišo, 
nei mirė, - bet buvo panašus į sužlugdytą, apatišką, kokio nors 
baisaus išgyvenimo atbukintą Žmogų. 

Sekretorius vogčiomis žvilgtelėjo į rankšluostį. Tasai vos vos, 
bet nuolat virpėjo. Panašus virpulys purtė ir Cholavickio sielą. 

„Vis dėlto jis turėjo kažką pamatyti“, - pagalvojo sekretorius. 

Tik nenorėjo primygtinai klausinėti. Maža to, buvo aišku, kad 
profesorius nieko nepasakys. Tą paslaptį pasilaikys sau. 

- Jeigu čia blogai miegojote, galite persikelti į kitą kambarį, - 
dar kartą pamėgino išklausinėti. 

Bet Skolinskis apatiškai atsakė: 

— Ne... Liksiu čia. 

Cholavickis bergždžiai stengėsi įminti mįslę. Jeigu profesorių 
išties naktį kažkas išgąsdino, jis turėjo su mielu noru priimti 
pasiūlymą persikraustyti kitur. O gal iš smalsumo norėjo dar 
kartą patikrinti savo įspūdžius. Juk anie irgi iš smalsumo čia 
nakvojo. O gal jau buvo toks apdujęs ir sutriuškintas, kad jam 
išties jau niekas nebesvarbu. 

Šiaip ar taip, šis sumanymas nebuvo visai kvailas. Kas Žino, 
ar po poros naktų profesoriaus neištiks anų likimas - tų, kurie 
išprotėjo. 

Į savo kambarį grįžo nepaprastai susijaudinęs. Jau nė kiek ne- 
abejojo, kad senojoje virtuvėje vaidenasi. Nuėjo pas kunigaikštį 
patikrinti, ar senasis Holšanskis nebus ko nors pastebėjęs. 

Rado jį puikiai nusiteikusį, geriantį rytinę kavą. 

— O, Henrius... Kaip laikotės? Šiandien turiu imti ir padaryti 
čia tvarką! Šiandien arba niekados atakuoti šią šiukšlių krūvą! 
Tik —- kaip manote - nuo ko pradėti? 

Jo balsas skambėjo taip pašaipiai, kad Cholavickis vėl nega- 
lėjo nuvyti įtarimo, jog kunigaikštis tik apsimeta esąs pamišėlis. 
Trumpai šnektelėjęs jis išėjo visiškai tikras, kad bent iki šiol ku- 
nigaikštis nematė pilyje viešinčio profesoriaus. 

O profesorius Cholavickiui išėjus visiškai pasikeitė - nusime- 
tė apatijos ir atbukimo kaukę ir patenkintas švilpiniavo. Chola- 
vickis buvo suklaidintas. 

Profesorius baiminosi, kad Cholavickis, matydamas jį sveiką 
ir darbingą, išvarys iš pilies. Todėl pasistengė įtikinti sekretorių, 
kad baisiojo kambario nuodai veikia, - nors ir lėčiau, nei buvo 


111 


Kalima tikėtis, - o piktosios jėgos jau šiek tiek sutrikdė psichiką. 
likėjosi, kad ta nekalta apgaulė padės jam dar keletą dienų pa- 
Kyventi pilyje. Ir ne tik dėl senovinių meno kūrinių. 

Skolinskis įtarė - ne, buvo įsitikinęs, - kad kunigaikščiui tikrai 
Iškilusi rimta grėsmė, irją kelia Cholavickis, tad vargšui senukui 
teikia pagalbos. Ir kokia gi paslaptis jį kamuoja? Kas dedasi tame 
kimbaryje? Visa tai reikėjo išsiaiškinti ir įsikišti. Juk Maja irgi 
priklauso nuo Cholavickio - yra jo sužadėtinė, gali pragaištingai 
vis) gyvenimą susieti su tuo neaiškiu tipu. 

Sekretorius nė neįtarė, kokį atkaklų priešą įsigijo - iš pažiūros 
dorą Meno istoriką, kuris įprastomis aplinkybėmis nė musės 
nenuskriaustų. Staiga profesoriaus veidą vėl apniaukė apdujusi 
išraiška, akys užgeso, lūpas perkreipė bjauri grimasa. Kažkas 
artėjo prie durų. Jos atsidarė - ant slenksčio stovėjo Gžegožas. 

Kamerdineris apdairiai sustojo ant slenksčio. 

- Pusryčiai paduoti, - pranešė jis, įsmeigęs žvilgsnį į savo 
pėdas, papuoštas prieštvaniniu apavu. 

- Kur? - vos girdimai sušnibždėjo profesorius. 

— O ten. Padengiau anoje salėje. 
nojantį profesorių lyg į Žmogų, grįžusį iš ano pasaulio. Po galais, 
pernakvojo, ir nieko jam neatsitiko! Bet! Ne taip greitai! Akivaiz- 
Ju, kad jam ne visai gerai - judesiai apsunkę, valgio nesudorojo, 
delnu vis trina kaktą - matyt, bus ką pamatęs, jau ten jį velnias 
prispaudė... 

Nepastebimai persižegnojo, bet smalsumas paėmė viršų. 

— Ar ponas sekretorius ką nors jums sakė apie tą kambarį? 

Skolinskis jo balse išgirdo slepiamą įtarumą ir neapykantą. 
Negi senasis tarnas nekęstų sekretoriaus? Tuomet tasai šimta- 
metis kamerdineris ir veikiausiai kunigaikščio draugas puikiai 
tiktų į sąjungininkus. 

Profesorius pažvelgė į jį padėrusiomis akimis ir sušnibždėjo 
tarsi pats sau: 

— Nieko, visiškai nieko nesakė. 

— Na nieko sau! - išlemeno Gžegožas ir nusišluostė veidą 
didele fuliarine nosine. - Verčiau jau ponas ten negyventumė- 
te! - sušukojis. - Maloningasai pone, ten negerai! O pono sekre- 
toriaus ketinimai negeri, oi negeri! 

- Jei žinotumėte, ką išgyvenau praėjusią naktį, - tarė profe- 
sorius, — išsyk pražiltumėte. 

Tokia retorinė figūra ne itin tiko, nes Gžegožas ir taip buvo 
žilut žilutėlis, baltas kaip balandis. Bet kamerdinerį paveikė 
duslus Skolinskio balsas. 

— O ką? - sušnibždėjo jis. - Matėte, pone? Ką matėte? 

Smalsumas jo viduje grūmėsi su baime. Jis kartkartėmis žeg- 
nodavosi, bet stovėjo iš smalsumo išvertęs akis. 

— Ką aš mačiau, - iškilmingai tarė Skolinskis, — to niekada 
niekam nepasakysiu, iki pat grabo lentos. 

— Gerai, kad nepasibaigė dar blogiau, - sumurmėjo Gžego- 
žas. - Šį tą jums pasakysiu. Tai ponas sekretorius taip nusprendė. 
Aš buvau paruošęs kitą kambarį, o ponas sekretorius vėlai naktį 
pats pernešė patalą į tą prakeiktą virtuvę. Pone, būkite atsargus, 
aš nenoriu turėti to ant savo sąžinės. Ponas sekretorius, matyt, 
turi savų priežasčių jūsų nemėgti, jeigu taip nusprendė. Tik, 
pone, neprasitarkite nei kunigaikščiui, nei jam, kad pasakiau, 
nes išmes iš darbo. 

Buvo matyti, kad Gžegožas draskomas dviejų baimių. Viena 
vertus, jis bijojo Cholavickio, kita vertus - bijojo dvasių. Skolins- 
kis nusprendė atskleisti savo kortas. 

— Gžegožai, - tarė jis, - įdėmiai klausykite, ką jums pasaky- 
siu. Nepasakysiu, ką šią naktį mačiau, nes... nes tai paslaptis. 

Bet jau Žžinau,kad ponas sekretorius turi blogų ketinimų dėl 
kunigaikščio. 'urime gelbėti kunigaikštį. Tą niekšą reikia iš čia 
IAvyti, išvarytiiš pilies! 

- Aš čia neskišu. 

- Oaš patariu jums įsikišti, nes tai gali blogai baigtis ir jums. 
Jus nesuprantae, kad jeigu kas nors greta tos baisios vietos rezga 
kokias pinklestai lyg ugnį kūrentų ant parako statinės. 

- Tikrai? Ta ten tikrai negera vieta? 

Profesoriuspamatė, kad naktis, praleista baisiajame kam- 
baryje, leidžia am beveik visiškai valdyti kamerdinerio sielą. 

- Gžegožai nebūkite pernelyg smalsus. Pasakysiu tik tiek: 
dabar vaidenai tame viename kambaryje, bet blogis gali lengvai 
pasklisti po vią pilį. 

— Vardan Devo Tėvo, Sūnaus ir Šventosios Dvasios... 

Iki šiol sensis kamerdineris nesibaimino, kad dvasios užsuks 
ir į jo kambardį pirmame aukšte. Skolinskis jo akyse tapo ano 
pasaulio pasintiniu, kuriam pavesta didi ir sunki misija. 

- Žinoma, inoma, - karštai patikino jis, - bet menkas iš ma- 
nęs pagalbinikas. Kurgi! Kurgi! Blogį reikia išdeginti ugnimi! 
00, po vel... šitek metų buvo ramu su tomis dvasiomis, o dabar 
vėl prasideda. 

— Būtent. Ti blogas žmogus, jis susiuostė su tomis piktosio- 
mis dvasiomis jas kursto ir siundo. Jeigu mums, Dievo padeda- 
miems, nepavyks jam sutrukdyti, jis dar labiau jas sukurstys, ir 
tada pamatys:e, kas čia dėsis! 

- Aš viską>adarysiu! Viską! 

Skolinskis susimąstė. 

— Ar seniaigyvenate pilyje? 

- Oi, bus jai penkiasdešimt metų. Velionis kunigaikštis pri- 
ėmė mane da visai berniuką. 

— Na, tai jūs nemažai žinote. Papasakokite, nuo kada tame 
kambaryje vaidenasi ir kodėl. Ir kodėl kunigaikščiui pasimaišė 
protas. Juk veikiausiai tai tarpusavy susiję? 

Išblyškęs kaip drobė kamerdineris niūriai tarė: 

— Pasakysiu. Viską pasakysiu, kaip per išpažintį. Niekada 
niekam nesu sakęs, bet dabar pasakysiu, ir tegu saugo mane 
Viešpaties Dievo ranka! Tik ne dabar, nes gali užklupti ponas 
sekretorius. Ištaikysiu, kada bus galima ateiti ir ramiai pasikal- 
bėti. O dabar jau turiu eiti - prie darbo. 

Jis paėmė padėklą su pusryčiais ir dingo už durų. Skolinskį 
užliejo jausmai, panašūs į tuos, kurie neseniai kamavo Cho- 
lavickį. Jis blaškėsi tarp siaubo ir juoko. Visa toji istorija būtų 
neapsakomai juokinga, jeigu ne realus, kas akimirką įmanomas 
patikrinti, nenormalus rankšluosčio virpėjimas ir trūkčiojimas... 
paliudijantis šiurpinantį antgamtinių jėgų realumą. Bet jį apim- 
davo klaikus nerimas pagalvojus, kad lengvabūdiškai su tomis 
jėgomis Žaidžia, gąsdindamas jomis Gžegožą ir stengdamas įspė- 
ti jų paslaptį. Tik mintis, kad daro tai dėl tauraus reikalo, leido 
jam lengviau visa ištverti, - o Cholavickis, atvirkščiai, neturėjo 
jokio skydo gintis nuo blogio, kurį išjudino. 

Profesorius, laukdamas Gžegožo, ėmė žiūrinėti paveikslus, 
pasirengęs bet kurią akimirką apsimesti apatiškas ir apdujęs, 
jeigu užsuktų Cholavickis. 

Tačiau žinovo aistra negrįžtamai pradingo ir patys įdomiausi 
atradimai nebeįstengė jos sugrąžinti. Galiausiai jis užsnūdo dide- 
liame olandiškame fotelyje, o jo knarkimas aidėjo renesansinėje 
salėje, pilnoje rašomųjų stalų, sekreterų, spintų, stalų su aibe 
kojų, kilimų, gobelenų ir paveikslų. 


AŠTUNTAS SKYRIUS 


t hulavickis kelis kartus užsuko į salę, bet, matydamas, kad 
protesorius miega visiškai nusivariusio žmogaus miegu, tyliai 
Meidavo. Jis nekantriai žvilgčiojo į laikrodį. Buvo susitaręs su 
Muja, kad toji ateis į pilį penktą po pietų, tačiau jau artėjo šešta 
valanda, o merginos nebuvo. 

Kas jai galėjo nutikti? 

Sekretorius vėl pajuto pavydo geluonį, kurį laiką jau nebe- 
kamavusį, nustelbtą greitos įvykių eigos. Tai buvo nepakelia- 
ma - būti priverstam sėdėti čia lyg kalėjime ir žinoti, kad ji ten 
mėgaujasi laisve - gal su Leščiuku? Užsimerkė ir išvydo juos 
kartu - tokius „panašius“ vienas į kitą, taip suvienodėjusius dėl 
to panašumo, kad net sušnarpštė. Ir kaip tik dabar jis negali nė 
žingsnio žengti iš pilies — ir dėl profesoriaus, ir dėl kunigaikščio, 
ir dėl virtuvės... O, kad taip nors valandėlei nulėkus į Polyką! 
Juk per tokį trumpą laiką nieko negali nutikti. Kunigaikštis irgi 
miegojo. 

Liepė pabalnoti arklį ir po dvidešimties minučių jau buvo 
netoli Polykos. Išjojo iš miško į didelę pievą, už kurios tamsavo 
Polykos parkas. Čia sulėtino žingsnį ir jojo palei miško sieną 
žingine, kad ko nors nepriblokštų apsiputojusiu savo arkliu. 

Ir iškart pastebėjo Leščiuką, — šis išėjo iš parko ir per pievą 
patraukė į mišką. 

Cholavickis sustabdė arklį, paskui staiga įjojo į mišką. Labai 
panoro dar kartą pažiūrėti į tą vaikiną. Patikrinti, ar tikrai juodu 
su Maja tokie panašūs. Surikiuoti savo įspūdžius. Tas poreikis 
pasirodė toks galingas, kad sužadėtinis, nekreipdamas dėme- 
sio į šakeles, plakančias jam per veidą, paragino arklį ir užjojo 
Leščiukui už akių. 

Sustojo už krūmų guoto ir įsmeigė akis į vaikiną, jau pasiro- 
džiusį ant takelio. 

Tasai ėjo susimąstęs. Nulenkęs galvą, rankas susibrukęs į ki- 
šenes, švilpiniuodamas, ir Cholavickis matė kaip ant delno, kad 
„panašumas“ yra, kad kiekvienas judesys, kiekvienas žvilgsnis, 
nors ir ne visai toks pat, vis dėlto turi daug Majos, yra susijęs su 
Maja... O, tai tiesiog nepakeliama! Sekretorius žvilgsniu įsisiurbė 
į jaunąjį varžovą ir nulydėjo, kol tasai dingo už medžių. 

Tada norėjo pasukti į Polyką, bet miško gilumoje pamatė 
Mają, Žengiančią tarp medžių. Mergina ėjo atsargiai ir greitai — 
paskui Leščiuką. 

Cholavickis nušoko nuo arklio ir pririšo jį prie medžio. Pės- 
čiomis ėmė slinkti tankumynu paskui tą porą. Vadinasi, todėl 
Maja neatėjo į pilį? Turėjo reikalų su Leščiuku! 

Miške kukavo gegutės. Maja paspartino žingsnį ir apėjo Leš- 
čiuką dideliu lanku, paskui pasuko jam priešais. Sekretorius 
suprato jos manevrą. Jai rūpėjo - neva netyčia — susitikti su juo 
miške. 

Cholavickis buvo nebylus ir nevilties apimtas to susitikimo 
liudininkas. Maja išlindo iš miško priešais Leščiuką. Abu sustojo. 
Cholavickis negalėjo girdėti, apie ką jie kalbasi. Šnekėjosi kelias 
minutes, mergina batelio galu piešė smėlyje figūras. Paskui abu 
iš lėto patraukė namų link. 

Sekretorius, apimtas nevilties, ėjo jiems iš paskos. 

Paskutinės jo abejonės išsisklaidė. Tiesą sakant, jis iki šiol 
negalėjo patikėti, kad Maja galėtų rimtai susidomėti Leščiuku — 
dėjo viltis į dideles merginos ambicijas, pagaliau į tai, kad tiesiog 
sunku kalbėtis su vaikinu, su kuriuo galima apsikeisti teniso ka- 
muoliukais, bet ne mintimis ir jausmais. Nemanė, kad ji įstengtų 
tai padaryti. Tačiau dabar pamatė savo akimis. 

Juodu ėjo greta, tarsi ištisus amžius pažinotų vienas kitą. Dar 
niekada paslaptingas jų bendrumas nebuvo toks akivaizdus — 
stulbinamai suderinti judesiai, skausmingas galvos pasukimo 
panašumas - tarsi juodu valdė ta pati ranka. Sekretorius buvo 
įsitikinęs, kad ji laiminga dėl tokios dermės — su beprotišku 
pavydu matė, kad ji turi būti šimtą kartų laimingesnė su anuo, 
nei kada nors buvo su juo. 

Ir kartu nustebęs suprato, kad ji yra aktyvioji pusė. Kaipgi 
šitaip? Negi buvo tokia nesutramdoma, kad jį viliojo? Įkalbinėjo 
jį kažką padaryti. Kažką jam aiškino, nerūpestingai žengdama 
greta - ir juokdamasi kurstė, kaitino jo vaizduotę. 

Sužadėtinis kentėjo! Iki šiol jam labai patiko šiuolaikiškas 
Majos auklėjimas, ekscesų drąsa, blaivus požiūris į pasaulį, o 
dabar atsiėmė savo! 

Jukjis pats pakirto visas moralines jos nuostatas, mokė ieškati 
laimės trumpiausiu keliu. Ir sulaukė to, kad buvo priverstas var- 
žytis su Leščiuku! Cholavickis itin jautriai reaguodavo į žmonių 
nuomonę. Flirtą Majai atleistų, bet tik ne su treneriu! 

Tačiau jei būtų girdėjęs jų pokalbį, būtų dar labiau stebė- 
jęsis. 

— Ten, pavyzdžiui, yra mažmožių, miniatiūrų, - apdairiai, žiū- 
rėdama sau po kojomis, kalbėjo ji. - Yra spinta, pilna miniatiūrų. 

— Miniatiūros - tai tokie maži paveikslėliai? - paklausė Leš- 
čiukas. 

— Taip. Be to, yra sidabrinių ir paauksuotų taurių. Ir stalo 
sidabro. Peilių perlamutrinėmis kriaunomis. Gausybė vertingų 
mažmožių. 

Ji stabtelėjo. 

— Teks pasakyti sužadėtiniui, kad pasamdytų naktinį sargą. 
Pilis visiškai nesaugoma. Geriausias įrodymas, - jūs nuėjote pas 
kunigaikštį, ir niekas jūsų nesulaikė. Tačiau kunigaikštis sargų 
negali pakęsti. Taigi padėtis be išeities. 

Leščiukas tylėjo. Ką tai reiškia? Ar įkalbinėja jį dar kartą nueiti 
į pilį? Pašnairavo į ją. Šypsojosi kažkaip keistai... 

Jų santykiai klostėsi taip audringai ir neaiškiai, kad suprasti 
ką nors buvo labai sunku. Ėmė ją įtarinėti turint neaiškių keti- 
nimų. 

Kartais atrodydavo, kad ji šaiposi iš jo. 

O kartais, kad ne, - net atvirkščiai... 

Nors ir kokie buvo „panašūs“, pokalbiai su ja neapsakomai 
jį varžė. Kai žaisdavo su ja tenisą arba kai tylomis eidavo greta, 
viskas buvo idealu ir abu puikiai sutarė; tačiau vos tik pradėdavo 
šnekėtis, iškart kildavo keblumų ir nutylėjimų. 

— Man ir pačiai kartais kyla toks noras... šį tą iš ten paimti, - 
tarė ji su pašėlusia nekantra. - Turėčiau pinigų. Paimčiau, ir 
baigta. Būčiau nepriklausoma. Užtektų visam gyvenimui! 

— Aš norėčiau gyventi dorai, - staiga tarė jis tarsi gindamasis. 
Mergina tik nusišypsojo. 

Negalėjo jai paaiškinti, kad tai grynas nesusipratimas, kad ji 
be reikalo laiko jį vagimi, - nors tuomet ir norėjo pavogti pinigus 
iš spintos, visai ne dėl naudos, o siekdamas jai atkeršyti, — ne, 
nieko negalėjo jai paaiškinti! 

— Nesu toks, koks jums atrodau, - tarė jis. 

- Aš žinau, koks esate! 

- Ir iš kur Žinote? 

- Jūs užmirštate, kad... kad esame be galo panašūs. Visi taip 
sako. Žinau, koks esate... nes žinau, kokia esu aš pati. 

Žvilgtelėjo į jos tamsų veidą ir mažą ausytę. O gal taip iš 
tikrųjų ir yra? Gal jos teisybė? Negi toji elegantiška panelė iš 
aukštuomenės būtų linkusi į visokias neaiškias kombinacijas? 
O gal ir taip? Juk ji panaši į jį. Be to, ir elgėsi keistai — ne, tikrai 
nebuvo viena iš tų normalių, išsilavinusių panelių. Gerai, na ir 
kas, kad panaši į jį - jis juk nėra nusikaltėlis. Na taip, bet ir jis 
panašus į ją. Tad jeigu ji yra įtartina, tai ir jis toks. O jeigu jis 
įtartinas, tai ir ji... Leščiukui visai susisuko galva. 

Be to, vis kirbėjo įtarimas, kad ji arba šaiposi iš jo, arba nori 
apgauti, ir kartais pagalvodavo, jog, labiau jo nekenčia, nei myli. 
Kartais jos akys blykstelėdavo išdidžiai, nepakenčiamai - ir tas 
pats pyktis sukildavo jam, jau patirtas, kai žaidė su ja tenisą. 

O Maja, stebėdama jį iš padilbų, galvojo: „Taip, jį įkalbėti būtų 
nesunku - įkalbėti bet kokiam žingsniui.“ 

Ji norėjo galų gale įsitikinti, koks jis. Nebuvo su ja nuoširdus 
ir atviras. Slėpė nuo jos tikrąją savo prigimtį. Tad norėdama jį 
padrąsinti ir kartu išbandyti, pirmoji ėmė jį įkalbinėti. 

Bet gundydama ir įkalbinėdama jį, lygiai gundė ir įkalbinėjo 
save. Jos avantiūristišką vaizduotę žavėjo mintis apvogti pilį, 
nors, žinoma, niekada pati to nepadarytų. Tačiau ta mintis buvo 
maloni... Šnairomis dirsčiojo į jo veidą. 

Tada krūptelėjo. 

Leščiukas atrodė kitaip nei visada. 

Kažkas jo veide pasikeitė. Iš pirmo žvilgsnio negalėjo suvokti, 
kas. Tik po valandėlės suprato, kad jo lūpos mėlynos. Beveik 
juodos. Ne, tai nebuvo optinė apgaulė. Ir lūpos nebuvo sukepu- 
sios kaip karštinės kamuojamo žmogaus, ne, jos buvo bjauriai 

mėlynos - niekada iki šiol ji nebuvo regėjusi nieko panašaus. 
Tarsi nudažytos. 

— Arjūs nesergate? - paklausė ji. 

— Kodėl? 

— Pažvelkite. 
pasibjaurėjo. Mają irgi užplūdo nenugalimas pasišly kštėjimas. 
Tai buvo baisu. Brutalu. Ryšku. 

— Man jau antrą kartą taip nutinka, - tarė jis. 

— Kaip tai antrą? 

— Vakar ryte irgi taip nutiko, kai skutausi. Galbūt tai kokia 
liga. 

— Ar blogai jaučiatės? 

— Neee... Gerai... Ar aš Žinau, dėl ko taip gali nutikti? Vaikš- 
čiodamas mėgstu graužti visokius daiktus. Gal todėl. 

Buvo susigėdęs... Jį apėmė nerimas, paskubino žingsnį. Maja 
su palengvėjimu pamatė, kad mėlyna spalva pamažu nyksta, ir 
Leščiuko išvaizda vėl darosi normali. Kas tai galėjo būti? 

Jie jau artėjo prie parko. Vartuose pasirodė tarėjas Šimčikas, 
o už jo abi damos, daktarienė ir valdininkaitė, taip pat ponia 
Ocholovska. Pastaroji ėjo labai nelaiminga mina, nes buvo pri- 
versta klausytis daugiau ar mažiau aiškių užuominų ir pastabų. 
Dvarininkė mielai būtų nevaikštinėjusi kartu, bet tai būtų buvę 
palaikyta puikybės ir niekinamo požiūrio apraiška. Tad ponia 
Ocholovska, nors turėjo daug darbo ir ne ką mažiau rūpesčių, 
turėjo kasdien po pietų pasivaikščioti su pensiono draugija. 

Draugija neapsakomai nuobodžiavo. Visi tie žmonės, atplėšti 
nuo savo kasdienių pareigų, pasmerkti nieko neveikti, atsitik- 
tinai suėję į vieną dvarą, nežinojo, ko čia nusitvėrus ir ką čia 

nuveikus. Jie nemokėjo pramogauti, o dirbti neturėjo kaip. Todėl 
buvo surūgę, aikštingi, irzlūs. 

Daktarienė manė, kad valdininkaitė per liesa, ir familiariai, 
kaip buvo pratusi, išsakė savo nuomonę: 

— Ak, mieloji panele, turėtumėte daugiau valgyti, nes esate 
liesa, liesa kaip šipulys. 

Valdininkaitė įsižeidė ne tiek dėl tvirtinimo, kad ji liesa, kiek 
dėl palyginimo su šipuliu. Nusprendė, kad daktarienė toli gražu 
nėra subtili, ir leido jai tą suprasti: 

— Nenorėčiau pernelyg nutukti, nes stori žmonės kartais tam- 
pa... pernelyg sunkus. 

- Juk aš iš visos širdies! - sušuko pasipiktinusi daktarienė. — 
Ašjums sakau kuo nuoširdžŽiausiai ir linkėdama gero, o jūs man 
it nuodais! Teisingai sakoma, kad liesi žmonės būna surūgę. 
Stebiuosi jumis, panele! 

— O ašjumis nė kiek nesistebiu! - atrėžė valdininkaitė, ne be 
ironijos nužvelgdama pernelyg putlius daktarienės apvalumus. — 
Visiškai nesistebiu. Sunku suvaldyti save, kai žmogus liula į visas 
puses. Ar ne tiesa? - kreipėsi ji į ponią Ocholovską. 

— Atsiprašau, negirdėjau, ką ponios kalbėjote, - atsakė sutri- 
kusi šeimininkė, nenorėdama būti įtraukta į ginčą. 

— Jūs visada mintimis skraidote toli nuo savo svečių, — pa- 
priekaištavo valdininkaitė, šį kartą meiliu balseliu. 

- Bijokite Dievo! Poniai Ocholovskai mes jau įsiėdėme iki 
gyvo kaulo, - su įprastu nuoširdumu ir familiarumu tarė dakta- 
rienė. - Ko dar išjos galime reikalauti? Ar mes jai giminės kokie, 
o gal seni mieli draugai? 

— Jūs, ponios, nemokate bendrauti tarpusavyje! - griežtai 
įsiterpė tarėjas Šimčikas. 

Po tokio įtikinamo nuosprendžio draugija nutilo. Tačiau kiek- 
viena iš ponių turėjo poniai Ocholovskai pretenzijų, kad nestojo 
jos pusėn. Be to, daktarienė, įžeista iki širdies gelmių, kūrė keršto 
planus. Ji jau seniai pastebėjo, kad valdininkaitės pečiai išberti 
bjauriais spuogais, matomais pro ploną palaidinukę, ir kelis 
kartus žiojosi jai tą pasakyti „jos pačios labui“, - bet iki šiol vis 
susilaikydavo. Dabar nusprendė nebetramdyti savo spontaniško 
nuoširdumo. 

- O jums, mieloji ponia, ant nug... - dainingai pradėjo ji, ir 
tada pamatė takeliu ateinančius Mają su Leščiuku. Abi reikšmin- 
gai susižvalgė. Tai jau buvo panašu į gresiantį skandalą. Vargšė 
Ocholovska! Negi ji nieko nemato? 

— Jūs vėl buvote pasivaikščioti? — aiškiai pabrėžė valdinin- 
kaitė, šnairuodama į ponią Ocholovską. 

Maja artėjo iš lėto, rankoje sukiodama peiliuką. Leščiukas 
sustojo per atstumą. 

—Ojjūs man vėl sakote, kad mes vėl buvome pasivaikščioti? — 
arogantiškai pro sukąstus dantis iškošė Maja. Jos balse buvo tiek 
didžponiškos paniekos, tiek aiškaus įsitikinimo, kad jai, Majai, 
nėra ko nerimauti dėl tos ponios nuomonės, kad valdininkaitės 
veidas iš pradžių išbalo, o paskui buvo išmuštas raudonomis 
dėmėmis. 

— Kiekvienas sau draugiją pasirenka pagal skonį ir pomė- 
gius, - atrėžėji. 

- Taigi. Ir, manau, būtų pernelyg žiauru trukdyti tiems, kurie 
trokšta... geresnės draugijos! - Maja nuvėrė valdininkaitę Žvilgs- 
niu, nepaliekančiu abejonių, kad kaip tik ją turi galvoje, paskui 
kreipėsi į motiną: - Mama, ar tau nešalta? 

— Majute, - sušnibždėjo ponia Ocholovska, - eik namo ir 
palauk manęs viršuje. Netrukus ateisiu. 


Jos balsas nuskambėjo taip rimtai ir skausmingai, kad mer- 
„ina sumišo. 

- Gerai, - dusliai atsakė. 

Merginai nuėjus, valdininkaitė kreipėsi į ponią Ocholovską: 

— Prašau šį vakarą pateikti man sąskaitą. Rytoj išvažiuoju. 

— Gerai, sąskaitą gausite šiandien po vakarienės. 

Ponia Ocholovska linktelėjo ponioms atsisveikindama ir pa- 
suko namų link. Stengėsi negalvoti apie tai, apie ką dabar galėjo 
kalbėtis tos dvi nesutramdomos poniutės, kokias marias tulžies, 
purvinų įtarimų ir šmeižtų liejo ant jos ir Majos. Bet visa tai 
blanko prieš būtinybę pasikalbėti su Maja, - kol dar ne per vėlu. 
Treneris turi kuo greičiau išvažiuoti! Bet ar kalbėti su ja atvirai, 
ar verčiau nesudėti taškų ant i? Gal verčiau neužkrauti jaunos 
vaizduotės tais įtarimais, kurie ir galėtų nuvesti ją klystkeliais. 
O gal ji tiesiog taip sau bendrauja su Leščiuku, kalbasi sporto 
temomis ir jai neatrodo, kad čia kas blogo. 

— Kodėl taip padarei? - paklausė ji dukters, kai abi susėdo 
pasikalbėti. - Praradau viešnią. Panelė Vyciskuvna pareikalavo 
sąskaitos ir rytoj išvažiuoja. 

— Man labai gaila. Bet tegu ta chamė neleidžia sau per daug. 

— Maja, tokia puikybė išvis neturi prasmės, o dabar, mūsų 
sąlygomis, tiesiog yra juokinga. 

— Nors mokėtų ir kalną aukso, vis tiek jos nelaikyčiau. Mama, 
juk jūs girdėjote kvailas jos užuominas. Aš neleisiu, kad bet kas 
vos užsimanęs laidytų man pastabas. 

— Bet vaikštai su bet kuo į mišką. 

— Tai ir jūs manote tą patį, ką ir panelė Vyciskuvna? Visų 
pirma, Leščiukas nėra bet kas, jis netgi geresnis už mane, - vai- 
kiškai pasiteisino ji. 

— Kaip - geresnis už tave? 

— Geresnis, nes pralošiu jam teniso korte. Antra, jis yra pa- 
prastas vaikinukas, galima sakyti, tarnas. Negi jūs rimtai manote, 
kad flirtuoju su Leščiuku? 

Jos žodžių gelmėje virpėjo nuoskauda. Motina žinojo, kad 
duktė nepaprastai ambicinga, tad nedrįso pasakyti apie jųdviejų 
panašumą. 

— Majute, - tarė motina, šiltai paimdama ją už rankos, - neži- 
nau... gal tu ir teisi... Bet Žmonės vertina kitaip. Geriausias pavyz- 
dys - valdininkaitė... Padaryk tai dėl manęs - tegu jis išvažiuoja, 
sugalvosime kokią priežastį. Kuriam laikui pamiršk tenisą. 

— O, ne, - pro dantis iškošė Maja. 

Buvo labai išblyškusi, nusuko galvą. 

— Tai mane įžeidžia! Aš tiesiog nekreipsiu dėmesio į tuos 
nematytus... Tai mane įžeidžia! Prašau, mama, daugiau niekada 
su manimi šitaip nekalbėti, nes aš... Leščiukas liks čia, ir baigta! 

Ji išbėgo iš kambario. Ponia Ocholovska užlaužė rankas. Vi- 
siškai nepajėgė susitvarkyti su dukra! 

Tačiau staigi ir niekinama Majos reakcija nuramino ją bent 
šiuo klausimu, - kad nėra ir negali būti jokio romantiško pavo- 
jaus. Ambicijos apsaugos ją geriau nei nuoširdžiausi motinos 
patarimai. 

Tačiau iš kur ta mergina turi tiek puikybės? „Kodėl aš, - mąstė 
ji, - suk nesukęs, išauklėta kitomis sąlygomis ir ne tokiais de- 
mokratiškais laikais, niekada neturėjau tokio absoliutaus pra- 
našumo jausmo?“ 

Ponia Ocholovska sėdo rašyti panelei Vyciskuvnai sąskaitą, 
tačiau to neprireikė, nes toji įžengė vos Majai išėjus iš kambario. 

Lediniu tonu ji pareiškė, kad nederamą panelės Majos elgesį 
teisinanti jaunu jos amžiumi ir nenorinti daryti jai gėdos taip 
staiga išvažiuodama. Be to, palankumas, kurį ji jaučianti poniai 

Ocholovskai, irgi neleidžia žengti tokio radikalaus žingsnio, 
mat ji esanti tikra, kad pasipiktintų ir kiti pensiono svečiai, tad 
gal po jos išvažiuotų ir kiti žmonės. Todėl ji nusprendusi šįsyk 
nekreipti dėmesio į panelės Majos išsišokimą, žinoma, su sąlyga, 
kad ponia Ocholovska sudrausmins dukterį. O dėl panelės Majos 
pasivaikščiojimų ir pramogų, -ji į tai nebesikišianti ir paliksianti 
tuo rūpintis motinai. 

Ponia Ocholovska padėkojo jai gana šaltai. Neparodė paleng- 
vėjimo, kurį pajuto širdyje - išties valdininkaitės išvykimas 
galėjo tapti neseniai įkurto pensiono katastrofa. Tačiau neži- 
nojo, kad už laimingą šio incidento pabaigą turi būti dėkinga 
daktarienei. 

Mat daktarienė persigando, kad panelė Vyciskuvna išvažiuos 
anksčiau, nei ji spės be galo nuoširdžiai pasakyti apie spuo... ku- 
riuos pastebėjo pro palaidinukę. Todėl dėjo didžiules pastangas, 
kad atkalbėtų ją nuo ankstyvo išvažiavimo. 

Be to, nemaloni istorija buvo pamiršta ir dėl kitų priežasčių — 
prieš pat vakarienę į pensioną atvyko du nauji žmonės: Majos 
kolegė ir draugė Krysia Leniecka su savo tolimu giminaičiu, 
teisės studentu, ponu Gustavu Žalovskiu. Dėl to damų nuotaika 
pakilo kaip ant mielių. 

Abi panelės negalėjo atsidžiaugti viena kita. Ponia Ocholovs- 
ka, kaip apsukrus politikas, pasinaudojo proga ir liepė patiekti 
butelį gero vyno, todėl vakarienė įgavo šventinį atspalvį. Netgi 
valdininkaitė ir daktarienė, pamiršusios nesenus nesutarimus, 
apsivilko vizitines sukneles, ir daktarienė įsitikino, kad ir per tą 
panelės Vyciskuvnos suknelę aiškiai matyti spuo... - o ta nelai- 
mingoji šito nė žinoti nežino. 

Bet per vakarienę kilo dar šiokių tokių keblumų. Sudundėjo 
arklio kanopos - ir tuoj pasirodė Cholavickis. Jo vizitas nebuvo 

itin laukiamas. Ponia Ocholovska nepatenkinta pastebėjo reikš- 
mingus žvilgsnius, kuriais mėtė viena kitai daktarienė ir valdi- 
ninkaitė ir kurie, regis, bylojo: „Cha cha, atvyko pačiu laiku!“ 

Bet dar didesnį nerimą jai kėlė pavojingos kibirkštėlės, žy- 
rančios iš Majos akių, ir puiki jos nuotaika. Jai buvo linksma! 
Rodės, labai džiaugiasi, kad draugė atvažiavo. Juokėsi beveik 
be perstojo. 

Po vakarienės Cholavickis pasivėdėjo ją į šoną. 

— Norėčiau pasikalbėti! - šnibžtelėjo jis. 

— Kodėl nesėdi pilyje? 

- Turiu reikalą, mums reikia pasikalbėti! 

- Gerai, bet ne dabar! Vėliau! Eime pasivaikščioti! - pakvietė 
ji visus. —- Toks gražus vakaras! 

Jaunimas tą sumanymą priėmė su entuziazmu, ir Cholavic- 
kiui neliko nieko kito, kaip tik kuriam laikui pokalbį atidėti. 

Maja linktelėjo Leščiukui. 

- Jūs eisite su mumis! 

- Aš?.. 

Jis jau lipo į viršų ir dabar sustojo per pusę laiptų. Nenorėjo 
eiti su jais ir bijojo Majos, bet nežinojo, kaip išsisukti. 

— Noriu miego, - tarė jis. 

— Išsimiegosite paskui. Jūs mums praversite - na, kad ir pa- 
nešite apsiaustus. Dabar per šilta rengtis, bet paimti reikia, nes 
miške tikrai bus vėsu. Krysia ir Guti, duokite apsiaustus ponui 
Leščiukui, jis panėšės. 

- Ak, na kąjūs, - mandagiai paprieštaravo Žalovskis pamatęs, 
kad Leščiukas jau ima Majos apsiaustą. - Aš pats nešiu savąjį 
ir Krysios. 

- Ponas Leščiukas gali nešti visus! - kaprizingai tarė Maja ir 
treptelėjo koja. Leščiukas paraudo. Cholavickis išblyško. 


- Atimi iš mūsų garbę ir malonumą nešti jūsų drapanas, - nu- 
sijuokė Žalovskis, mėgindamas užglaistyti nemalonų išsišokimą. 

Jie pasuko į mėnesienos pasidabruotą alėją. Šunys ėmė mei- 
lintis Majai. 

Cholavickis ėjo pirmas, stengdamasis susitvardyti, atgauti 
šaltakraujiškumą. Paskui jį kiek atitolusios ėjo abi panelės ir stu- 
dentas, Leščiukas žengė paskutinis. Bet Žalovskis, gerai išauk- 
lėtas jaunuolis, sulėtino žingsnį, kad pasikalbėtų su Leščiuku. 
Panelė Leniecka Majai tarė: 

— Maja, ką tu išdarinėji su tuo treneriu? Jis gali nemaloniai 
pasijusti. 

— Ak, nieko jam neatsitiks! Galiu tau garantuoti - jis nėra 
įautriaodis. 

— Kaip? Ką? 

— Na, jeigu sakoma - storaodis, tai galima pasakyti ir jautria- 
odis! Ak, ne, tiesa, geriau sakyti — plonaodis! 

— Maja, tau, matyt, negera, - tarė draugė. - Kas atsitiko? Labai 
pasikeitei. 

— Ar aš žinau! 

Oras buvo nuostabus, miškas, parkas, pieva alsavo pilna 
krūtine. Medžiai, virtę tamsiomis dėmėmis, stiebėsi į šviesų, 
žvaigždėtą dangų. Kraštovaizdis buvo persmelktas nuostabaus 
vakaro saldumo. 

— Myli jį? - paklausė Maja, galva linktelėjusi už savęs. Leniec- 
ka prisiglaudė prie jos. 

— Pagaliau! 

— Kas pagaliau? 

- Pagaliau įsimylėjau. Ak, Maja, Maja, Maja! 

— O jis? 

- Jis irgi. 

Ji giliai atsiduso. 

— Kai tik baigs studijas, susituoksime. Mūsų tėvai artimai 
draugauja, tad čia bus tarsi padidėjusi šeima. Žinai, man kasdien 
atrodo, kad tai netiesa, nes tai pernelyg... pernelyg... Kas tau? 
Verki? Tu verki? 

— Esi kvaila! 

— Tavo ašara nukrito man ant rankos. 

— Tai ne ašara, o rasa - nuo medžio. 

Kodėl ji negali taip mylėti - ramiai, tolygiai, laimingai? Kodėl, 
užuot turėjusi tokį mielą, padorų vaikiną, kurio nereikia gėdytis, 
su kuriuo gali būti tikra dėl savo likimo, turėjo tuos du vyrus, 
kurie ją persekiojo, trikdė? Su kuriais ji prarasdavo orientaciją? 

—- Su manimi negaišk veltui laiko, toks vakaras pasitaiko ne 
kasdien. Guti! - pašaukė ji. - Eikš čia! Krysia įsižeidusi, kad 
nepaėmei jos už parankės. 

Pasitraukė nuo jų į šalį ir žengė kiek tolėliau, viena, - tarp 
Cholavickio, einančio priešais ją, ir Leščiuko, einančio už jos, - 
visiškai viena. Kaip čia atsitiko ir kas čia kaltas, kad ji - aštuo- 
niolikos metų, tikra gražuolė - negalėjo mėgautis šia naktimi, 
bet turėjo blaškytis ir kamuotis, o ta kita, ne tokia graži, žydėte 
žydėjo iš meilės? Ar tai tik atsitiktinumas? Auklėjimas? Įgimtos 
pavojingos savybės? Ji sulėtino žingsnį. Leido, kad laimingoji 
pora ją aplenktų. 

Studentas trumpam paliko panelę Leniecką, kad sugautų 
jonvabalį, ir tai padaręs palinko jo pažiūrėti suglaustuose del- 
nuose. Maja pamatė kupiną švelnumo žvilgsnį, kuriuo jos draugė 
pažiūrėjo į mylimąjį, prieš žengdama į medžių šešėlį. 

„Ar aš mokėčiau žiūrėti taip švelniai, maloniai ir ištikimai?“ — 
pavydžiai galvojo Maja. Bet į ką galėtų taip žvelgti? Ar į Chola- 
vickį, kuris ėjo priekyje, ar į Leščiuką, kuris ėjo iš paskos? Kas 

butų, jei pamėgintų taip pažvelgti į Leščiuką? Ak, tik pamėgintų, 
juk niekas nepamatys, nes tamsu... tik dėl juoko... kad įsitikintų, 
jog; tai apskritai įmanoma, jog apskritai jai pavyks taip pažvelgti 
I |)--- 

Ji dar labiau sulėtino žingsnį, o kai liko paskutinė, tarsi sveti- 
mu, jai nebūdingu, pernelyg švelniu žvilgsniu pažiūrėjo į vaiki- 
ną. Ir žaibiškai paniro į tą žvilgsnį, visa jame prasmego, įsmuko 
ir nuskendo. Karšta banga ūžtelėjo jai per širdį, ir ši pradėjo 
smarkiai plakti... net teko prilaikyti ją ranka. 

Paspartino žingsnį ir staiga atsidūrė greta Leščiuko. Naktis 
tvikė jai lengvumo. Taip nepastebimai ir lengvai, liekna su va- 
sarine suknele, atsidūrė greta jo, kad vaikinas net krūptelėjo. Ji 
neištarė nė žodžio, tik kelis žingsnius žengė greta, ir jis pamatė 
dideles juodas jos akis, kupinas gailesčio ir švelnumo, įsmeigtas 
į jį. Bet tučtuojau jos akyse išryškėjo pasibjaurėjimas. 

Leščiuko lūpos buvo juodos kaip degutas! Ne - ne juodos. 
Tokios tik atrodė, nes buvo tamsu. Jos buvo mėlynos! 

Šlykštu! Tai buvo nežinia kokia, baisi, atstumianti liga! Kur 
jis galėjo užsikrėsti? Tikras absurdas! 

Atsitraukė nuo jo. Paspartino žingsnį. Bėgo - pas sužadėtinį. 

Cholavickis ją pastebėjo tik tada, kai įsikibo jam į parankę. 
Negalėjo nuslopinti pasitenkinimo, kurį sukėlė jos priėjimas. 

Ligšiolinis jo pyktis išnyko be pėdsako, jį pakeitė laimė, - ką 
jau kalbėti apie tai, kai pajuto ją prisiglaudžiant prie peties, stip- 
riai, mėšlungiškai, karštai. 

Įtarumas iškart pakišo jam mintį, kad tai yra sąmoningas 
jos manevras, norint užliūliuoti budrumą dėl Leščiuko. Tačiau 
jautėsi pernelyg laimingas. Tas porą valandų per daug kentėjo, — 
kol sekė juos, kol paskui klaidžiojo aplink dvarą. Paėmė ją už 
rankos, priglaudė prie krūtinės ir nieko nenorėjo žinoti - nieko 

klausinėti. Maja švelniai priglaudė galvą jam prie peties, ir kurį 
laiką jie šitaip ėjo. 

Ji bandė. Bandė, ar apskritai galima šitaip eiti su sužadėtiniu. 
Ar jai šitai pavyks? Darė, ką galėdama, kad širdį užlietų šilti 
jausmai jam, stengėsi įžiebti viduje jausmą atlikdama tam tikrus 
veiksmus ir judesius. Jis buvo iš jos pasaulio. Nevogė. Nebuvo 
laukinis, netašytas. Neturėjo bjaurių ligų. Tačiau jos širdis liko 
šalta, o ten, jiems už nugarų, ėjo tasai, į kurį ji ką tik Žvelgė, tas, 
kompromituojantis... 

Pasitraukė nuo sužadėtinio lygiai taip netikėtai, kaip ir priėjo; 
kol Cholavickis susivokė, jos greta jau nebebuvo. Vėl ėjo viena, 
takelio pakraščiu - ir, visus praleidusi į priekį, žengė paskui juos 
pačiame gale, nepaguodžiama. 

Naktis, šilta ir kvapi, dvelkė žolynų ir krūmų balzamu, tam- 
siai mėlyna skraiste dengė tiek laimę, tiek nelaimę - ir iš laimės 
apsvaigusius sužadėtinius, ir išblyškusį, kupiną nerimo Cho- 
lavickio veidą, ir sielvartingą, kiek vaikišką Majos veidelį, ir 
netikrumo plėšomą Leščiuką. 

Krysia Leniecka priėjo prie Majos ir švelniai apkabino. Kurį 
laiką abi žingsniavo netardamos nė žodžio. Anksčiau jiedvi buvo 
labai artimos, - kiek išvis tai leido uždara, išdidi Majos prigimtis. 

— Kas toks tasai Leščiukas? - tyliai paklausė panelė Leniecka. 

Maja išblyško. Kodėl jai kilo toks klausimas? Ar jau ir ji pa- 
stebėjo jųdviejų panašumą? 

- Treneris. 

— Šitą aš žinau. O kas dar? 

— O dar žinau apie jį tiek pat, kiek ir tu. Ar manai, kad apie 
tokį vaikiną galima ką nors žinoti? Kur jis augo? Ką darė? Su 
kuo draugavo? Tai prasčiokas - laukinė, netašyta prigimtis, to- 
kia, kaip štai ten! - Ji mostelėjo ranka į didelį kuokštą meldų, 


išsikerojusių palei vandenį. - Ar gali žinoti, kas dedasi jo sieloje? 
Ten gali tarpti ir gėlės, ir rupūžės! 

Jos balsas buvo šaltas ir tvirtas. 

— Perdedi, - Leniecka akylai įsižiūrėjo į ją. - Maja, tu pernelyg 
jį juodini! 

— Manai, kad... kad... Kodėl turėčiau perdėti? 

— Nes perdedi! 

— Kodėl?! Ką tu turi galvoje? 

Tada Žalovskis šūktelėjo: 

— Voveraitė! 

Mažas žvėrelis šastelėjo jam iš po kojų ir stryktelėjo į pušį. Vi- 
dury medžio voveraitė stabtelėjo ir prisiglaudusi prie kamieno 
grįžtelėjo pasižiūrėti iš po savo papurusios uodegos į žmones, 
paskui pasilypėjo dar aukščiau. Mėnesienoje ji buvo aiškiai matyti. 

Jie apsupo medį. 

- Pabėgti niekaip negali, - tarė Žalovskis. 

Voveraitė išties prastai pasirinko. Pušis augo taip toli nuo 
kitų, kad peršokti buvo neįmanoma. Cholavickis išsitraukė brau- 
ningą ir nusitaikė. 

— Nešaukite! - šūktelėjo panelė Leniecka. 

Bet šūvis jau nuskardėjo. Voveraitė peršoko ant kitos šakos. 
Sekretorius iššovė antrą kartą. Nuostabu, kad gali nors šitaip 
išlieti susikaupusius jausmus! 

— Kodėl norite ją nužudyti? —- piktokai paklausė studentas. 
Maja tylėjo. 

— Turiu į ją pataikyti! — irzo Cholavickis. - Iš trečio karto 
tikrai pataikysiu. 

Bet nepataikęs ir iš trečio karto vėl pakėlė ginklą ir nusitaikė. 
Sekretorius įniršo, ranka ėmė drebėti, neįstengė susitaikyti su 
tuo, kad prašauna pro šalį. Jį apėmė troškimas žudyti. 

- Aš ją sugausiu gyvą, - tarė Leščiukas ir, kol Cholavickis 
taikėsi, jau įsikeberiojo į medį. Lipo labai greitai. 

Sekretorius norėjo dar kartą šauti, bet Maja čiupo jį už rankos. 

— Gana! - greitai tarė ji. 

— Nebijok, - burbtelėjo jis. 

O Leščiukas artėjo prie tikslo. Negalėjo pakęsti beprasmiško 
žvėrelių persekiojimo ir įlipo į medį tik tam, kad būtų negalima 
šaudyti. Bet dabar turėjo voveraitę sugauti, - jeigu jau pažadėjo. 
Ši užbėgo į pačią medžio viršūnę ir pasislėpė tarp šakų. 

Leščiukas lipo toliau, ir plonas stiebas ėmė pavojingai siū- 
buoti nuo jo svorio. 

— Verčiau lipkite žemėn! - šūktelėjo Leniecka. 

Leščiukas pasilypėjo dar aukščiau, ir medžio viršūnė nulinko 
taip, kad jo nugara buvo lygiagreti su žeme. Staiga voveraitė 
ėmė blaškytis kaip pašėlusi. Apimta paniškos baimės, šokinėjo 
po ploniausias šakeles ir galiausiai, matydama, kad pasislėpti 
nepavyks, nuo medžio šoko žemėn. Pagavo ją ore - tačiau kaip 
tik tada viršūnė braškėdama lūžo, traškesį nustelbė iš apačios 
žiūrinčių Žmonių balsai. 

Laimė, ji lūžo gan lėtai. Leščiukas, nepaleisdamas voverai- 
tės, įstengė ranka nusitverti šakos, už kurios užkliuvo nulūžusi 
viršūnė, ir ėmė leistis žemyn, kol galiausiai nušoko ant žemės. 

— Arjums nieko neatsitiko? —- paklausė Leniecka. 

— Vos jos neuždusinau! - atsakė jis. Voveraitė virpėjo jo ran- 
kose. 

— Kokia graži! - visi atsargiai glostinėjo jos kailiuką. 

— Paleisiu ją! 

— Ne, ne, dar nepaleiskite, dar truputį! 

Leniecka, dėl studijų seniai nesilankiusi kaime, negalėjo at- 
sigėrėti ta žvitria, kvepiančia miškų gyventoja. 

— Parsineškime ją namo ir tada paleiskime. Pažiūrėsime, ką 
ji darys kambaryje. 

- Ašją paleisčiau, - tarė Leščiukas, rankose jausdamas pašė- 
lusiai plakant voveraitės širdelę. 

Leniecka pašaipiai dirstelėjo į Mają, o paskui, kai visi patrau- 
kė toliau, norėdami iš pamiškės pamatyti stūksančią pilį, tarė: 

- Jis turi būti geras ir garbingas vaikinas! 

Maja nieko neatsakė. 

- Žiūrėk, kaip jis ją glosto. Žmogus, kuris taip myli žvėrelius, 
negali būti piktas. 

- Taip manai? Gerų žmonių žvėreliai nebijo! 

- Pilis! - nuskardeno studento šūktelėjimas. Jie sustojo miš- 
ko pakraštyje, o priešais juos išniro švelnūs ir didingi bokštų 
kontūrai. Oras buvo nepaprastai skaidrus, todėl pilis atrodė 
esanti daug, arčiau, nei buvo iš tikrųjų. Cholavickis sugniaužė 
kumščius. Kas ten dedasi? Kodėl jis čia gaišta laiką?! Ak, tai tik- 
ras pamišimas - negalėti atsiplėšti nuo tos merginos! O Maja, 
neva norėdama dar paglostyti voveraitę, priėjo prie Leščiuko. 

Jo lūpos jau buvo ne tokios juodos, bet dar neatgavo tikro- 
sios spalvos. Bet nakties tamsoje sunku buvo ir gerai įžiūrėti. 
Ji palietė voveraitę. Žvėrelis jo rankose sustingo iš baimės, nė 
nekrustelėjo. Majai atrodė, kad voveraitė bijo pernelyg smarkiai. 
Tačiau glostydama papurusį jos kailiuką pajuto kažką keista. 
Voveraitė bangavo. Bangavo? Ne, tai buvo netinkamas apibū- 
dinimas, tikriau būtų - pulsavo. Lyg judėjo iš vidaus, o gal kil- 
nojosi. Tarytum Leščiukas būtų ritmiškai ją spaudęs rankomis. 
Maja nekreipė į tai didelio dėmesio, nors jai vėl liko negeras, 
šlykštus įspūdis. 

„Kažin, ar jis-galėtų tą voveraitę nužudyti?“ - kilo klausimas 
Majai. Jeigu jau turėjo tokias lūpas... 

Leščiukas mieliausiai būtų nuėjęs - metęs voveraitę ir pa- 
bėgęs. Viskas jo viduje veržėsi prie jos - prie nuostabaus jos 
veido mėnesienoje, prie jos plaukų, visiškai juodų naktyje, 
prie mažų jos rankelių. Ir kartu viskas jo viduje atšlijo. Ko ji 
vėl nori iš jo? 

— Ar nužudytumėte tą voveraitę? 

— Kam? 

- Ojeigu aš paprašyčiau? 

— Kam? 

— Šiaip sau. Susilažinau su savo bičiule, kad jeigu paprašysiu, 
jūs nužudysite... 

Žvilgtelėjo jam į akis, ir jis išgirdo jos juoką - erzinantį, ne- 
kantrų, nepasotinamą, žiaurų. Juokėsi trumpai ir blykstelėjo 
jam dantimis. 

— Na? - sušnibždėjo ji, tarsi jie jau būtų nusprendę, tarsi tai 
būtų savaime suprantama. Leščiukas nusijuokė taip kaip ji ir, nė 
nepagalvojęs, iš visų jėgų trenkė voveraitę į medį. Toji cyptelėjo 
ir skausmingai susirietė į kamuoliuką. 

Visi prišoko prie jų. Maja stovėjo nejudėdama, sunkiai kvė- 
puodama. 

— Juk tai barbariškumas! - sušuko Leniecka. - Ką blogo ji 
jums padarė? 

- Įkando, - netvirtai atsakė Leščiukas. 

Voveraitės akys blėso. Ji merdėjo. 

Visi žiūrėjo į ją, tik Maja negalėjo atplėšti akių nuo Leščiuko. 

— Chamizmas! - trumpai įvertino Cholavickis, pajudinęs la- 
vonėlį. 

Maja sukūkčiojo. Ir, niekam nespėjus nė susivokti, pasileido į 
mišką. Iškart Leščiukas, stovėjęs it statula, nuleistomis rankomis, 
šoko paskui ją ir dingo tamsoje. 


Cholavickis leidosi jiems pavymui, bet užkliuvo už šaknies 
ir pargriuvo. Tučtuojau pašoko ir negaišdamas laiko nuskubėjo 
dideliais žingsniais. 

— Stok! Stok! - šaukė jis. 

Leščiukas pasivijo Mają ne iš karto, o pasivijęs čiupo už pečių 
ir stūmė į medį, toji net pradingo tarp šakų. Dar kartą griebė ir 
trenkė žemėn. 

Ji priklaupė ant vieno kelio ir išplėstomis akimis žiūrėjo jam 
tiesiai į akis, ojis irgi žiūrėjo į ją, lyg regėtų pirmą kartą. Užvertė 
jos galvą. 

— Tai jūs... tokia... tokia?.. 

Maja buvo įsitikinusi, kad ją užmuš, kaip tą... voveraitę. Lau- 
kė žiaurybių. Žinojo, kad patirs jų. Jo pirštai sugniaužė jai gerklę, 
akys susiaurėjo. 

— Tai jūs esate toks! - sušnibždėjo ji, tarsi netikėdama savo 
pačios akimis. 

Smarkiai jai smogė. Maja puolė jį, bet jis stipriai ją laikė. Įkan- 
do jam. Tada jis, visiškai nebesivaldydamas, stūmė ją, ir abu nu- 
sirito žeme. Ėmė daužyti vienas kitą kur papuolė, vartydamiesi 
po samanas. Kaip tikri laukiniai! 

Rodės, abu trokšta vienas kitą sunaikinti, užmušti, nužudyti, 
sudraskyti, lyg jų viduje būtų išsilaisvinęs tas baisus užsispyri- 
mas, kuris kartais apimdavo juos bežaidžiančius tenisą. 

Išsigando jos įsiūčio! Tačiau nuo jo tik dar labiau padūko. O 
Maja, nors neturėjo nė menkiausių abejonių, kad artėja paskutinė 
jos valanda, negalvojo apie tai - tik žinojo, kad jos rankos tampo 
jį už plaukų, drasko, daužo, plėšo, kaip gali, - kol dar baisi, tamsi 
ir akla žudiko jėga jos nesuplėšė į gabalus. 

Jie abu buvo žudikai! Abu troško tik vieno - nugalabyti vienas 
kitą. Neapkentė vienas kito neapsakomai stipriai! 

Jis pirmasis išsigando jos, o gal savęs paties - ir pabėgo. 

Ji gulėjo nekvėpuodama, visiškai be jėgų - lūpa buvo prakirs- 
ta, kraujas lašėjo jai ant pirštų. Skaudėjo visus kaulus. Galvoje — 
tuščia. Ir tik ta viena mintis: tai šitaip? Vadinasi, šitaip? 

Aha, tai jis toks — ir aš tokia - tai šitaip?.. Vadinasi, šitaip?.. 

Cholavickis tolumoje šūkavo: 

— Maja! Maja! 

Ji pašoko ir, prilaikydama suplėšytą palaidinukę, aplinki- 
niais keliais parėjo namo. Laimė, pavyko niekieno nepastebėtai 
įsmukti į savo kambarį. Neverkė. 

Tik buvo apimta sielvarto, pažeminta, išgąsdinta iki širdies 
gelmių. Priėjo prie veidrodžio. Kruvinos jos lūpos raudonavo 
išblyškusiame, mėlynėmis nusėtame veide. Akis buvo pamušta. 
Drabužiai nuėję skutais. Kelių oda nudrėksta. 

Prisiminė, jog kartą, grįždama su motina namo iš teatro, 
gatvėje matė, kaip policininkas laikė dvi susimušusias gatvės 
mergas. Jos atrodė lygiai taip ir lygiai taip neverkė, tik giliai al- 
savo - negalėjo atgauti kvapo - bukai, bejėgiškai stebeilydamos 
tiesiai prieš save. 

Nuėjoį vonią ir atsuko čiaupą. Visa buvo išsivoliojusi žemėse. 

Argi galimas daiktas - tas įsiūtis? Neapsakomas užsispyri- 
mas? Beprotiškas sulaukėjimas? Juk kandžiojosi, rovė kits kitam 
plaukus, draskėsi su tokia neapykanta ir pašėlimu, tokiu troški- 
mu naikinti, kad net šunys taip nesipjauna! 

Aha, tai štai kokia aš? Tai man yra taip... 

Ir jis yra toks... 

Kažkas pasibeldė į duris. 

— Maja? 

Tai buvo Cholavickis. Ji greitai prišoko prie durų ir pasuko 
raktą. Užsirakino. Ar jis žinojo, kas atsitiko? 


— Noriu su tavimi pasikalbėti. 

Tyla. 

— Maja, turime pasikalbėti. Man reikia grįžti į pilį. Noriu pa- 
sakyti kelis žodžius. 

Jo balsas skambėjo rimtai. Bet ji nieko neatsakė. Išgirdo, kad 
jis nueina. Grįžo į savo kambarį, užsirakino, užgesino šviesą, 
atsigulė į lovą ir ilgai gulėjo ant nugaros, pasikišusi rankas po 
galva, žvelgdama į tamsą, neįstengdama sudėlioti nė vienos 
logiškos minties. Vieni draiskalai. Ir baisus sielvartas, slegiantis 
liūdesys, tarsi būtų ką negrįžtamai praradusi, lyg kokį subtilu- 
mą, kurį turėjo - ir kurį chamiškas prasčiokiškumas, žvėriškas 
įdūkis, šlykštus brutalumas sunaikino ir sumalė į dulkes. 

Ir dar toji voveraitė, voveraitė, kurią jie abu sutraiškė į medį, 
tas mažas dvesiantis žvėrelis palei medį! 

Leščiukui ji neturėjo jokių pretenzijų. Nepyko ant jo. Tik ste- 
bėjosi, koks jis ir kokia yra ji, - kad abu yra tokie ir kad tokia 
tikroji jų prigimtis. 

Kažkas pamėgino atidaryti duris. 

Maja negalėjo susivokti, - ar miegojo ir pabudo nuo šnaresio, 
ar tik buvo susimąsčiusi ir prarado laiko nuovoką. Jau švito. 
Kažkas įkišo peilį į durų plyšį ir stengėsi atstumti sklendę. Ji 
iškart suprato, kad tai Leščiukas. Bet nė nepajudėjo. Neturėjo 
teisės jam ką nors uždrausti, juk buvo tokia kaip jis! Tokia pati! 

Tarsi nugrimzdusi į blogą sapną, neprimerkusi akių ji matė, 
kaip durys pasidavė ir Leščiukas įėjo į kambarį, uždarė paskui 
save duris klausydamasis, ar niekas kaimynystėje nenubudo. 
Jo profilis, susikaupęs ir budrus, brėkštant buvo aiškiai ma- 
tyti. 

Priėjo prie spintos, išėmė raktą iš viršutinės spynelės ir atra- 
kino stalčių su pinigais. 

] Mają nekreipė jokio dėmesio. Nė nepažvelgė į jos pusę. 
Matyt, ir jis žinojo, kad ji negali pasipriešinti, nes... jie panašūs, 
jie tokie patys. 

Išsiėmė banknotus ir išėjo, o Maja, kaip tikra bendrininkė, 
atsistojo ir vėl užrakino stalčių, netgi pakėlė vieną šimto zlotų 
banknotą, kuris buvo nukritęs ant grindų. 


DEVINTAS SKYRIUS 


O kas tuo laiku dėjosi pilyje, kuri, atslenkant vakaro prieblandai, 
tvirtai stovėjo tarp raistų, - toje galingoje tvirtovėje, tūkstančio 
metų masyve, grėsmingoje ir išdidžioje mūrų sankaupoje, sustin- 
gusioje, tarsi būtų apimta amžino susimąstymo - nuaidėjusios 
didybės griuvėsiuose, gyvuose senosios šlovės prisiminimais, 
nūdien - liūdnoje, tragiškoje vietoje, kur troškimai, baimės ir 
beprotybė šoka savo lemtingąjį šokį? 

Gžegožas, pasinaudojęs sekretoriaus išvykimu, pasakojo 
Skolinskiui apie praeitį. Profesorius susikaupęs klausėsi senojo 
tarno, O šis nuolatos dairėsi atgal ir sakinius iš savęs spaudė 
striukus ir labai nenoriai. Skolinskiui teko nuolatos jį niukinti 
ir spausti klausimais. 

- Daug nežinau, - atsargiai pradėjo kamerdineris, - bet jau ką 
žinau, tą pasakysiu kaip per išpažintį. Išaugau pilyje nuo mažo 
vaiko. Kai dar buvo gyvas velionis kunigaikštis, tarnavau bufe- 
tinės berniuku, kartu su manim augo ir dabartinis kunigaikštis 
Aleksandras, nes buvome beveik bendraamžiai. Tada pilyje dar 
nešmėžavo jokie vaiduokliai. Jie pasirodė tik vėliau - gerokai 
vėliau... Norite žinoti? Mano supratimu, tie vaiduokliai susiję su 
liokajumi Franeku, tai yra - kunigaikščio sūnumi. Bet tvirtinti 
negalėčiau. 

— Tai kunigaikštis buvo vedęs? - paklausė Skolinskis. 

- Vedęs buvo, bet žmona mirė bevaikė, o sūnų turėjo su kita. 
Bent jau taip kalbėjo žmonės. Bet pasakosiu viską iš eilės. Prieš 
kokius keturiasdešimt metų į pilį atlėkė berniukas su laišku 
kunigaikščiui. Nenorėjo sakyti, nuo ko tas laiškas. Kunigaikštis 
iškart vidury nakties išvyko ir negrįžo net dvi dienas. Po kokių 
dviejų savaičių jis pasikvietė mane į kabinetą, ir ten laukė tas pa- 
siuntinukas, atnešęs laišką. Kunigaikštis man ir sako: „Gžegožai, 
tas vaikinukas man patiko. Pasiimkite jį į bufetinę. Jis našlaitis, 
neturi nei tėvo, nei motinos, - sako man, - aš jį paglobosiu.“ 

Na, taip ir liko tasai pilyje. Tada buvo kokių dvylikos metų. 
Kvailokas. Kai klausdavau, kas jo tėvai, atsakydavo, kad tėvas 
buvo krosnininkas, o motina neseniai mirė. Jo pavardė buvo 
Sikorskis. Bet žmonės kalbėjo, kad jis turėjęs būti kunigaikščio 
sūnus, - nors nei kunigaikštis juo rūpinosi, nei ką... 

Kai vaikis paaugo, kunigaikštis jam davė algą ir paskyrė man 
į pagalbą. Ir, man regis, tasai Sikorskis jau tada nusprendė, kad 
kunigaikštis turi savų priežasčių laikyti jį pilyje. O gal žmonės 
jam pasakė, kad jis - kunigaikščio sūnus. Ir iš tikrųjų turėjo jie 
panašumo. 

Metams bėgant vaikis darėsi vis panašesnis į kunigaikštį. 
Tokia pat nosis, lygiai tokios pat akys. O kai kalbėjo, ir balsas 
buvo panašus. Apskritai neblogas buvo vaikis. 

Kunigaikštis matė tą panašumą, bet gėdijosi. Vis dėlto juk 
buvo kunigaikštis - nesmagu, kad juodu su tarnu panašūs kaip 
du vandens lašai. Kunigaikštis buvo pedantas, drovus, manda- 
gus, nemėgo bendrauti su žmonėmis... tad jam buvo nesmagu, 
kad tuo panašumu išduoda savo jaunystės nuodėmes. 

Otas Sikorskis, supratęs, kad yra panašus į kunigaikštį, labai 
suįžūlėjo. Kunigaikščiui pretenzijų nedrįso reikšti, bet pats sau 
nusprendė, jog kunigaikštis turi pripažinti jį savo sūnumi. 

Ne kartą buvo atėjęs pas mane į virtuvę ir sakė, kad jo pa- 
žeminimas ilgai nebetruks. Kunigaikštis turėsiąs jį pripažinti! 

Ir kartą nuėjo jis pas kunigaikštį, bet anas jį iškeikė paskuti- 
niais žodžiais, buvo girdėti net apačioje. 

Toks buvo supykęs, kad neduok Dieve! 

„Galvoje tau pasimaišė! - šaukė, net visa pilis skambėjo. — 
Lauk! Lauk iš čia! Nešdinkis man iš akių! Nė minutės ilgiau! 
Visa tai įžūlus melas!“ 

Bet Franekas ėmė atsiprašinėti, maldavo atleisti ir prisiekė, 
kad daugiau niekad o niekad apie tai nė neprasižios, tad kuni- 
gaikštis leido jam pasilikti pilyje. Ir tos mintys jam iš galvos lyg 
ir išgaravo, kunigaikščio bijojo, paslėpė savo sumanymus giliai 
širdyje. Praėjo kokie trys mėnesiai. Ir tada, kaip dabar atmenu, 
ateina Franius į virtuvę it ne savas. Šypsosi lyg ir maloniai, bet 
kandžiai, visas nepatenkintas, o jau toks piktas, kad man net 
neramu pasidarė. 

Gžegožas nuleido balsą ir nejučia persižegnojo. 

- Nuo tos valandėlės ir prasidėjo! - iškilmingai tarė jis. - Nuo 
tada nelabasis čia ir atėjo! Vienu žodžiu, atėjo jis į virtuvę ir 
sako: „Na, dabar aš su juo atsiskaitysiu!“ — „Su kuo tu čia atsi- 
skaitysi?“ — klausiu, o jis man: „Su kunigaikščiu, savo tėvu.“ — 
„Žiūrėk, kad jis tavęs neišvarytų balų degint“, - sakau, nes man 
jis nervus gadino tomis savo kalbomis. O jis tik šypsosi ir sako: 
„Neišvarys jis manęs, kad ir labai norėtų.“ - „Taigi kodėl jis tavęs 
neišvarys?“ — „Nes myli mane.“ - „Kad tik iš tos meilės į dantis 
negautum!“ - sakau, o tada jis: „Galite, Gžegožai, ateiti pas mane 
naktį, tada savo akimis pamatysite, kaip jis mane myli.“ 

Man pasidarė įdomu, tad naktį atsistojau už durų, kaip jis 
ir liepė. Žiūriu, ogi kunigaikštis ateina basas, tylutėliai. Priėjo 
prie lovos, kurioje Franekas miegojo, priėjo, sakau, su žvake 

rankoje, ilgai žiūrėjo į jį, dūsavo, kažką sau šnibždėjo ir taip, vos 
vos liesdamas pirštais, plaukus jam glostė, o pačiam ašaros per 
veidą teka, - glosto ir kūkčioja, kūkčioja ir glosto... 

Paskui atsitraukė ir vėl priėjo, dar jį paglostė, kupinas tokio 
karšto tėviško jausmo... Taip jį mylėjo, jau taip mylėjo, kad nie- 
kad o niekad daugiau tokios meilės man neteko matyti. 

O tas niekšelis guli ir apsimeta miegąs, kartais knarkteli — 
paskui jam nusibodo, sujudėjo tarsi per miegus, ir kunigaikštis 
kaipmat pabėgo. 

Tada Franekas atsisėda lovoje ir man sako: „O ką? Turbūt 
matėte? Myli mane! Na, tai dabar aš su juo atsiskaitysiu už viską! 
Už savo pažeminimą! Naktį, kai niekas nemato, tai mane myli, o 
dieną gėdijasi! Na, gerai! Aš savo tėvužiui parodysiu!“ 

Nuo tada ir prasidėjo! Nes Franius, - čia Gžegožas persižeg- 
nojo, - tyčia, kunigaikščiui ant piktumo, ėmė blogai elgtis. Pats 
save gadino! Todėl pilyje ir atsirado velnias - ne iš kur kitur. 

- Kaip suprasti - pats save gadino? - paklausė profesorius, 
smarkiai sukrėstas to, ką papasakojo senasis kamerdineris išblu- 
kusiomis akimis, regis, iš naujo regintis visus seniai nuėjusius 
užmarštin įvykius. 

— Pasidarė blogas, - trumpai paaiškino Gžegožas, - tyčia 
pasidarė blogas! Iš užsispyrimo! Kad kunigaikščiui parodytų, 
kokiam likimui tasai jį pasmerkė. Kiek gyvenu, tokio blogo žmo- 
gaus daugiau neteko matyti. Degtinę ėmė gerti. Su mergomis 
duotis, skandalus kelti, sveikatą sau gadinti, ką tik bjauriausio 
buvo galima sugalvoti, tą jis sugalvodavo ir padarydavo. Visko 
jam buvo per maža! Ne vienas pienburnis daug skriaudų padaro 
žmonėms iš kvailumo arba kad ir pramogaudamas, bet jis visa tai 
darė iš pykčio, - kad kunigaikštis žinotų, koks jis blogas. Nebuvo 
tokio gėdingo poelgio ar dalyko, kurio tasai nebūtų padaręs, ir 

dar gyrėsi tuo visiems iš eilės. „Ot, - sakė, - tėvas išsimokslinimo 
man nedavė, gėdijasi manęs, todėl taip ir elgiuosi!“ Be to, - Gže- 
gožas neramiai apsidairė, - jis pradėjo save nuodyti. Nežinau, 
kokių nuodų surado, bet su kiekvienu mėnesiu vis menkėjo, oda 
vis labiau gelto, mažai valgė, jį kamavo karštinė. 

Ir viskas vien dėl malonumo girdėti, kaip kunigaikštis, atėjęs 
naktį, palinkęs prie jo graudžiomis ašaromis verkia! 

Kvailas buvau, kad nedrįsau kunigaikščiui pasakyti, kodėl jis 
taip elgiasi. Maniau, ilgainiui vaikinas susitupės, juk negirdėta 
neregėta, kad žmogus pražūtų savo valia. Et, gryna fanaberija, 
galvojau, atėjo ir praeis, o kunigaikščiui verčiau nieko nesakyti. 

Ir kartą per vakarienę kunigaikštis manęs taip delikačiai 
klausia: ar aš nežinąs, kas nutiko Franekui, kad taip prastai 
atrodo? Daugiau nenorėjau to laikyti ant savo sąžinės ir papasa- 
kojau viską, kaip yra. Kad Franekas įsižeidęs, nes kunigaikštis 
savo tėvystę slepia, kad kunigaikščiui ant piktumo pražūti 
nori ir netgi geria kažkokius nuodus. Jėzusmarija! Kunigaikštis 
pirmiausia paraudo, paskui išblyško - pasidarė baltas kaip toji 
nosinė. 

Tad ašjam ir sakau: nėra ko jaudintis, nes tai gryna fanaberija, 
kaip atėjo, taip ir praeis, - pienburnis, ir tiek! Nieko jis neatsakė, 
tik liepė pakviesti tą vaikį pasikalbėti. Ir sako: „Gžegožai, kad 
niekam nė žodelio!“ 

- Ir kas nutiko per tą pokalbį? - paklausė Skolinskis. 

— Aš nežinau. 

— Na na, aiškus daiktas, kad pasiklausėt už durų. Verčiau 
nuoširdžiai viską išdėstykite. 

— Per tą pokalbį, - tarė Gžegožas, - kunigaikštis pripažino jį 
savo sūnumi, glėbesčiavo, bučiavo, ant kelių prieš jį puolė ir pra- 
šė atleisti. „Būsi mano sūnus, - sakė, - visiems paskelbsiu, savo 

pavardę suteiksiu, visą turtą paliksiu, atleisk man! Išsilavinimą 
duosiu, širdį tau atversiu, tik atleisk man!“ 

Net man buvo keista, kad tikras kunigaikštis prieš savo lio- 
kajų dulkėse voliojasi! O tasai — ne ir ne! Rankas į kišenes su- 
sikišo, stovi nejudėdamas ir žiūri. „Nenoriu, - sako. - Reikėjo 
iš karto mane pripažinti. O dabar jau nebenoriu! Nereikia man 
tos pavėluotos meilės. Aš, - šaukia, - ne myliu, o nekenčiu! Aš 
negyvensiu! Nusižudysiu! Tyčia! Ant piktumo! Ir tegu velniai 
mane griebia už tai, kad tikras tėvas manęs gėdijasi!“ Jis iššoko iš 
kabineto (nes tada pilyje dar buvo kabinetas, dabar jo jau nebėra) 
ir nulėkė per pilį. O kunigaikštis tučtuojau mane pasikvietė ir 
liepė jį saugoti. „Gžegožai, bėkite iš paskos ir nenuleiskite nuo 
jo akių, nes gali nusižudyti!“ 

Nulėkiau paskui jį ir spėjau paskutinę akimirką. Įpuoliau į 
malkinę, - ojis jau virvę riša ant sijos. Mane pamatęs liovėsi ir 
ėmė juoktis. „Jei ne šiandien, tai rytoj“, — sako ir juokiasi, bet 
tokiu balsu, lyg kas ledą kapotų. 

Pranešiau apie tai kunigaikščiui. „Jėzau!“ - tik tą Žodį pirmiau- 
sia pasakė. O paskui - kad reikia jį saugoti. „Gžegožai, aš pasitikiu 
tik jumis! Turime jį saugoti dieną ir naktį, kol jam tai praeis!“ 

Kokios dienos ir kokios naktys tuomet pilyje stojo, tai tegu 
Viešpats Dievas apsaugo! Amžinas lakstymas paskui tą pasiutėlį! 
Amžinas saugojimas! Amžina baimė, kad, vos tik akis nukreipsi, 
jis ims ir pasidarys ką nors! 

Gžegožas užsimerkė ir kurį laiką tylėjo. 

— Toliau nepasakosiu, - tvirtai tarė jis. - Ko čia kapstytis po pra- 
eitį! Buvo ir praėjo, tegu praeitis ramiai sau miega amžinu miegu. 

— Juk žinote, kad tikrai nemiega... Blogis nesnaudžia... - per- 
spėjo profesorius, nežymiai pirštu rodydamas senosios virtuvės 
pusėn. - Patarčiau jums papasakoti viską. 

— Maloningasai pone! Verčiau nešaukti vilko iš miško! 

— O aš patarčiau jums viską papasakoti! 

Kamerdineris nusileido, bet kalbėjo taip tyliai, kad vos buvo 
galima girdėti. 

— Pakaitom su kunigaikščiu be perstojo budėjome. Kai mie- 
godavo kunigaikštis, nemiegodavau aš, ir atvirkščiai. Nuolatos 
vienas kuris iš mūsų sukinėjosi apie Franeką ir saugojo, kad 
tam vėl kas galvon nešautų. O tasai pritilo ir pasidarė toks man- 
dagutis - bet buvo matyti, kad galvoja tik apie viena - kaip 
čia nusižudžius, kaip čia visiškai prapuolus! Taip jis kelioms 
dienoms pritilo. 

O paskui kad prasidėjo! Panele Švenčiausioji! Vienas kartas po 
kito! Norėjo virtuvėje nusidurti peiliu! Iššokti pro bokšto langą! 
Į tą sieną, ten, prie vartų, norėjo galvą susiskaldyti! Visiškai iš 
proto išsikraustė! Mes su kunigaikščiu tik ir žiūrėjom, ką jis daro, 
kaip ten jam atrodo, kokios mintys sukasi toje pašėlusioje galvoje. 

Tada kunigaikštis nusprendė jį užrakinti, ir mes su kuni- 
gaikščiu nutarėme, kad geriausiai būtų senojoje virtuvėje, nes 
jos durys sunkios, kaustytos, o pro langus negalima iššokti, nes 
per maži. 

Čia Gžegožas vėl nutilo, paskui keistu balsu profesoriaus 
paklausė: 

— Atsiprašau, maloningasis pone, bet kodėl taip juda jūsų 
lūpos? 

— Lūpos? - perklausė nustebęs profesorius. Pakėlė ranką prie 
lūpų. Jautė, kad jo lūpos sukepusios. Bet jos dar ir pulsavo. 

To negalima buvo pavadinti judesiu. Ir vis dėlto palietęs aiš- 
kiai jautė, kad jos pasidarė didesnės ir tarsi bangavo. 

Tai buvo pasibaisėtina. Profesorius iškart prisiminė rankš- 
luostį virtuvėje. Tas kirmėlinis lūpų judėjimas buvo panašus 

į rankšluosčio virpėjimą. Bjauru! Kad šitaip judėtų jo lūpos? 
Jautėsi taip, lyg būtų praradęs valdžią savo lūpoms, lyg jos būtų 
virtusios kokiu šlykščiu žvėrimi, judančiu savaime, be jo Žinios, 
ant jo kūno. 

Gžegožas irgi stebėjo tą reiškinį - be žodžių. Persimetė žvilgs- 
niais. Galiausiai profesorius, nenorėdamas sukelti panikos, pa- 
aiškino: 

— Nieko tokio. Man šitaip kartais nutinka. Čia, matote, Gže- 
gožai, toks nervinis raumenų mėšlungis. Nieko baisaus. Pasa- 
kokite toliau. 

Pulsavimas pamažu rimo. 

— Na gal, - nelabai patikėjęs murmtelėjo Gžegožas. - Taigi, 
sakiau, - toliau kalbėjo jis, - kunigaikštis liepė jį užrakinti se- 
nojoje virtuvėje. 

Liepiau jam ten nueiti ir viską sutvarkyti, o kai įžengė vidun, 
pasakėme, kad taip ir taip, teksią jam čia pasilikti, kol praeis 
pašėlimas, o visus daiktus, kurie duria, pjauna ar kaip kitaip 
gali būti panaudoti piktam, turįs atiduoti. 

Tada jis visai pašėlo, puolė mus - mušė, kandžiojo kaip šuo, 
spardė, ant lūpų pasirodė putos - ir turbūt čia veikė nelaba jėga, 
nes toks pienburnis, vos aštuoniolikos sulaukęs, vos neįveikė 
mūsų, vyrų pačiame jėgų žydėjime. 

Kad dar kas nors taip kandžiotųsi, taip staugtų - nei žmogus, 
nei žvėris neįstengtų. 

Galiausiai jį priveikėme. Ištraukėme jam diržą iš kelnių, netgi 
batus paėmėme. Užrakinome duris ir nusprendėme eiti sargybą. 
Aš - dieną, kunigaikštis — naktį. 

Norėjau pakviesti kunigą arba daktarą, bet kunigaikštis sako: 
„Ne, nereikia. Aš pats jį perkalbėsiu, pats jam viską išaiškinsiu. 

Įeigu nepaklausys manęs, vadinasi, nepaklausys nieko. Aš pats! 
Aš pats!“ 

Ir nuo tada prasidėjo naujos baisybės. 

Jis ten blaškėsi po tą virtuvę, o kunigaikštis prie durų stypsojo 
ir jį įtikinėjo, aiškino. 

Matyt, jau tada kunigaikščiui pamažu ėmė maišytis galvoje. 
Per tas duris, maloningasai pone, abu valandų valandas kalbė- 
davosi. Kunigaikštis maldavo, verkė, paskui rėkė, siuto, o tasai 
už durų jį dar erzino ir kurstė, juokėsi, šūkaliojo, piktžodžiavo. 
Ir niekas, išskyrus mane, apie tai nežinojo. 

Jau tada tarnų pilyje beveik nebuvo, tik viena šeimininkė, 
tai yra virėja, ponia Ziolkovska, bet jai pasakiau, kad Franekas 
sunkiai susirgo ir kad kunigaikštis uždraudė pas jį vaikščioti. 

Ir kartą kunigaikštis man sako, kad daugiau nebesaugočiau. 
Jis pats dieną ir naktį prie durų budėsiąs, patalynę pasiruošiąs, 
aš tik maisto turintis atnešti į gretimą kambarį. 

Ir kad jokiu būdu, dėljokios priežasties nedrįsčiau ateiti pas jį. 
Jis pats su sūnumi liksiąs, pats sūnų įkalbėsiąs - sūnų įveiksiąs. 

Kas beliko daryti? Dabar žinau, kad kvailai pasielgiau, kad 
reikėjo kam nors pasipasakoti, pagalbos paprašyti, - bet tada 
niekas negalėjo žinoti, kuo viskas baigsis. Tikrai maniau, kad 
kunigaikštis geriau išmano nei aš. Jis atrodė baisiai, nesiskutęs 
turbūt visą savaitę, nesiprausęs, miegodavo su drabužiais, akys 
jam įkrito ir tarsi nieko nebematė, ėmė užsikirsti kalba, tačiau 
nebuvo net minties tokios, kad jam galvoje pasimaišė. Juk tėvas 
su sūnumi visada geriau susikalbės nei kas kitas. 

Vienu žodžiu, palikau aš juodu antrame aukšte, kunigaikštį 
matydavau tik kas kelintą dieną per pietus. Jis buvo netgi ra- 
mesnis, šypsojosi... Jei paklausdavau apie Franeką, atsakydavo, 
kad „viskas krypsta į gerąją pusę“. „Viskas krypsta į gerąją 

pusę, - sakydavo, - viskas bus gerai, mielas Gžegožai. Jis da- 
rosi vis ramesnis. Jau netrukus susitaikysime. Tai lengvabūdis 
jaunuolis, bet turi gerą širdį. O aš jam sunkiai nusikaltau, oi, 
sunkiai. Bet viskas krypsta į gerąją pusę, tik tyliai, ša - niekam 
nė žodžio.“ 

Na, tai ir gerai. Tik po kurio laiko man kilo įtarimas. Praėjo 
kelios savaitės, o kunigaikštis vis tą patį - viskas krypsta į gerąją 
pusę. Neiškentęs kartą pasidirbau raktą (nes kunigaikštis duris 
rakindavo raktu, kad nelandžiočiau į tas sales) ir naktį kyštelėjau 
nosį pas Franeką. Kunigaikštis tada miegojo. 

Žiūriu, senosios virtuvės durys praviros, o Franeko nėra - nė 
kvapelio. 

Lekiu pas kunigaikštį, žadinu jį. Kur Franekas?! Kas jam atsi- 
tiko?! Kunigaikštis šypsosi ir sako: „Išvažiavo, išvažiavo, mielas 
Gžegožai. Išsiunčiau jį į kelionę, kad truputį apsiramintų. Tai 
jam išeis į naudą. Nesijaudinkite dėl to - ir tik tyliai, ša, niekam 
nė žodžio, nė mažiausio žodelio!“ 

Tada ir supratau, kad jam galvoje pasimaišė. Negalėjau suži- 
noti, kas tarp jų nutiko. Franeko kūno neradau, nors apieškojau 
visą pilį - nuo viršaus iki apačios. 

Nuo tada kunigaikštis toks, koks yra dabar. Nenori apie tai 
kalbėti, ojeigu paklausi, apsimeta, kad pamiršo, - bet ir klausinė- 
ti negalima, nes jam paskui gerokai pablogėja. Štai, papasakojau 
jums visut visutėlę tiesą, viską, kaip buvo. 

— Ar daugiau niekam šito nepasakojote? 

— Nė vienai gyvai dvasiai! Aš nenoriu kištis į tuos dalykus! 
Jei žmonės paleis liežuvius, tada jau visiška prapultis! 

Profesoriui buvo nelengva suvaldyti savo įsišėlusią vaizduo- 
tę. Kokios baisybės turėjo vykti tarp tų dviejų - pamišėlio ir 
velnio apsėstojo - per tas dienas ir naktis, praleistas dviese, akis 

į akį? Ar galima stebėtis, kad tokie išgyvenimai nepraėjo be pėd- 
sako - kad senojoje virtuvėje paliko savo demoniškas nuosėdas? 

Tačiau kaip tie sielvartingi ir baisūs įvykiai susiję su paslap- 
tingu rankšluosčio virpėjimu? Į tą klausimą Gžegožas nepajėgė 
atsakyti. Tai jau buvo mįslė, kurios niekas, išskyrus kunigą, ne- 
galėtų įminti. O gal ir kunigas negalėtų. 

— Gžegožai, o kada supratote, kad ten vaidenasi? 

Kamerdineris skėstelėjo rankomis. 

- Ilgai nieko nežinojau. Kunigaikštis duris užrakino ir už- 
draudė užeiti į tą kambarį - atseit Franekas netrukus grįšiąs. 
O mane, tiesą pasakius, lyg kas stumte stūmė tolyn nuo tos 
virtuvės, kokius metus nebuvau ten nosies įkišęs. Tik praėjus 
nemažam laiko tarpui suvokiau, kad kunigaikštis kažką slepia. 
Jis kažko bijojo! Naktimis negalėdavo užmigti ir slampinėdavo 
palei virtuvę, bet užeiti niekada nedrįsdavo. Apeidavo ją lanku, 
nors vis sukiodavosi netoliese. Kartais ką nors pasakydavo - kad 
„kažkas dedasi“, bet maniau, jog jam taip tik atrodo. O vieną 
dieną jis man ir sako: „Gžegožai, šį tą jums parodysiu, tik niekam 
to nepasakokite.“ 

Nusivedė mane į virtuvę, bet pats neįėjo, sustojo ant slenks- 
čio ir parodė man rankšluostį. „Pažvelkite, koks čia skersvėjis. 
Matote, kaip tas rankšluostis banguoja? Banguoja, ar ne?“ 

Rasi jis nebuvo tikras, kad akys jo neapgauna, ir norėjo, kad 
patvirtinčiau. Iš pradžių aš nieko nepastebėjau ir norėjau nuimti 
rankšluostį nuo vagio, bet kunigaikštis kad suriks: „Neliesk! 
Neliesk!“ 

Ir tada man kažkas pasidarė. Supykino. Apėmė klaiki baimė - 
užpuolė blogumas - pasibjaurėjimas... Tfu! 

Kunigaikštis rėkdamas pabėgo. Trinktelėjau durimis ir taip pat 

žmonės pradėjo kalbėti, kad pilyje vaidenasi. Iš kur tai sužinojo, 
vienas Dievas težino, nes aš niekam nė pusės žodžio nepasakiau. 

Buvo čia toks praktikantas, ponas Rudzianskis. Kartą jis atėjo 
pas mane. „Regis, - sako, - pas jus vaidenasi. Pone Gžegožai, 
leiskite man ten pernakvoti, pažiūrėsiu, kas ten darosi, aš šiek 
tiek išmanau apie dvasias ir visiškai nebijau.“ 

Po paskutinio mūsų apsilankymo ten jau buvo praėję kokie 
penkeri metai. Viskas praėjo, anas įspūdis pasimiršo, juk dirbda- 
mas Žmogus kartais viską pamiršti. Leidau jam ten pernakvoti. 
Rytą dirstelėjau - niekur jo nėra. Jau pamaniau, kad jį kas pagro- 
bė, kaip ir velionį Franeką. Bet kur tau! Radau jį kampe po laip- 
tais. Nepažino manęs, rankomis veidą dengė, nesąmones kalbėjo. 
Šeima jį pasiėmė, o daktarai, kiek atmenu, pasakė, kad staiga 
pasireiškė kažkokia smegenų liga, kuri jau seniai viduje tūnojo. 
Kvailiai! Jokia ten liga, turbūt pamatė ką tokio, kad neištvėrė. 

Ir paskui dar po poros metų... vienas toks... virėjo sūnus. Rado 
jį miške, visai nuprotėjusį. Proto taip ir neatgavo, nors dar ką tik 
buvo sveikas ir linksmas, miela malonu žiūrėti. Niekas nežinojo, 
kas jam nutiko. Tik kai pamačiau, kad senojoje virtuvėje patalynė 
sujaukta, supratau, kad jis iš smalsumo buvo ten įsibrovęs ir už 
tai savo protu sumokėjo. Irgi niekam nieko nesakiau. Nėra ko 
žmonėms be reikalo liežuviais plakti! 

Bet kad jūs, maloningasai pone, pernakvojote ir jums nieko 
neatsitiko, tai jau tikras stebuklas! Maloningasai pone! Turiu tokį 
prašymą. Aš viską pasakysiu. Bet jeigu neištverčiau ir imčiau 
jūsų klausinėti, ką ten matėte, prašau man nieko nepasakoti! 
Nors ir maldaučiau! Aš nenoriu kištis! Man tai nė kiek nerūpi! 

— O kaip ponas sekretorius įgijo kunigaikščio pasitikėjimą? 

Gžegožas susiraukė. 

— Fi! Kunigaikštis veikiau jo bijo, nei mėgsta. 

— O kodėl bijo? 

— Ponas sekretorius labai apsukrus. Prieš porą metų kuni- 
gaikščio sveikata truputį pagerėjo. Panoro reikalus ir popierius 
sutvarkyti, tad ir pasamdė poną Cholavickį, kurį pažinojo iš 
anksčiau. Nes jis yra tolimas giminaitis ar kaip ten... Sveikata 
buvo pagerėjusi neilgam, bet ponas sekretorius pasiliko visam 
laikui ir gebėjo susikalbėti su kunigaikščiu. Reikalas tas, kad 
kunigaikštis nieku gyvu iš pilies neišvyks, o vienas likti čia bijo. 
Sekretorius tai suprato ir nuo tada daro su kunigaikščiu ką pa- 
norėjęs. 

— Na, ojūs, Gžegožai, turėtumėte geriau su kunigaikščiu 
sutarti. 

— Jis manęs neprisileidžia, - burbtelėjo senasis kamerdineris, — 
nes gėdijasi. Nemėgsta manęs, mat anuos laikus prisimenu. Dar 
gerai, kad išvis neatleidžia. Kiekvieną dieną drebu, kada mane, 
seną Žmogų, išvarys lauk! 

- Ogal kunigaikštis tą istoriją papasakojo ponui Cholavickiui? 

— Ne... Sekretorius nieko nežino. Jeigu žinotų, manęs neklau- 
sinėtų. Jis girdi varpus skambant, tik nežino, kur. Mato, kad 
kunigaikščiui kažkas slegia sąžinę, kad naktimis vaikšto ir kažko 
bijo, bet daugiau nieko nežino. Tik dabar savo nelaimei pasakiau, 
kad tame kambaryje vaidenasi. Iš tos baimės ėmiau ir sukvailė- 
jau. Savo nelaimei! Šitiek metų nesakiau, o dabar ėmiau ir pra- 
sižiojau. Blogiausia - per daug pasakyti! Va dabar tai prasidės! 

Jis pliaukštelėjo sau per kaktą. 

— Tuoj! Parodysiu jums Franeko nuotrauką. Turiu ją savo 
lagamine! Davė man ją, kai kartą grįžo iš miestelio, nes jam 
nepatiko, buvo ne tokia, kokios jis norėjo. 

Netrukus atnešė mažą, pageltusią nuotrauką. Profesorius 
pažvelgė ir krūptelėjo iš nuostabos. 


Nuotraukoje išvydo kokių aštuoniolikos metų vaikiną. Dailus 
ir tikrai nepaniuręs veidas, lūpos šypsojosi nepaprastai plačiai, 
nors jos ir akys išdavė, kad jis atkaklus žmogus. Jis iš tikrųjų 
buvo labai panašus į kunigaikštį, nors nuotraukoje nebuvo ma- 
tyti kunigaikščio kiek degeneravusio didžponiško rafinuotumo. 
Veikiau veidas išdavė liaudiškų ir poniškų bruožų derinį. Bet 
Skolinskis taip įdėmiai įsižiūrėjo į nuotrauką visai dėl kitko. 

Tas veidas jam kažką priminė. Ne tik kunigaikštį. Dar kaž- 
ką. Meno istoriko žvilgsnis, pratęs portretuose aptikti įtaką ir 
panašumus, čia irgi jautė kažkokią įtaką... kažkokį panašumą... 
panašumą... 

Ir staiga suvokė: Franekas šiek tiek priminė Leščiuką. 

Ne, jam tik taip pasirodė. Tiesiog pati jaunystė darė juos pa- 
našius. Ko gero, jie buvo bendraamžiai. Galiausiai profesorius 
pajuto, kad pasiduoda panašumų hipnozei. Majos ir Leščiuko 
panašumas - Franeko ir kunigaikščio panašumas - Franeko ir 
Leščiuko panašumas - tų panašumų buvo per daug. 

— Gžegožai, - tarė jis, - ar jūs nieko nežinote apie ženklą? 
Kokio ženklo laukia kunigaikštis? Rodos, kunigaikštis laukia 
Franeko pasiuntinio - kas nors ateisiąs nuo jo ir atleisiąs kaltę — 
bet turi parodyti kažkokį ženklą. 

— Nesu girdėjęs apie jokį ženklą. 

- Tai labai svarbu. Jeigu žinotume, kokį ženklą, būtų galima 
kunigaikštį išgydyti, - susimąstęs tarė Skolinskis, - ir ištraukti 
jį iš Čia. 

— Tik vieną kartą... Bet tai ponia Ziolkovska. 

— Na, na? 

- Čia dirbo tokia šeimininkė. Ponia Ziolkovska. Kartą mudu 
su kunigaikščiu susirgome vienu metu, tada spaudė baisūs šal- 
čiai ir mus užpuolė gripas. Ponia Ziolkovska slaugė kunigaikštį 

ir taip pat minėjo kažkokį ženklą... Aha. Kad naktį nunešė ku- 
nigaikščiui vaistų ir... gerai neprisimenu - gal kilstelėjo ranką, 
nes norėjo nusičiaudėti, gal dar ką nors padarė, o kunigaikštis, 
tai pamatęs, ėmė šaukti: „Ženklas, ženklas!“ - ir palaikė ją vai- 
duokliu. Tuomet ji iškart pabėgo. 

— Gžegožai, prisiminkite! Jei įspėtume tą ženklą, su kunigaikš- 
čiu būtų galima padaryti viską, kaip su vaiku. 

Kamerdineris markstėsi, kasė pakaušį ir trynė kaktą. 

— Niekaip negaliu prisiminti. 

—- Gžegožai, dar pagalvokite. O toji ponia Ziolkovska, kur ji 
dabar? 

- Išvažiavo į Gardiną, bus jau kokie dvylika metų. O kur ji 
dabar, ir nežinau. 

Profesorius svarstė, ką toliau daryti. 

Surasti Ziolkovską? Tai buvo svarbiausia. Žinant tą ženklą 
bus galima valdyti pamišėlio sielą. Taigi ir sugriauti Cholavic- 
kio planus - priversti kunigaikštį atleisti sekretorių, išgydyti jį, 
išsklaidyti kompleksą, paralyžiavusį ligotą jo psichiką. 

Bet kol kas reikia pasinaudoti tuo, kad Cholavickis taip ilgai 
išvykęs. Gal pasiseks išgauti dar kokių smulkmenų? 

— Einu pas kunigaikštį, - tarė jis. 

— Geriau neikite, nes ponas sekretorius gali grįžti bet kurią 
minutę, - perspėjo Gžegožas, neramiai žvelgdamas pro langą į 
beribes lygumas, tolumoje atkirstas tamsios miško juostos. - Ne- 
žinau, kas jam pasidarė, kad taip ilgai negrįžta. O kunigaikštis 
jūsų nepažįsta, gali pradėti rėkti - arba jį ištiks priepuolis. 

Bet profesorius manė, kad naktinio susitikimo kunigaikštis 
nebus pamiršęs. 

Ką jam pasakyti? Kaip prasiskverbti į hermetišką, apsėstą jo 
asmenybę? 

Atsargiai atidarė duris. Kunigaikštis sėdėjo ant lovos, rankose 
laikė mažą tuščią flakoną. Krūptelėjo, bet į Skolinskio nusilen- 
kimą atsakė mandagiai linktelėdamas galvą. 

— Ar netrukdau? - paklausė profesorius kuo maloniau. Pa- 
mačius tą nelaimingą senuką, jam suspaudė širdį. 

- Ką jūs, prašom! - tarė kunigaikštis. - Kaip tik ruošiuosi 
daryti tvarką. Turiu vieną kartą kaip nors sutvarkyti tas šiukš- 
les. Tad jūs man nė kiek netrukdote, - jei tik leisite ir toliau man 
dirbti savo darbą. 

Nors kunigaikštis kalbėjo labai mandagiai, buvo nesunku 
pastebėti, kad jis virpa visu kūnu. Nuo senų laikų išliko puikus 
išsiauklėjimas, bet Skolinskio pasirodymas turėjo sukrėsti jį iki 
širdies gelmių. 

— Nelengvas darbas jūsų laukia, kunigaikšti, nes čia išties 
daug šiukšlių! - maloniai tarė profesorius. 

— O, taip! Krūvos! Krūvos! Ar pono Cholavickio nėra? - bai- 
mingai paklausė senukas, žiūrėdamas į profesorių. 

Profesorius jį nuramino, kad Cholavickis trumpam nulipo 
žemyn, pas Gžegožą. Tada kunigaikščiui iškrito flakonas, kurį 
laikė rankose. 

- Gal pakelti? 

— Ne, ne, ačiū. 

- Gal jums padėti tvarkytis? 

— O, ne, labai ačiū. Kaip tik apgalvoju planą, - karštligiškai 
puolė aiškintis kunigaikštis, - bet nežinau, nuo ko pradėti. Hen- 
rius, tai yra, atsiprašau, ponas Cholavickis, niekada nenori man 
patarti, O aš pats nežinau - aš nežinau... Bet labai atsiprašau, kad 
įgristu jums su savo... 

Vėl apspango, pasipūtė ir sėdėjo pasišiaušęs tarsi paukštis. 

Skolinskis suprato, kad senukas visa tai sako tam, kad ne- 
reikėtų minėti ano nutikimo, - kaip jie susitiko naktį. Galbūt 
kunigaikštis net nebuvo įsitikinęs, ar iš tikrųjų naktį su juo kal- 
bėjosi: tikrovė ir vaizdiniai pamišėlio galvoje turėjo susipinti į 
nedalomą visumą. 

Tačiau profesorius žengtelėjo kelis žingsnius pirmyn ir tarė 
lyg vaikui: 

— Juk visai nesunku pradėti tvarkytis. Aš patarčiau pradėti 
nuo ano kampo, o paskui pamažu eiti dešinėn palei sieną. 

Kunigaikštis žvilgtelėjo į jį. 

- Teisingai! Žinoma, kad nuo ano kampo! Taip, taip! Bet kodėl 
nuo ano, 0 ne nuo kito kampo? 

— Tas kampas arčiausiai lovos. 

Kunigaikštis iš nustebimo net kilstelėjo rankas. 

- Teisingai, - sušnibždėjo. 

- Jei kunigaikštis leisite, tai ir pradėkime. 

Profesorius pasilenkė prie šiukšlių. 

— Palaukite! Palaukite! - persigando kunigaikštis. - Juk ne- 
žinia, ko gali prireikti. Verčiau nieko nejudinti! Verčiau nieko 
neišmesti! Tai nėra taip paprasta! 

— Aš apskritai nieko neišmesčiau. Mano manymu, kiekvienas 
daiktas dar gali praversti. Niekada negali žinoti. 

- Taigi... 

— Bet tai nereiškia, kad kambaryje turi riogsoti tokie kalnai 
šiukšlių. Šitaip jūs negalite nieko panaudoti, nes apskritai neži- 
note, ko čia yra. Aš siūlyčiau visa tai išrūšiuoti pagal tam tikrą 
sistemą ir sudėti gretimame kambaryje. Nieko nereikės išmesti, 
o kartu bus tvarkinga. 

- Žinote, tai gera mintis! 

Kunigaikštis pažvelgė į jį kaip į išgelbėtoją. Skolinskis supra- 
to, kad rado takelį į pamišėlio sąmonę. 

Ėmė jam aiškinti rūšiavimo metodą, nustatė penkias daiktų 
kategorijas, pasiūlė sudaryti sąrašą ir papildyti jį rodykle, įvedė 
tiek techninių palengvinimų, kad kunigaikštis pasijuto išlaisvin- 
tas nuo tos baisios atliekų krūvos, kuri nuodijo jam gyvenimą. 
Pamiršo bet kokį nepatiklumą. Nušoko nuo lovos, ir abu ėmėsi 
darbo. 

Bet Skolinskis atsidūrė keblioje padėtyje. Jis baiminosi, kad 
bet kada gali pareiti Cholavickis, o tvarkymasis, regis, bus il- 
gas. Tad kelis kartus įvairiais pretekstais mėgino atsisveikinti 
ir išeiti, bet kunigaikštis kaskart mėšlungiškai jį sulaikydavo. 
Buvo matyti, — nors ir bijojo Skolinskio, bet vienatvės - dar 
labiau. 

— Ne! Ne! Ne! Dar štai šitą! Dar tą krūvelę! 

Tada atsidarė durys ir ant slenksčio išdygo Cholavickis. 

— Kas čia darosi? 

Sekretoriaus balsas skambėjo nemaloniai ir griežtai. Kuni- 
gaikštis net pašoko. 

— O, Henriau! Nieko, Henriau, tik nešaukite. Darome tvarką! 
Tvarką! Tik jūs nesinervinkite. Šis ponas buvo toks malonus... 
juk nieko tokio, tai tik šiaip sau! 

Ėmė drebėti. Bet sekretorius, nekreipdamas į jį dėmesio, pri- 
ėjo prie profesoriaus. 

— Prašau išeiti! - įsiutęs sušnibždėjo jis. 

— Tik, Henriau, nepykite! - maldaujamai sušuko kunigaikš- 
tis. - Prašom pasilikti! - nerimastingai kreipėsi jis į Skolinskį. 
Prašom neišeiti! 

Skolinskis sudvejojo. Bet Cholavickis paėmė jį už peties ir 
brutaliai išstūmė iš kambario, paskui priėjo prie kunigaikščio. 

— Ar matote šitai?.. - tarė tyliai, krestelėjęs rankoje laikomą 
šmaikštį. - Patariu... be jokių grimasų! Man nusibodo! Man jau 
gana! 

— Ką... Ką jūs, Henriau?! Jėzusmarija! 

Kunigaikštis krito ant lovos ir pakišo galvą po pagalve. Jo 
kūną supurtė vaikiškas kūkčiojimas. 

Sekretorius išties nebuvo nusiteikęs kompromisams. Ką tik 
grįžo iš Polykos, šuoliavo visą kelią - visas veidas buvo sukapo- 
tas šakelių. Nors tai neturėjo jokios prasmės, dar norėjo grįžti, 
norėjo pasikalbėti su Maja. Į pilį įpuolė tik trumpam, tik pasižiū- 
rėti, ar viskas gerai - ir iš karto pamatė, kokių fatališkų padarinių 
turėjo jo išvykimas. 

Profesorius gebėjo prasibrauti pas kunigaikštį! 

Paliko senuką verkiantį lovoje ir, trinktelėjęs durimis, priėjo 
prie profesoriaus. 

— Prašiau slėptis nuo kunigaikščio! Sakiau, kad jį nervina 
svetimi žmonės! 

- Tikrai taip sakėte? —- apatiškai sumurmėjo Skolinskis. - O, 
taip, dabar prisimenu... 

Bet Cholavickis jau nebetikėjo jo apatija! Baisusis kambarys 
dabar jam atrodė tikra kvailystė! Kaip rytą jis galėjo būti toks 
naivus! 

- Paklausykite, pone! Tučtuojau išeikite iš pilies! Jūsų buvi- 
mas čia yra nepageidaujamas — aišku? Ir būkite atsargus. Tie- 
są sakant, jūs negalite man sukliudyti, nes aš veikiu teisėtai. 
Bet norėčiau išvengti kliaučių. Tad jeigu apie šį reikalą niekam 
neprasitarsite, sumokėsiu jums - juk suprantate, kad tokiomis 
aplinkybėmis net ir didelė suma man nesvarbi. O jeigu panorė- 
site man trukdyti, aš rasiu būdų... radikalių... Aš neturiu laiko 
su jumis Žaisti! 

Profesorius pažvelgė į jį ir suprato, kad priešintis bepras- 
miška. 

— Išeisiu, - tarė jis. - Bet dabar jūs manęs paklausykite. Jūs 
kreipiate dėmesį į įsivaizduojamus pavojus, bet nepastebite tik- 
rų. Jūsų vietoje viską mesčiau ir bėgčiau kuo toliau nuo čia. 

— Įdomu, kodėl?! 

— Todėl! - pirštu dūrė senosios virtuvės pusėn. 

— Kokios kvailystės! 

— Anaiptol ne kvailystės! Prisiekiu savo motinos siela! Jūs nė 
neįsivaizduojate, kaip šitai yra tikra ir realu. Pasisaugokite. Aš 
būčiau linkęs verčiau nužudyti ką nors toli nuo šios vietos, nei 
padaryti šičia - kaimynystėje - ką nors kur kas mažiau blogo. 
Čia blogis turi ypatingą rezonansą! 

Jo balsas skambėjo iškilmingai ir perspėjamai. Sekretorius - 
kad ir įsiutęs - sudvejojo. 

— Ką jūs ten matėte? 

— Tai mano reikalas! 

— Lauk iš čia! - sušuko jis. - Kad per penkias minutes jūsų 
čia nė kvapo neliktų! Man gana tų nesąmonių! lr nepamirškite, 
ką sakiau - arba taip, arba kitaip! 

— O aš jums patariu neprieiti iki paskutinės ribos. Jūs neži- 
note! Ir nepamirškite - jūs nežinote, kas čia dedasi, čia - pilyje! 

Tą valandėlę nuskambėjo kunigaikščio balsas: 

— Malonėkite! 

Ant niūrios salės slenksčio su savo neįmanomiausiu pasaulyje 
chalatu kunigaikštis atrodė kaip pamėklė, atėjusi iš ano pasaulio. 
Sekretorius pribėgo prie jo. 

— Kodėl nesėdite savo kambaryje?! - sušuko, bet tučtuojau 
nutilo. Kunigaikštis buvo pasikeitęs taip, kad jo neįmanoma 
buvo pažinti! Vienu lengvu rankos judesiu stumtelėjo jį į šoną. 

— Kas turi išsinešdinti? Girdėjau, kad kažkas turi išsinešdinti 
iš pilies? Gal apie jus čia buvo kalbama? 

Skolinskis, nors susijaudinęs iki širdies gelmių, nejučiom 
palenkė galvą - toks orumas ir poniškas išdidumas sklido nuo 
pamišėlio. 

— Deja, esu priverstas išvykti, - susijaudinęs, kupina gailesčio 
siam nelaimingam pamišėliui širdimi, tarė jis. 

— O kodėl? 

— Nes aš taip noriu! - sušuko Cholavickis. 

Kunigaikštis nustebo. 

- Nuo kada mano raštininkai disponuoja mano pilimi? Turiu 
pasakyti - jeigu spirsitės, kad jūsų reikalavimai būtų įvykdyti, 
jūs pirmas... iš čia išvyksite. 

Cholavickis išblyško kaip drobė. Niekada iki šiol nebuvo 
girdėjęs, kad kunigaikštis būtų pasakęs ką nors panašaus. Tas 
jo pasikeitimas atrodė tiesiog neįtikėtinas! Ir atrodo, kad kuni- 
gaikštis visiškai sveiko proto! 

- Atsiprašau! - išlemeno jis. 

- Jūs esate mano svečias, - taip pat oriai toliau kalbėjo Hol- 
šanskis, kreipdamasis į profesorių. - Kviečiu jus pasisvečiuoti 
ir labai prašau nekreipti dėmesio į nederamą mano raštininkų 
elgesį. Aš juos sutramdysiu. Jūs negalite išvažiuoti. Jūs man 
būtiniausiai reikalingas tam, kad viską sutvarkyčiau! Ši pilis 
kupina šiukšlių ir senų rakandų - kad ir ši salė! Aš uždusiu tose 
šiukšlėse! Paskęsiu jose! Tai kenkia mano sveikatai! Jūs turite 
mane išgelbėti! Galiu rimtai susirgti! Gelbėkite mane - gelbėkite 
mane - gelbėkite mane - gelbėkite - gelbėkite... 

Paskutinius žodžius jis bėrė vis greičiau, galiausiai jie perėjo 
į riksmą - ir pamišėlis susmuko ant grindų. 


- Šalin! - garktelėjo Cholavickis, kai profesorius šoko padėti. 
Pats pakėlė ant rankų sulysusį kunigaikštį ir nunešė į miegamąjį. 

Tik dabar jis iki galo įvertino, kokia rimta padėtis. Vienatvės 
siena aplink kunigaikštį sugriuvo! Iš jo, Cholavickio, išplėštas 
pagrindinis koziris - dabar jis jau nebebuvo vienintelis žmogus, 
be kurio kunigaikštis negali apsieiti! Kunigaikštis nori pasilikti 
Skolinskį! Ir kokiu tonu su juo kalbėjo! 

Ką daryti? Paguldė kunigaikštį į lovą ir nubėgo pas profe- 
sorių. 

— Kad per penkias minutes jūsų čia nė kvapo neliktų! 

Bet profesorius papurtė galvą. Buvo labai rimtas. 

- Neišvažiuosiu! 

— Kaip!? Neišvažiuosite? 

— Juk girdėjote, kad kunigaikštis pakvietė mane pasilikti. 

- Bet juk jis pamišęs! 

- Jeigu pamišęs, tai reikia pripažinti jį neveiksniu. Kol kas esu 
čia ir niekur neketinu važiuoti! Nė nepajudėsiu, kol kunigaikštis 
aiškiai nepareikš tokio pageidavimo. 

— Ar ketinate tapti jo globėju? 

— Galimas daiktas. 

Profesoriaus sprendimas buvo tvirtas kaip uola. 

Ir toks pat, - o tai dar blogiau, - buvo kunigaikščio spren- 
dimas. Cholavickis veltui stengėsi įveikti liguistą pamišėlio už- 
sispyrimą. Kunigaikštis, atsipeikėjęs po nuoalpio, buvo labai 
nusilpęs — herojiška laikysena, kuria jis sutriuškino sekretorių, 
vis dėlto pranoko jo jėgas, — ir kartu jis vėl ėmė bijoti sekretoriaus, 
nuolankiai išklausė griežtų jo žodžių. Tačiau savo nuomonės ne- 
pakeitė, ir Cholavickis suprato, kad kunigaikštis verčiau išsiskirs 
su juo nei su Skolinskiu. Štai taip. Profesorius įsibrovė į pilį, ir 
su šiuo faktu teks susitaikyti. 

Toji naktis Cholavickiui nė kiek nebuvo geresnė už praėju- 
sią, netgi šimtąkart blogesnė. Dvi lemtingos nesėkmės, patirtos 
viena po kitos - Polykoje ir pilyje - nuvijo miegą, nors maždaug 
keturiasdešimt aštuonias valandas, galima sakyti, jam neteko 
pailsėti. Maja! Kaip ten buvo su Maja? Kodėl ji nubėgo į mišką, 
kodėl Leščiukas ją vijosi, kodėl ji užsirakino kambaryje, nenorėjo 
kalbėtis? Kas nutiko tarp jos ir Leščiuko? Reikės ten nujoti ryt 
iš pat ryto. Bet jei išjos, vėl negalės kontroliuoti Skolinskio ir 
kunigaikščio. Tad gal verčiau nejoti? 

O prie tų kančių dar prisidėjo akla baimė dėl paslaptingų 
profesoriaus žodžių - „būčiau linkęs verčiau nužudyti ką nors 
toli nuo šios vietos, nei padaryti šičia - kaimynystėje - ką nors 
kur kas mažiau blogo. Čia blogis turi ypatingą rezonansą“. Ir 
tas rankšluostis - nepaliaujamai judantis ten, pilies gilumoje, 
senojoje virtuvėje, - vien ta mintis, kad tas rankšluostis nuolatos 
kilnojasi, riečiasi, juda... ir kad Skolinskis, priešas, žino daugiau 
už jį, žino tai, ko nežino jis... 

Tik paryčiais jį numarino sunkus miegas. Bet apie dešim- 
tą Gžegožas jį pažadino. Pasiuntinys iš Polykos atnešė ponios 
Ocholovskos laišką. 

Trindamas akis, dar nespėjęs išsibudinti, jis atplėšė voką - ir 
kaipmat miegai išlakstė. Tik keli žodžiai, greitosiomis brūkštelėti 
pieštuku: 


Prašau kuo greičiau atvykti. Majos nėra. Man labai neramu. 


DEŠIMTAS SKYRIUS 


Maja, atvažiavusi į stotį, liepė vežėjui palūkėti porą valandų, o 
paskui žingine grįžti į Polyką. Kaip tik pataikė į traukinį, riedantį 
į Lvovą. Tai buvo net geriau, nei būtų patraukusi tiesiai į Varšuvą. 

Lvove papusryčiavo ir, ilgokai palaukusi, greituoju traukiniu 
išvažiavo į Varšuvą. 

Ji buvo tikra, kad Leščiukas išvažiavo į Varšuvą. Pavogęs 
pinigus, negalėjo grįžti į Liubliną, į savo klubą. Tikrai nuvažia- 
vo į Varšuvą, kaip ir buvo planavęs - įgyvendinti savo svajonę 
tapti tenisininku. 

Bet jeigu jos kas nors būtų paklausęs, kodėl pabėgo iš namų 
ir kodėl lyg kokia beprotė važiuoja paskui Leščiuką - nebūtų 
galėjusi atsakyti. Tik žinojo, kad Polykoje likti jau nebegali. 

Visi jau turėjo numanyti, kad tarp jos ir Leščiuko kažkas 
įvyko. 

Maja gėdijosi. Gėdijosi motinos, Krysios, Žalovskio, Chola- 
vickio, tarnų - visų, visų iki vieno! Gėda ją pjaute pjovė! 

Ne, Polykoje likti negalėjo! Polykos laikai jau pasibaigė! 

Be to, neįmanomas daiktas, kad tarp jos ir Leščiuko taip vis- 
kas ir liktų, taip pasibaigtų! 

Dar sykį jį išvysti! Pamatyti kitokį nei iki šiol. Dar kartą įsi- 
tikinti, ar gali būti, kad jis toks ir ji tokia. Jausmas, stumiantis ją 
viską mesti ir išvažiuoti, buvo stipresnis už ją. 

Laimė, kupė buvo tuščia. Krito ant suolo ir užmigo, nuvar- 
ginta visų išgyvenimų. 

Bet netrukus atsibudo ir tarsi per miglą pamatė priešais sė- 
dintį ant suolo kažkokį poną, kuris ją stebėjo. 

Maja užsimerkė ir mėgino vėl užsnūsti, bet netrukus pro 
nuleistas blakstienas žvilgtelėjo į jį. Žiūrėjo į ją ramiai ir griežtai. 
Tai buvo nepakenčiama. 

- Atsiprašau, - tarė bendrakeleivis matydamas, kad Maja at- 
simerkia, - jeigu jums trukdau, galiu pereiti į kitą kupė. Nešikas 
įnešė čia mano daiktus, man dar nespėjus pačiam išsirinkti vietos. 

Jo balsas buvo žemas ir labai malonus, o išvaizda aiškiai bylo- 
jo, kad jis iš aukštuomenės. Jo elgesys nerodė nė šešėlio nedorų 
ketinimų. Maja iškart pasijuto dama, ir tai suteikė jai didžiulį 
pasitenkinimą. 

— Ačiū, - atsakė ji. - Aš daugiau nemiegosiu. 

Buvo akivaizdu, kad nepažįstamasis nori kažką pasakyti, 
bet susilaiko. Ji tą pamatė ir vėl pajuto didžiulį pasitenkinimą, 
o kartu lyg ir dėkingumą. Pastaruoju metu jai teko patirti tiek 
pažeminimų, kad tam tikras dvasinis komfortas, kurį skleidė 
nepažįstamas bendrakeleivis, buvo jai neapsakomai malonus. 
Sėdėjo, žvelgdama į bėgančius pro šalį vaizdus. 

- Atleiskite, panele, - tarė jis kiek susigėdęs, - bet jūs susi- 
žeidėte. Kraujas... 

Ji greitai pakėlė ranką prie lūpų. Atsivėrė žaizdelė, kurią gavo 
vakar miške - suvokė, kad sėdi priešais jį visa nusėta mėlynėmis, 
apsidraskiusi. 

Jos lūpos buvo kruvinos. Ėmė ieškoti nosinaitės. 

— Ak, taip, nukritau nuo arklio. 

— Leiskite jums pasiūlyti odekolono. Matau, kad nieko rimto, 
bet kelionėje reikia būti atsargiai. 


Jis stengėsi neparodyti, kokį susidomėjimą jam sužadino toji 
jauna, graži panelė. 

Kas tokia ji galėtų būti - toks nuostabus dar vaikiško mer- 
giškumo, moteriško rafinuotumo ir ypatingo storžieviškumo, 
pasireiškiančio tiek žaizdelėmis ir mėlynėmis, tiek bendra lai- 
kysena, derinys? 

Kažkodėl jam labai jos pagailo, ir nenorėdamas, kad ji pasi- 
justų nejaukiai, skubiai tarė: 

— Turėjote nemenkai susimušti. Aš irgi esu kritęs nuo arklio — 
pataikiau ant akmenų ir susibraižiau visą veidą. 

Maja vėl ėmė žiūrėti pro langą. Kaip greitai pro šalį lėkė me- 
džiai! Diena buvo liūdna, lietinga, šlapi pasėlių stačiakampiai 
monotoniškai skriejo pagal ritmingo vagonų supimo taktą. Kas 
jos laukė Varšuvoje? O ką pasakys mama? 

Išsiėmė rašiklį ir ant lapų, išplėštų iš bloknoto, ėmė rašyti: 


Mama, 

Nepyk ant manęs. Paėmiau pinigus ir grįšiu negreit. Prašau 
manęs neieškoh. Aš apsisprendžiau. 

Bet pabėgau ne su kuo nors, o viena, duodu Tau garbės žodį. 

Noriu būti savarankiška. Turiu pradėti gyventi kitaip. Nenoriu, 
kad kas nors, - o ypač Tu, - dabar mane stebėtų ir rūpintųsi. Kurį 
laiką turiu pagyventi tarp visiškai svetimų žmonių. 

Cholavickiui pasakyk, kad sužadėtuves nutraukiu. 

Kitiems sukurk kokią istorijėlę, kodėl taip staiga išvykau. 

Mrela mama, žinau, ką Tau reiškia mano išvažiavimas, bet turė- 
jau taip padaryti. Tu nežinai, ką man teko išgyventi. Kai laimingai 
grįšiu, viską Tau papasakosiu, ir tada mūsų santykiai bus kitokie 
nei iki šiol. Tai ne tik mano kaltė. 

Maja 

Perskaičiusi tą nelabai ką paaiškinantį laišką, ji susimąstė ir 
prirašė: 


Turiu įsitikinti, kokia esu iš bikrųjų. Turiu sužinoti, kokia mano 
prigimtis. 


O žemiau dar neaiškiai prirašė: 


Bijau, kad esu kur kas blogesnė, nei maniau. Šiaip ar taip, bučiuo- 
ju Tave tūkstantį kartų, ir žinok, kad mano širdyje buvo daugiau 
meilės Tau, nei manai. Tik nemokėjau jos parodyti. 


Įkišo laišką į voką. 

Ji prisiėmė vagystę, kurią padarė Leščiukas. Bet argi ne jie 
abu pavogė? Argi ne ji įkalbinėjo jį vogti? 

Traukinys artėjo prie Varšuvos. Bendrakeleivis ramiu ir griež- 
tu žvilgsniu dar ilgai lydėjo Mają, lipančią drauge su minia sto- 
ties laiptais, - kol ši išnyko jam iš akių. Švilptelėjo pro dantis. 
Nepakeliamas liūdesys suspaudė jam širdį. 


+++ 


Maja nusprendė kol kas apsistoti pas savo mokslo draugę 
Ružą Vlocką. Viešbutyje gyventi negalėjo, nes turėjo vos kelias- 
dešimt zlotų ir dar tą šimtinę, kurią pametė Leščiukas. Ji vylėsi, 
kad Ruža padės jai susirasti kokį nors darbą, leisiantį išsilaikyti. 

Su Ruža mokykloje jos gerai sutarė, nors toji buvo gal trejais 
metais vyresnė. Jiedvi jau kokius metus nesimatė, bet parašy- 
davo viena kitai - tiesa, retokai. 

Iš tų laiškų Maja žinojo, kad Ruža studijuoja Varšuvos uni- 
versitete ir turi mažą kambarėlį Kručos gatvėje. Iš pradžių Ruža 

skundėsi vienatve ir nuoboduliu ir net ketino grįžti pas tėvus, 
kurie Tarnovo apylinkėse turėjo malūną ir lentpjūvę, bet paskui 
laiškai pasidarė linksmesni. 

Ji rašė, kad persikraustė į Černiakovskos gatvę ir užmezgė la- 
bai malonių pažinčių. Apie jas laiškuose buvo daug paslaptingų 
užuominų ir miglotų komentarų, kad „gyvenime reikia mokėti 
tvarkytis“, kad „dėl nieko neverta jaudintis“ ir t. t. 

Žinodama, kad Ružos materialiniai ištekliai labai menki, Maja 
buvo įsitikinusi, kad tasai kambariukas Černiakovskos gatvėje 
nebus didelis nei prašmatnus, ir baiminosi, kad sudarys savo 
moksladraugei nemenkų nepatogumų. 

Bet Ruža priėmė ją išskėstomis rankomis. Jos kambarys buvo 
nuostabus. Tiesą sakant, tai buvo atskiras butukas su mažu prieš- 
kambariu ir vonia viename iš naujų to rajono namų. Jis buvo 
saulėtas ir linksmas, turėjo didžiulį balkoną, pro kurį vėrėsi 
puikus vaizdas. 

— Mes puikiai čia sutilpsime! - tarė Ruža. - Tik be jokių cere- 
monijų! Gali gyventi pas mane kad ir šimtą metų! Bet kas tave 
atvedė į Varšuvą? 

- Pabėgau. 

— Pabėgai iš namų? Čia tai bent! 

— Susibariau su motina ir nutraukiau sužadėtuves su Henriku. 

- Iš proto išsikraustei! Kodėl? Maja! Ar tai jis tave taip išgra- 
žino? Juk tu visa nusėta mėlynėmis! 

— Pavydo scena. 

— Aha! Na, tai nesistebiu, kad nutraukei sužadėtuves. Ar turi 
ką nors kitą? 

— Taip, bet jis vedęs, - melavo Maja, - ir turi pirma išsiskirti. 
O tas, kaip supranti, gali užtrukti. Kurį laiką turiu verstis pati, 
supranti? Negaliu imti pinigų nei iš namų, nei iš jo. 

— Fi! Sutvarkysime tą reikalą! 

Abi panelės įdėmiai nužvelgė viena kitą. 

— Tu pasikeitei, - tarė Ruža. 

— Tu pasikeitei, - kaip aidas atsakė Maja. 

Iš tikrųjų Vlocka jai atrodė visiškai kitokia. Maja pažinojo ją 
kaip nedrąsią, dailią, bet ne itin efektingą panelę, o dabar prieš ją 
stovėjo žavinga būtybė, vilkinti puikiais drabužiais ir dvelkianti 
brangiais kvepalais, laisva ir pasitikinti savimi. 

Ji juokėsi, akys spindėjo, kalbėjo daug ir greitai. 

Bet keista, - tas linksmumas buvo gana liūdnas. Rodės, bet 
kurią akimirką jis gali prapliupti gailiomis ašaromis. 

Galimas daiktas, kad Vlocka, nužvelgusi Mają, irgi padarė 
šiokias tokias išvadas, nes abiem nuotaika kiek sugedo ir ore 
pakibo tai, kas žodžiais neišsakyta. Jos dar ilgai šnekėjosi, bet 
pokalbis krypo į šalį nuo slepiamų dalykų. Galima pasakyti, kad 
tyrinėjo viena kitą, kiek gali atsiverti ir ar gali apskritai. 

Kitą dieną apie pietus Maja išėjo ir beveik užsimiršusi ilgai 
klaidžiojo gatvėmis. Per naktį mėlynės kiek nublyško, ji atrodė 
visai pakenčiamai. 

Galiausiai pasuko teniso klubo pusėn. Ten ją pasitiko su di- 
džiausiu entuziazmu. Jaunos meistrės pozicija sporto pasaulyje 
buvo labai stipri. 

— Ką aš matau! - sušuko čempionas Vrubelis, bėgdamas prie 
jos iš korto. - Kaip Dievą myliu! Majutė atvažiavo! Į varžybas, ką? 

— Kokias varžybas? 

— Nežinai?! Ruošiamės susigrumti su olandais dėl Deiviso 
taurės. Galiu lažintis, kad įkrėsime jiems 3:2, pamatysi! Bet, mer- 
gyt, kokiame pasaulyje tu gyveni, jei nežinai?! 

Jis turėjo vėl bėgti, nes iš korto ėmė jį šaukti: 

— Vrubeli, nesuk jai galvos! Žaidžiame! 

Maja pasisveikino su valdytoju, ponu Brzdoncu, kuris pri- 
žiūrėjo kortą laistančius berniukus. Iš jo sužinojo, kad išties 
Leščiukas vakar buvo užsukęs į klubą ir norėjo pasikalbėti su 
savininku, ponu Ratfinskiu. Tačiau Ratfinskio nebuvo, tad jam 
buvo liepta ateiti po dviejų dienų. Ar adreso nepaliko? Ne, ne- 
paliko. 

- Nesakykite jam, kad apie jį klausinėjau, - lyg šiaip sau 
paprašė ji. - Jis nori užsirašyti į klubą ir prašė jį rekomenduoti, 
bet nelabai galiu tą padaryti! O Klonovičius ar yra? 

- O, kaip tik eina iš drabužinės. 

Klonovičius buvo kandidatas tapti ketvirtuoju per mačą su 
olandais, bet iki šiol jo dalyvavimo klausimas dar nebuvo galu- 
tinai išspręstas. 

— Įsivaizduokite, panele, aš iki šiol nieko tiksliai nežinau! 
Tarp mūsų kalbant, čia tikras intrigų lizdas. Vienas kitą negyvai 
sugraužtų, malonu žiūrėti! Ar patikėsite, man pasakė, kad neva 
Dymčikas mėgino Vrubelį nepalankiai nuteikti dėl manęs. O juk 
aišku, kad su Vrubelio nuomone visi skaitosi. 

— Tai niekis, šitaip dedasi visur, nėra ko jaudintis! Bet ateina 
naujos pajėgos. 

— Naujos pajėgos? - rūgščiai perklausė Klonovičius. - Negir- 
dėjau. Vrubelis, Gavlikas, aš ir Lipskis, o daugiau nieko nėra, nes 
Vodzinskis aiškiai pervertintas. 

— Ketvirtadienį turi ateiti naujokas. Jo pavardė Leščiukas, 
ambicingas vyrukas. Regis, pirmarūšis talentas, nors nenušli- 
fuotas. Taip man ką tik sakė Brzdoncas. Kas žino, gal jo prireiks 
per mačą su olandais. 

— Ką jūs sakote? Negali būti! Iš kur?! Ketvirtadienį? Kelintą 
valandą? 

— Apie šešias. 

Klonovičius atsisveikino visai sumizgęs. Maja buvo tikra, kad 
jis deramai „imsis“ Leščiuko ir padarys viską, kad užkirstų jam 
kelią į klubą. O kaip tik šito ji ir troško! 

Jeigu Leščiukas įstotų į klubą ir padarytų sportinę karjerą, 
taptų visiškai kitoks - galbūt kaip vienas tų kultūringų, prašmat- 
niai vilkinčių jaunuolių, su kuriais ji bendraudavo. Ir tada galbūt 
ji negalėtų atsispirti „panašumui“, kuris ją stumte stūmė prie jo. 

— Ne, ne, verčiau - ne. 

Bute ji rado jauną blondinę, gulinčią ant sofutės ir susikėlusią 
kojas ant stalo, - ją Ruža pristatė kaip panelę Izabelę Kžyską, 
universiteto moksladraugę. Maja išsyk pamatė, kad panelė Kžys- 
ka yra neapsakomai graži. Didžiulės žydros akys ir stulbinamai 
skaisti oda — o puikūs dantys, ausys, rankos ir kojos papildė 
nuostabią visumą. 

- Sakykime viena kitai „tu“, - iš karto pasiūlė panelė Kžys- 
ka, - negaliu pakęsti visokių ceremonijų. 

O Ruža ištraukė iš spintos butelį likerio ir pavaišino bičiules. 
Mają, jau anksčiau Ružos supažindintą su dviem bičiulėmis, nu- 
stebino, kad jos visos tikros gražuolės, bet ji nepasakė nė žodžio. 

Jau kurį laiką šnekėdamasi su Ruža ji buvo budri. Rodės, toji 
vis suka ratu apie kažkokią temą, kurios nenori kliudyti tiesiai. 
Jų bendravimas darėsi vis atsargesnis, nes Maja irgi turėjo savų 
paslapčių. 

Anksčiau jos nieko viena nuo kitos neslėpdavo. Abi žinojo, jog 
per tą laiką labai pasikeitė, bet nė viena nebuvo tikra, kad kita 
pasikeitė tiek, kad galėtum viską pasipasakoti. Pasikeitus aplin- 
kybėms jiedvi nebeįstengė susigrąžinti šiltų ir atvirų santykių. 

Maja matė, kad Ružą varžo pernelyg laisvas mažosios blondi- 
nės elgesys, ši pasakojo apie vakarykštes išdaigas ir kelionę į Vila- 
novą su verslininkais iš Katovicų. Bet ir panelė Kžyska tyrinėjo 

Mają, ir ją stebino tiek mėlynės, tiek tam tikros netikėtos jos 
balso moduliacijos, - pavyzdžiui, kai tardavo „neee“ arba kai jos 
žvilgsnis išduodavo širdyje slypint kažką blogo ir paslaptingo, 
žinomo tik jai vienai. 

Taip tos trys gracijos stebėjo viena kitą ir tyrė, ar gali viena kita 
pasitikėti - kiekvienos širdį slėgė sava paslaptis, vis kitokia dėmė. 

- Eime šiandien su mumis į dansingą, - pakvietė Ruža Mają. — 
Eisime su tais Izos pažįstamais - vieno Katovicų fabriko direk- 
toriais, jie atvažiavo trumpam ir nori pasilinksminti. Beje, su 
mumis eina pirmininkienė Halimska, - pridūrė ji, - tiesą sakant, 
tai jos pažįstami. 

— Kas tokia toji ponia Halimska? - paklausė Maja. 

— Labai maloni moteris ir artima mano bičiulė. Tau ji tikrai 
patiks. Na ką? Sutinki? Tau būtų neblogai su ja susipažinti, nes 
ji tikrai gali padėti susirasti darbą ir apskritai įgyvendinti tavo 
projektus. Ji pasiturinti moteris. 

Apie pusę vienuolikos visos trys, lydimos dviejų pagyve- 
nusių, be galo elegantiškų ponų ir didingos ponios Halimskos, 
žengė į madingą sostinės dansingą. 

Maja tikėjosi išvysti kokius nors geraširdžius senukus iš 
provincijos, tačiau abu sunkiosios pramonės atstovai su savo 
smokingais atrodė puikiai, ir netgi vienas jų buvo švedas, o gal 
danas, tad lenkiškai kalbėjo labai prastai. Paaiškėjo, kad ponia 
Halimska buvo rusų kilmės, ir rytietiškas jos familiarumas pui- 
kiai derėjo su geromis Vakarų Europos manieromis. 

Buvo paduota vyno, ir pasiliejo lengvas aukštuomenės pa- 
šnekesys. Maja buvo kiek apkvaitusi nuo šviesos ir tonų žaismo, 
nuo šokančių porų mirgėjimo. 

Netrukus prie jų prisėdo dar du ponai. Vienas jų buvo kaž- 
kokios ambasados sekretorius, kitas - pliktelėjęs nebe pirmos 


171 


jaunystės blondinas, jis vadinosi Šulkas ir, atrodo, buvo artimas 
ponios Halimskos pažįstamas. 

Po dvyliktos atėjo dar dvi panelės, lydimos vieno grafo, ir 
Maja vėl nustebo, regėdama nepaprastą jų grožį ir prabangius, 
bet santūrius apdarus. 

Prie abiejų staliukų, kuriuos jie užėmė, nebuvo nė vienos 
moters, išskyrus ponią Halimską, kuri nespinduliuotų ypatingu 
grožiu, ir tas gražių aukštuomenės moterų būrelis Majai darė 
priešingą įspūdį, nei derėjo - atrodė įtartinas ir nemalonus, nors 
jų elgesys ir manieros buvo be priekaištų. 

Jų būrelis buvo apsuptas nuolatinio dėmesio, ir netrukus prie 
jų prisėdo dar vienas ponas, drūtas, raudonskruostis vyriškis, 
pasitiktas labai pagarbiai ir vadinamas ministru. 

Maja susidomėjo ambasados sekretorius, sužavėtas jos pui- 
kios prancūzų kalbos. Ji daug šoko ir nemažai gėrė, net ponia 
Halimska palinko prie jos: 

— Tik nepadauginkite, mielas vaikeli. 

- Neee, - atsakė Maja jausdama, kad jai svaigsta galva. 

Priėjo dar vienas užsienietis, anglas, aukštas, laibas ir rimtas. 
O ponia Halimska leidosi į ilgą pokalbį su Maja bendromis te- 
momis - ji buvo maloni ir geraširdiška. Tik kartą, kai alkoholio 
padauginusi Kžyska ėmė juoktis pernelyg garsiai, pirmininkienė 
pabrėžtinai tarė jai: 

- Pasitaisyk garbanėles, vaikeli. 

Iza kaipmat išsiblaivė. 

Ir vėl šokis minioje, tapusioje vienu dideliu kūnu, sunkiai, 
konvulsiškai besisukančiu ratu. Ir šviesos, garsai, alkoholio ga- 
rai, nervinga, įkaitusi atmosfera, kurioje Maja ištirpdavo - kaip 
ir prisiminimas apie reikalus, kurie ją čia atvedė. 

Atsipeikėjo. Po kolona prie durų į barą stovėjo nepažįsta- 
masis, kurį buvo sutikusi traukinyje. Jo žvilgsnis akimirksniu 

ją išblaivė. Tada pastebėjo, kad diplomatas šokdamas pernelyg 
spaudžia ją prie savęs, ir atsitraukė. Šis pažvelgė į ją pasipiktinęs 
ir - tučtuojau liovėsi šokęs. 

- Palydėsiu jus prie staliuko, - sausai tarė jis. 

Ji įsižeidė. Ką jis sau mano? 

— Geriau pats pasilydėkite kuo toliau nuo manęs. Norėčiau 
palaikyti didesnį... atstumą, - jos viduje atgijo ankstesnė panelė 
Ocholovska. 

Ir, norėdama jo atsikratyti, priėjo prie nepažįstamojo. 

- Laba diena, pone. Mes vėl susitikome. 

- Arjūs čia su ta draugija - prie tų dviejų staliukų? 

— Kodėl klausiate? 

— Nos toji draugija man nepatinka. 

- Kodėl? 

- Per daug užsieniečių. Per daug aukštų pareigūnų. Ir per 
daug, gražių moterų, tokių kaip jūs. 

— Tokių kaip aš, tai reiškia - kokių? 

— Ne tiek demoralizuotų, kiek demoralizuojamų. 

- Kaip jūs drįstate?! 

Pažvelgė jai į akis. 

— Tik jūs nepražūkite. 

— Neee, aš neketinu pražūti, aš tik šoku. 

—- O ar žinote, ką aš darau šią valandėlę? 

— Stovite ir kalbatės su manimi. 

- O ne, ne tik tai. 

— O ką gi dar? 

- Ašjus gerbiu, — pabrėžtinai tarė jis. - Žinokite, kad ašjus iš 
tikro ir nuoširdžiai gerbiu. Jūs to verta, be to, tai mano pareiga. 

Majos skruostus išpylė raudonis. 

— Man nereikia jūsų pagarbos! 


— Tai netiesa, pagarba jums labai reikalinga. O pagaliau nesvar- 
bu. Aš jus gerbiu ir gerbsiu visada - nesvarbu, norite jūs to ar ne. 

Pažvelgė į jį. Negi jis norėtų ją suvilioti, numetęs pagarbos 
jauką? Ne. Visa jo figūra, ryžtingas žvilgsnis, galvos forma - 
viskas kėlė pasitikėjimą. Buvo rafinuotas - savo dvasia. Toks 
žmogus galėjo netikėtai ką nors apdovanoti savo pagarba, ir 
tą dovaną derėjo priimti, nes tai iš tikro buvo vertinga dovana. 

— Jau einate? - apgailestaudama paklausė Maja, kai jis tylė- 
damas nusilenkė. 

— Neturiu ką čia veikti. 

— Luktelėkite, — sušnibždėjo ji, nerimastingai dairydamasi 
aplinkui. - Norėčiau su jumis pasikalbėti. Ateikite poryt į kavinę 
čia, viršuje. Penktą valandą. 

— Gerai. 

Kai grįžo prie staliuko, pirmininkienė jos paklausė: 

- Sutikote savo pažįstamą? 

— Taip. 

— O, reikėjo man jį pristatyti. Nepykite, mieloji, bet aš esu 
vienintelė pagyvenusi moteris mūsų būrelyje, jūs visos, šiaip 
ar taip, esate mano globoje. Linksminkitės, kiek norite, bet pa- 
dorumas turi būti išlaikytas. O tą užsienietį, - ponia nusišypso- 
jo, - puikiai pastatėte į vietą! Mačiau. Tiems ponams negalima 
per daug leisti. Iš karto matyti, kad esate geros kilmės, turite 
tradicijas ir auklėjimą. 

Apie ketvirtą ryto vienas iš verslininkų apmokėjo sąskaitą, ir 
draugija išėjo iš restorano. Maja su pasimėgavimu įtraukė į plau- 
čius gaivaus ryto oro. Darbo žmonės - kiemsargiai, darbininkai, 
sustoję palei tramvajų bėgius, negausūs praeiviai —- nekreipė 
jokio dėmesio į nuvargusius sėdančiųjų į automobilį veidus. Prie 
tokio vaizdo jie buvo pripratę. 

— Na ir kaip? - paklausė Ruža. Prieš guldamos miegoti jos 
dar prisėdo erdvioje terasoje, nuo kurios buvo matyti Vysla ir 
Sasų parkas. 

— Nori, kad pasakyčiau nuoširdžiai? 

- Žinoma! 

— Visa tai atrodo įtartinai. 

Ruža nusijuokė. 

- Tu teisi! Atrodo įtartinai! Maja, duok man garbės žodį, kad 
niekam neprasižiosi, tada pasakysiu tau, koks čia reikalas. Na, 
kaip? Duodi žodį? 

- Duodu! 

- Laikyk! 

Metė jai apelsiną, pati ėmėsi kito ir pilna burna ėmė pasakoti: 

— Supranti, tai yra Abipusės pagalbos draugija, kurią įkū- 
rė pirmininkienė. Cha cha cha! Maja, tu jau tikrai įsivaizduoji 
dievai žino ką, 0 čia nėra nieko blogo! Tai tik nuostabus ponios 
Halimskos sumanymas. 

Iš tikrųjų pirmininkienės sumanymas buvo ir nekaltas, ir 
nuostabus. Tiesiog - jos žodžiais tariant — čia buvo keičiamasi 
paslaugomis, ir tas apsikeitimas rėmėsi racionaliais ir kultūrin- 
gais principais. 

Turtingi verslininkai, pirkliai ir kiti atvykusieji į Varšuvą po- 
nai mielai pasilinksmintų sostinėje, bet dažniausiai neturėdavo 
tinkamų pažinčių. 

Daugių daugiausia jie galėdavo tikėtis mokamų šokėjų arba 
kitų nerimtų moterų draugijos, o juk šitai - aiškino Ruža - vy- 
rams negalėjo būti nei malonu, nei naudinga. Kur kas smagiau 
nueiti į restoraną su gerų manierų panele, tai sukuria visai ki- 
tokią atmosferą. 

— Štai taip ir yra: mes jiems teikiame savo draugiją, o jie 
mums - pramogas. Tai būtų neįmanoma, jeigu ne ponia Ha- 


limska. Pirmininkienės reputacija be priekaištų, ir tai saugo mus 
nuo kompromitacijos. Tikrai, ji yra itin taktiška ir tobulai moka 
visur ir visada išsaugoti padorumą. Pati matei, kad jai nieko 
negalima prikišti. Jos pažintys be galo plačios, puikiai pažįsta 
žmones ir neprisileis nė vieno, nemokančio deramai elgtis. Be to, 
jai pavyko suburti išties labai dailių ir padorių panelių ir jaunų 
išsiskyrusių moterų iš gerų namų būrelį. Juk grupelė gražių 
moterų labai patraukia dėmesį. Geriausias įrodymas, - netgi 
ministras — tiesa, buvęs, bet vis tiek - prisėdo prie mūsų. Tai 
leidžia poniai Halimskai plėsti savo pažinčių ratą autoritetin- 
gose sferose, tarpininkauti žmonėms, kuriems reikia kits kito 
paslaugų - ir iš to ji gauna nemažai naudos, žinoma, leistinos, 
neperžengdama ribų, nes ji - labai padori ir garbi moteris. Mes 
esame tarsi koks masalas. Sakau tau, - karštai aiškino Ruža, - 
šešios ar septynios labai gražios ir gerai išauklėtos panelės - tai 
jėga, kuriai niekas neatsispirs. Ir seni, ir jauni nori pasimėgauti 
mūsų draugija. Pirmininkienė sutelkė tą jėgą ir turi iš to daug 
naudos, o už tai ji mums padeda ir padengia būtiniausias mūsų 
išlaidas. Juk dažnai lankydamosi restoranuose turime elegan- 
tiškai atrodyti. 

— Tai jūs imate iš jos pinigus? 

— Na, iš tikrųjų - ne. Tik kartais. Juk jei mums jų duoda, va- 
dinasi, jai tas apsimoka. Tai nieko blogo. Paslauga už paslaugą. 
Jei neimčiau iš jos, būčiau visiškai priklausoma nuo tėvų. 

- Žinai, aš tau patarsiu - spjauk tu į tą draugiją. 

— Tu visai kvaila! Visų pirma, anokia čia draugija - mes tik 
pačios juokais taip vadinamės. Antra, čia nieko blogo. Galiausiai 
aš neturiu jokio noro su studentais vaikščioti į cukrainę išgerti 
pusės puodelio juodos kavos! Ir žinai... Maja, tu jai labai patikai. 
Ji galėtų surasti tau kokią nors vietą ir apskritai pagelbėti. Jeigu 

jau nutraukei su Polyka visus saitus, geresnės progos tau tikrai 
nepasitaikys. 

Ji atsargiai ir nerimastingai žvilgtelėjo į Mają. 

— Gerai, - netikėtai sutiko toji. 

Ruža nuslėpė savo nustebimą. Ta Maja iš tiesų pasiutusi. 
Ką tik raukėsi, o dabar sutinka. Koks velnias tūno jos širdyje? 
Majos veidas buvo beveik negyvas, be jokios išraiškos, tik lūpos 
skausmingai perkreiptos, - ir tada ji nusižiovavo. 

- Eime miegoti. 

Kitą dieną jos nuėjo aplankyti pirmininkienės į jos mažą, bet 
gražiai įrengtą butuką Kredito gatvėje. Oficialus vizito tikslas 
buvo prašyti ją surasti Majai, netikėtai atsidūrusiai sunkioje pa- 
dėtyje, kokią nors tarnybą. 

— Mielai tau padėsiu, vaikeli, rytoj vakare ateik į „Europos“ 
restoraną, supažindinsiu tave su labai įtakingu finansininku, 
geru savo pažįstamu. Jis viską sutvarkys. Ak, žinoma, tai savaime 
suprantama, juk Žmonės turi padėti vieni kitiems. 

Jos atsisveikino labai draugiškai. 

Vakare Ruža grįžo iš miesto puikiai nusiteikusi. 

— Sulaukei didžiulio pasisekimo, - tarė ji. - Ji labai tavimi 
susidomėjusi. Įsivaizduoji, tas finansininkas, su kuriuo rytoj turi 
susipažinti, tai Maliniakas. Žinai, tas iš Amerikos, turtuolis, at- 
važiavęs į Lenkiją investuoti kapitalo ir organizuoti automobi- 
lių gamybos. Buvau pas ją prieš valandą sužinoti naujienų. Ji 
sako, kad iš mūsų visų tu esi geriausia, nes turi ypatingo žavesio 
ir — kaip čia ji pasakė? Kad tavyje yra viskas kartu - ir vaikas, 
ir dama, ir lemtinga moteris, ir panelė iš gerų namų, ir netgi 
prasčiokė - dėl to esi neapsakomai patraukli. Žinai, išgirsti tokį 
komplimentą iš tikros žinovės lūpų - didelis dalykas, - užbaigė 
ji apkabindama Mają, kad nuslėptų nepasitenkinimo šešėlį, kurio 

neįstengė sutramdyti. - Aha! Ir dar šis tas! Apsirenk kuo kukliau. 
Tavo suknelė jai irgi labai patiko. 

- Labai tau ačiū, - tarė Maja. - Tiesiog nežinau, ką be tavęs 
būčiau dariusi. 

Jos pasibučiavo. Tačiau abi žinojo, kad senasis nuoširdus jų 
prieraišumas dingo negrįžtamai. 

Tarpjų įsiterpė irjas išskyrė - interesas ir dar šis tas, - jos dau- 
giau nebepasitikėjo viena kita. Širdies gilumoje Ruža stebėjosi, 
kad Maja taip lengvai sutiko priimti pirmininkienės pagalbą, o 
Maja savo ruožtu įtarė, kad Ruža tuo slidžiu ir pavojingu keliu 
nuėjo kur kas toliau, nei prisipažino. Abi patyliukais stebėjosi 
viena kita ir netgi šiek tiek niekino, bet kiekvienai netgi labai 
tiko, kad kita yra kaip tik tokia. 

Maja dvejojo, ar eiti į pasimatymą su Molovičiumi - taip 
vadinosi jos globėjas iš „Cafė Club“. Kam jai to reikia? Ar tam, 
kad pasakytų, jog tapo tikra taip jam nepatikusios draugijos 
nare? Ne, šito pasakyti ji negalėjo, nes davė Ružai žodį niekam 
apie tai neprasitarti. 

Kita vertus, nieku gyvu nenorėjo jam meluoti ir apsimesti 
esanti kitokia, nei yra iš tikrųjų. Jo garbingumas vertė ir ją elgtis 
garbingai. 

Be to, bijojo, kad jis ją pamils. Pažinojo savo žavesio galią, 
jai netgi ėmė atrodyti, kad, pradėjus žengti slidžiu keliu, tas 
žavesys dar sustiprėjo. Bet jokiu būdu nenorėjo, kad jis rimtai ja 
susidomėtų, nes ji negalėtų atsakyti tuo pačiu ir priimti jį taip, 
kaip yra to nusipelnęs. 

Ir vis dėlto - nuėjo. Ak, troško nors valandėlę praleisti su kuo 
nors, kas nėra įtariamas, nekelia abejonių, nėra kompromituojan- 
tis ir sukompromituotas - nėra nei Leščiukas, nei Cholavickis, 
nei pirmininkienė, nei Ruža, galiausiai nei ji pati, Maja. 

— Malonu jus matyti. Nelabai tikėjau, kad ateisite. 

- Truputį pavėlavau. Pusę valandos stovėjau štai ten, prie 
kampo. 

- Kodėl? 

— Svarsčiau - eiti ar neiti. 

- Jums pačiai geriau, kad atėjote. 

— Man gal ir geriau, bet jums blogiau. 

Staiga pajuto, kad širdį užlieja pyktis jam. Jo tonas išdavė 
pernelyg didelį pasitikėjimą savimi - lyg žiūrėtų į ją iš aukšto, 
iš savo tvirtos moralės aukštumų. 

— Kodėl manote, kad man bus blogiau? 

— Nes nesu tikra, kad aš jūsų draugijoje pasistiebsiu į viršų, 
ojūs galite daug, prarasti. 

- O ar nemanote, kad gali būti atvirkščiai? 

Ji nusijuokė tuo savo lengvabūdišku, alkanu, nepasotinamu 
juoku. Leščiukas vėl ją užvaldė. Vėl buvo „panaši“ į jį. Jautė šitai, 
apimta skausmingos palaimos. 

Jie sėdėjo verandoje. 

Dulkė lietutis, diena buvo apsitraukusi migla - medžiai tarsi 
sukumpo, nuo jų varvėjo lašai. Danguje vėjas šen bei ten pra- 
plėšdavo debesų monotoniją ir iūdname, alaviniame danguje 
pasirodydavo baltos draiskanos. 

Po tuo gedulingu dangum alkanas Majos juokas stačiai jį 
sukrėtė. 

- Ar žinote, ką dabar galvoju? 

— Ką? 

- Kad esate apsėsta. 

- Kaip? Piktosios dvasios? 

— Nebūtinai piktosios dvasios. Galima būti apsėstam blogo 
žmogaus. 


179 


— Ai... Nesukite sau dėl to galvos! 

Jis pasipiktino. Tai nuskambėjo tiesiog trivialiai. Taip galėjo 
pasakyti tik mergina iš žemiausio sluoksnio, - bet ne Maja. Iš 
kur tos prasčiokiškos, vulgarios apnašos - kur ji šito pasisėmė? 
Tačiau pamatė, kad ji sėdi paniurusi ir susierzinusi, tad nuspren- 
dė nieko apie tai nesakyti. 

Jis lengvai nukreipė pokalbį į bendras temas. Su užsidegimu 
ėmė kalbėti apie meną, poeziją, apie politiką ir visuomeninius 
reikalus, apie tūkstančius užduočių, kurias dabartinė epocha 
kelia jaunimui. 

Jo balsas skambėjo nuoširdžiai ir rimtai, ir Maja kelis kartus 
pasidavė jo įkarščiui, įterpė keletą pastabų, kurios liudijo ją esant 
apsiskaičiusią ir jautrią. 

Jis nudžiugo, jo akys sublizgo. Pamatęs, kad jį supranta, ėmė 
kalbėti su dar didesniu entuziazmu. 

Maja ne tiek reagavo į jo išvadų turinį, kiek į kalbos manierą. 
Į draugišką pasilenkimą per stalą, į žemą, taurų balso skambesį, 
į pasitikėjimą, kuriuo ją apdovanojo, 0 ypač į tą neapibrėžiamą 
vidinį tikro džentelmeno padorumą. Ji ilsėjosi. 

Alsavo vis giliau, vis lengviau. 

Buvo jam dėkinga, kad kalba bendromis temomis ir never- 
čia jos meluoti, nes į bet kokius klausimus tegalėtų atsakyti 
melu. 

Ėmė jai pasakoti apie save. Jis buvo architektas, neseniai gavo 
diplomą ir ketino atsidėti urbanistikai. Karštai pasakojo Majai 
apie Varšuvos plėtrą, apie tą stebuklingą liaudies gyvybingumo 
ir lankstumo įrodymą, mat tautos širdis - Varšuva - kasdien 
darosi vis galingesnė. 

Kalbėjo apie darbininkų namų problemą. Apie komunika- 
ciją. Apie tai, kad Varšuva galų gale susirado administratorių, 

gebėjusį aklas jos galias sutelkti į organizuotą kumštį, o iš to 
visai visuomenei didelė nauda. 

— Jūs nesiklausote, - staiga tarė jis. 

— Na kąjjūs! - gyvai atsakė Maja. Nenorėjo elgtis su juo ne- 
mandagiai. Labiausiai Majai patiko tai, kad ji turėjo būti atsargi 
ir galvoti, ką kalba ir daro. 

- Gal pasivaikščiokime, - pasiūlė jis. - Nustojo lyti. 

Jie pasuko prie upės, Poniatovskio tilto link. Maja rodė jam vis 
daugiau palankumo. Jautėsi įpareigota neginčijamai puikaus jo 
išauklėjimo ir šitaip norėjo išlaikyti jį šalia savęs. Jis tai suprato — 
ir jo akyse sužibo beveik nepastebimos didžiulio pasitenkinimo 
kibirkštėlės. 

Staiga ji pasidarė nerami, nekantri. 

— Jau turiu eiti! 

— Kur? 

— Ak, ar jums ne vis viena? O pagaliau, - iš lėto, atsirėmusi 
į tilto turėklą, tarė ji, - taip menkai mane pažįstate... Galima 
sakyti, visai nepažįstate... Iš kur galite žinoti, ką padarysiu po 
valandėlės? 

Jis pažvelgė į Mają giliu, dėmesingu žvilgsniu. Paėmė ją už 
rankos. 

— Dėl vieno esu tikras - nepadarysite nieko, ko paskui turė- 
tumėte gėdytis. 

— O iš kojjūs darote tokias išvadas, leiskite paklausti? 

— Užtenka tik pasižiūrėti į jus. Kiekvieno žmogaus būdas 
įrašytas jo veide. 

Tą akimirką Maja išvydo jo veide nuostabą, stačiai apstulbi- 
mą. Negalėjo suprasti, kas jam nutiko. Žiūrėjo į ją net prasižiojęs. 

Ji įšoko į ką tik pajudėjusį tramvajų ir nuo platformos šūk- 
telėjo: 

— Poryt penktą valandą! 

Maja nuvažiavo į teniso klubą. Dar kartą priminė valdytojui, 
kad būtinai sužinotų Leščiuko adresą. Žūtbūt turėjo jį pamatyti! 
Susitikti su juo — pasitikrinti — įsitikinti, kad niekas jos su juo 
nesieja, kad visa tai tebuvo iliuzija, be jokio realaus pagrindo! 
Leščiukas į klubą turėjo ateiti tik rytoj, bet ji ilgai laukė gatvėje 
vildamasi, gal jis ims ir užsuks, oji iš pirmo žvilgsnio pamatys, 
kad tarp jų nėra nieko bendro. 

Tačiau Leščiukas neužsuko. 

Vakare Maja nuėjo į kavinę „Europa“. Netrukus pamatė 
pirmininkienę, sėdinčią su Maliniaku po vienu iš didžiulių 
veidrodžių, kurie, regis, ilgino salę iki begalybės. Maliniakas 
buvo žilas - ta smulkmena ją nustebino ir sutrikdė, - šešias 
dešimtis perkopęs Žmogus, baltas kaip sniegas, liesas ir tiesus 
kaip nendrė. 

Pirmininkienė pasisveikino su ja, tarsi pažinotų šimtą metų. 

— Majute, - tarė ji su rusišku akcentu, - leisk tau pristatyti: 
ponas Maliniakas. Kokie vėjai čia tave atpūtė, vaikeli? 

Jos buvo susitarusios, kad susitikimas turi atrodyti atsitik- 
tinis. 

Maliniakas sunkiai atsistojo ir, netaręs nė žodžio, ištiesė jai 
ranką. Padavėjai apie milijonierių sukosi itin nuolankiai. 

Nekreipdamas į Mają nė menkiausio dėmesio, jis užsisakė 
du minkštai virtus kiaušinius ir ridikų, ilgai klausinėjęs, ar tie 
ridikai yra visiškai švieži. Pradėjo valgyti ir darė tai nieko ne- 
paisydamas, beveik neatsakydamas pirmininkienei, kuri be galo 
meistriškai stengėsi išsaugoti draugijos pokalbio regimybę. Kai 
pavalgė - po gerų dešimties minučių - staiga ir be jokių cere- 
monijų atsisuko į ponias. 

— Na, jau eisiu, - tarė jis ir giliai atsiduso. Jam trūko oro. 


— Kaip?! - sutrikusi beveik šūktelėjo ponia Halimska, nes jis 
nutraukė ilgoką jos pasakojimą. 

- Eisiu. Štai ten sėdi mano dukterėčia. 

Ir parodė pirštu. Už staliuko, stovinčio prie priešingos sienos, 
sėdėjo elegantiška dama ir įdėmiai stebėjo Mają. Jis nežiūrėda- 
"mas padavė ranką ponioms ir, pasirėmęs į restorano darbuotojo 
parankę, nuėjo per salę. 

Jis neapmokėjo pirmininkienės sąskaitos, o Maja nespėjo 
nieko užsisakyti. Prie jų priėjo metrdotelis ir pasimėgaudamas, 
pagarbiai, bet kartu familiariai, pirmininkienei tarė: 

— Ponas Maliniakas visada moka tik už save. O padavėjai 
arbatpinigių nėra matę nė sudilusio skatiko. Jam atrodo, kad 
visi turi tiek pinigų kiek ir jis. 

Pirmininkienei sunkiai sekėsi nuslėpti susierzinimą ir nusi- 
vylimą. Gatvėje ji Majai šaltai tarė: 

— Ką gi, nepavyko. Nesužadinai jo susidomėjimo, vaikeli. 

Majai panižo ranka. Kaip toji avantiūristė drįsta šitaip su ja 
kalbėti? Prisiminė tvirtą ir tyrą Molovičiaus žvilgsnį. Pasakysiu 
jai porą žodžių ir nueisiu sau. Gana to purvo! 

Tik staiga išblyško, jos veidas persikreipė, lyg ji pati būtų 
gavusi antausį. 

Minioje, plūstančioje iš netoliese esančio kino teatro, šmėkšte- 
lėjo pečiai, kaklas... jai pasirodė, kad pažįsta... Toks pat judesys, 
juokas... Maja puolė į priekį. Ne! Tai tiesiog darbininkas ėjo su 
paprasčiausia mergina, kuri traukė jam iš švarko kišenės ledi- 
nukus ir kišo burnon. 

Iš arti jis nė kiek nebuvo panašus į Leščiuką. Bet Maja virpėjo 
kaip drebulėlė. Tik dabar suvokė, kaip staiga puolė į priekį - it 
be galvos nusivijo tą judesį ir juoką, kurie jai priminė... 

- Nelėkite taip, panele, mano kojos - nejūsų! - pirmininkienė 
buvo įsižeidusi. - Be to, jūs manęs neklausote. Mano vaikeli, jei 
norime sugyventi gražiuoju, siūlau geriau įsiklausyti į tai, kas 
jums sakoma. 

-— Atsiprašau, - nuolankiai tarė Maja. 


VENUOLIKTAS SKYRIUS 


Leščiukas pabėgo iš Polykos vos gyvas. Pinigai, kuriuos pavo- 
gė, degino jį kaip ugnis. Bet dar labiau skaudino mintis apie 
voveraitę - negalėjo pamiršti jos migla besitraukiančių akių ir 
skausmingo priešmirtinio mėšlungio. Kiek kartų tai prisiminda- 
vo, kumščiai vis susigniauždavo, tarsi pasirengę vėl kulti Mają. 

Tai ji privedė jį prie to! Per ją viskas nutiko! Ji aiškiausiai no- 
rėjo jį pražudyti! Elgėsi niekšiškai, piktai - buvo sugedusi taip, 
kad net sunku apsakyti! Negalėjo to suprasti, bet prisiminęs 
kumštynes miške net nutirpdavo, lyg būtų nutikęs kas baisaus, 
velniško. Kad jis galėtų taip primušti merginą! O paskui pavogti 
tuos nelemtus pinigus... 

Kaip anuomet, kai naktį įėjo į jos kambarį, buvo visiškai tik- 
ras, kad ji nesutrukdys jam, neišduos jokiu riktelėjimu, taip ir 
dabar neabejojo: panelė Ocholovska padarys viską, kad toji va- 
gystė neišaiškėtų. 

Onetjeigu jį pagaus ir pradės tyrimą, jis jau gebės ją sukom- 
promituoti. Ne, nei ponia Ocholovska, nei Cholavickis, nei Maja 
jo nesivys - pernelyg, gerai Žino, kad panelės sąžinė ne visai švari. 

Otie pinigai jam yra žūtbūt reikalingi! Be jų negalėtų važiuoti 
į Varšuvą. 

Tenisas Leščiukui buvo gyvybės ar mirties klausimas. Jis 
vienintelis gynė jį nuo nuodingo Majos žavesio. Dėl to neno- 

rėjo nugyventi perniek ir pražūti, tik dėl to ir įstengė nuo jos 
pabėgti. 

Visas virpėte virpėdamas jis nuėjo į teniso klubą pasikalbėti, 
kaip buvo sutarta. Ten turėjo išsispręsti jo likimas. 

Atėjo visa valanda anksčiau ir atsisėdęs pagrindinio korto 
tribūnoje žiūrėjo į žaidžiančiuosius. Tai buvo mėgėjiška partija, 
gana žemo lygio. Bet netrukus tie žaidėjai pasitraukė, į aikštelę 
išbėgo kiti. 

Leščiukas be vargo pažino Vrubelį ir Gavliką, jų nuotraukas 
buvo matęs laikraščiuose. Įsitempęs sekė jų žaidimą. Po kiekvie- 
no raketės smūgio jis stengdavosi žaibiškai nuspėti — ar aš taip 
galėčiau, ar man taip pavyktų? 

Tai buvo žaidimas, daug geresnis už Majos — bet kuris iš 
jų galėtų ją įveikti. Tačiau jų kamuoliukai nebuvo tokie, kurių 
jokiu būdu negalėtum atmušti, žaidėjai darė daug klaidų, net 
jis jas aiškiai matė. Šiaip ar taip, jis pamažu ėmė suvokti, kad jo 
žaidimas su vienu iš tų meistrų nebūtų skandalingas, skaičiavo, 
jog pralaimėtų 6:3 arba 6:4. 

- Jus kviečia ponas Brzdoncas. 

Korto patarnautojas nuvedė jį į bufetą, kur ponas Brzdoncas 
pristatė jį klubo šeimininkui, kapitonui Ratfinskiui. Leščiukas 
nedrąsiai išlemeno savo prašymą - jis atvykęs iš provincijos 
ir trokštąs parodyti savo žaidimą, nes žinąs, kad klubas ieško 
naujų talentų. 

Jį apstojo žaidėjai su limonado stiklinėmis, per ranką persi- 
metę rankšluosčius. Leščiuko pasiūlymas sukėlė visuotinį susi- 
domėjimą, bet buvo sutiktas nelabai rimtai. 

— Pateikite įprastą prašymą priimti į klubą su dviejų klubo 
narių parašais, - tarė ponas Ratfinskis, - ir jis bus apsvarstytas 
tinkamu laiku. 


186 


- Neturiu pinigų ir nepažįstu nė vieno klubo nario. Norėčiau 
būti priimtas iškart. 

— O kodėl jums turėtume daryti išimtį? 

— Aš gerai žaidžiu. 

— Ką jūs sakote? - ironiškai nusistebėjo Klonovičius. 

— Galėčiau netgi praversti varžybose su olandais. 

Kaip atsakymas jam nuskardeno draugiškas visų susirinku- 
siųjų juokas. 

- Ką tu pasakysi! 

- Ir iš kur atsirado toks fenomenas! 

— Vrubeli! Pagaliau turi partnerį mače su olandais! 

- Tsss... ponai, - nuramino juos kapitonas ir pats pralinksmė- 
jęs. - O arjūs kada nors dalyvavote mačuose? 

— Niekada. 

— O ar žaidėte su kuriuo nors iš žinomų tenisininkų? 

Leščiukas nenorėjo minėti Majos. Tik atkakliai atsakė: 

— Ne. Bet aš gerai žaidžiu. 

Galiausiai kapitonas prarado kantrybę: 

— Na, pagalvokite pats! - sušuko jis. — Iš kur galite Žinoti, 
kad žaidžiate gerai, jei niekada gyvenime nežaidėte su rimtu 
tenisininku? 

— Išbandykite mane! 

Tada Klonovičius, šyptelėjęs plonomis lūpomis, jį kumštelėjo. 

— O ką, gal imkim ir pamėginkim? - tarė. - Padarysime tai 
dėl jūsų. Bet tik su viena sąlyga. Sužaisime tris geimus, ir jeigu 
visus tris pralošite, daugiau nebesispirsite. Suprantate, čia nėra 
kokios nors priekabės, tiesiog norime kuo greičiau nuo debesų 
nuleisti jus ant žemės, grąžinti jums realybės jausmą. Ar sutin- 
kate, pone kapitone? 

- Sutinku! - atsakė kapitonas, kuris baiminosi, kad Leščiukas 
ims kasdien vaikščioti į klubą. 

Leščiukas sutrikęs apsidairė. 

— Gerai, bet aš neatsinešiau drabužių ir raketės. 

— Nieko tokio. Drabužinėje gausite batelius, o raketę galite 
paimti mano, turiu atsarginę. 

— Gal aš ateisiu rytoj. 

— Ne, dabar pat! 

Drabužinėje Leščiukui buvo surasti bateliai, bet jis buvo labai 
nepatenkintas. Bateliai buvo didoki, Klonovičiaus raketė per 
sunki. O užvis blogiausia, kad jis vilkėjo paprastus marškinius 
ilgomis rankovėmis ir kostiumo kelnes. Buvo taip pripratęs 
vilkėti lengvus tenisininko drabužius, kad tie marškiniai ir iš- 
eiginis kostiumas, kuriuo apsivilko Varšuvoje, jam trukdė net 
gatvėje. Be to, žinojo, kad taip vilkėdamas korte jis atrodys 
juokingai. 

O tribūnose dar liko nemažai žmonių, susidomėjusių netikėtu 
reginiu. 

— Žaidžiame! - tarė Klonovičius. - Kas paduoda? 

— Palauk, pirma persimeskite keliais kamuoliukais, - sušuko 
Vrubelis. - Taip nedera! Klonovičius žaidžia nuo pat ryto, o tasai 
nė raketės rankoje nelaikė! Tegu apšyla! 

Leščiuko širdis daužėsi kaip pašėlusi. Jis pasitrynė akis, nes 
tumo ir proporcijų pajautimą. Klonovičius su panieka pasiuntė 
jam kelis kamuoliukus. Jie buvo paleisti taip nerūpestingai ir 
nestipriai, kad teisingai atmušti jų buvo neįmanoma. 

Vis dėlto jis atmušė - kiek galėdamas stipriau. Norėjo iškart 
pajusti teisingą kamuoliuko trajektorijos ilgį. Bet Klonovičius nė 

vieno jo kamuoliuko neatmušė, tik nejudėdamas iš vietos pa- 
siuntė jam dar kelis, tokius pat nevykusius kaip ir ankstesnieji. 

- Tai joks apšilimas, - burbtelėjo Vrubelis pro sukąstus dan- 
tis. - Tasai Klonovičius - tikras kiaulė. 

Lenkijos čempiono karjeros pradžia buvo labai sunki. Jis iš 
savo patirties žinojo, kaip sunku pradėti. Įtarė, kad Klonovičius 
iš anksto pasmerkė partnerį ir žiūrovų smagumo dėlei nuspren- 
dė visiškai jį pribaigti, pasitelkdamas patyrusio žaidėjo triukus. 

Mačas prasidėjo. Pirmame geime padavė Klonovičius. 

Leščiukas atsistojo už linijos, laukdamas stipraus, staigaus 
padavimo. Klonovičius padarė išbaigtą klasikinį amerikietiško 
stiliaus judesį, Leščiukas puolė ir... 

Klonovičiaus kamuoliukas nukrito iškart už tinklo, atšoko 
į šoną neįtikėtina kryptimi ir kaip išprotėjęs ėmė suktis ant 
žemės. 

Leščiukas sustojo vidury aikštelės, visiškai išmuštas iš vėžių, 
o publika prapliupo juoku. Senas žaidėjas paskutinę akimirką 
pasiuntė pjaunamąjį smūgį, suktelėjęs rankoje raketę tik jam 
vienam žinomu būdu. Tad iš pažiūros stiprus ir teisingas mostas 
baigėsi silpnučiu kamuoliuku. 

Kitą kamuoliuką jis netikėtai padavė iš apačios. Tasai nulėkė 
tiesiai į Leščiuką ir kirto jam per veidą, o tai vėl sukėlė žiūro- 
vams juoką. 

— Taip žaisti negalima! - garsiai tarė Vrubelis. 

- Ne tai ne! - atsakė Klonovičius. 

Ir du kartus iš eilės pasiuntė žaibiškus, stiprius kamuoliukus 
į linijas. 

Tuos padavimus nebuvo labai sunku atmušti, bet Leščiukas, 
susinervinęs iki sąmonės netekimo, vieno kamuoliuko apskritai 
nepavijo, o kitą atmušė raketės rėmu. 

Pirmą geimą jis prakišo sausai. Nuaidėjo plojimai. Juokėsi 
net berniukas, padavinėjęs Leščiukui kamuoliukus. 

Padavimai buvo silpniausia Leščiuko žaidimo dalis. Pirmieji 
jam retai pavykdavo, vėlesni išeidavo pernelyg lengvi. Šį kartą 
jis iš anksto žinojo, kad pirmojo kamuoliuko gerai paduoti jam 
nepavyks, nes pavykti negali. 

Jis buvo sutrikęs taip smarkiai, kad trumpam pamiršo net 
savo judesį, pamiršo patį smūgio mechanizmą. Keturis ka- 
muoliukus paleido į tinklą. Penktą - į užribį. Šeštą - švelnų ir 
minkštą - Klonovičius pasuko taip, kad nebuvo ko nė stengtis 
ji pasivyti. 

Tik septintas davė progą apsikeisti keliais smūgiais, — bet 
sutrikęs, demoralizuotas, išmuštas iš vėžių Leščiukas neįstengė 
pasirodyti geriau nei vidutiniškai, ir Klonovičius be vargo jį 
pribaigė. 

„Po galais!“ - šmėstelėjo vaikinuko galvoje. 

Ir pats nežinojo, kaip padavė kitą kamuoliuką. Tik jautė, kad 
susirietė ir pašoko - kirto per kamuoliuką ore kitokiu nei įprasta 
judesiu. Išėjo perkūniškas padavimas. Klonovičius nė nekrus- 
telėjo, jis beveik neįstengė žvilgsniu pagauti kamuoliuko, kuris 
krito tarsi perkūnas iš giedro dangaus. 

Toks smūgis buvo ypatingas dalykas - tik keli tenisininkai 
visame pasaulyje galėjo su juo varžytis. 

- Atsitiktinumas! - paskelbė nuosprendį tribūnos. 

Tik Vrubelis įvertino nuostabią Leščiuko padavimo harmoni- 
ją, natūralumą ir judesio pilnatvę. Pro dantis burbtelėjo: 

— Na, na! Puiku! 

Bet kaip tik šitas pasisekimas debiutantą galutinai pražudė. 
Jis pamėgino tą smūgį pakartoti, bet išėjo tikra karikatūra. Antra- 
me geime akivaizdžiai pirmavo Klonovičius. Trečias ir ketvirtas 

atrodė taip, tarsi Leščiukas visiškai nemokėtų žaisti - kamuoliu- 
kai lakstė į visas puses, kol galiausiai nuobodžiaujantys žiūrovai 
ėmė skirstytis ir netgi Vrubelis tyliai tarė: 

— Na ką gi! 

Pats Klonovičius buvo įsitikinęs, kad Leščiukas neturi jokio 
supratimo apie tenisą. O kapitonas priėjo prie vaikino ir nevy- 
niodamas žodžių į vatą tiesiai tarė: 

— Nėr apie ką kalbėt! 

Leščiukas automatiškai nuėjo į rūbinę, persirengė, atidavė 
batelius ir raketę, išėjo iš klubo... apie nieką negalvodamas. Iš 
lėto slinko Chelmo gatvės link, kur smulkių valdininkų šeimoje 
buvo išsinuomavęs mažą kambarėlį. 

Pulavskos gatvėje užsuko į trečiarūšę užeigėlę „M. Lopatkos 
degtinių ir alkoholio pilstymas“. 

Išgėrė taurelę degtinės. Jam truputį palengvėjo. Išgėrė dar 
vieną. Paskui išmaukė bokalą silpno alaus, sukirto sumuštinį 
su silke ir išlenkė dar dvi taureles baltosios. Puiku. Viską išgėrė 
stovėdamas, per kelias minutes. Kad tik apsvaigtų - užsimirštų. 

— Kiek esu skolingas? 

— Trys didelės degtinės, alus, sumuštinis - iš viso zlotas dvi- 
dešimt penki. 

— Kaip tai trys, jei išgėriau keturias, gerai prisimenu! 

Ponas Lopatka kilstelėjo antakius. 

— O aš sakau, kad tris, juk Žinau, kiek pyliau! 

— O aš žinau, kad keturias! 

Lopatka įsižeidė. 

— Kvailiu mane laikote? 

Leščiukas išgirdo, kaip greta jo stovintis aukštas vyriškis 
patyliukais juokiasi - kikena nuoširdžiai ir kartu santūriai. Vai- 
kinas pažvelgė į jį. 

Tasai vyriškis erelio profiliu dvelkė kvepalais, plaukus buvo 
pasitepęs pomada, mūvėjo pagal užsakymą siūtomis kelnėmis, 
vilkėjo šviesų švarką, virš lūpos jam tįso tobulai apskustų ūsų 
siūlelis. 

— Ojjums kas atsitiko? 

— Chi chi chi! Chi chi chi! Juk vieną taurelę baltosios išgėrėte 
mano. Paėmėte mano taurelę degtinės. 

— Betgi! Na, tai moku už keturias! 

- One, tūkstantį kartų atsiprašau! Ji buvo mano, aš ir mokė- 
siu! Už degtinę pinigų nepriimu! Su kuo manote turįs reikalą? 
Pasivaišinote mano baltake, tai tik sėdėkite ir tylėkite, o padorų 
Zmogų įžeidinėti nėra reikalo. 

— Tai dabar aš statau dvi baltosios! 

— O, tai visai kitas reikalas! Beje, leiskite prisistatyti. Evaristas 
Pitulskis, išlaikantis pats save. 

Ponas Pitulskis širdingai paspaudė Leščiukui ranką ir pasiūlė 
išgerti dar po vieną - jis statąs, mat norįs revanšo, o paskui jie 
atsisėdo prie staliuko ir liepė atnešti du grafinukus. 

Netrukus jie tapo nuoširdžiausiais draugais. Ponas Pitulskis 
kažką niūniavo sau po nosimi, o Leščiukas liūdnai šypsojosi. 

- Eime pasivaikščioti, - pasiūlė Pitulskis. - Dabar pats malo- 
niausias laikas. Violetiniai ir salotiniai vakaro tonai, panelių - 
nors vežimu vežk, ir apskritai teskamba didmiesčio daina! Eime! 
Nes aš iš prigimties esu poetas. Buvau damų kirpėjas, bet tai, 
sakau jums, prastas verslas! Yra geresnių! O jūs kur dirbate, jei 
leisite paklausti? 

— Bedarbis, - trumpai atsakė Leščiukas. Ir iš karto viską pri- 
siminė. 

— O iš ko gyvenate? 

— Kaip pasitaiko. O jūs? 

Pitulskis reikšmingai mirktelėjo. 

- Žinote ką, nebūkite toks įžūlus! Gyvenu, ir viskas! O, bet 
ką aš matau! Suolelis, o ant suolelio sėdi moteriškaitė. Virėjukė, 
manyčiau, arba kambarinukė. Kaip tik mums! Pamatysite, kaip 
jai užkalbėsiu dantį! 

Ir ponas Pitulskis, atsisėdęs ant suoliuko, paleido į darbą visus 
savo gebėjimus su tokia energija, kad jau po ketvirčio valandos 
stora virėja, pakerėta romantiškos jo nosies, sutiko sekmadienį 
nueiti su juo į kiną ir išpasakojo daugybę smulkmenų apie savo 
gyvenimo būdą: kur gyvena jos ponai, kiek jie turi kambarių, iš 
ko gyvena - štai kokių duomenų Pitulskis išgavo iš jos, apgai- 
Iestaudamas dėl tarnų padėties apskritai ir jos dalios konkrečiai. 

Galiausiai virėja nuėjo, metusi į jį reikšmingą žvilgsnį ir kvies- 
dama kada nors aplankyti ją virtuvėje - geriausia tarp šešių ir aš- 
tuonių, nes tada ponai būna mieste ir ji turinti nors kiek ramybės. 

- Ji jau mano)! - išdidžiai tarė buvęs damų kirpėjas, kai virėja 
išnyko jiems iš akių. - Bet ką aš matau! Parduotuvė, o priešais 
parduotuvę - moteriškaitė. Virėjukė arba kambarinukė. Pama- 
tysite, kaip aš jai užkalbėsiu dantį! 

Po poros valandų, pilnų tokių romantiškų nuotykių ir gausiai 
palaistytų alkoholiu, Leščiukas ir Pitulskis jau sakė vienas kitam 
„tu“ ir tapo draugais iki grabo lentos! Leščiukui viskas buvo 
vis viena. Jau verčiau Pitulskis negu apmąstymai. Kartkartėmis 
jam prieš akis iškildavo Maja - kaip gyva, ir jis girdėdavo jos 
balsą - kaip tada Polykoje, ant laiptų, kai piktai ir negailestingai 
jam rėžė: „Kiekvienas treneris apie savo žaidimą įsivaizduoja 
dievai žino ką!“ 

Jis atsitokėjo. 

— O kam tau tos pažintys? - paklausė jis Pitulskio, mat šis ką tik 
atsisveikino su dešimta ar vienuolikta savo ereliškos nosies auka. 

— Naivuolis! - tarė Pitulskis, smarkiai svyruodamas. - Nai- 
vuolis! 

- Oką? 

- Žinai, laikau tave savo draugu! Štai tau mano ranka! Tai 
va, kiekviena tokia moteris man - grynas auksinas. Vienuolika 
virėjų — tai vienuolika auksinų! Jei nori, ir tu gali užsidirbti — 
kodėl gi ne?! Draugui nieko negaila! Suprantama, ne kiekvienas 
turi tokių gabumų kaip aš, noriu pasakyti, kad nė viena man 
neatsispiria. Jas užkariauja mano nosis - iškili, tai yra ereliška, 
kupina romantikos. 

Ir ponas Pitulskis keliais žodžiais paaiškino Leščiukui savo 
romantiškų nuotykių esmę. Jis iš virėjų, pardavėjų, tarnautojų, 
modisčių ir kitų dirbančių moterų sužinodavo gausybę įdomiau- 
sių smulkmenų - už kiekvienos informaciją vienas „ponas“, 
kurio pavardės jis nenorėjo Leščiukui išduoti, mokėjo jam po 
auksiną. 

Pitulskis dievagojosi, kad nežino, kam tam ponui reikia jo 
surinktų duomenų ir kokios naudos jis iš jų turi - jam buvo gana 
gauti deramą užmokestį už savo darbą, talentą ir įgimtus išorės 
bruožus, ypač nosį, kuri puikiai derėjo prie pasivaikščiojimų 
mėnesienoje. Ne, ne, jis, Pitulskis, nesidomi jokiais įtartinais 
reikaliukais! 

— Ką aš matau! - suvapėjo jis. - Suoliukas, o ant suoliuko — 
moteriškaitė! Kambarinukė arba virėjukė! Hm... ką matau? Šalia 
moteriškaitės guli jos rankinukas. Užkalbink ją, o aš atsisėsiu iš 
kitos pusės ir žvilgtelėsiu į tą rankinuką. 

Jau buvo beveik vienuolikta valanda. Jie vaikštinėjo Ujaz- 
dovskų alėja, netoli Belvederio. Tą valandą alėjoje žmonių dar 
buvo gausu - susivėlinusios porelės buvo užsėdusios beveik 
visus suoliukus. 

Leščiukas staiga prablaivėjo ir suprato, ką jam siūlo Pitulskis. 

Bet išsyk prisiminimų banga mušė jam į galvą. Maja kaip 
gyva iškilo jam prieš akis. 

Jis ilgai negalvojo. Priėjęs klestelėjo prie nepažįstamosios — 
tai buvo jauna blondinė, vilkinti kuklų tamsiai mėlyną švar- 
kelį. | 

Pitulskis nuėjo į alėjos gilumą. 

— Jūs čia viena... - pradėjo Leščiukas ir nutilo. 

Mergina verkė. Jos skruostu iš lėto tekėjo ašara. 

— Atsiprašau, - tarė jis. - Daugiau netrukdysiu. 

— Nenueikite. Man nieko tokio nenutiko. Tai netrukus pra- 
eis, - tarsi teisindamasi sušnibždėjo ji. 

— Norėtumėte, kad pasilikčiau? 

— Norėčiau, nes prie svetimo Žmogaus nustosiu verkti - pati 
viena niekaip neįstengiu susitvardyti. 

Ji sukūkčiojo. Leščiuką nustebino jos atviraširdiškumas. 

„Arji išties tokia naivi, ar tik apsimeta?“ — pagalvojo jis. 

— O kodėl jūs verkiate? - paklausė prisislinkdamas arčiau. 

— Susipykau. 

- Su kuo? 

- Su sužadėtiniu. 

— Ir smarkiai susipykote? 

— Visam... visam laikui. 

— O kurjūs dirbate? 

— Dirbu cukrainėje padavėja. O jis yra monteris. 

— Ir dėl ko su juo susipykote? 

— Jis... jis ėmė vaikščioti su kita... O mane pametė. Dabar esu 
viena kaip pirštas! Vėl nieko neturiu! 

Tolumoje pasirodė ponas Pitulskis ir ssiūbuodamas ėmė pa- 
lengva artėti. Priėjęs prie suoliuko, šniurkštelėjo nosimi, tarsi 

ruošdamasis veikti, ir per tam tikrą atstumą atsisėdo kitapus 
apsiverkusios panelės. 

— Jūs kalbatės su manimi, - tarė Leščiukas, - bet juk nežinote, 
kas aš toks. 

Jis buvo labai girtas. 

O Pitulskis ėmė subtiliai taikytis į rankinuką ir šiek tiek pa- 
linko į priekį. Leščiukas atsitokėjo. 

- Pasitraukite, pone! - sušuko jis. 

Mergina krūptelėjo ir čiupo rankinuką. Pitulskis apstulbo, 
stačiai atšoko nuo jos ir išlemeno: 

- Ką, ar iš mėnulio iškritote? 

— Nešdinkitės iš čia! 

- O, atsiprašau! 

Įsižeidęs ponas Pitulskis atsistojo. 

— Dabar jau matau, kad padorus Žmogus turi geriau Žiūrėti, 
su kuo prasidėti ir draugauti. Mat koks! Akiplėša ir pienburnis! 

Pastarieji žodžiai atskriejo jau iš tolėliau, nes Pitulskis greitai 
pranyko tarp vaikštinėtojų, nenustodamas grakščiai siūbuoti 
visu kūnu. 

— Na mat, būtų pavogęs jūsų rankinuką. 

— Ak, jūs mane apgynėte! 

— Na taip, - netvirtai atsakė jis. 

Buvo labai sutrikęs. Negalėjo suprasti, kas ir kodėl jame taip 
staiga apsivertė. Tą padavėją buvo pasiryžęs ginti nuo viso pa- 
saulio, netgi — nuo savęs paties. 

Palydėjo ją namo. Mergina gyveno Podchoronžų gatvėje. Ji 
vadinosi Julija Novak, neseniai buvo atvažiavusi iš kaimo Plocko 
apylinkėse, ten tėvai turėjo ūkelį. 

Patikliai ir visiškai atvirai ji papasakojo Leščiukui, kokia nelai- 
minga jautėsi pirmais mėnesiais Varšuvoje. Nieko nepažinojo, 

neturėjo kam žodžio ištarti, baigusi darbą tik ilgėdavosi ir verk- 
davo. 

— Tuo laiku buvau labai sumenkusi, - pasakojo ji, - net teta 
parašė mamai, kad verčiau pasiimtų mane namo. 

Bet tuomet ji susipažino su tuo monteriu ir visą liūdesį kaip 
ranka nuėmė, jis netgi įsimylėjo ją ir juodu susižadėjo. Ką gi, 
juk anksčiau jis draugavo su viena panele, kuri jį metė ir ėmė 
draugauti su kitu. 

— Bet kai anas ją metė, ji vėl prisigerino Vladziui — tad Vla- 
dzius metė mane ir sugrįžo pas ją. Krimtausi, liūdėjau, kol ga- 
liausiai susipykau su juo ir visam laikui išsiskyrėme, - užbaigė 
ji. - Tai tokia mano laimė! 

— O kurjūs dirbate? - paklausė ji paskui. 

Jis sutriko ir valandėlę nieko neatsakė. 

— Dabar neturiu darbo, - galiausiai tarė. 

— Tai blogai. O kokia jūsų profesija? 

- Padavėjas. 

Nenorėjo jai sakyti apie tenisą. Verčiau paminėti kitą tarnybą, 
kurią turėjo Miečkovskio restorane. 

- Tai aš padėsiu jums rasti darbą! Turiu pažįstamą, kuri dirba 
viename bare, ir ji sakė, kad jiems reikia padavėjo pagalbininko. 
Ji mane labai mėgsta. Jei dar toji vieta neužimta, jus tikrai priims. 

Ji taip širdingai nudžiugo, kad Leščiukas nenorėjo gadinti jai 
nuotaikos atsisakydamas. 

— Tai puiku! 

— Matote, kaip gerai, kad pasikalbėjome! Dabar turėsite darbą! 

Juodu sutarė susitikti rytoj po pietų, nes Julė vieną dieną dir- 
bo nuo pietų iki vakaro, o kitą - nuo ryto iki pietų, ir Leščiukas 
su ja atsisveikino prie jos namų durų jausdamas tokį dėkingumą, 
tarsi ji būtų jam padariusi nežinia kokią paslaugą. 

Bet vos tik jie išsiskyrė, suprato, kad negali su ja susitikti. 
Kam? Juk ji nebuvo Maja! Ir jautė, kad jam kažkas negerai - kuo 
toliau, tuo labiau, - kad tai naiviai merginai pažintis su juo gali 
baigtis bloguoju. 

Jis šį tą prisiminė. Stabtelėjo prie veidrodžio vitrinoje ir žvilg- 
telėjo į savo burną. Lūpos buvo normalios spalvos. Ką gi, juk 
kai pastarąjį kartą miške jos pamėlo, galėjo būti atsitiktinumas, 
gal suvalgė ką nors, o gal tiesiog lūpos buvo sukepusios - gal ir 
nebuvo taip baisiai mėlynos, kaip jam tada pasirodė. Vis dėlto 
negalėjo to pamiršti, ir prie visų vidinių rūpesčių ir nerimų pri- 
sidėjo dar vienas - dėl fizinės būklės. 

Leščiukas iki šiol nebuvo iki galo suvokęs, kaip smarkiai yra 
įsimylėjęs Mają. Todėl smarki reakcija į viską, kas buvo susiję 
su ta mergina, jį stebino ir gąsdino. Nesuprato, kodėl ji taip su 
juo elgiasi - ir apskritai viskas, kas vyko tarp jų, taip skyrėsi 
nuo įprasto bendravimo, kad vaikinas beviltiškai painiojosi savo 
mintyse ir jausmuose. 

Panašumas, lūpų mėlynumas, jų santykių keistumas ir ne- 
nuspėjamumas, slopinamų instinktų ir aistrų žaismas, kilęs tarp 
jų, - visa tai susipynė į nesuprantamą ir grėsmingą grandinę. 

Naktį jį kamavo sunkūs sapnai ir veikiausiai jis blaškėsi, nes 
ryte patalas buvo visiškai sujauktas. Bet kitą dieną — vis dėlto - jis 
nuėjo susitikti su Jule. Nusvėrė mintis, kad ji labai susirūpins, 
neradusi jo sutartoje vietoje. O nieku gyvu nenorėjo sukelti jai 
rūpesčių. Ji buvo tokia, kad žmogus negalėjai padaryti jai ne- 
malonumų. 

Ir galiausiai jam viso šito buvo per akis! Taip! Velniop tą 
tenisą, velniop prisiminimus apie Mają, išsiųs pinigus - gaus tą 
darbą bare, ir tai jį greitai išgydys. Tiesiog ėmė bijoti to, kas jam 
darosi, ir norėjo tai nutraukti, pakeisti, pradėti naują gyvenimą. 

Po valandos Leščiukas - jau priimtas į baro darbuotojų kolek- 
tyvą - ėjo su Jule už parankės Krokuvos priemiesčiu. Atsidėko- 
damas pakvietė ją pietų ir juos valgė vieno nedidelio restorano 
sodelyje. 

Abu vienas kitą puikiai veikė. Jis buvo linksmas. Linksmino ją 
kaip mokėdamas ir džiaugėsi jos lengvu, natūraliu džiaugsmu. 
Gyvenimas atrodė lengvas ir įprastas, jis pats - visiškai kitoks 
nei tas Leščiukas, kuris mušėsi miške... 

Kitoks buvo jo juokas. Kitokia kalba. Kitokie judesiai. O svar- 
biausia — kitokia savijauta. Su Jule jis nesijautė esąs blogas, ne- 
bijojo, kad iš jo pasijuoks, suprato ją — visų pirma buvo jai geras 
ir žinojo, kad ji irgi yra ir bus jam gera. 

Rodė vis didesnį susidomėjimą ja. Kartais išsigąsdavo pa- 
matęs, kad ji pamažu pripranta prie jo ir viską priima už gryną 
pinigą. Kartais pagalvodavo, jog reikėtų ją perspėti, kad nepra- 
sidėtų su juo. 

Bet negalėjo to padaryti. Jam be galo rūpėjo, kad ji nesijaustų 
vieniša ir nelaiminga. Matydamas, kaip mergina nušvinta kas- 
kart pajutusi jo palankumą, negalėjo jai to atsakyti. Oji džiaugėsi, 
kad kažkas su ja draugauja, domisi ja, kad daugiau nebegrįš 
vienatvės dienos, kurių baiminosi labiau už viską. 


DVYLIKTAS SKYRIUS 


Nuo Majos pabėgimo dienos Cholavickis plėšėsi tarp jos ir lobių. 
Kaip pamišęs blaškėsi nuo vieno degančio reikalo prie kito ir 
visada jam atrodė, kad daro ne tai, ką turėtų. 

Kai sėdėjo pilyje, saugodamas kunigaikštį ir Skolinskį, rodės, 
praranda Mają - reikia viską mesti ir lėkti jos ieškoti, išplėšti ją 
Leščiukui iš nagų. Bet kai kelioms dienoms išvažiuodavo ieškoti, 
ji apimdavo jausmas, kad tos improvizuotos paieškos yra bevil- 
tiškos, o godumas ir nerimas dėl lobių vertė jį kuo greičiau grįžti 
atgal. Tad porą sykių buvo nutikę, kad, atvažiavęs į Varšuvą ar 
Lvovą, kitu traukiniu grįždavo atgal patikrinti, ar per tą laiką 
pilyje nieko nenutiko. 

O pilyje santykiai nusistovėjo ir įėjo į vėžes - jei tik apskritai 
galima kalbėti apie nusistovėjusius santykius tarp keturių vyrų, 
amžiais nenuleidžiančių vienas nuo kito akių ir galvojančių apie 
tą baisų, drebantį reiškinį, kurio niekas nedrįso pašalinti. Dre- 
bėjimas... taip, tas drebėjimas ir virpėjimas, galima sakyti, buvo 
svarbiausias pilyje slenkančių dienų ir naktų bruožas. Kiekvie- 
nas drebėjo dėl kiekvieno, o čia dar senas, pageltęs, apdulkėjęs 
rankšluostis senojoje virtuvėje ant vagio drebėjo be paliovos ir 
be atokvėpio. 

Ir dar tarp Cholavickio ir Skolinskio prasidėjo tyli, pogrindinė 
kova dėl pamišėlio sielos ir dėl įtakos jo sprendimams. 

Po herojiško ir poniško sekretoriaus sutramdymo kunigaikš- 
tis nepaprastai pasikeitė. Tai, kad pilyje buvo Skolinskis, kad ga- 
lėjo pasiremti juo prieš Cholavickį, iš esmės paveikė jo psichiką. 
Jis atgavo išdidumą ir valdingumą. 

Ir Cholavickis žinojo, jog kunigaikštis niekada nedovanos 
to, kad jis, sekretorius, drįso pagrasinti jam šmaikščiu. Padarė 
lemtingą klaidą! Kaip tik tai labiausiai sukrėtė ir sužadino kuni- 
gaikščio psichiką. Išsigandęs šmaikščio, Holšanskis stebuklingai 
atgavo savo poniškumą! Dabar su sekretoriumi jis elgėsi man- 
dagiai, bet didingai. Duodavo įsakymus. Reikšdavo pageidavi- 
mus - buvo atgavęs suvokimą, kad ponas yra jis, o ne kas kitas. 

Jis sutvarkė ir pilies gyvenimą. Skolinskiui paskyrė erdvų 
kambarį netoli nuo Cholavickio, liepė apstatyti jį baldais, nurodė 
Gžegožui rūpintis profesoriaus patogumu - ir visa tai padarė 
taip tvirtai ir apgalvotai, kad atrodė, jog, visiškai atgavo sveiką 
protą. 

Bet labiausiai Cholavickis persigando, kai vieną dieną Gže- 
gožas atėjo pas jį vilkėdamas iškilmingą, nors išblukusį fraką, 
mūvėdamas baltas prieštvanines pirštines. 

— Koks čia maskaradas? 

- Pietūs paduoti Kolonų salėje. 

— Kur? 

— Kunigaikščio pageidavimu - Kolonų salėje. 

Cholavickis nuėjo paskui kamerdinerį į salę, vadinamą Kolo- 
nų, - mat gotikinį jos skliautą rėmė keturi stulpai, - ir ten pamatė 
stalą, padengtą trims asmenims ir sudarantį keistą kontrastą 
apverktinam mūrų vaizdui. Saulės spinduliai, įstrižai krentantys 
pro siaurus langus, skaisčiai nušvietė puikų krištolą ir Gžegožo 
rūpestingai nušveistą stalo sidabrą, o gražioje Neborovo žardin- 
jerėje stovėjo pamerktos gėlės. 


— Ar čia priėmimas jūsų garbei? — ironiškai paklausė jis Sko- 
linskį, jau laukusį salėje. 

To metu įėjo kunigaikštis — tiesiog stebuklas - vilkintis ne 
chalatą, o tamsų kostiumą visomis užsegtomis sagomis. 

— Prašom sėstis, ponai, — tarė jis. - Nuo šiandien valgysime 
visi kartu. Supratau, kad visiškai nesirūpinti savo drabužiais 
ir maistu nėra sveika. Tam tikros formos, nors ir minimalios, 
turi būti išsaugotos. Matote? Dorasis Gžegožas netgi pasirūpino 
gėlėmis. Koks nuostabus dalykas - gėlės! 

Ir prie bulvių sriubos bei perkeptos mėsos, kurią Gžegožas 
iškilmingai nešė aplink stalą, iš susijaudinimo net šniurkščioda- 
mas nosimi, nučiurleno rafinuotas pokalbis. Po deserto - kelių 
išties neblogų obuolių - kunigaikštis atsisveikino su pašnekovais 
galvos linktelėjimu ir grįžo į savo kambarį. 

Cholavickis nusprendė palūkėti. Iš kai kurių nervingų kuni- 
gaikščio judesių jis nuvokė, kiek baimės slėpė ir kiek pastangų 
tasai dėjo, norėdamas palaikyti naująją tvarką. Tad vylėsi, kad 
pamišėlis anksčiau ar vėliau palūš, ir tada persvara vėl bus jo, 
sekretoriaus, pusėje. 

Skolinskis, atvirkščiai, su džiaugsmu žvelgė į tuos geresnės 
savijautos požymius ir stengėsi ją palaikyti. Grandis, siejanti 
jį su kunigaikščiu, buvo tvarka, kurios dorasis istorikas ėmėsi 
su įkarščiu, nors nuolatos raustis šiukšlių krūvoje tikrai nebu- 
vo maloniausias darbas pasaulyje. Tačiau ta veikla leido jam 
pabūti dviese su kunigaikščiu ir užsikariauti vis didesnį jo 
pasitikėjimą. 

Jis stengėsi pernelyg daug neklausinėti. Nė karto net puse 
lūpų neužsiminė apie tą naktinį jų susitikimą, kai Holšanskis 
reikalavo iš jo „ženklo“ ir palaikė būtybe, atkeliavusia iš ano 
pasaulio. Laukė, kol kunigaikštis pats apie tai prabils, o kol kas 

stengėsi su juo susidraugauti, rodydamas švelnumą ir pagarbą. 
Bet kartu įdėmiai dairėsi po šiukšles - gal ras kokį nors popierių 
ar daiktą, galintį nušviesti tą tragišką Franiaus istoriją. 

Jis stebėjo ir kunigaikščio reakciją į įvairius judesius. Tarsi 
netyčia pakeldavo ranką į viršų arba paliesdavo gerklę, arba 
nusičiaudėdavo - ir žiūrėjo, kaip į tai reaguoja kunigaikštis. 
Bet tie judesiai, matyt, nepriminė jokio ženklo, nes nė vienas jų 
nepadarė jokio poveikio. O gal ir pats kunigaikštis pamiršo, kaip 
tas ženklas atrodo? Galėjo būti ir taip. 

Tačiau profesorius jautė, kad jų santykiai nėra tokie aiškūs, 
kaip atrodo iš pažiūros. Ne kartą pagavo kunigaikščio žvilgs- 
nius, liudijančius, kad ir tasai jį stebi ir tiria, kad nuolat įsitempęs 
laukia iš jo lyg ir kokio apreiškimo. 

Matyt, kunigaikščiui neišdilo iki galo mintis, kad vis dėlto 
Skolinskis ir yra tasai mistinis Franiaus pasiuntinys, dėl neži- 
nomų priežasčių nenorintis pasakoti apie savo misiją. Tad jų 
bičiulystę, vis stiprėjančią dėl smulkių, paprastučių paslaugų, 
kaip antai, kambario tvarkymas, vis dėlto slėgė stiprus nepasi- 
tikėjimas, įtampa, laukimas to, kas ateis „iš ano pasaulio“. 

Ak, kaip smarkiai profesorius turėjo įtempti visas savo dva- 
sines jėgas, kad ištvertų! Toje pilyje, kupinoje begalinės tuštu- 
mos, šnaresių bedugnių, nepabaigiamų labirintų, drėgmės ir 
melancholijos, neįpratusiam, neprisitaikiusiam prie to Žmogui 
tikrai galėjo pakrikti nervai. Be to, dar reikėjo pridurti kasdienį 
bendravimą su tragiškuoju pamišėliu. Ir dar - amžinas karas su 
Cholavickiu, nuolatinė kokios nors klastos ar užpuolimo grės- 
mė. Ir - rankšluosčio grėsmė, kambario šlykštumas ir baisumas! 
Realūs pavojai susiplakė su pamišimu, apsėdimu - ir dar su 
metafizinės tikrovės kartėliu, tad senovinių pastatų tyloje šis 
pasaulis susiliejo su anuo. 

Į senąją virtuvę jis daugiau nosies nekišo. Nebenorėjo vėl 
patirti siaubo ir pasišlykštėjimo. Profesorius ne sykį klausė sa- 
vęs, kodėl neįeina vidun ir neišmeta to bjauraus skuduro. Bet jis 
bijojo... Nors netikėjo, kad tai velniškas ir antgamtinis reiškinys, 
vis dėlto manė: gal čia gali reikštis ne visai ištirtos gamtos jėgos, 
su kuriomis derėjo būti atsargiam. Žinojo, kad per spiritizmo 
seansus nutraukta grandinė mediumui gali baigtis liga ar net 
mirtimi. O pagaliau tas skuduras buvo jo sąjungininkas — juo 
laikė surišęs Cholavickį ir Gžegožą. Ir galiausiai - tai buvo svar- 
biausia - kažkas nuo to daikto jį stumte stūmė šalin... 

Kartu jis ėmėsi žygių, norėdamas surasti Ziolkovską. Tik iš 
jos galėjo sužinoti apie „ženklą“. 

Laimė, Cholavickis negalėjo atkirsti jo nuo išorinio pasaulio. 
Skolinskis nenorėjo išvykti iš pilies baimindamasis, kad Chola- 
vickis tuo pasinaudos, sugalvos ir įvykdys ką nors radikalaus. 
Tačiau laiškus rašyti galėjo kiek tinkamas. 

Poniai Ocholovskai pranešė, kad dabar gyvena pilyje, bet jo- 
kių smulkmenų neaiškino. Be to, kreipėsi į vieną iš savo draugų 
Varšuvoje su prašymu surasti ir išklausinėti Ziolkovską - ar ji 
neprisimenanti, koks gestas išvedė iš pusiausvyros kunigaikštį 
Holšanskį. 

Netrukus atėjo atsakymas. Šeimininkę rado nesunkiai, tačiau 
ji nieko neprisiminė. 

Tai buvo suprantama, juk praėjo šitiek metų. Profesoriaus ko- 
respondentas rašė, kad klausinėjo labai išsamiai, bet ją kamuoja 
sklerozė ir apskritai ji nėra itin didelio proto moteriškė. Taip, 
žinoma, ji prisiminė, kad kunigaikštis persigando ir ėmė rėkti — 
ženklas, ženklas, - kai ji įžengė į jo kambarį. Bet kokį judesį tada 
padarė ir ar išvis padarė - prisiminti negalėjo. 

— Ir kas dabar, mano mielas Gžegožai? - tarė nusivylęs Sko- 
linskis, kai kamerdineris vakare atnešė jam laišką. 

— Nagi - nieko nepadarysi! Matyt, nesužinosime! 

— Turime sužinoti! Teks man pačiam su ja pasikalbėti. 

— Kai išvyksite iš pilies, sekretorius gali ką nors iškrėsti! 

Profesorius pasiryžo žengti ryžtingą žingsnį. Jeigu jis negali 
nuvažiuoti pas Ziolkovską, tegu Ziolkovska atvažiuoja pas jį. 
Pavedė draugui atsiųsti moteriškę į Mysločę, kad ir kiek tas 
kainuotų. 

Gžegožas, kiek įmanydamas slapta nuo Cholavickio, apgy- 
vendino ją pas eigulį, gyvenantį už poros kilometrų nuo pilies. 
Eiguliui pasakė, kad kunigaikščiui leidus senoji šeimininkė at- 
važiavo pailsėti. 

Skolinskis nuėjo pas ją tą pačią dieną, vos tik toji atvažiavo. 
Išvydo storą, apvalią moterį, labai plepią, bet - sklerotikę. 

- Tikrai, tikrai, prisimenu kaip šiandien. Siautė gripas, ponas 
kunigaikštis susirgo, Gžegožas irgi, įeinu su kava - taip, nešiau 
kavą, o gal padėklą - veikiau padėklą nei kavą, - o gal kavą, - tik 
staiga kunigaikštis kad viską trenks, kad suriks! Šmėkla mane 
palaikė! O kokį aš ženklą padariau? Gal ranką pajudinau... O gal 
galvą linktelėjau... Gal dantimis sugriežiau... Galvoju apie tai ir 
galvoju, bet prisiminti niekaip negaliu. 

Profesorius pažadėjo jai gerai atsilyginti, jeigu prisimins, bet 
tas pažadas turėjo lemtingų padarinių. Šeimininkė, jau ir taip 
sujaudinta atkaklių klausinėjimų, kurie, galima sakyti, truko 
kelias dienas be paliovos, ėmė blaškytis, daryti keisčiausius ju- 
desius, mėgino įtempti atmintį, ir galiausiai viskas jai galvoje 
susipainiojo. 

— O gal aš koją pakėliau! 

— Kodėl būtumėte turėjusi kelti koją, jei nešėte kavą? 

— O gal čiupau sau už kelio? Galėjo man suskausti, juk ka- 
muoja reumatas. 

Galiausiai Skolinskis paliko ją ramybėje. Stengėsi grįžti į pilį 
nepastebėtas, bet Cholavickis, rodos, pamatė jį per langą, nes 
per vakarienę paklausė: 

— Buvote išėjęs? 

- Taip, panorau pasivaikščioti. 

Tačiau sekretorius suabejojo tuo, kad Skolinskis be svarbios 
priežasties būtų išėjęs iš pilies, tegu ir trumpam. Juk jie nuolatos 
kontroliavo ir sekė kiekvieną kits kito žingsnį. 

Galiausiai nusistovėjo tokia tvarka: visi (nes Gžegožas irgi 
stebėjo, kaip viskas klostosi) didumą dienos praleisdavo snūdu- 
riuodami, kad naktį būtų pasirengę bet kokiems netikėtumams. 
Naktis buvo pavojingiausias metas. Diena labiau tiko ilsėtis. 

Tik katalogavimo darbai ir senųjų darbų vertinimas leido 
profesoriui išsaugoti šiokią tokią pusiausvyrą. Tam reikalui jis 
skyrė kelias valandas per dieną. 

Kokių stebuklų jis atrasdavo! Nuo paveikslų pereidavo prie 
kilimų, porceliano, sidabro, senovinių šarvų - XVI ir XVII am- 
žiaus, ir kasdien aptikdavo keisčiausių, unikalių dirbinių - porą 
nuostabių Jono Kazimiero laikų laikrodžių, du garsius gobele- 
nus, neįkainojamų senųjų lenkiškų kilimų rinkinį. 

Be to, pasitaikydavo ir įvairių architektūrinių atradimų. Pir- 
miausia pilies kiemai išsaugojo gražios, nors rūsčios architek- 
tūros pėdsakų. Jei būtų galima grąžinti jiems pradinę išvaizdą — 
Mysločė taptų fantastiška rezidencija! 

Cholavickis jo tyrimus sekė užgniaužęs kvapą. Tik jie juodu 
ir siejo. 

Bet Cholavickis vis tiek, nieko nepaisydamas, nenustojo dėti 
pastangų, kaip išmanydamas organizavo gynybą ir kontrpuolimą. 

Visa ta senosios virtuvės istorija nukrito jam ant galvos kaip 
perkūnas iš giedro dangaus. Dabar, kai reikėjo grumtis dėl įtakos 
Holšanskiui, jis suvokė, kaip mažai žino apie jo praeitį, kaip visiš- 
kai neperpratęs jo nesveikos psichikos. Nujautė, kad profesorius, 
nors gyvena pilyje vos kelias dienas, orientuojasi kur kas geriau, 
žino paslapčių, leidžiančių jam veikti pagal tam tikrą planą. 

Kokios tai galėjo būti paslaptys? 

Ar tikrai naktis senojoje virtuvėje leido jam sužinoti apie 
Holšanskio praeitį? Suvokti jo pamišimo paslaptį? Ar tikrai viena 
buvo susiję su kita? 

Cholavickis sukinėjosi apie tą baisų kambarį it drugys apie 
žvakės liepsną, stabtelėdavo ant slenksčio ir žvilgsniu tyrinėdavo 
rankšluosčio virpėjimą, - bet negalėjo pasiryžti praleisti ten nak- 
tį, nors vylėsi, kad tuomet galėtų išsiaiškinti ką nors konkretaus. 

Kažkas jį sulaikydavo. 

Prašymais ir grasinimais jis nuolatos kamavo Gžegožą. Bet 
kamerdineris, kurio širdyje nuo tada, kai atvyko profesorius, vėl 
atgijo senosios baimės, gyveno tarsi apimtas transo ir žegnojosi 
šimtą kartų per dieną, tad nenorėjo nieko sakyti: 

- Aš nieko nežinau! Nieko negirdėjau ir neišmanau! 

Ir sekretorius, negalėdamas išgauti jokios konkrečios infor- 
macijos, siuste siuto, apimtas bejėgiško pykčio ir jausdamas, kad 
praranda pagrindą po kojomis, kad netrukus galutinai praras 
kunigaikščio malonę - ją paglemš laimingasis varžovas. 

Visa, kas jam liko — tai sekti, nė valandėlę nenuleisti akių nuo 
Skolinskio ir kunigaikščio. Todėl dieną naktį budėjo, negalėda- 
mas atsipalaiduoti. 

Kai aptiko, kad profesorius jau išsprukęs iš pilies, iškart su- 
prato, kad turi būti kokia priežastis. Jau sutemus Cholavickis 
atsargiai pasekė profesoriaus pėdsakais. 

Drėgnoje, klampioje žemėje pėdsakai buvo gerai įžiūrimi. 
Cholavickis be vargo skubėjo pirmyn - kol galiausiai priėjo ei- 
zulio namelį. 

Nekreipdamas dėmesio į šunų skalijimą, atsargiai prisiarti- 
no. Švietė mažas langelis. Sekretorius, bergždžiai laužydamas 
galvą, ko Skolinskiui galėjo prireikti pas tą eigulį, žvilgtelėjo pro 
langelį — ir jam prieš akis atsivėrė nepaprastas vaizdas. 

Stora, apvali moteris, viena kambaryje, atliko kažkokius už- 
keikimus ar apeigas. Sukinėjo rankas. Mąsliai, visa susikaupusi, 
kilnojo koją. Čiupčiojo sau už ausies. 

Trumpam stabtelėdavo, paskui vėl viską pradėdavo iš pra- 
džių. 

Sekretorius jau buvo taip įsibaiminęs visokių vaiduoklių ir 
dvasių, kad iš baimės net susigūžė. Jei kas nors ir galėjo iškviesti 
piktąsias dvasias, tai nebent ši ragana. Ar ji buvo susijusi su tuo 
baisiuoju kambariu? 

Ką galėjo reikšti tie judesiai? Ar čia buvo užkeikimai? Jie 
buvo tokie neįmanomai kvaili ir absurdiški, kad viskas atrodė 
dar keisčiau. 

Iš tvarto išėjo eigulys Matijas pasižiūrėti, ko tie šunys taip 
skalija. 

— Labas vakaras, - tarė Cholavickis. - Klausykite, kokia ten 
moteriškė, kurią mačiau pro langą? 

— O, tai, maloningasis pone, senoji pilies šeimininkė, ponia 
ZŽiolkovska. Atvažiavo iš miesto pailsėti, o ponas kunigaikštis 
nurodė, kad pagyventų pas mane. 

— Ar seniai atvažiavo? 

- Šiandien iš ryto. 

— O koji taip lankstosi? 

Eigulys tik prunkštelėjo. 

— Ar aš žinau! Nuo tada, kai atvažiavo, nieko daugiau nedaro, 
tik lankstosi. 

— Arją kas nors lankė? 

— Buvo čia vienas ponas iš pilies. Tai prie jo dar baisiau lanks- 
tėsi. 

— O kas jums sakė, kad kunigaikštis nurodė jai pagyventi 
pas jus? 

— Vakar atėjo pas mane Gžegožas ir perdavė tokį paliepimą, 
tai aš išsyk paruošiau jai kambarį ir liepiau vaikams ja pasirū- 
pinti, nes pats turėjau išeiti į mišką. 

Cholavickis susimąstė. Vadinasi, Gžegožas buvo susimokęs 
su profesoriumi. Abu atsivežė čia tą bobą ir paslėpė ją pas eigu- 
lį. Tik kam ji jiems reikalinga? Dabar jis prisiminė, jog kadaise 
Gžegožas minėjo tą Ziolkovską, prieš daugelį metų dirbusią 
pilyje šeimininke. 

— Pasakykite jai, kad atėjo kunigaikščio sekretorius, ir pa- 
kvieskite ją čia. Noriu su ja pasikalbėti. 

- Klausau, pone. 

Netrukus atėjo ponia Ziolkovska - su skrybėle, pirštinaitėmis, 
užsimetusi ant pečių apsiaustą. 

— Esu pono sekretoriaus paslaugoms. Klausau pono sekreto- 
riaus. Ponas sekretorius nori su manimi pasikalbėti? 

— Kojjūs čia atvažiavote? 

— Aš? Aš? Atvažiavau vasaroti... Esu nesveika, nusilpusi... 
Grynas oras... 

— Na, na! Tokius niekus pasakokite kam nors kitam! Ką visa 
tai reiškia?! Ko iš jūsų norėjo tas ponas, kuris buvo čia atėjęs? 
Jūs žinote, kas aš esu! Tad kalbėkite! Nuoširdžiai patariu viską 
pasakyti, antraip pranešiu policijai! Kas jus čia atvežė?! 

— Aš nepadariau nieko blogo! 

— Patariu pasakyti visą tiesą, antraip kviečiu policiją. 

Persigandusi moteriškė daugiau nesipriešino. Papasakojo 
viską maldaudama, kad Cholavickis neprasitartų apie tai pro- 
fesoriui. Ji nekalta! Ji nieko nežino! Tik štai profesorius nori, 
kad ji prisimintų, kokį judesį padarė prieš dvidešimt kelerius 
metus, kai nunešė kunigaikščiui kavos. Kam jam šito reikia, ji 
nežinanti, ir baigta. 

Ji dar kartą išsamiai papasakojo, kaip įėjo pas kunigaikštį, 
kaip padarė tą judesį, kurio niekaip ir nieku gyvu negali prisi- 
minti, ir kaip kunigaikštis ėmė šaukti: „Ženklas! Ženklas!“ - mat 
palaikė ją būtybe iš ano pasaulio. 

Cholavickis griežtai uždraudė apie jų pokalbį prasižioti pro- 
fesoriui. lr net jei ji prisimintų tą judesį, tegu apsimeta, kad ne- 
prisiminė. Grasinimais ir pažadais privertė Ziolkovską pažadėti, 
jog kuo tiksliausiai vykdysianti jo nurodymus. 

Į pilį grįžo palengvėjusia širdimi. Galų gale ir jis tame labirin- 
te užčiuopė šiokį tokį takelį! Nuojauta jo neapgavo. Profesorius 
ir Gžegožas vykdė kažkokį planą - tačiau koks tai buvo ženklas 
ir kam jis skirtas? Kam tas ženklas jiems reikalingas? 

Jis dar budriau ėmė sekti kunigaikštį. Dabar prisiminė, kas 
per šiuos kelerius darbo pas kunigaikštį metus jį ne kartą nuste- 
bino. Jis buvo atkreipęs dėmesį, kad per savo naktines klajones 
po pilį kunigaikštis dingdavo pusvalandžiui ar trims ketvirčiams 
valandos. Ne sykį buvo pasitaikę, kad Cholavickis, naktį kyš- 
telėjęs galvą į jo kambarį, nerasdavo jo nei miegamajame, nei 
kambariuose, po kuriuos jis dažniausiai klydinėdavo - ir tik 
po kurio laiko kunigaikštis staiga išdygdavo nežinia iš kur, ojo 
nuotaika būdavo labai pasikeitusi. 

Jis grįždavo ne toks sąmoningas, kur kas labiau apdujęs nei 
visada. 

Iki šiol sekretorius nekreipė į tai jokio dėmesio, bet dabar 
nusprendė ištirti, kur kunigaikštis lankosi. 

Tačiau kol jis tai padarė, nutiko nedidelis įvykėlis, irgi davęs 
peno apmąstymams. Ogi kitą dieną atėjęs į Kolonų salę pietų, 
pamatė ant sienų kabančius keturis didžiulius giminės portre- 
tus. Keturis garbingus Holšanskių-Dubrovickių kunigaikščius, 
pasipuošusius aukštais apdovanojimais, išblukusius, bet vis dar 
spindinčius prašmatnių drabužių purpuru. 

Salė, tarsi mostelėjus burtų lazdele, buvo visiškai pasikeitusi. 
Ji tapo didinga ir kartu labiau gyvenama. 

— Ką tai reiškia? —- paklausė jis Gžegožą. 

— Ponas profesorius rado tuos senus portretus užkištus už 
spintos ir liepė pakabinti, mat nori kunigaikščiui padaryti staig- 
meną. 

Cholavickis prikando lūpą. Skolinskio politika jam buvo vi- 
siškai aiški. Atgaivinti kunigaikščio pasididžiavimą savo gimi- 
ne ir valdingumą, ištraukti jį iš purvo ir apsileidimo, grąžinti 
į aukštuomenės gyvenimą, aukštuomenės, kurios nuomonė ir 
gyvenimo būdas senajam aristokratui buvo artimi ir mieli - štai 
dėl ko tie portretai buvo pakabinti. 

Bet nuimti jų jis nedrįso. Kunigaikštis, įžengęs į valgomąjį, 
elgėsi keistai. Iš pradžių lyg ir susigėdo, ir nieko apie portretus 
nepasakė. Jie suvalgė sriubą, kaip visada, šnekučiuodamiesi ne- 
reikšmingomis temomis, beveik dvarponišku tonu. Galiausiai 
Holšanskis gailiai ir liūdnai nusišypsojo. 

— Kas juos čia pakabino? - paklausė. 

— Tuos portretus radau tvarkydamas sales ir leidau sau pa- 
kabinti juos čia, - atsakė profesorius. - Jeigu jums, kunigaikšti, 
jie nepatinka, galima bet kada nukabinti. Esama ir kitų portretų, 
ir, beje, jų daugybė. Ištisa galerija. 

— Otaip, - tarė kunigaikštis, žiūrinėdamas protėvių atvaizdus 
su keista šypsenėle lūpose. Ir staiga atgijo, skruostai paraudo, 
akys sublizgo. 

- Štai šitas — Juzefatas Holšanskis, Kijevo vaivada, tiesioginis 
mano protėvis. Jis buvo vedęs Ostrogską. O anas - Ježis, Mščis- 
lavo kaštelionas, paskui buvo lauko etmonas. O tasai - Pinsko 
seniūnas. Garsus pulkininkas, Zborovskio šalininkas... Mano 
giminė greta Ostrogskių ir Zaslavskių buvo pirmoji Rusijoje. 
Gera mintis jums atėjo į galvą, profesoriau. Reikia pakabinti 
visus portretus. Ši pilis pernelyg didelė, kad ją būtų galima 
apgyvendinti vien gyvais žmonėmis - kai užpildyti reikia dau- 
gelio kartų... 

Jis nutilo. 

— O aš esu paskutinis iš giminės... 

Ir vėl netvirta šypsenėlė iškreipė jo lūpas. 

Cholavickis nutuokė, ką jis norėjo pasakyti: „Aš esu paskuti- 
nis iš giminės... idiotas. Ir ką mano tie vadai ir dignitoriai, regė- 
dami paskutinę atžalą... tokios būklės?“ Tokie žodžiai neišsakyti 
virpėjo ant perkreiptų kunigaikščio lūpų. 

Staiga jis kad suriks: 

— Ne! Prašom visa tai nukabinti! Nenoriu, kad jie matytų! 
Prašom užkišti juos ten, kur buvo! Nepageidauju! O pagaliau aš 
nesu paskutinis! Juk turiu sūnų! Aš turiu sūnų. Kažkur gyvena 
mano sūnus. Juk ir aš turiu sūnų! Kur mano sūnus?! 

Jis įsmeigė žvilgsnį į profesorių, tarsi tikėdamasis apreiškimo. 

Paskui atstūmė stalą, net įrankiai suskambo. Prapliupo rau- 
doti ir išbėgo iš kambario, rankomis susiėmęs galvą. 

Cholavickis ironiškai burbtelėjo: 

— Dar savaitė tokio gydymo, ir vargšelis galutinai praras 
protą. 


— Nemanau, - šaltai atsakė profesorius. - Tokie sukrėtimai 
dažnai duoda puikių rezultatų. Turiu vilties, kad netrukus ku- 
nigaikštis protą atgaus. 

— Nežinojau, kad kunigaikštis turi sūnų, - iš lėto tarė Chola- 
vickis, žiūrėdamas į profesorių. - Apie tai man niekas niekada 
nėra užsiminęs. 

— Ak, tai, kas sakoma per tokius priepuolius, anaiptol ne vi- 
sada yra tiesa. 

— Šiaip ar taip, portretus reikia nuimti. Gžegožai, nuneškite 
juos atgal, ten, kur buvo. 

Bet Gžegožas neskubėjo vykdyti įsakymo, o Skolinskis tarė: 

— Verčiau, Gžegožai, kol kas palikite juos kaboti. Dar pažiū- 
rėsime. 

Sekretorius atsistojo. 

— Jūs esate kunigaikščio svečias, tas teisybė, - tarė vos tvardy- 
damasis, - bet tai nereiškia, kad turite teisę įsakinėti. Gžegožai, 
ar girdėjote, ką pasakė kunigaikštis? Prašom tučtuojau nukabinti 
portretus. 

- Jaunuoli, - tarė profesorius, - darykite, kaip norite! Už jūsų 
veiksmus aš neatsakau. 

— Verčiau meskite tą pompastišką toną! Nesu vaikas ir pati- 
kinu jus, kad dvasių ir vaiduoklių tikrai neišsigąsiu! 

— Bet vis dėlto išsigandote, - nes bijote. 

— Taip manote? 

Profesorius nuleido balsą: 

— Tai kodėl nenukabinate to rankšluosčio? Jeigu nė trupučio 
nebijote? Jeigu nesibjaurite ir nekrūpčiojate širdyje, vien pa- 
žvelgęs į jį? Kas gali būti paprasčiau, kaip nueiti ten ir išmesti 
rankšluostį pro langą? 

Sekretorius nerado ką atsakyti. 

Jis iš tikrųjų negalėjo to padaryti. Veltui tikino save, kad tie- 
siog, vaikiška manyti, jog kambaryje esti piktųjų dvasių, kad išties 
tai tik profesoriaus arkliukas, mat šis, šantažuodamas sekretorių 
tomis „dvasiomis“, įgijo psichinę persvarą. Daugybę kartų buvo 
mą skuduro virpėjimą - ir negalėjo prisiversti prieiti ir tiesiog 
išmesti jį pro langą. 

Tas negalėjimas fatališkai pritemdė jo sąmonę. Kėlė jam nuo- 
latinę nervinę įtampą ir liepė paklusti - prieš savo valią - pikta- 
valiams Skolinskio perspėjimams. 

O jeigu imtų ir liktų ten naktį? Patikrintų, ką profesorius 
galėjo pamatyti? Žinotų tą patį, ką žino jis. Bet tokiam radika- 
liam - palyginti su rankšluosčio išmetimu — žingsniui juolab 
negalėjo ryžtis. 

Negi kunigaikštis turi sūnų? Negi iš to kilo jo liga? Negi 
tasai Franius, taip dažnai jam vaidendavęsis, iš tikrųjų buvo jo 
sūnus? Tie klausimai persekiojo sekretorių, ir šis, jausdamas, 
kad kunigaikštis sprūsta jam iš nagų, kaip įmanydamas ieškojo 
rakto į jo sielą. 

Naktį jis pasislėpė gretimoje salėje ir, kai kunigaikštis pra- 
dėjo savo naktinę kelionę po rūmus, sekė paskui jį iš kambario 
į kambarį, per tuščias galerijas ir koridorius. Kaip visada, Hol- 
šanskis slinko palei sienas, stabtelėdamas prie langų ir kažką 
šnibždėdamas sau po nosimi, - paskui grįždavo, guldavosi į lovą 
ir snausdavo, 0 po pusvalandžio vėl išeidavo, tarsi genamas vis 
stiprėjančio nerimo. 

Tai trukdavo maždaug iki antros valandos nakties. Dabar 
sekretorius jau ketino eiti ilsėtis nusprendęs, kad nebėra prasmės 
toliau sekti kunigaikštį, tik staiga tasai nuėjo prie Cholavickio 

kambario durų ir pridėjęs ausį ilgokai klausėsi. Paskui iš lėto 
pasuko į siaurą ir ilgą koridorių, vedantį į šiaurinį sparną. 

Sekretorius nusekė paskui. Ko kunigaikštis eina į tą pilies 
dalį? Ten buvo maži, ankšti kambarėliai, visiškai tušti - be jokios 
tvarkos susigrūdę, išdėstyti įvairiais lygiais. 

Bet kunigaikštis traukė tolyn per žemas, beveik kaip požemio, 
senosios pilies patalpas su stačiais skliautais - paskui lyg vai- 
duoklis praslinko per milžiniškas pietinio sparno sales - Rožių, 
Arianos, Riterių. 

Šitaip jis, apėjęs visą pilį aplinkui, vėl atsidūrė netoli savo 
miegamojo. Tada pasuko prie bokšto, kur kadaise buvo pilies 
koplyčia. 

Cholavickis galiausiai suvokė, kodėl kunigaikštis padarė tokį 
ratą. Kitaip patekti čia negalėjo - nebent praėjęs pro senąją vir- 
tuvę, skiriančią jo kambarį nuo bokšto. 

Bet Holšanskis nėjo į bokštą, jis pasuko dar kartą - ir pradingo 
ankštame koridoriuje, nuožulniai vedančiame žemyn, į pirmo 
aukšto sales. Toji pilies dalis, mažiausiai apsaugota gamtos, buvo 
pastatyta itin tvirtai. Šiurpaus storumo mūrai kilo į viršų, su- 
darydami ankštas kamarėles, nežinia kam skirtas, nežinia kam 
reikalingas... 

Jis nusileido į pačią apačią, į rūsius - ir čia sustojo prie vienos 
sienos. Jam iš krūtinės vėl ištrūko atodūsis. Senis įrėmė kaktą į 
sieną ir ilgai stovėjo tokia poza. Paskui, tarsi priveiktas baisaus 
skausmo, susmuko ant kelių ir apglėbė rankomis galvą. 

Čia buvo labai tamsu. Cholavickis negalėjo gerai įžiūrėti, ką 
kunigaikštis palei tą sieną daro. Jo veiksmai atrodė fantastiški 
ir beprasmiai. Tarsi rankomis čiupinėjo sieną, 0 gal gremžė ją. 
Sekretorius prisiminė Ziolkovską. Tai irgi atrodė lyg ir kokios 
nerimtos, išgalvotos apeigos. 

— Franiau! Franiau! Franiau! - kimiai, kupinu kančios balsu 
pašaukė kunigaikštis. Ir vėl ten ilgai kažką prie sienos darė. 

Paskui ėmė inkšti - skausmingai, tyliai, kaip šuo. Ir vėl: 

— Franiau? Franiau? 

Bet šįkart tai buvo ne aimana, o klausimas - kunigaikštis 
aiškiai laukė atsakymo. 

- Franiau? Franiau? 

Ir vėl tylu. Galiausiai Holšanskis nuėjo. Sekretorius, pritū- 
pęs už anglių krūvos, pamatė pro šalį slenkančio kunigaikščio 
veidą - ašarotą, iškamuotą skausmo. Bet labiausiai Cholavickį 
nustebino senio lūpos - tamsios, kruvinos, kone juodos. 

Kai tik kunigaikštis dingo iš akių, sekretorius pribėgo prie 
sienos ir įjungė žibintuvėlį. Ir pamatė tikrų keistenybių. 

Paaiškėjo, kad keisti Holšanskio veiksmai buvo - rašymas. 
Ant akmeninių grindų gulėjo rašalinis rašiklis. Juo senis prirašė 
ant sienos kažkokių sentencijų. 

Bet tai buvo ne sentencijos. Veikiau pavienės raidės, be jokios 
tvarkos išdraikytos ant visos sienos, kartais sudarančios lyg ir 
figūras, kartais parašytos aukštyn kojomis. Atrodė tarsi kokia 
šarada. 

Be to, siena buvo išmarginta tamsiai violetiniais širdelės for- 
mos ženklais. Cholavickis, aukštuomenės žmogus, iškart pri- 
siminė vieną humoristinį laišką, kurį neseniai buvo gavęs iš 
vienos damos. 

Toji dama, užuot pasirašiusi, pabučiavo popierių smarkiai 
išdažytomis lūpomis - ir jame liko lygiai tokia pat širdutė. 

Vadinasi, kunigaikštis bučiavo sieną. Bučiavo ją lūpomis, 
nudažytomis rašaliniu rašikliu. Už tos sienos turėjo kas nors 
slypėti. Bet akmeninė siena buvo tokia stora ir tvirta, kad jos 

įveikti negalėtų niekas. O ir nebuvo jokių ženklų, rodančių, kad 
būtų stengtasi ją įveikti. 

Toji siena buvo vidinė, ji skyrė vieną rūsį nuo kito. Ir be galo 
stora. Cholavickis žvilgtelėjo į kitą rūsį, bet ten nepamatė nieko 
įdomaus. 

Tada visą dėmesį sutelkė į raides ant sienos. Jis tikrai atrado 
pamišėlio šventovę, slaptą jo apmąstymų kampelį, vietą, kurią 
nežinia kodėl kunigaikštis pasirinko savo prisiminimams, aima- 
noms ir išsipasakojimams. Vienišius su negyjančia sielos žaizda 
išsipasakodavo sienai — kito draugo neturėjo. 

Matyt, jis negalėjo atsispirti poreikiui išpasakoti savo paslap- 
tis. Bet iš baimės, kad kas nors tų paslapčių nesužinotų, išmėtė 
ir sumaišė raides — kaip papuolė ar pagal tam tikrą sistemą? 

Laimė, Cholavickis, pastaruosius kelerius metus neapsako- 
mai nuobodžiaudamas, įsimiklino spręsti šaradas ir rebusus. 
Dabar tos žinios jam pravertė. 

Labai tikėtina, kad žodis „Franius“ tame mistiniame ant sie- 
nos išrašytame paminkle kartojasi dažnai. Raidė F pasitaikydavo 
daug kartų ir įvairiais deriniais. 

Sekretorius surado kitas to žodžio raides ir be vargo įspėjo 
kunigaikščio metodą. Bet įstengė iššifruoti vos kelis sakinius ir 
pavienes frazes. Visa kita liko neįskaitoma. 

Galbūt kunigaikštis pakeitė šifrą. O gal iš kančios ir vis stiprė- 
jančio pamišimo raides rašė aklai, bet kaip, pamiršęs pasirinktą 
šifrą. 

Bet ir to, ką Cholavickis iššifravo, pakako visumos vaizdui 
susidaryti - ir tai buvo puiki informacija. 

Tai nebuvo dienoraštis nei išsipasakojimas. Laiškai. Laiškai 
tam Franiui! Štai ką buvo galima perskaityti toje didžiulėje rai- 
džių raizgalynėje: 


Franiau, mano sūnau, mano vienintelis vaikeli, mano sūneli. 
Ir toliau mane labai kankini. 
Tavo mylintis tėvas. 


Tokius paprastus laiškus kunigaikštis rašė ant tos sienos, rašė 
daugelį metų. Tai rodė data - 1926 metai. O toliau: 


Franiau, vaike mano, mano sūneli. 
Aš tebelaukiu ir maldauju. 
Pasigailėk, tavo tėvas. 


Dar toliau: 


1931 metai. 

Kada nustosi mane kankinęs? 

Gana to piktumo! Iš tikro esi piktas. 

Vis judi? Mačiau. Buvau ten užėjęs ir mačiau, kad judi. 
O, kada ateis išsivadavimo valanda? 


Ar čia buvo užuomina į rankšluostį senojoje virtuvėje? 
Cholavickis praleido seniausius įrašus, jau beveik nusitrynu- 
sius. Perėjo prie naujausių. 


Franiau, sūneli mano, mylimas ir vienintelis mano vaikeli. 
Ar tai tu jį atsiuntei? 

Kodėl jis neparodė ženklo? 

Pasigailėk manęs. 

Jeigu jis atėjo nuo tavęs, tegu tai pasako. 

Išlaisviuk mane. 

Esu senas. 

Pasigailėk... 

Tegu viskas pasibaigia. Išlaisvink! Leisk išeiti! Atleisk! 
Nebūk piktas. 

Esi piktas! 


Cholavickis visa tai susirašė į bloknotą - dabar nebuvo laiko 
nagrinėti tų skausmingų laiškų turinio. Be to, gali būti, kad ku- 
nigaikštis dar sykį čia ateis. 
plaukų garbana, perrišta juostele, medalionas, pora sagų, keli 
smulkūs pinigėliai - kokie du zlotai, šukutės. 

Tokia buvo slapta kunigaikščio Holšanskio šventovė. 


TRYLIKTAS SKYRIUS 


Praėjus porai dienų po taip nesėkmingai pasibaigusio susitikimo 
su Maliniaku, Maja sulaukė ponios Halimskos skambučio - dėl 
vieno skubaus reikalo ji turinti kuo greičiau atvažiuoti. 

Pirmininkienė švelniai ją pabučiavo. 

— Brangioji! Nepykite, kad užvakar buvau tokia susierzinusi. 
Tas Maliniakas ir šventąjį išvestų iš kantrybės! Koks pasibaisėtinas 
tipas! Ar žinote?! Pasirodo, aš suklydau, mes abi neteisingai viską 
supratome... Viskas klostosi kuo puikiausiai! Tik paskaitykite! 

Padavė jai Maliniako vizitinę kortelę, - kitoje jos pusėje sun- 
kiai įskaitomu braižu buvo parašyta: 


Gerb. ponia, jeigu toji panelė ieško darbo, gali būti mano sekretore. 
Turi ateiti trečiadienį, 4-6 val., į viešbutį pas sekretorių. 


— Vaikeli, - tarė pirmininkienė. - Esu laiminga... Sveikinu! 
Laimėjai loterijoje! Būsi Maliniako sekretorė! Tai tikras triumfas! 
Neapsakoma sėkmė! Prieš tave veriasi neribotos perspektyvos! 
O aš pamaniau, kad jis visiškai tavimi nesusidomėjo! Vaikeli, 
kaip man tavęs atsiprašyti?! 

Toji netikėta sėkmė buvo maloni ir Majai. Jos moteriškos am- 
bicijos buvo paglostytos, ypač prisiminus Ružą ir jos bičiules, 
kurios ankstesnę nesėkmę sutiko su slepiamu pasitenkinimu. 

Tačiau toji vieta jai nekėlė pasitikėjimo. Kam jam sekretorė, 
jeigu jau turi sekretorių? 

Tačiau ponia Halimska, išgirdusi jos abejones, tik nusijuokė. 

— Gal išprotėjai, mano brangusis vaikeli! Juk jis senas žmogus, 
pati matei! Gali būti tikra, jei ten būtų bent šešėlis nepadorumo, 
jokiu būdu neleisčiau tau imtis šio darbo. Juk atstoju tau motiną! 

— Mano motiną palikite ramybėje. 

— Koks nuostabus prisirišimas prie motinos! Ak, kokia tu! 
Patikėk manimi, jeigu ir gali būti kieno nors sekretore, tai bu- 
tent Maliniako. Ligotas, pusgyvis senas milijonierius — nieko 
tinkamesnio jaunai panelei negalėtum nė įsivaizduoti! Pasitikėk 
mano gyvenimiška patirtimi. Niekas negalės nė žodeliu papeikti! 

— Gerai, bet tada tegu jis priima kokią išmanančią tą darbą 
sekretorę, 0 ne mane! 

- Tu šito nesuprasi! Toks senas milijonierius, viena koja jau 
grabe, irgi turi savų pomėgių. Jam patinka greta savęs matyti 
jaunystę ir gaivumą - vien dėl estetinių sumetimų. Tu jam esi 
reikalinga taip kaip gėlės. Būtų netgi egoistiška nesuteikti jam 
to galbūt paskutinio malonumo, kurį jis gali patirti gyvenime. 
Tai, galima sakyti, tavo pareiga! Tik pagalvok -jis toks liūdnas, 
bejėgis, vienišas, apleistas. Žiūrės į tave, klausysis tavo balso, 
globos tave - ir tai jam suteiks gal paskutinį tyrą ir tylų gyve- 
nimo džiaugsmą! 

Su asmeniniu Maliniako sekretoriumi, ponu Tockiu, - pusiau 
lenku, pusiau amerikiečiu, - Maja susitiko „Bristolio“ viešbutyje, 
ir šis pirmiausia jai pareiškė visiškai neturįs laiko. Tai buvo tiesa, 
nes jo laukė mažiausiai penkiolika Žmonių ir nuolatos čirškė 
telefonas. Paskui pasakė, kad kol kas ji gausianti penkis šimtus 
zlotų per mėnesį ir kad devintą valandą turinti ateiti į holą, nes 
per vakarienę reikėsią būti su ponu Maliniaku... 


Jai paklausus, kokios bus jos pareigos, sekretorius staiga pa- 
sidarė labai mandagus ir maldaujamai pažvelgė jai į akis. 

- Panele, - skubiai tarė jis, - pirmoji ir vienintelė jūsų parei- 
ga - neeikvoti mano laiko. Prašau niekada ir nieko manęs ne- 
klausinėti! 

Ir kol ji spėjo susivokti, širdingai paspaudęs ranką išstūmė 
ją pro duris. 

Lygiai devintą Maja, vilkėdama vakarine suknia, pamatė 
išeinantį iš lifto Maliniaką ir tą ponią, kuri anuomet laukė jo 
kavinėje; regis, tai buvo jo dukterėčia. 

Ji šaltai prisistatė Majai, pabrėžtinai ištarusi savo titulą: 

— Markgrafienė di Mildi. 

— Na, eime, - tarė Majai Maliniakas ir, sunkiai įsikibęs abiem 
moterims į parankes, nuėjo į restoraną. Atsisėdo prie tolimesnio 
staliuko ir pribėgusiems šešiems padavėjams užsakė du minkštai 
virtus kiaušinius, bet šviežius, ir bandelę. Markgrafienė užsisakė 
vištienos. 

- Ir kam? - burbtelėjo Maliniakas. - Kur kas geriau omletas 
su žirneliais. Ir tegu atneša skrebučių. 

Markgrafienė prikando lūpą. 

- Ojjūs ko pageidausite? - paklausė padavėjas, matydamas, 
kad Maja liko tylomis apeita. 

— Aš? Aš gal irgi omleto... 

— Tuoj, tuoj! - pagyvėjo Maliniakas. - Paduokite man val- 
giaraštį! 

Ir užsakė jai gausią, prašmatnią vakarienę iš kelių patiekalų. 

Maja nedrįso protestuoti. Turėjo suvalgyti viską, kas jai buvo 
atnešta, nors apetitas, slopinamas pavydaus alkanos markgra- 
fienės žvilgsnio, tikrai nebuvo geras. Maliniakas nenuleido akių 
nuo jos lėkštės. 

— Dar štai šitą, - pirštu rodydavo skaniausius kąsnelius. - 
Skanu, ką? O dabar gurkšnelį vyno. 

- Nebegaliu daugiau! - suaimanavo Maja, pamačiusi keistą 
ananaso ir šokoladinio kremo derinį, užlietą degančiu skysčiu. 

— Ką reiškia - nebegaliu? Nieko sau! Prašau viską suvalgyti! 
Zuza, įdėk panelei dar kremo! 

— Bet iš tikrųjų labai ačiū. Daugiau nebegaliu. 

Maja tai ištarė tokiu tvirtu, netgi šiek tiek ponišku tonu, kad 
milijonierius atsitraukė. 

— O ką, gal atėjote čia pavalgiusi? - paklausė jis. 

— Išties valgiau gana gausius priešpiečius. 

— Tai negerai. Ateityje prašyčiau prie pietų ir vakarienės stalo 
sėsti labai alkanai. Aš pats negaliu valgyti, nes sergu. Bet mėgstu 
žiūrėti, kaip valgo kiti. 

Jis susimąstė ir dar kokį pusvalandį sėdėjo tylėdamas. 
Markgrafienė, matyt, pratusi prie tokių siestų, nepratarė nė Žo- 
džio. 

Ji buvo ugninga brunetė, kokių trisdešimties metų, aistrin- 
go ir uždaro veido. Nepajudino nė pirštelio, kad padėtų Majai 
įveikti išties nelengvą situaciją. 

— Na, užteks, - netikėtai tarė Maliniakas. - Jau eisiu. Rytoj 
prašau jus ateiti... na, sakykimo, ketvirtą valandą. Tik turite būti 
alkana! Pietų verčiau nevalgykite. 

— Oką aš turėsiu daryti, kokios bus mano pareigos? - išdrįso 
paklausti Maja. 

- Pareigos?.. Hm... Svarbiausia pareiga - laukti. Turėsite lauk- 
ti, kol jus pakviesiu. Na, o antra pareiga - valgyti. Aš ir mano 
dukterėčia markizė mėgstame, kai kiti gerai valgo. O dėl kitų 
pareigų dar pažiūrėsime. Na, iki pasimatymo. Prašom šiandien 
pat persikraustyti į viešbutį. 

Maja sukando dantis. 

- Nepersikraustysiu. 

Įsitvėręs padavėjo rankos jis jau buvo benueinąs, bet stab- 
telėjo. 

— Ką? O kodėl? 

— Nes neketinu nei būti alkana, nei laukti, nei apskritai ben- 
drauti su jumis. Atsisakau tarnybos. 

— Tada tegu ponas Tockis prideda jums du šimtus zlotų. 

— Nepasiliksiu nė už du tūkstančius, nes jūs esate prastai 
išauklėtas! 

Maliniakas prasižiojo. Šito tikrai nesitikėjo. Bejausmį jo veidą 
užliejo didis pasitenkinimas. 

— Bravo! Nuostabu! Jūs man patinkate. 

Maja atsistojo. 

— Pone, - tarė ji, - man atrodo, kad tolesnės diskusijos yra 
nereikalingos. Pasakiau, kad nepasiliksiu, tai ir nepasiliksiu. 

- Jūs atsisakote darbo - pas mane? 

Ji gūžtelėjo pečiais ir pažvelgė į jį taip, kad Maliniakas pa- 
sijuto esąs visiškas nulis, tuščia vieta, buvęs emigrantas. Tik 
išraudo it burokas, ir atrodė, kad iš visos širdies atrėš Majai ką 
nors šiurkštaus, tik staiga pastebėjo dukterėčios veide nesuvai- 
dintą pasitenkinimą. 

— Fe, markize! - šūktelėjo jis. - Nesidžiauk per anksti! Aišku, 
kad ji pasiliks! 

Paėmė Mają už rankos. 

— Na, nepykite! Matote, esu senas keistuolis ir chamas... o, 
regis, su jumis reikia elgtis kitaip! Atleiskite man, seniui. Būkite 
tokia maloni! Tokią kaip jūs nelengva rasti. 

Prašė jos taip širdingai, kad pajuto pasigailėjimą. 

— Sutinku, - tarė. 

Jam užėjo kosulio priepuolis. Tarnai veikiau išnešė, o ne išve- 
dėjį iš salės. Markgrafienė atsisveikindama padavė Majai pirštų 
galus. 

— Sveikinu, ponia! Radote teisingiausią kelią į mano dėdės 
širdį! Elkitės taip ir toliau ir per savo nesuinteresuotumą turėsite 
nemenkos naudos. 

— Mane reikia vadinti panele, o ne ponia. 

— Ak, Dieve mano, tikrai, esate tokia jaunutė. Nenorėjau jūsų 
įžeisti. Mano dėdė labai myli tokius jaunus padarėlius, kuriuos 
gali nuteikti prieš mane. Nes nežinau, ar suprantate, - tarė ji 
pabrėžtinai, - bet esate pasamdyta specialiai tam, kad mane 
erzintumėte. Tačiau mane suerzinti nėra lengva, ir jam šitai po 
savaitės praeis. 

Markgrafienė atsuko jai nugarą ir nuėjo greičiau, nei Maja 
spėjo ką nors atsakyti. 

Šitaip prasidėjo Majos, kaip asmeninės Maliniako sekretorės, 
tarnyba. Ji persikėlė gyventi į „Bristolį“. 

Po kelių dienų apsiprato su savo darbu. Iš tikro daugiau- 
sia laiko praleisdavo laukdama. Niekada negalėjai Žinoti, kada 
Maliniakas ją pasikvies. O kadangi nenorėjo sėdėti apačioje, 
hole, ištisas valandas pratūnodavo viešbučio numeryje nieko 
neveikdama. Nieko negalėjo imtis, ir tas ją labiausiai kamavo. 
Vis galvojo apie Leščiuką. Galiausiai ateidavo pasiuntinukas ir 
pranešdavo, kad „ponas Maliniakas kviečia“, ir Maja ėjo pas jį, 
niekada nežinodama, kaip bus sutikta ir kas šaus į galvą perse- 
nusiam turtuoliui. 

Jau kitą dieną ji galėjo įsitikinti, kad markizė sakė teisybę. 
Iš tikro atrodė, kad Maliniakas pasamdė ją tam, kad kuo labiau 
įsiutintų dukterėčią. 

Kai tik Maja atėjo pas Maliniaką, tasai labai įdėmiai ją apžiū- 
rėjo ir pareiškė, kad, jo nuomone, ji vilkinti ne taip jau ir elegan- 

tiškai. Jis, Maliniakas, mėgstąs rafinuotumą! Tad leisiantis sau 
papildyti jos tualetą, tegu bent paskutiniai jo gyvenimo mėnesiai 
prabėga prašmatniai vilkinčių žmonių draugijoje! 

Keistuolis nuvažiavo su Maja į parduotuves, o markizei liepė 
juos lydėti. Netrukus Maja jau turėjo kelias nuostabias skrybėlai- 
tes. Parduotuvės savininkė, regėdama Majos grožį ir žinodama 
Maliniako išteklius, parodė visa, ką turėjo gražiausio. 

- Tau irgi reikia skrybėlaitės, — tarė jis markizei, kuri daly- 
vavo toje akcijoje kaip „pridedantis skonio“ asmuo. - Aš pats 
tau išrinksiu. 

Ir išrinko tikrą baisuoklę. Bjaurią, pretenzingą ir perkrautą 
skrybėlaitę, - užsidėjusi ją nelaimingoji markgrafienė di Mildi 
atrodė kaip tikra baidyklė, senesnė kokia dešimčia metų. 

- Šitos neužsidėsiu, - tarė ji išbalusi kaip lavonas. 

— Ką? Neužsidėsi? Tai mano dovana! 

Vargšelė di Mildi, slėpdama įsiūtį, turėjo pasipuošti ta bai- 
sybe. Tas pat kartojosi ir kitose parduotuvėse. Maja iš jų išėjo 
dukart gražesnė - o ponia di Mildi dešimt kartų bjauresnė. Ma- 
liniakas su rafinuotu kandumu pabrėžė ir išryškino artėjančią 
jos senatvę. 

Moteris moteriai to niekada neatleidžia. Maja žinojo, kad 
aistringoji markizė tapo jos mirtinu priešu. 

Maliniakas tai tarptautinei senstančiai liūtei išties buvo ne- 
gailestingas. Ar keršijo jai jausdamas, kad ši laukia jo mirties ir 
trokšta kuo greičiau paveldėti jo turtus? O gal buvo ją įsimy- 
lėjęs ir todėl keršijo? O gal tiesiog paskutinius savo gyvenimo 
mėnesius troško emocijų ir todėl siundė vieną ant kitos šias dvi 
moteris, - mat vienos jaunystė jau vyto, o kitos dar tik skleidė- 
si? Maža to, apsimesdamas, kad jam rūpi dukterėčios sveikata, 
pasmerkė ją dietai, beveik marino badu, skirdamas jai menkas 


sumeles, kurių vos ne vos užtekdavo būtiniausiems poreikiams, 
o dar nuolatos sugalvodavo daugybę rafinuotų patyčių. 

Markgrafienė, tramdydama įsiūtį, nuolankiai iškęsdavo dė- 
dės kaprizus. Išdidžiai, demoniškai avantiūristei, pratusiai kara- 
liauti salonų liūtei tai buvo siaubingi išgyvenimai. Ji suprato, jog 
Maja Maliniakui - tik dailus žaisliukas, kuriuo galima ją erzinti, 
bet tikėjosi, kad jam tas greitai praeis. Svarbiausia - ištverti! 

Labiausiai ji negalėjo pakęsti to, kad Maliniakas, nors ir koks 
buvo ekstravagantiškas, iš tikro rodė Majai tam tikrą pagarbą. 
Maja ir pati negalėjo suprasti, kodėl milijonierius kartais su ja 
būna nuolankus ir nusižeminęs it koks valstietis. Tie staigūs jo 
elgesio pokyčiai niekuo nebuvo pagrįsti. Bet kartą toji paslaptis 
išaiškėjo. 

- Jūs turbūt būsite iš dvarininkų? - paklausė Maliniakas. - Iš 
dvaro, ar ne? 

- Jūs atspėjote. 

— Tėvai subankrutavo? 

- Būtent. 

- Gaila, - tarė jis. - Ar jie buvo turtingi? 

— Turėjome per šimtą valakų. 

— Oho, neblogas turtelis! 

Maja nusišypsojo išgirdusi, su kokiu pasigėrėjimu tai pasakė 
žmogus, kurio turtas buvo vertinamas daugeliu milijonų. Mali- 
niakas pamatė jos šypsnį. 

- Jūs iš manęs juokiatės... Tačiau tai, ką turiu, joks turtas. 
Turtas - tai dvaras su parku, kinkomieji arkliai, miškas, laukai... 
Visai kas kita. Žinau, nes pats esu kilęs iš kaimo, esu valstiečių 
sūnus, tėvas tarnavo pas vieną poną, grafą Osteckį iš Plevo. 

- Jis man giminė. 

Nuo tada Maliniakas elgėsi su ja dar pagarbiau - ir kartu dar 
tironiškiau. Maja puikiai suvokė, kad jos vaidmuo čia yra baisus 
ir nepaprastai žeminantis. 

Būti žaisliuku Maliniako rankose. Tarnauti tam, kad erzintų 
markizę, leisti savo jaunystę ir grožį panaudoti tokiam reika- 
lui. Priimti dovanas. Kartais ji prisimindavo Molovičių, ir tada 
norėdavo pabėgti. Bet Jažniau prisimindavo Leščiuką - ir tada 
taikstėsi su viskuo, viską priimdavo neprotestuodama. 

Markizę, nors buvo vėtyta ir mėtyta, stebino tos merginos 
cinizmas. O Maja kiekvieną laisvą valandėlę praleisdavo be- 
prasmiškai klaidžiodama po miestą - ir dairydamasi, ar kur ne- 
šmėkštelės pažįstama galva, pečiai, figūra, ar štai tas vaikinukas, 
sukantis už kampo, kartais nėra... 

Ji jau žinojo, kad Leščiuko į klubą nepriėmė. Tačiau nežinojo 
jo adreso. Klausė netgi adresų biure. Nėra. Bet ir buvo galima 
nuspėti, kad jis slapstysis. 

O galjo jau apskritai nėra Varšuvoje? 

Ji darėsi vis neramesnė. Kamavo sunkūs sapnai, kuriuose 
regėdavo ne tik jį, bet ir save drauge su juo. 

Vienintelis dalykas, kuris ją ramino ir kėlė dvasią, - beveik 
kasdieniai susitikimai su Molovičiumi. 

Jaunasis inžinierius su vis didesne nekantra eidavo į tuos 
susitikimus. Maja apie save jam pasakojo labai mažai. Jis tik 
žinojo, kad ji dirba Maliniako sekretore, bet visas jos asmeninis 
gyvenimas liko jam paslaptis. 

Tačiau nenorėjo jos klausinėti - buvo tikras, kad ateis metas, 
irji pati jam viską papasakos. 

Bet negalėjo nepastebėti stipraus merginos nerimo. Ji elgėsi 
labai keistai. Kažko ieškojo... nuolatos kažko ieškojo akimis. 

Kavinėje visada išsirinkdavo vietą prie lango ir netgi per patį 
gyviausią pokalbį jos žvilgsnis tyrinėjo praeivius. Eidama dažnai 
gręžiodavosi. Kartais netgi nei iš šio, nei iš to šnibžtelėdavo: 

— Luktelėkite, aš tuoj grįšiu. 

Ir išnykdavo minioje, o po valandėlės išties grįždavo. 

— Ašjau čia, - pasakydavo. 

Molovičius nuvokė, kad ji įsimylėjusi. Jam buvo skaudu. Kar- 
tą neištvėręs paklausė, ar ji ko nors ieškanti. 

Nieko neatsakė. 

Labiausiai jį stebino, kad Maja buvo abejinga elegantiškiems, 
brangiais drabužiais vilkintiems vyrams. O darbininkiškas jau- 
nimas iškart patraukdavo jos dėmesį. Ir tai keistai buvo susiję su 
jos prasčiokiškumo apnašomis, kurias jis jau seniai buvo paste- 
bėjęs, su tuo jos tęsiamu „neee“, su tam tikru juoku, retsykiais 
vulgariu elgesiu. 

O dar tas niūrus jos susimąstymas... Žiaurumas ir pyktis 
akyse... 

Galiausiai jis nusprendė surizikuoti! Nebegalėjo ilgiau lauk- 
ti - ir kankintis. 

— Panele Maja, nebegniaužkite viduje savo praeities. Papasa- 
kokite man. Jūs esate pernelyg jauna - aš jums padėsiu, kartu 
įveiksime jūsų negandą. 

— Nieko man nėra! 

— Netiesa! Jus kažkas kankina! Jei iš tikrųjų pasitikite manimi, 
verčiau papasakokite. 

Maja išblyško. 

— Ne, nepapasakosiu. Ir taip bus geriau ir jums. Jeigu viską 
žinotumėte - labai manimi nusiviltumėte. 

— Praradote tikėjimą savimi, - nieko nepaisydamas, energin- 
gai, kaip jam būdinga, kalbėjo Molovičius. - Turėjote patirti kokį 

baisų pažeminimą. Ir dabar esate neteisingame kelyje. Nežinau, 
ką jūs veikiate pas tą Maliniaką, bet visa tai šiek tiek dvokia. 
Kodėl nenorite atsiremti į mane, juk žinote, kad aš... 

Maja nuleido akis. Štai ir nutiko. Žinojo, kad įsimylėjo ją ir 
kad tuojau jai tą pasakys. Bet nenorėjo, kad jam tektų išgirsti 
neigiamą atsakymą. 

— Esu susidomėjusi kitu, - greitai tarė Maja, nutraukusi jį per 
pusę žodžio. Dabar jis papilkėjo. 

— Aaa... - tarė. - Taip ir maniau. Supratau šitai nuo pat pra- 
džių. 

Jie ėjo Novy Sviatu. Jis palydėjo ją į viešbutį. Juos nuolat 
išskirdavo tiršta minia. 

Tada jis stipriai suėmė ją už parankės. 

- Eime ten, - tarė, sukdamas į Trauguto gatvę, - čia neįma- 
noma pasikalbėti! 

— Argi mes dar turime apie ką kalbėtis? 

- Panele Maja, - tarė Molovičius, - dovanokite, bet man šito 
neužtenka. Pati pagalvokite. Net jeigu jūs iš tikrųjų mylite kitą, 
toji meilė tikrai nėra nei sveika, nei laiminga. Man regis, jūs įsi- 
painiojote į padėtį, iš kurios pati norite ištrūkti - bet savo jėgomis 
to padaryti neįstengiate. Maja! Leiskite jums padėti. Bendromis 
jėgomis įstengsime jus išlaisvinti. 

Maja žinojo, kad jis teisus. Nuleido akis. Akimirką regėjo 
save kaip jo žmoną. 

Ar tikrai jis galėtų išgydyti ją nuo Leščiuko? 

Tačiau kaip jam prisipažinti? Kaip viską papasakoti? To pa- 
daryti neįmanoma. Prisipažinti, kad yra panaši į Leščiuką? Tai 
juokinga ir beprasmiška. Be to, baiminosi gero jo išauklėjimo. 
Nieku gyvu nenorėjo jo akyse pasirodyti juokinga ir triviali, 

veikiau būtų viską papasakojusi svetimam žmogui, tik ne jam. 
Visa ta istorija galėjo išgąsdinti. 

— Užeikime į barą, - tarė Maja. - Ir pavaišinkite mane taurelė 
degtinės. 

Jis susiraukė. 

— Degtinės? 

— Jūs nieko nesuprantate! Tai priemonė, apsvaiginanti prieš 
skausmingą operaciją. 

- Aha! 

Ji dar dvejojo. Stabtelėjo, tarsi ketintų pabėgti. 

Jis paėmė ją už rankos. 

— Eime. Bet jūs man viską papasakosite. 

— Viską! 

Atsisėdo prie staliuko. Salė dar buvo gana tuščia. Molovičius 
tvirtai įsmeigė į Mają savo ramias akis. 

— Papasakokite be degtinės, - tarė jis. 

Buvo įsitikinęs, kad jau laimėjo pergalę. Jautė šitai. Širdį jam 
užliejo džiaugsmas. Maja jau pasidavė jo įtakai. Jeigu dabar iš- 
pasakos savo paslaptį, niekada nuo jo nepasitrauks. 

Jis palinko prie valgiaraščio. 

- Aš nevalgysiu, - tarė ji. - Paimkime alaus. 

— Gerai. 

Molovičius pakėlė akis nuo valgiaraščio ir apstulbo. 

Per sekundę merginos veidas klaikiai ir neatpažįstamai pasi- 
keitė. Priešais jį ir tebesėdėjo Maja, bet kita Maja, neįtikėtina. Ši 
Maja buvo raudona, nuleistomis akimis, skausmingos grimasos 
iškreiptomis lūpomis, palei šonus nukarusiomis rankomis, migla 
apsitraukusiu žvilgsniu. Ir vis labiau linko prie staliuko, tarsi 
būtų ketinusi ant jo atsigulti. 

- Arjjums bloga? - paklausė Molovičius. 

Jis pakvietė padavėją. 

- Prašom atnešti vandens. Greitai. Šalto vandens. 

- Tučtuojau. 

Bet Maja jau atsitokėjo. 

— Eime iš čia, - sušnibždėjo ji. 

- Ar jums pasidarė bloga? 

- Turiu grįžti namo. 

— Kada pasimatysime? 

Molovičius pasibaisėjęs jaučia, kad mergina sprūsta jam iš 
rankų - sprūsta, - kad jos netenka ir jokio pokalbio tarp jų nebe- 
bus. Todėl karštligiškai reikalauja paskirti kito susitikimo datą. 

Tačiau, užuot atsakiusi, Maja nusišypso. Jos lūpos prasive- 
ria - matyti aštrūs ir lygūs dantukai - šypsena karšta, atkakli, 
laiminga ir kartu pikta, reikšminga. Molovičių pribloškia tai, 
kad toji šypsena... toji šypsena skirta ne jam. 

Jis nenori apsidairyti aplinkui. Ir taip žino, kad Maja - su 
tokia šypsena ir tokia veido išraiška — yra prarasta. 

- Palydėsiu jus. 

- Gerai. 

Jie išeina. Molovičius žengia greta tylėdamas ir žino, kad Ma- 
jos širdyje kažkas vyksta. Vyksta baisios permainos. Nežiuūri į ją, 
bet nujaučia. Kai juodu priėjo „Bristolį“, jis pakartoja klausimą: 

— Ar pasimatysime? 

Ji ištiesia jam ranką ir žvelgdama į šoną, tarsi ne jam, sako: 

— Neverta. 

Ir nueina... 


KETURIOLIKTAS SKYRIUS 


Žinojo, kad netrukus, vidurdienį, keisis padavėjų pamaina, tad 
nuėjo į aikštę, atsistojo vieno namo tarpuvartėje ir laukė. Iš čia 
galėjo matyti išeinantį Leščiuką. 

Laukė ilgai. Daugiau nei valandą. Bet nuovargio nejautė. Tik 
vis labiau stebėjosi. 

— Ak, vadinasi, aš čia atlėkiau lyg kokia kvailė ir laukiu jo! 
Ak, vadinasi, su Molovičiumi jau viskas baigta! Kaipgi šitaip 
galėjo atsitikti?! 

Ji iki šiol negalėjo susitaikyti su tuo, kad jos santykis su šiuo 
vaikinu yra nenuspėjamas, nepaaiškinamas. Kai jis įskriedavo 
į jos orbitą, ji iškart imdavo elgtis kitaip, nei ketino, pasidary- 
davo tarsi girta - ir iki šiol negalėjo suprasti: kaipgi šitaip tasai 
Leščiukas užvaldė ją, Mają Ocholovską? 

Ji karštligiškai žiūrėjo į barą, pasislėpusi už vartų kampo, bet 
Leščiukas vis nesirodė. Tačiau priešais barą išniro kitas asmuo — 
jauna, kukliai vilkinti mergina tamsiai mėlynu švarkeliu, - ji 
atsistojo prie kampo ir taip pat kažko laukė. 

Iš pradžių Maja nekreipė į ją dėmesio, bet netrukus jai tarsi 
kniostelėjo - negi gali būti? Apie tai ji nepagalvojo. O jeigu toji 
laukia Leščiuko? 

Tada išėjo Leščiukas, priėjo prie nepažįstamosios, jie susi- 
kabino už rankų ir patraukė per aikštę Krolevskos gatvės link. 

Tai jis — išdrįso?! Tai šitaip?! 

Staigus, baisus pažeminimas nuvėrė ją it elektros kibirkštis. 
To ji nebuvo numačiusi. Jis turi kitą! Tas jai niekada nebuvo atėję 
į galvą. Atrodė neįmanoma, kad jis galėtų susidomėti kita mote- 
rimi. Ėmė sekti juos per saugų atstumą. Leščiukas keletą kartų 
grįžtelėjo, tarsi baimindamasis, kad jį kas nors seka. 

Novy Sviate, kur buvo daugiau žmonių, Maja priėjo arčiau - 
ir tada prasidėjo tokios kančios, apie kokias iki šiol neturėjo 
supratimo. 

Leščiukas šviesiu švarku, su skrybėle atrodė kaip jos sferos 
žmogus - šitaip galėjo atrodyti pusbrolis arba kas nors iš dva- 
rininkų - ir Maja, žiūrėdama į jį iš nugaros, suvokė, ne, tiksliai 
žinojo, kad taip, jie panašūs, - jeigu kalba arba juokiasi, arba 
palenkia galvą - visa tai yra jos, Majos, judesiai, su ja susiję, jai 
vienai skirti! 

Ir kartu tie judesiai atitekdavo kitai — tai, kuri ėjo greta jo, prie 
jo peties. Ir Maja iš šono matė anos akis, - kai pasukdavo gal- 
vą, - dideles, besišypsančias, švelnų profilį. Panelė Ocholovska 
nustebusi ir išsigandusi žiūrėjo į tas akis. 

Negi į Leščiuką buvo galima šitaip žiūrėti? Tokiu atviru, švel- 
niu žvilgsniu - taip nuoširdžiai, draugiškai, patikliai? Ji, Maja, 
taip žiūrėti į jį nemokėjo - jos žvilgsnį, užkliudžiusį jį, visada 
iškreipdavo gėda, požvilgsnis tapdavo pridusęs, staigus, nera- 
mus, kupinas slopinamos, pavojingos aistros, niekinantis. 

Tuo metu Leščiukas ir jo draugė pasuko Poniatovskio tilto 
link. Maja turėjo atsilikti nuo jų, nes čia žmonių gerokai praretėjo. 
Tačiau pastebėjo, kad ne tik ji daro tokius manevrus, sekdama 
paskui tą porą. 

Jaunas brunetas, iš išvaizdos - amatininkas arba kas nors 
panašaus, be skrybėlės ir nudrengtais drabužiais, tarsi grįžtų 

tiesiai iš darbo, - taip pat pasuko jiems įkandin į alėją ir taip pat 
sulėtino žingsnį. Regis, ir jis pastebėjo Mają, nes kelis kartus 
pašnairavo į ją. 

O anie žengė prie laiptų, vedančių nuo tilto į pakrantę. Maja 
paspartino žingsnį - nepažįstamasis irgi. Ir tada Maja, kuri išties 
jautėsi lyg sapne, paslydo ant kažkokios žievės ir pargriuvo. 
Nulėkė net per kelis laiptelius. 

Nepažįstamasis prišoko prie jos: 

— Ar jums nieko blogo nenutiko?! 

Padėjo jai atsistoti. 

- Ačiū! Tikrai nieko! Viskas gerai. 

— Laiptais lipti reikia atsargiai, žiūrėti sau po kojom. 

Bet nueiti šalin vaikinas neskubėjo. 

Galiausiai Maja surizikavo: 

— Man regis, mūsų abiejų dėmesys nukreiptas kur kitur. 

Jis sudvejojo, bet galiausiai prisipažino: 

- Ir aš taip manau. 

- Jūs sekate tą merginą? 

- Ojūs - tą vyruką?.. 

Ji linktelėjo. Jis pažvelgė į ją nustebęs, bet... Gal kokia šokėja? 
Kas ją žino! Gal šoka bare? 

— Tai jis jums neištikimas su mano sužadėtine? 

- Čia jūsų sužadėtinė?! 

— Na taip! Tik aš trumpam susidomėjau kita, tai su ja susipy- 
kau. Bet šito neatleisiu, kaip Dievą myliu, - jau antrą dieną juos 
sekioju. Jeigu jis nepaliks jos ramybėje, dievaži, turės reikalą su 
manimi! Kad ji drįstų su juo vaikščioti į balius! 

- Į balius? 

— Na taip! Šiandien eina į balių „Sirenoje“. Jos teta man pa- 
sakė. Tai toks labdaros pokylis, surinkti pinigai bus skirti pa- 


davėjų kursams surengti, tų padavėjų ten sueis daug. Gerai 
nupeškite jam kuodą, tai praeis noras vaikščioti su svetimomis 
sužadėtinėmis, — o jei ne, aš pats jam šį tą pasakysiu! Bet jis 
irgi - prasideda su mano Jule, kai turi tokią... Fi, fi! Pasaulis 
visai aukštyn kojom apsivertė, neduok Dieve! Jūs čia palaukite, 
panele, - aš tik šoktelėsiu pasižiūrėti, kur jie nuėjo, ir dar šnek- 
telėsime. Tuoj grįšiu! 

Maja atsirėmė į tilto turėklus. 

— Ma-ja! Ma-ja! Ma-ja! 

Ji atsigręžė. Vidury gatvės stovėjo prašmatnus, atviras septyn- 
vietis baltintos kavos spalvos biuikas, pilnas džiugiai nusiteiku- 
sios draugijos. Jame sėdėjo Ruža, Iza Kžyska, pirmininkienė ir 
du ponai, su kuriais susipažino naktiniuose restoranuose. 

Vienas jų buvo Kristinas Kševuskis, kitas - automobilio savi- 
ninkas, ponas Šulkas, anksti susenęs aukštas blondinas, kalbantis 
pro nosį. 

— Ką tu čia veiki?! 

— Važiuojam su mumis! Trumpam į Konstanciną! Buvome 
Liublino plente. Dabar važiuojame į Konstanciną! Sėskis! Pada- 
rysime tau vietos! 

- Bet aš netilpsiu! 

- Jau tilpsi, - tarė Kševuskis, keisčiausiai susirangydamas 
beveik po sėdyne. Maja šios ekskursijos vertę pakėlė visu šimtu 
procentų. 

- Važiuoju, - tarė Maja, eidama prie jų, - bet vairuosiu aš! 

- Gerai, - tarė Šulkas, - už miesto perduosiu jums vairą. 

Jis turėjo įprotį kai kuriuos žodžius tarti pabrėžtinai. 

— Ar tau nebus per šalta? - sunerimo pirmininkienė. — Ta 
palaidinukė kiek per plona. 

— Ne! Važiuojam! 

Jie sėdo į automobilį ir nuvažiavo, — ir juos iškart apglėbė 
staigus vėjo sūkurys. Ruža sudėjo delnus vamzdeliu ir šūktelėjo 
Majai į ausį: 

— Kas buvo tas tipas, su kuriuo kalbėjaisi? 

Už miesto Šulkas užleido vietą Majai, skambant linksmiems 
keleivių šūksniams. Ji palinko prie vairo ir nuspaudė greičio 
pedalą. 

— Tik nevažiuok labai greitai! - sušuko pirmininkienė. Bet jai 
atėmė žadą. Nuostabusis automobilis šoko iš vietos visu greičiu, 
net ausyse jiems suzvimbė. Pro šalį ėmė lėkti medžiai ir stulpai. 
Šulkas palinko prie Majos. 

- Ar žinote, kad važiuojame šimtu kilometrų per valandą? 

- To per mažai! 

Netrukus rodyklė rodė šimtą trisdešimt. Pirmininkienei toks 
greitis ir baimė suvis atėmė kvapą. O panelės ėmė šaukti. Au- 
tomobilis lėkė pašėlusiu greičiu. Mašinos, pro kurias jie pralėk- 
davo, regis, stovėjo vietoje. 

- Atimkite iš jos vairą! - šaukė Ruža Šulkui. - Išprotėjai! Už- 
simušime! Nustok! 

Išsigandusi ji iš nugaros čiupo Majai už rankos. Bet Kševuskis 
ją atitraukė. 

— Nekišk rankų, nes kitaip mirtis garantuota! 

Iš tikrųjų jie priklausė nuo jos malonės ar nemalonės. Le- 
kiant tokiu greičiu atimti iš jos vairą buvo tolygu katastrofai. 
Tik tada, kai ties staigiu posūkiu ji sumažino greitį, Šulkas ėmė 
su ja grumtis, bet Maja jį atstūmė, automobilį sumėtė - ir jie vėl 
nulėkė maksimaliu greičiu. Pirmininkienė meldėsi ir verkė be 
ašarų, nes jas nubraukdavo vėjas. Visi surimtėjo ir mėšlungiškai 
laikėsi įsikibę automobilio, akimis sekdami visas kelyje pasitai- 
kančias kliūtis. 

Prieš pat Konstanciną ji sumažino greitį iki dvidešimties ki- 
lometrų per valandą ir tarė: 

— Na, neblogai prašvilpėme! 

Šulkas giliai atsiduso ir savo nosiniu balsu tarė: 

— Dar niekada nebuvau taip arti mirties. Kaip jūs galėjote! 

Tiesą sakant, visi, gal nebent išskyrus Kševuskį, buvo ant jos 
supykę. Pirmininkienė nė nesistengė nuslėpti įsižeidimo - de- 
monstratyviai tylėjo. Maja atsigręžė ir nusijuokė jiems tiesiai į 
veidus! Jos juokas buvo toks pavojingas ir provokuojantis, kad 
visi tik dabar suvokė, kaip klaikiai ji žaidė su jais ir kaip mėga- 
vosi jų baime. Bet Kševuskis tarė: 

— Velniop tas pretenzijas! Argi nematote, kad jis nuostabi?! 

Iš tikrųjų ji dar niekada neatrodė nuostabesnė. Jos akys spin- 
dėjo, dantys švieste švietė tarp prasivėrusių lūpų, nors dailus, 
vėjo nuplaktas veidelis ir šypsojosi, antakiai buvo suraukti — visi 
apstulbę žiūrėjo į ją, lyg matytų pirmą kartą gyvenime. Šulkas 
prancūziškai sumurmėjo: 

- Ji ir už tą važiavimą pavojingesnė! 

Ir staiga visus apėmė nenusakomas entuziazmas, nuotaika 
pakilo kaip ant mielių. Jų pyktis pranyko be pėdsako. Vyrai 
susigėdo, kad parodė jai savo baimę - iš tos merginos trykšte 
tryško gaivališkos jėgos. Net viskam abejingas, anksti susenęs 
Šulkas pajuto poreikį iškrėsti kokią nors „nesąmonę“ - ir tai 
išreiškė štai tokiu pasiūlymu: 

— O gal ko nors išgerkime? 

— Važiuojame į dansingą! - tarė Kžyska. 

— Vėl į dansingą? Neverta. 

— Nieko kito nelieka. 

— Tikrai! Nelieka nieko kito. 

Pramogų skurdumas badė jiems akis. Amžinai tas pats. Maja 
pamažu apsuko automobilį, ir tik dabar paaiškėjo, kokia ji prasta 
vairuotoja - du kartus jai užgeso variklis. Pirmininkienė pagra- 
sino tučtuojau išlipsianti, jei vairuos ne Šulkas. 

— Na, ir ką dabar veiksime? 

— Važiuokime į balių „Sirenoje“!- tarė Maja. 

— Kur? O kur čia? 

— „Sirena“! Nuostabi mintis! 

- Pamatysime daug pažįstamų veidų! 

— Apsirengsime prašmatniai! 

Automobilis iš lėto riedėjo plentu, o jie šaukė kaip pašėlę. 
Majos mintis buvo nuostabi! Kaip tik šito jiems ir reikėjo! Pirmi- 
ninkienė, tiesa, paprieštaravo, jos manymu, tai gan ekscentriškas 
sumanymas. Bet Šulkas ją nuramino. 

— Nemanau, kad mums kiltų grėsmė iš „vietinių elementų“. 
Mokėsime nuo jų atsiriboti. O pa-žiū-rė-ti į juos galima! 

Visi išsivažinėjo, nes, Ružos ir Kžyskos manymu, panelės 
turėjo pasirodyti visu prašmatnumu. Vakare įsilinksminusi drau- 
gija turėjo pasipilti iš automobilių priešais „Sireną“. 

Jau drabužinėje jie išgirdo muzikos garsus. 

Ir štai puošni draugija įžengė į salę, kur jau buvo triukšmin- 
ga, sklandė muzikos garsai ir valso ritmu sukosi poros. Šalia 
stoviniavo daugybė Žmonių, skambėjo pokalbių nuotrupos. Virš 
moterų sklandė balionėliai. 

— Oho, kiek pažįstamų, - tarė Kžyska, pamačiusi daug, resto- 
ranuose ir kavinėse dirbančių žmonių veidų. 

— Na taip! - atsakė Šulkas. — Tai labdaros vakaras, lėšos bus 
skirtos padavėjų kursams ar panašiai. 

— Bet juk tai normalus balius! - naiviai tarė Kžyska. 

Jai buvo keista, kad padavėjai gali taip puikiai atrodyti. Res- 
toranuose ar kavinėse ji tiesiog nekreipdavo į juos dėmesio. O 
čia staiga pamatė ponus, kurių kasdienis darbinis frakas virto 
puošniu šventišku drabužiu. Pripratę vaikščioti tarp daugybės 
žmonių, jie elgėsi laisviau ir buvo vikresni nei kiti vyrai. 

Šiems žmonėms buvo būdinga kasdienio darbo disciplina, ir 
ji maloniai kontrastavo su kaprizingoms ir dažnai pretenzingoms 
ponų, su kuriais dažniausiai jos bendraudavo, manieroms. Pada- 
vėjai linksminosi smagiai ir natūraliai, pripratę prie pramogos, 
su kuria kasdien susidurdavo restoranuose, mokėjo valdytis, 
tramdyti visus impulsus ir reakcijas. 

Bet Šulką kamavo „padavėjo kompleksas“. Jis buvo iš tų kli- 
entų, kurie visada padavėjams parodo esąs viršesni už juos. Jis 
mėgo kuo pilnutiniau pasinaudoti privilegijuota kliento, kuris 
visada teisus ir kurio kaprizai turi būti įgyvendinti, padėtimi. 
Restoranuose jis mėgdavo būti „gerai aptarnautas“. Jautė tikrą 
malonumą, kai vos piršteliu pamojus atbėgdavo paslaugus pa- 
davėjas. Arbatpinigių negailėjo, bet mėgo restorane jaustis ponu. 
Be to, mėgo varinėti padavėjus, laikė tai savo kultūrine pareiga ir, 
pasikėlęs į savo neklystamumo aukštumas, elgėsi su jais griežtai, 
be pasigailėjimo: „Aš laukiu!“ 

Todėl šokančių porų vaizdas paveikė jį provokuojamai. Iš 
aukšto dairėsi aplinkui. 

— Nair pigiena! - burbtelėjo jis. 

Ir iš dalies buvo teisus. 

Tik geriau įsižiūrėjus buvo galima pamatyti, kokia nevienaly- 
tė publika užpildė salę. Padavėjai ir padavėjos sudarė daugumą 
susirinkusiųjų pasilinksminti. Balius buvo labdaros renginys, čia 
galėjo ateiti visi, kas norėjo, jei tik padoriai apsirengę. 

Kirpėjus ir pardavėjus, stenotipininkes ir tarnautojas, proleta- 
riatą ir smulkius buržua, liaudį ir „ponus“ - visus čia suvienijo, 
pačiupo ir užsupo visagalė valso melodija. 


Ak, vestuvės! Visi šaukia - valio! 
Visi sako - kur tu, alio! 

Jau skamba muzika gera, 

Bet jaunosios nėra! 


Maja plačiai atvertomis akimis siurbte siurbė tą neregėtą 
vaizdą! 

Kol jos draugės laidė juokelius ir ieškojo, - o ir surasdavo, - 
visokių juokingų dalykų, ją tasai pasilinksminimas pribloškė 
visa savo jėga! Žiūrėjo tarsi apžavėta — lyg tai, kas čia vyko, 
galėjo nulemti jos likimą. 

Išdidi, išpuikusi panelė stebėjo tą ne itin grakštų šokį, matė 
drabužių nedarną, visus trūkumus ir netikslumus, kurie ją skau- 
džiai žeidė. Jai čia nė kiek nebuvo linksma. Veikiau - tragiška. 
Rodės, visi šoka jai ir dėl jos - ir tasai pasilinksminimas pajuokia 
ją, šaiposi iš jos. „Maja! Maja! - atrodė, šaukia tasai pasilinks- 
minimas. - Eikš pas mus! Šok su mumis! Linksminkis kartu! Tu 
esi mūsiškė! Mūsiškė!“ 

Ji pamatė pažįstamą veidą. Tasai Julės sužadėtinis stovėjo 
palei sieną ir dairėsi - ir Mają vėl persmeigė pavydo dyglys. 

Tačiau Šulkui nusibodo jo paties nuobodžiavimas, tad jis 
pasiūlė atsisėsti gretimoje salėje. Šlamėdamos sukniomis damos 
nusekė jam iš paskos. Užėmė staliuką kampe netoli bufeto ir 
užsisakė vyno. 

Visi dairėsi į juos. Buvo matyti, kad tie žmonės atėjo čia... na, 
šiaip pažiūrėti, o gal pasišaipyti ir pakritikuoti. Kai kas į juos 

pašnairavo, bet apskritai didelio dėmesio niekas nekreipė. Visi 
linksminosi, tarsi ponų čia nė būti nebuvo. 

- Čia atėję pasielgėme labai netaktiškai, - staiga tarė Kševus- 
kis. - Jaučiuosi labai kvailai! 

— O kodėl?! - tarė Šulkas, išsidrėbdamas krėsle. - Kodėl gi? 
Jie pramogauja, tai ir mums galima pramogauti! 

- Atrodo, kad jie pramogauja... gadindami mums nuotaiką! — 
atsakė Kševuskis. 

Ji erzino Šulko pozos, perdėtai geros jo manieros. Bet ir kiti 
nejučiom „vaidino“. Panelės pernelyg gerai jautė savo išskirtinu- 
mą. Kiekvienas jų judesys, kiekvienas žodis, kiekviena mina visu 
balsu šaukė - mes kitokios, kitokios! Netgi jų diskretiškumas 
buvo nediskretiškas. 

— Eime pašokti! — perdėtai laisvai tarė Ruža. 

— Gerai, bet ne su jumis, - šūktelėjo Kžyska savo draugijos 
ponams. - Aš noriu pašokti su Andraška. Mačiau jį! Jis čia! 

Andraška buvo pravardė Varšuvoje populiaraus vežiko, kuris 
paryčiais auksinį jaunimą vežiodavo iš vieno restorano į kitą. 

- Tik saugokis, kad ne-į-si-my-lė-tum! - pajuokavo Šulkas. 

— Ak, taip gali nutikti tik jums! Mums, moterims, vyrai iš 
žemesniojo sluoksnio neegzistuoja. Jų tiesiog nėra! Negalėčiau 
įsimylėti kaimiečio ar darbininko. 

— Kodėl? - paklausė Kševuskis. 

— Keistas klausimas! Visai ne todėl, kad jį niekinčiau. Tačiau 
ką bendro aš galiu turėti su tokiu žmogumi? Koks gali būti mūsų 
dvasinis bendrumas? 

— O kodėl tuomet mūsų sferos vyrai kartais veda ir ilgus me- 
tus laimingai gyvena, pavyzdžiui, su savo tarnaitėmis? 

Iza pasipiktino. 

— Tai visai kas kita! Vyrai yra stipresni! Jie gali moterį pakelti 
iki savo lygio. O jei aš ištekėčiau už darbininko, turėčiau nu- 
smukti į žemesnę klasę. 

— Man regis, visa tai yra gryniausias nesusipratimas. 

Bet Šulkas, kurį ši diskusija erzino, užkėlęs koją ant kojos ir 
parodęs nepriekaištingas puskojines, pro nosį tarė: 

— Baikite šią temą! 

Bet Kševuskis nenusileido: 

— Juk nesiūlau jums būtinai ištekėti už prasčioko, - karštai 
dėstė jis. - Man tokie sentimentai nebūdingi! Ne apie tai kalbu. 
Tiesiog jūs nesate deramai susipažinusios, nesate bendravusios 
su paprastais žmonėmis. Įvairių socialinių grupių vyrai dar su- 
sitinka kariuomenėje arba darbe, ir taip kyla pasitikėjimas vieni 
kitais. O moterys, jei tik nėra priverstos dirbti, gyvena labiau 
izoliuotos. Štai iš kur jūsų nepagrįstos fobijos! Jums didžiausias 
nusmurgėlis, bet su smokingu, paskutinis niekšas, bet su ma- 
nikiūru, vertesnis dėmesio nei sveikas, protingas darbininkas. 
Liaudis vis dar yra padalinta į klases ir kastas, kurios tarpusavyje 
nemoka bendrauti! 

Tačiau šią prakalbą, išrėžtą su jaunatvišku įkarščiu, visi iš- 
klausė abejingai. Niekas nenorėjo leistis į ginčą. 

— Kur Maja? - paklausė pirmininkienė, kaip visada rūpestin- 
gai prižiūrinti savo būrelį. 

— Nuėjo pažiūrėti į šokančiuosius. 

Maja iš tiesų stovėjo šokių salės tarpudury ir žiūrėjo. 

Dėl muzikos ir alkoholio susirinkusiųjų nuotaika vis kaito. 
Po salę nuūždavo linksmybės gūsiai. Galinga džiaugsmo ir šėlo 
dinamika, žmonių, kuriems nedažnai tenka linksmintis, dina- 
mika, persmelkė ir uždegė minią. Ne vienai siuvėjai tai buvo 
svajonių naktis. 

Maja pamatė su Jule šokantį Leščiuką, - tamsiai mėlynu kos- 
tiumu, žydrais marškiniais. Šoko ramiai ir nelanksčiai, kupinas 
pagarbos tai baliaus ceremonijai, laikydamas šokėją toli nuo 
savęs. Oji atrodė kukli ir sutrikusi, tačiau džiugi. 

Pamačiusi juos, Maja pasislėpė už kitų žiūrinčiųjų nugarų. 
Ak, pakako jį pamatyti, kad viskas iš karto pasidarytų nevaldo- 
ma ir aistringa, baisu ir neapskaičiuojama, beprotiška ir bloga! 
Būti jo glėbyje kaip anoji! Ir kaip anoji švelniai, nekaltai palenkti 
galvą jam prie peties! 

O, kaipji šito troško! Ir vėl širdį jai gėlė pavydo gyvatė! Nieko 
daugiau salėje nebuvo, tik pavydas. Pažeistos jos teisės. Teisės, 
už kurias reikia keršyti... 

Šokis baigėsi. Uždusę kavalieriai palydėjo įraudusias paneles, 
užsirūkė. 

Prie jos priėjo monteris Vladzius. 

- Jie ten! - sušnibždėjo. 

Ir Maja lyg per miglą matė, kad vaikinas kalba su ja nuo- 
lankiai ir baimingai, - tarsi kreiptųsi į aukštesnę instanciją, į 
dievybę, kuri nulems jo likimą. 

Leščiukas su Jule stovėjo prie priešingos sienos ir šnekučia- 
vosi. Mają nuo jų skyrė nenutrūkstama damų ir kavalierių srovė. 
Bet jai prieš akis vis sušmėžuodavo anų galvos, - su šypsena, 
pasisukusios vienas į kitą, — ir to jai buvo gana. 

Pasuko jų link, bet ne tiesiai per salę, o aplinkui, slinkdama 
palei sienas, kad prieitų nepastebėta. Bet minia prasiskirdavo 
priešais ją, visų galvos atsisukdavo, skambėjo šūksniai: 

— Nieko sau! Na, na! Ei, tik pažvelk! 

Maja įtūžusi suvokė, kad minia ją išduoda ir apsunkina jos 
kelią iki Leščiuko. Tik apie tai ir tegalvojo. 

O žmonės negalėjo atsižiūrėti! Toji nepaprastai daili ir jaus- 
minga panelė baline suknia, einanti suspaustomis, vos vos šyp- 
sančiomis lūpomis, buvo gražesnė ir žavingesnė už viską, ką 
iki šiol buvo matę, netgi kine. Dar niekada grožis nebuvo jiems 
apsireiškęs tokia nenugalima jėga. 

Vyrai išversdavo akis. O moterys geso šalia jos it žvakės - 
netgi pačios gražiausios. Ir skausmingai jausdamos savo nevi- 
savertiškumą pavydžiai žiūrėjo į ją - ko ji čia atėjo, kodėl savo 
tobulomis rankomis sumenkina jų rankas, savo akimis -jų akis? 
Kojai prireikė jų šventėje? 

Oji pavydėjo toms paprastoms merginoms, kad jos yra tokios, 
kokios yra, - kad bet kuri jų gali prieiti prie Leščiuko nesislėp- 
dama, atvirai, kaip prie saviškio. Ak, daug atiduotų, kad galėtų 
būti tokia kaip visos čia susirinkusios! 

Priėjo prie jo. Sustojo jam už nugaros ir girdėjo jo balsą, 
nors buvo gana triukšminga. Kaip seniai nebuvo priėjusi taip 
arti? 

Tą akimirką suskambo galingi, sunkūs, ritmiški akordai — 
smuikai užgriežė tango: 


Niekas daugiau taip nemoka 
Nuliūdinti ir apvilti, 

Niekas daugiau taip nemoka 
Staiga minioje išnykti 

Ir po savaitės grįžti. 


Salę užliejo muzika. 

Leščiukas nusilenkė Julei kviesdamas šokti, ir jau kėlė ran- 
kas apkabinti, bet pajuto, kad kažkas švelniai palietė jo petį. 
Atsigręžė. 

Ji!.. 

Maja stovėjo prie jų nekrustelėdama, netardama nė žodžio. 
Bet Julė nuo pat pirmos akimirkos suvokė, kad Leščiuką ji pra- 
rado. Tai buvo akivaizdu. Su tuo negalima buvo kovoti, nieko 
negalima buvo padaryti. Jis buvo atimtas! 

Persigandusi juodu aprėpė žvilgsniu. 

Kokia tai buvo panelė ir kodėl, ak, kodėl jie išsyk buvo kar- 
tu! Dviese! Kodėl ji staiga atsidūrė nuošaly, atstumta? Kodėl 
jie akimirksniu tapo pora, tarsi Leščiukas į balių būtų atėjęs su 
ana, 0 ne su ja? 

- Jule! - pašaukė jis, tiesdamas į ją rankas. 

Bet Julė jau greitai žingsniavo nuo jų šalin, nuleista galva 
nyko minioje - greitai. Ją pasivijo monteris Vladzius. 

- Jule! - tarė jis. 

Ji prapliupo verkti, o jis paėmė ją už parankės ir nusivedė į 
gilumą, į tolimesnius tuščius kambarius. 

Maja ir Leščiukas liko vieni. 

Nepratarė nė žodžio. Tik stovėjo greta. Ir vėl tarp jų tvyrojo 
neapykanta. 

Tango šėlo. Smuikų melodija pašokdavo iki viršūnės, kad 
skausminga, tramdoma aimana smuktų žemyn. Duslūs perku- 
sijos smūgiai mušė ritmą. 

Maja nusišypsojo lyg niekur nieko. 

— Pašokime, - tarė ji. 

Jis norėjo atsisakyti, bet nederėjo. 

— Galima ir pašokti, - tarė jis, ir jie staiga apsikabino, lyg tai 
būtų seniai įprasta. Ir paniro į šokėjų jūrą. 

Šoko su ja nelanksčiai ir atsargiai - visai taip, kaip anksčiau 
su Jule. Vedė ją atokiai nuo savęs, ir jo šokis buvo bejėgiškas — 
veikiau ceremonija nei šokis. Maja jautė jo judesius. Tie judesiai 

buvo... pagarbūs. Taip juda padorus žmogus iš prastuomenės, 
kupinas pagarbos šokiui, - naiviai, bet nuoširdžiai. 

Oji pasijuto pakylėta į pačias muzikos aukštumas ir nusviesta 
į pačias juodžiausias jos bedugnes. Ji buvo puiki šokėja, bet dabar 
užsimaskavo ir nuslėpė tai! Tada pamažu, nejučiom, ėmė traukti 
ji į užkerėtą šokio pasaulį, ten, kur judesys virsta melodija, o 
melodija - judesiu. Dabar jau ne jis vedė ją, o jinai jį. 

Ir klastingai, iš lėto įtraukė jį į smuikų melodiją, į būgnų 
griaudėjimą, netikėtus fleitos garsus ir visa, kas toje muzikoje 
vyko. 


Niekas daugiau taip nemoka 
Juoktis, kai reikia verkki, 
Niekas daugiau taip nemoka 
Pykti. 


O Maja, suraukusi antakius, rimtai nusiteikusi, stebėjo, kaip 
jis bunda šokiui - ir kupina nebylios laimės aptikdavo jo subti- 
lumą, jausmingumą, poeziją, šokėjo iš prigimties susiliejimą su 
melodija. Iš kur jis visa tai moka? Kaip stebuklingai tai suvokia? 
Tad dabar tegu suvokia ir šitai! Tą tonacijos pokytį! Ir visa savo 
esybe šnibždėjo jam paslaptingus šokio ženklus, o jis juos čia 
pat atkartodavo. 

Muzikantai atkreipė dėmesį tą porą, gal pamatė jų „panašu- 
mą“, o gal pats šokis... vienu žodžiu, orkestras ėmė groti visiškai 
kitaip nei ligi šiol, muzika tapo išraiškingesnė. Ji užliejo šokėjus 
galinga banga, vedė juos, susiliejo su jais. Kitaip ulbavo fleitos, 
kitaip virkavo saksofonas, o smuikai ir violončelė, tarsi svaigi- 
nami savo grožio, varžėsi garsais ir sąskambiais. 

Bet kai jis šoka su manim, 
Mano veidas bgla, 

Kūnas dega ugnim 

Ir noriu šokt be galo... 


Salė siūbavo ir plaukė. Negi jie užkrėtė visą salę, negi jų 
svaigulys persimetė kitiems? Ore tvyrojo nuotaika, verčianti 
smarkiau plakti širdį ir visiškai susilieti su šokiu, ištirpti jame. 

Dabar jau ne jinai vedė jį. Tai jis vedė taip, kaip liepė muzika, 
o Maja tik pašnibždėdavo, slapta pakišdavo... Salė šoko. Šoko 
gražios ir juokingos, senos ir jaunos poros - net čia irgi atėjęs 
ponas Pitulskis, iškėlęs savo romantišką nosį, iš savo šokėjos 
išgaudavo tikrus stebuklus, fantastiškai lankstydamas ją į visas 
puses. 

Galiausiai pirmininkienė Halimska, sunerimusi, kad Majos 
taip ilgai nėra, Ružos, Kševuskio ir Šulko lydima pasirodė ant 
šokių salės slenksčio. 

— Kurgi ji galėtų būti? - vis kartojo. 

Ir kaip tik pamatė Mają su Leščiuku. Visi, vos metę žvilgsnį, 
suvokė, kad salėje vyksta kažkas keisto. Muzika? Šokis? Susi- 
kaupę, susijaudinę žiūrovų veidai? Sunku pasakyti, kas sukėlė 
tą įspūdį. 

— Su kuo ji šoka? - paklausė pirmininkienė. 

O Ruža nuslopusiu balsu, lyg pati sau, sušnibždėjo: 

— Kaip gyva nesu mačiusi nieko panašaus! 

Šulkas susiraukė. 

- Tas tipas šoka siau-bin-gai! 

— Ak, ne tai svarbu! 

— O kas svarbu? 

— Nutilkite pagaliau, nieko jūs nesuprantate! - tarė ji tyliai, 
įsmeigusi akis į šokančią porą. 

Instinktyviai įspėjo beprotišką Majos laimę. 

Bet Šulkas viską suprato geriau nei kas kitas. Nors su Maja jo 
nesiejo jokie romantiški jausmai, jį smaugė pavydas. Nervingai 
lakuoto batelio galu jis kasėsi kulkšnį. 

- Ji save kompromituoja! - galiausiai tarė pirmininkienė, nors 
nieku gyvu nebūtų galėjusi paaiškinti, kuo tas šokis kompromi- 
tuojantis. - Darykite ką nors! Ją reikia išlaisvinti! 

Tango melodija užlūžo ir baigėsi kaip tik jai tariant paskuti- 
nius žodžius. Poros pabiro, visi ėmė kalbėtis, skirstytis į kairę ir 
į dešinę, ir toje sumaištyje Maja dingo jiems iš akių. 

O juodu tebestovėjo toje pat vietoje, kur juos užklupo šo- 
kio pabaiga. Ir iškart abu pasijuto visiškai bejėgiai. Kerai išsi- 
sklaidė. 

— Eime, - kimiai tarė ji. 

Jie ėmė skverbtis pro žmones. Abu jautė įkyrius aplinkinių 
žvilgsnius ir nepaaiškinamą gėdą. 

Ponas Pitulskis su savo romantiška nosimi praėjo pro juos, 
vesdamasis ne mažiau kaip šešias linksmas damas, kurias ketino 
pavaišinti degtinyte ir sumuštiniu — ir tą nosį pasuko jų pusėn. 

- Fju! Fju! - arogantiškai tarė jis. 

- Fju! Fju! - pakartojo damos. 

Vos pasibaigus šokiui minia pajuto neapykantą tai porai. 
Tie, kurie buvo pasidavę jos kerams, dabar tapo pikti ir kandus. 
Nuskambėjo šiurkštūs juokeliai, o kažkas net pakišo Leščiukui 
koją. Juos erzino svetima laimė ir provokavo Majos grožis. 

Bet Maja ir Leščiukas skverbėsi per minią genami vienintelės 
minties — pabėgti nuo jos, išnykti jiems iš akių. Jie paspartino 
žingsnį. 

Kažkas švilptelėjo beveik jiems į ausį. 

- Jeigu jums gėda eiti su manim, galiu pasišalinti, - tarė Leš- 
čiukas. 

— Kodėl turėčiau gėdytis? 

— Aš nesu jums tinkama pora. 

Ji stabtelėjo ir atsirėmusi į sieną įsmeigė į jį rimtą, gilų Žvilgs- 
nį. Apžvelgė jo figūrą - griežtai, tiriamai. 

— O man rodos, - atsakė, - mudu kaip tik esame labai tinka- 
ma pora. 

Jis sutriko ir nieko neatsakė. 

— Kokia čia Julė buvo su jumis? Eikite pas ją, juk laukia! - 
pašaipiai tarė Maja. Bet jis atkakliai atsakė: 

— Niekur neisiu. 

Ir fatališku balsu pridūrė: 

— Aš dažnai jus sapnuodavau, ir visada vienodai. 

— Kaip? 

— Tokiame baltame kambaryje. O ant vagio kampe - kažkas, 
gerai nežinau kas. Kažkas judantis. 

Jis net krūptelėjo. O Maja iškart prisiminė savo sapną, kuris 
dažnai ją kamuodavo. 

Abu pajuto nerimą ir daugiau apie tai nekalbėjo. 

— O kaip tenisas? 

Leščiukas paraudo. 

— Nieko. 

— Nepriėmė jūsų į klubą? 

— Ne. O iš kurjūs žinote? 

— Tai aš pasistengiau. 

— Kaip? 

— Nuėjau ten ir pasikalbėjau ir Klonovičium. 

- Štai kaip, vadinasi... 

Jis čiupo ją už rankos ir suspaudė taip stipriai, kad ji mažne 
suriko. Palinko virš jos visai kaip tada, Polykos miške. Jo veidas 
patamsėjo, o dantys, tie dantys, kurie galbūt buvo „panašiausi“, 
lygūs ir aštrūs, blykstelėjo tarp iškreiptų lūpų. 

— Kodėl jūs man taip padarote? Kodėl jums rūpi, kad man 
gyvenime nesisektų? Norite viską man sugadinti! Tiesiog, įsi- 
kirtote į mane. 

Ji atstūmė vaikiną. 

- Per daug sau leidžiate! - sušuko. Bet jis nekreipė dėmesio. 

— Kodėl taip manęs nekenčiate? 

Jo balsas skambėjo nuoširdžiai. Pažvelgė į jį - atrodė padorus. 
Prisiminė šokį, prisiminė, ką sužinojo apie jį šokdama. Jis turėjo 
būti subtilus, jautrus, inteligentiškas... 

O vis dėlto... 

Pakėlė galvą. Jie stovėjo ant laiptų, vedančių prie durų. Ką tik 
čia buvo beveik tuščia, o dabar keliasdešimt Žmonių vaikštinėjo 
pirmyn ir atgal - damos su balionėliais, ponai su frakais ar švar- 
kais, kietomis ar minkštomis apykaklėmis. Visi jie vaikštinėjo - ir 
dairėsi į juodu. 

Staiga Majai kažkas žemai nusilenkė. 

Tai buvo Šulkas, o už jo susikibusios rankomis stovėjo Ruža 
ir Kžyska pašaipiomis minomis. 

- Dovanokite, panele, kad trukdau, - iškilmingai tarė Šulkas, 
lenkdamasis Leščiukui, - bet jus kviečia ponia pirmininkienė. 

— Tuoj ateisiu. 

- Leiskite prisistatyti: Šulkas. 

Tada priėjo ir abi panelės. 

— Koks čia flirtas pašaliuose! Pasiilgome tavęs! - juokdamosi 
tarė jos. Šulkas tuojau pat pristatė joms Leščiuką. 

— Labai malonu! 


- Jau einu! - nervingai tarė Maja, bet jie visi apsupo Leščiuką. 

— Kviečiame ir jus. 

— Eime visi! 

— Prašom prie mūsų staliuko! 

Orkestras užgrojo fokstrotą. Temperamentingų, lengvų ir 
trūkčiojančių garsų lavina užliejo salę ir minią, ši vėl ėmė skirs- 
tytis į poras. 

Maja sudvejojo. Nenorėjo, kad Leščiukas eitų drauge su jais. 
Bet nebuvo ką daryti - juodu jau vedė pas pirmininkienę. Ten 
Šulkas savo iškilmingu nosiniu balsu vėl kiekvienam atskirai 
pristatė Leščiuką: 

— Ponas Leščiukas! 

Maja paraudo. Leščiukas nevikriai lankstėsi ir spaudė paduo- 
tus delnus, o pirmininkienė pro dantis iškošė: 

— Labai malonu! Prašom sėstis, pone! 

Visi žiūrėjo į jį su beveik neslepiamu smalsumu. Toks buvo 
Šulko sumanymas - atvesti juos čia ir „pažiūrėti, kas tai yra“. 
Visi buvo nepaprastai suintriguoti. 

Kas jis toks? Iš kur pašėlusi Maja ištraukė tą vaikiną? Ką tai 
turėtų reikšti? Kas tarpjų yra? Nes juk tikrai kažkas yra! 

Iš jų visų labiausiai įsižeidęs ir supykęs jautėsi Šulkas, mat 
Maja išdavė jų draugiją. Nusprendė ją nubausti - apjuokti, tyčia 
stengėsi pabrėžti visus drastiškus padėties momentus. Jie visi 
vos vos tvardėsi! 

Šulkas kreipdavosi į Leščiuką perdėm mandagiai. Pripylė 
jam vyno, bet vaikino ranka sudrebėjo, vynas išsiliejo, šlakelis 
ir ant Ružos suknelės. 

- Atsiprašau. 

- Arjjūs seniai pažįstami? - paklausė Šulkas Majos, manda- 
giu tonu pridengdamas nederamą klausimo turinį. Maja pakėlė 
antakius. 

— Ak, Marianą pažįstu daug seniau nei... jus! 

Šulkas užspringo vynu. Kokiu tonu jam buvo atšauta! Tokiu 
jis nesikreipdavo net į padavėjus! Kąji sau mano, ta pienburnė?! 
Ir jie vienas kitą vadina vardais! 

Leščiukui tai irgi buvo staigmena. Jis irgi nežinojo, kad jie 
vienas kitą vadina vardais. 

Bet Majos akyse įsižiebė pavojingos ugnelės. Ji jau žinojo, kad 

- Ašjau turėjau malonumo kažkur su jumis su-si-tik-ti! - tarė 
Šulkas. - Ar ir jums susidarė toks įspūdis? 

- Gal „Europos“ bare, - atsakė Maja, - jis ten dirba padavėjo 
pagalbininku. 

Šulkui tai buvo dar vienas smūgis! Padavėjas! Netgi ne pada- 
vėjas, o tik jo pagalbininkas! Siektelėjo papirosinės ir užsirūkė, 
kad nuslėptų stiprėjantį susierzinimą. Majos draugėms tiesiog 
akys lipo ant kaktos. Na, na, toji Maja! Pirmininkienė tylomis 
gurkšnojo kavą. Jaunasis Kševuskis sumišęs sukinėjosi krėsle. 

Šulkas pakėlė salotinę ir pasiūlė Leščiukui apelsinų salotų. 

— Gal dar tų py-ra-gė-lių! 

- Ačiu. 

— Kuo galėčiau ger-bia-mam ponui pa-si-tar-nau-ti? Gal dar 
kokio nors pa-tie-ka-10? 

- Tai kad iš tikro ačiū. 

Šulkas demonstratyviai jį aptarnavo. Įdėjo salotų ir pristūmė 
lėkštę, parodijuodamas profesionalų padavėją. 

Iš bėdos tai galėjo atrodyti kaip noras suteikti įsibrovė- 
liui drąsos - jis turėjo jaustis svetimas jų draugijoje, jam tai 
turėjo būti egzotika. Ir Leščiukas išties jautėsi pasibaisėtinai, 
nes žinojo, kad jie jį stebi ir vertina, tik ir laukia progos iš jo 
pasijuokti. Nenorėdamas būti nemandagus, ėmė valgyti salo- 

tas, bet - nežinia kodėl ir kaip - kramtė garsiai čepsėdamas, 
prasčiokiškai. 

Jis iškart susizgribo. Kas čia jam užėjo, juk Polykoje niekada 
taip nevalgydavo! Ar tai todėl, kad Polykoje niekas ir nesitikėjo 
iš jo tokio čepsėjimo? Ir Šulkas kandžiai tarė: 

— Matau, kad jums labai skanu! 

Leščiukas pasijuto tikras nevykėlis, labai nelaimingas. Pradė- 
jo prakaituoti! Jis, neprakaituodavęs net korte per didžiausius 
karščius! Kaktą jam išbėrė prakaito lašai. Jis kankinosi. 

Maja irgi kankinosi. Tas prakaitas, tas čepsėjimas, tie nevikrūs 
judesiai! Dar kartą įsitikino, kad jis iš visiškai kito pasaulio! Tai 
ją žeidė. Ir vėl jis atrodė jai tikras laukinis! Netašytas stuobrys! 
Visų žvilgsniai klaidžiojo nuo jo prie jos ir nuo jos prie jo - smal- 
sūs, įkyrūs. 

Kitoje salėje buvo šokama. 

Šulkas toliau paikiojo. Siūlė Leščiukui vis kitus patiekalus, 
galiausiai pakvietė padavėją: 

— Valgiaraštį! 

Ir tuomet jo pyktis išsiliejo. 

— Kaip jūs stovite! - sušuko jis. - Prašau atsistoti kaip dera! 
Atšaukiu už-sa-ky-mą! Nesu pri-pra-tęs! Prašau dar kartą pri- 
ei-ti ir atsistoti deramai! 

- Gerai jau, gerai, - mėgino jį nuraminti pirmininkienė. 

Tačiau jis visiškai prarado savitvardą. Padavėjas, pagyvenęs 
ir pavargęs žmogus, stengėsi atsiprašyti, bet Šulkas neleido jam 
nė žodžio ištarti. 

- Neketinu leistis į diskusijas! Prašom dar kartą prieiti ir mano 
užsakymą priimti de-ra-ma for-ma! Supratote? 

Visi pasijuto nesmagiai. Tai buvo pernelyg šiurkštu - bent jau 
dėl Majos. Bet jo viduje griuvo užtvaros, laikiusios ilgai tvardytą 

pyktį. Jeigu jau negalima išplūsti Leščiuko, tai bent jo akivaizdoje 
galima pakankinti šitą padavėją! 

— Prašom nepuldinėti to žmogaus, - pabrėžtinai tarė Maja. 

— Aš nepuldinėju, - šaltai atsakė tasai, - o reikalauju deramai 
mane aptarnauti. 

- Tai ir reikalaukite deramai, pone Šulkai! 

Jam net žadą užkando! Koks jos tonas! Ir tas „pone Šulkai“! 
Betgi ji peržengia visas ribas! 

— Gal malonėsite suvokti, kad jau seniai nebesu vaikas ir ne- 
siklausau niekieno pastabų! 

— O kodėl? Jeigu kitiems darote pastabas, turite ir pats į jas 
atsižvelgti! 

Neįmanoma buvo suprasti, ar ji kalba rimtai, ar šaiposi. Šiaip 
ar taip, neabejotinai skambėjo paniekos gaidelė ir skaudžiai 
žeidė! 

— Aš nesu įsimylėjęs padavėjos! - kandžiai atrėžė jis. 

Panelė Ocholovska pažvelgė į jį kaip į tuščią vietą. 

- Atspėjote! Iš tikrųjų - ir netgi su vienu jų susižadėjau - kaip 
tik šiandien! - abejingai tarė ji. 

Tai buvo perkūnas iš giedro dangaus. Halimska tyliai cyptelė- 
jo. Ruža ir Kžyska net išsižiojo, bet nebuvo tikros, ar Maja kalba 
rimtai... Tik kai tyla užsitęsė, visi suprato, kad šįkart ji nejuo- 
kauja. Galiausiai Šulkas, iš aukšto žiūrėdamas į Leščiuką, tarė: 

— Ką gi... turite gerą skonį. 

Leščiukas nuleido akis ir nė nekrustelėjo... Negalėjo sutelkti 
minčių. O Maja uždėjo ranką jam ant delno ir ramiai, su giliu 
laimės atodūsiu, tarė: 

- Štai mano sužadėtinis! 

Tą valandėlę į salę įskriejo šokėjų vora ir nuvingiavo tarp 
staliukų, paskui išniro pro kitas duris. Damos ir kavalieriai šoko 


ritmiškai lankstydamiesi, laikydami balionėlius, iškeltomis ran- 
komis, pralėkdami jie peštelėdavo staltieses ir taip sukeldavo 
smagią sumaištį. 

Kompanija turėjo trauktis nuo tokio lengvabūdiško įsiverži- 
mo. Jie atsistojo. 

- Gana! - tarė Šulkas. - Moku aš! 

Kol padavėjas rašė sąskaitą, jis siektelėjo kišenės. Tačiau jo 
ranka grįžo tuščia, o veide švietė nustebimas. 

— Nebėra piniginės, - pareiškė jis. - Nors dar prieš penkias 
minutes ji buvo. 

Ponai puolė į pagalbą, traukdami savo pinigines. Visi ėmė 
dairytis, tarsi Šulko piniginė būtų pakibusi kažkur ore. 

— Gal iškrito jums iš kišenės, - tarė pirmininkienė. 

- Laikiau ją čia, užpakalinėje kelnių kišenėje, - parodė Šulkas, 
pasikėlęs frako skvernus. 

— O gal pamiršote ją drabužinėje, juk čia niekas negalėjo jos 
ištraukti. 

— Ne, tikrai turėjau čia! - tarėjis ir pasisuko į Leščiuką, sėdintį 
greta. - Gal atsistokite, - tarė jam, - pažiūrėsime, ar piniginė 
nebus nuklydusi ton pusėn. 

Leščiukas sujudėjo, bet neatsistojo. Stojo tyla. Visi atkreipė 
dėmesį, kad sėdi jis vienas, o visa kompanija jau seniai atsistojusi. 

Maja išblyško. Už Leščiuko, tarp jo nugaros ir kėdės atkal- 
tės, ji pamatė piniginės kampą. Kai vaikinas sujudėjo, piniginė 
nuslydo žemiau. Pajutęs tai jis sustingo. 

- Naaa?.. - iš lėto ištarė Šulkas. 

Bet tuomet Maja pasilenkė ir iš visos jėgos kirto Šulkui per 
veidą. Nuo nosies šiam net akiniai nulėkė. Kilo sumaištis. Ponai 
puolė tarp jų, pirmininkienė išsigandusi suriko: 

- Iš proto išsikraustė! 

O Maja čiupo piniginę ir kyštelėjo ją į savo rankinę. Ir kartu 
trūktelėjo Leščiuką. Tasai atsistojo. Ir kai jie stovėjo greta, visi 
vėl nežinia kelintą kartą pajuto, jog jie pora - jog jie identiški. 

— Cha! - tarė Šulkas. - Jūs trukdote man pakviesti policiją! 

Visi greitai pasuko į drabužinę. Maja ir Leščiukas liko stovėti. 

- Fju! Fju! - puikuodamasis savo romantiška nosimi tarė po- 
nas Pitulskis, praeidamas pro juos. 

— Eime iš čia, - tarė Maja. 


PENKIOLIKTAS SKYRIUS 


Skandalas su panele Ocholovska plačiai pasklido sostinės aukš- 
tuomenėje. Kas žingsnis apie tai garsiai pasakojo Šulkas, o Majos 
draugės tą istoriją šnibždėjo kaip baisiausią paslaptį. Galiausiai 
buvo įspėta gražiosios Majos mįslė, Majos, nors neilgai tepa- 
gyvenusios Varšuvoje, bet jau spėjusios visus sudominti savo 
neramiu gyvenimo būdu. Įsimylėjusi padavėjo pagalbininką! 
Susižadėjusi su padavėjo pagalbininku, kuris, beje, įtariamas 
pavogęs Šulko piniginę! 

Į barą „Europa“ ėmė veržtis minios žmonių, bet Leščiukas ten 
jau nebedirbo. Kitą dieną po baliaus jis buvo atleistas, veikiausiai 
pareikalavus Šulkui. 

O Maja staiga liko visiškai viena. Visas pirmininkienės bū- 
relis tučtuojau ir tyliai nusigręžė nuo jos, smarkiai atvėso net 
santykiai su Ruža. Jai liko tik Maliniakas ir jo markizė, privesta 
beveik iki pašėlimo. 

Bet Maja dėl to ant nieko nepyko. Žmonių jai ir nereikėjo. 
Gyveno kaip apimta transo. 

„Ne! Nepavogė! - tikino ji save. - Nepavogė! Ne! To negali 
būti! Kaip?! Būtent tada, kai ji pagaliau pripažino, kad jis tin- 
kama jai pora!“ 

Bet tikrovė liudijo ką kita. Kas gi daugiau galėjo pavogti, 
jeigu ne jis? 

Tačiau kai prisimindavo, kaip jis šoko, kai užsimerkusi iš- 
vysdavo nuoširdų, draugišką jo veidą - tuomet negalėdavo tuo 
patikėti. 

Bet vis dėlto Polykoje jis pavogė! 

O kai prisimindavo, kaip prasčiokiškai jis valgė salotas — ir 
prakaitavo, suvokdavo, kad tas žmogus jai visiškai svetimas, iš 
kitos aplinkos, apie kurią ji tikrai nieko nenori ir negali žinoti ir 
kuriai chamiškumas yra įprastas dalykas! 

Ir dar viena Leščiuko vizija persekiojo Mają - mėlynomis 
lūpomis, bjauriai jų sudarkytu veidu. Ir tada jai atrodydavo, 
kad jis yra ligonis, išsigimėlis — bet tam prieštaravo neabejotina 
fizinė jo sveikata, regima iš pirmo žvilgsnio. 

Ji visai pasiklydo tuose prieštaravimuose. 

Kai vos išėjus iš baliaus ji užsipuolė vaikiną, kad sykį imtų 
ir prisipažintų, tasai dievagojosi, kad nevogė! Nieko daugiau 
negalėjo iš jo išgauti, tik tiek, kad nežino, kas jam tą piniginę 
pakišo. Bet tą sakė gana keistai. Maja jautė, kad širdyje jis ja 
nepasitiki. 

Bet argi reikia tuo stebėtis? Juk nuo pat pirmos jų pažinties 
minutės ji elgėsi mažų mažiausia ekscentriškai. 

Ir, tiesą sakant, vis mažiau pasitikėjo pati savimi. Skanda- 
las baliuje, antausis Šulkui, paslėpta piniginė, visa ši brutalių, 
trivialių, netgi nepadorių veiksmų knypava galėjo išmušti iš 
vėžių šimtą kartų labiau savimi pasitikintį Žmogų nei Maja. Be 
to, visi tie veiksmai buvo naivūs, žeminantys ir kartu vaikiški, 
beveik kvaili. 

Ir vėl Maja nieko nežinojo! Ar ji yra vaikiška ir naivi? Ar 
sugedusi ir ciniška? O gal triviali ir prasčiokiška? Kokia ji yra iš 
tikrųjų ir ką įstengtų padaryti? Viskas buvo neaišku ir drumsta, 
atsitiktina. 

Pritemdytame „Bristolio“ viešbučio hole kažkas švelniai pa- 
ėmė ją už rankos. Ji atsigręžė. Motina. 

Ponia Ocholovska buvo pasenusi dešimčia metų. Jai prie lūpų 
ir po akimis išryškėjo tamsios raukšlės — toks buvo pirmas Majos 
įspūdis. 

— Kaip mane suradote? 

Bet Maja pernelyg ir nenustebo. Suprantama, kad ilgesnis jos 
gyvenimas Varšuvoje negali likti nepastebėtas. Tam susitikimui 
ji jau seniai rengėsi. 

— Teta Viktorienė parašė man, kad matė tave mieste. Pasi- 
domėjau ir klube. Iš pradžių pamaniau, kad nuvažiavai į Lvo- 
vą, - greitai kalbėjo ponia Ocholovska, eidama paskui Mają į jos 
kambarį. - Kiek žinau, esi Maliniako sekretorė? 

— Taip. 

— Maja, ar tiesa, kad... 

— Ką? 

Ponia Ocholovska sunkiai ir nevikriai klestelėjo į krėslą. 

— Vaikeli mano, pasakyk man! Ar tu susižiedavai su juo? Ar 
jis būna čia su tavim? Ar tiesa, ką šneka Žmonės? 

- Jūs pernelyg jaudinatės. 

— Pernelyg? Vadinasi, tu manai, kad viskas gerai? 

Maja nusijuokė. 

— Na, šiaip ar taip, būta čia ko rūpintis! 

Ji atsistojo priešais motiną ir ėmė kalbėti laisvai ir ramiai, tarsi 
išties čia nebūtų ko rūpintis, nebūtų nieko nuostabaus. Ji įveikė 
susijaudinimą, nieku gyvu nenorėjo, kad ir motina kankintųsi 
drauge su ja. Ne, motiną reikėjo laikyti kuo toliau nuo visų tų 
reikalų! 

Ir Maja savo kiek vaikišku tonu paaiškino, jog iš tikro esanti 
labai patenkinta, kad pabėgo ir gyvena Varšuvoje. Taip, viskas 

susiklostė tiesiog nuostabiai! Ji sukėlė motinai nerimo, teisybė, 
bet kartais tokie radikalūs pokyčiai yra būtini ir išeina į sveika- 
tą. Ji priėmė Maliniako pasiūlymą ir užsidirba pragyvenimui. 
Tai labai sveika. Be to, susipažino su daugybe Žmonių, pamatė 
pasaulio... 

- Žinote, mama, man atrodo, kad iš to turiu labai daug nau- 
dos, - naiviai kalbėjo ji. - Tapau gilesnė. Ėmiau rimčiau žiūrėti 
į gyvenimą. O dėl Leščiuko - iš tikro kartais su juo susitinku ir 
netgi baliuje dėl jo sukėliau skandalą, nes jis buvo apkaltintas tuo, 
ko nepadarė. Truputį jį globoju ir norėčiau padėti jam įgyvendinti 
svajones, susijusias su tenisu, bet jūs, mama, negalite nė įsivaiz- 
duoti, kokios intrigos ir pavydas klesti sporto pasaulyje! O dėl 
sužadėtuvių - tai gryna nesąmonė! Pasakėlės ir gandai. Tačiau jie 
negali man pakenkti, nes su Cholavickiu nutraukiau santykius. 

Ponia Ocholovska netikėjo savo ausimis. Negalėjo nė numa- 
nyti, kad Maja taip puikiai mokėtų apsimetinėti. Važiavo čia 
skaudama širdimi, neapsakomai sunerimusi, - o rado ją paten- 
kintą gyvenimu, ramią, susitvardžiusią. Klausantis jos atrodė, 
kad viskas paprasta, savaime suprantama, natūralu. 

Ji negalėjo Majos suprasti! 

— Galimas daiktas, kad netrukus grįšiu į Polyką, - natūra- 
liausiu balsu toliau dėstė Maja. - Tik, - ji paraudo, - vienas 
keblumas... Dėl tų pinigų... Mama, aš labai atsiprašau. Puikiai 
suprantu, ką jums tokioje sunkioje padėtyje reiškia ši suma. Ati- 
dedu iš algos ir atiduosiu, galite nė neabejoti! 

— Brangus vaikeli, bet ar tu supranti, kad kompromituoji 
save?! Kad Žmonės tave plaka liežuviais?! 

O Maja, suspausta širdimi matydama išgyventų kančių pėd- 
sakus motinos veide, vis sau kartojo: „Turiu ją nuraminti! Turiu 
ją nuraminti!“ 


261 


Ir tokiomis šviesiomis spalvomis piešė savo gyvenimą Varšu- 
voje, kad ponia Ocholovska ėmė gėdytis ašarų, kurias be reikalo 
praliejo. Pagaliau ji gerai Mają pažinojo ir suprato, jog bet koks 
spaudimas nieko neduos. Pažadas, kad netrukus grįš į Polyką, 
galutinai ją nuramino. Prieš išeidama tarė: 

— Čia yra dar vienas žmogus, kuris nori su tavimi pasikalbėti. 

Netrukus Majos kambaryje pasirodė Cholavickis. 

Ponia Ocholovska diskretiškai pasišalino - iš dviejų blogybių 
jau geriau Cholavickis negu Leščiukas. O jie paspaudė vienas 
kitam ranką ir stovėjo vienas priešais kitą. 

— Pasikeitei, - tarė Cholavickis. 

— Pasikeitei, - kaip aidas pakartojo Maja. 

Iš tikrųjų motinai išėjus jai nukrito kaukė. Cholavickis nu- 
stebo, pamatęs, kokia jis graži, tačiau šis grožis jau nebebuvo 
kilmingas, poniškas panelės Ocholovskos grožis. Dabar jis buvo 
dviprasmiškas, abejotinas ir pažemintas... 

O Maja ne mažiau stebėjosi jo išvaizda. Cholavickis buvo 
panašus į pamėklę. Sulyso, pagelto, akys lakstė į visas puses, 
rankos virpėjo, rodės, jį kamuoja sunki nervų liga. Galėjai jausti, 
kad tvardosi tik didelėmis valios pastangomis, o kaktą jam kirto 
dvi statmenos raukšlės, kurių anksčiau nebuvo. Smilkiniuose 
netgi subaltavo keli žili plaukai... 

Jai užgulė širdį. Tam žmogui ji nejautė nieko, bet juk jis ken- 
tėjo per ją. 

— Nesimatėme tris savaites, — tarė jis. 

Ir ji staiga suvokė, kad visai neseniai dar gyveno Polykoje ir 
kad nuo to laiko jos gyvenimas labai smarkiai pasikeitė. 

Jis įdėmiai nužvelgė Mają ir tarė: 

— Nėra ko kalbėti! Pas mane nebegrįši. Viskas baigta. 

— Iš kur žinai? 

— Matau. Nė kalbėti apie tai neverta. 

Ji lengviau atsiduso. 

— Tu teisus. 

Jis stengėsi susivaldyti, bet neišlaikė. 

— Tris savaites gyvenau mintimi, kad reikia tave susirasti 
ir pasikalbėti. Bet neverta! - jis kandžiai nusišypsojo. - Linkiu 
laimės gamtos prieglobstyje su tuo piemenėliu! 

— Ar esi tikras, kad su juo? 

— Na, juk tai akivaizdu! Netikėjau tuo, ką man pasakojo, — 
šiandien, prieš valandą. Bet dabar tikiu! Tu jau nesi panaši! Esi 
identiška! Tu juo užsikrėtei! Tapai prasčioke kaip ir jis. Sveiki- 
nu - dabar jau niekas jūsų nebeskiria! 

- Noriu šio to tavęs paprašyti. Šitais pastebėjimais nesidalyk 
su Mano motina. Ji nieko neturi žinoti. 

Jis ilgokai patylėjo, o paskui, nervingai dairydamasis, tarė: 

— Po valandos grįžtu į Mysločę. Atvažiavau čia trumpam. 
Turiu važiuoti atgal, juk čia viskas pražuvo. Bet ir aš noriu kai 
ko tavęs paprašyti. Tu žinai visus mano reikalus - viliuosi, kad 
niekam jų neišduosi ir mano planai liks tik tavo mintyse. 

— Gali būti ramus. O, beje, kaip tie tavo reikalai? 

— Neblogai. 

Jis vėl apsidairė, ir Majai pasirodė, kad kažkas jam sukėlė 
nerimą. 

— Kaip susitvarkei su Skolinskiu? 

Na ir nutolo ji nuo tų reikalų! Kalbėjo apie juos lyg apie kokį 
prieštvaninį reikalą. 

— Su Skolinskiu? Jis tebegyvena pilyje. Rengia katalogą. Ga- 
liausiai radome bendrą kalbą. 

Cholavickis pakilo iš krėslo, žengtelėjo kelis žingsnius kam- 
bario kampan, kur stovėjo praustuvė, ir grįžo į savo vietą. 

— Nori vandens? - nustebusi paklausė Maja. 

— Ne. 

— O kaip kunigaikštis? 

— Pusė bėdos. Kol kas laikosi. 

Jis vėl atsistojo ir priėjo prie praustuvės. Ant skardinio kab- 
liuko kabojo Majos šalikas. Cholavickis tiriamai jį apžiūrėjo. 

— Kodėljis taip juda? - sumurmėjo jis. - Langas juk uždarytas. 

- Kas juda? 

— Nematai? Virpa visas nuo viršaus iki apačios. 

Tik priėjusi visai arti ji įžiūrėjo beveik nepastebimą virpesį. 

— Kas čia keisto? Orlaidė atidaryta, o čia sienoje eina karšto 
vandens vamzdis. Tai ir sukelia oro srovę. Nesuprantu, kas čia 
tau neaišku. 

Cholavickis puolė prie lango ir uždarė orlaidę. Šalikas liovėsi 
virpėjęs, O jis perbraukė ranką sau per kaktą ir sušnibždėjo: 

- Išprotėsiu! 

— Kas tau atsitiko? 

— Nieko, nieko. 

Bet ji iškart prisiminė savo sapną, tą judantį skudurą, kuris 
ją taip išgąsdino ir kurį sapnavo ir Leščiukas. 

— Andai sapnavau tokį judantį skudurą, kabantį ant kažkokio 
vagio, — nejučia tarė ji. 

Jos žodžiai padarė netikėtą įspūdį. Cholavickis išblyško it 
drobė. 

— Kaip? Koks skuduras? Papasakok smulkiau. 

Maja trumpai atpasakojo jam savo sapną. Požemis, o gal šiaip 
kambarys, siauras langas, baltos sienos, geležinis vagis, o ant jo - 
skuduras, gal šluostė, o gal koks gyvūnas. Neįstengė gerai įžiūrėti. 
Toks bjaurus ir blogas, kad sunku apie tai kalbėti. Tą ji sapnavo 
kelis kartus ir vis atsibusdavo apimta siaubo, išpilta prakaito. 

— Gal tame kambaryje buvo krosnis? Virtuvinė viryklė? 

—- Ne. O gal buvo. Neprisimenu. Bet ar ir tu tą patį sapnuoji? 
Ką tai reiškia? 

Tačiau nieko negalėjo iš jo išpešti. Atsakė jai keliais bereikš- 
miais žodeliais ir išsyk atsisveikino. Majai atrodė, kad jis neteko 
proto. Čiupo ją už rankos. 

— Noriu tavęs paprašyti, — jeigu dar kartą susapnuotum ką 
nors panašaus į tą skudurą, parašyk man, nepamiršk. Labai tavęs 
prašau. Man tai svarbu! Na, iki pasimatymo. 

Ir vėl ją užvaldė įkyri mintis. Ką tie sapnai reiškia? 

Laimė, Maja neturėjo laiko ilgai apie tai galvoti. Ją pasikvietė 
Maliniakas - ir pareiškė, kad dviem dienoms persikelia į Kons- 
tanciną. Nusibodo gyventi viešbutyje, panoro saulės ir žalumos. 
Be to, jam atrodė, kad gryname ore bus lengviau pribaigti nelai- 
mingąją liūtę, kuriai jau nupirko neregėtus kaimiškus tualetus. 

Markizės neapykanta Majai kėlė liguistą įtampą. Ji bergždžiai 
stengėsi susivaldyti žinodama, kad tai tik kliūstelėtų vandens ant 
dėdės malūno, o Maliniakui kaip tik to ir reikia. Ji, didžiai stilin- 
ga europietiška avantiūristė, demoniška, juodaplaukė, išblyškusi 
vampyrė skaisčiai raudonomis lūpomis, negalėjo pakęsti, kad 
turi nusileisti tai provincialiai ožkai, pienburnei, tai vištelei, kuri 
apgaule įgijo Maliniako malonę. 

Ją irgi pasiekė keistos istorijos apie Mają, ir ji nedelsdama pa- 
pasakojo jas Maliniakui. Toji dvaro panelė iš tikrųjų buvo mergu- 
žėlė, įsipainiojusi į įtartinus dalykėlius! Ji demonstratyviai slėpė 
nuo Majos tuos asmeninio turto likučius, kurių Maliniakas iš jos 
dar neatėmė. Į Mają žiūrėjo mažne kaip į padugnę. O Maja jau 
ir pati nebežinojo, kas iš tikrųjų ji yra ir kaip reikėtų į ją Žiūrėti. 

Tas begalines abejones nutraukė pirmininkienės Halimskos 
skambutis. 

— Kaip laikaisi, brangus vaikeli? Esu baisiai pasipiktinusi 
Šulku! Mano vaikeli, gal galėtume šiandien vakare susitikti? 
Turiu vieną reikaliuką. 

Majai tas pasiūlymas, kaip ir saldus pirmininkienės balsas, 
buvo didelė staigmena. Po baliaus pirmininkienė nerodė jokių 
gyvybės ženklų. Jos susitarė susitikti vienoje nedidelėje cukrai- 
nėje - vis dėlto, matyt, Halimska nebuvo linkusi rodytis su ja 
viešumoje. 

Bet išvydusi Mają pasitiko ją labai maloniai, nors - truputį 
kitaip nei visada. 

- Na, na! Nemaniau, kad esi tokia sumani! Su tokiu savo 
būdu toli eisi, brangute, puikiai susitvarkysi gyvenimą! Tikrai 
anksčiau neįžvelgiau tokio tavo apsukrumo! Juk jeigu nebūtum 
jam įlipdžiusi antausio ir šitaip suteikusi tam reikalui visai kitą 
atspalvį, jis tikrai būtų pakvietęs policiją ir tam vaikinui būtų 
buvę riesta. Beje, brangiausioji, ar tikrai nori už jo ištekėti? 

— O kodėl jūs klausiate? 

— Na, juk turiu tokią teisę. Jau kurį laiką tave globoju. Esi man 
dėkinga už Maliniaką, o ir ateityje, manau, dar galėsiu būti tau 
naudinga, nes su namais veikiausiai saitai jau nutrūko... juk į šei- 
mą negrįši, ar ne? Tokioje padėtyje be manęs niekaip neapsieisi. 

Ir pirmininkienė ilgokai įrodinėjo Majai, kad tik ji galinti 
išgelbėti jos visuomeninę ir finansinę padėtį. O tada perėjo prie 
reikalo. 

— Mano aukseli, aš įtaisiau tave pas Maliniaką, o tu už tai turi 
man sutvarkyti vieną reikaliuką. 

— Kokį reikaliuką? 

— Menką niekelį. Kalbu apie piniginę, bet ne Šulko, o Mali- 
niako. 

- Kaip suprasti? 

— Man labai reikia, kad iš jos išimtum vieną popierių. Tų jo 
naujų pramonės įmonių plėtros projektą. Tą eskizą atneši man 
porai valandų, o paskui įkiši atgal į piniginę. Nė gyva dvasia 
nesuuos. 

„Na, - pagalvojo Maja, - dar prieš savaitę nebūtum drįsusi 
man siūlyti tokio dalyko. Tiesa, juk ji laiko mane jo sužadėtine 
ir žino, kad esu panaši...“ 

Be to, jeigu atsisakytų, Halimska galėtų jai keršyti, - o Majai 
dabar tai būtų tikra katastrofa. Ji nusprendė laimėti laiko. 

— Ojeigu Maliniakas pastebės? 

— Kaip jis gali pastebėti? Nakčiai jis tą piniginę pasikiša po 
pagalve, o miega kietai. Mes turėsime visą naktį. 

— Aš pagalvosiu. 

- Gerai. Aš mielai palūkėsiu. Žinau, kad nebūsi nedėkinga... 

Jos meiliame balse suskambo grasinančios gaidelės. Aha, va- 
dinasi, ji tokia! Tr aš esu tokia! Ir Leščiukas... 

Ne! Ne! Negali būti! Nei Leščiukas, nei ji... Dar kartą susitikti 
su juo! Dar sykį įsitikinti! 

Dabar jie susitikdavo dažnai, kartu praleisdavo ilgas valan- 
das. Bet kalba jiems nesimezgė. O visų pirma gėdijosi užsiminti 
apie svarbiausią reikalą. Nė žodeliu nepriminė tų netikėtai per 
balių paskelbtų savo „sužadėtuvių“. Nė žodelio — apie bendrą 
ateitį ar bent kokį nors šio klausimo sprendimą. Jiems reikėjo 
aptarti tiek daug svarbių reikalų, o gaišo laiką dėmesio never- 
toms temoms, pavyzdžiui: 

- Tokiu metu gatvėse didžiausia spūstis. 

Jie vienas kitam nesakė nei „tu“, nei „jūs“ — tai irgi trukdė 
kalbėtis. 

Maja nusprendė papasakoti jam apie pirmininkienės pasiū- 
lymą. 

Neapsakomai vylėsi, kad Leščiukas pažiūrės į tai neigiamai 
ar bent nenoriai. Mažiausias jo pasipriešinimas pakurstytų jos 
valią priešintis. Jei žinotų, jog jis nenori, kad ji veltųsi į tokius 
dalykus... O jeigu ne, jeigu jam vis viena, tai ir jai vis viena, ir 
tebūnie, kas bus! 

Ji atpasakojo pokalbį su pirmininkiene. Ar jis negalėtų jai 
padėti? Dviese tą reikalą sutvarkyti būtų kur kas lengviau. 

Jis nė kiek nenustebo. Ir juodu iš karto ėmė aptarinėti detales. 
Vienintelis jo perspėjimas buvo grynai praktinis: 

— Ar mūsų nesugaus? 

Maja anksčiau dar puoselėjo šiokias tokias iliuzijas, bet dabar 
jos išnyko kaip dūmas. 

Nežinojo, kad tuo pat metu kaip dūmas nyksta ir Leščiuko 
iliuzijos. Nes Leščiukas buvo beveik tikras, kad tai ji pavogė 
Šulko piniginę! Tiesa, šiek tiek įtarinėjo poną Pitulskį, bet da- 
bartinis Majos pasiūlymas išsklaidė visas abejones. Taip - turėjo 
būti kuoktelėjusi, gal kleptomanė, šiaip ar taip, apsukresnė už 
ji, be jokių skrupulų. Ir, tiesą sakant, kitaip ir būti negalėjo, nes 
normali jos sferos panelė neprasidėtų su tokiu kaip jis. 

Bet Leščiukas neturėjo jėgų jai priešintis. Pernelyg artima 
jam buvo. Pernelyg jis jautė tą patį, ką ir ji, - troškimą naudotis 
gyvenimu. Ir jos pasiūlymas netgi leido jam pasakyti tai, kas jau 
seniai slypėjo širdyje: 

— Norėčiau dar kartą pamėginti su tuo klubu. 

— Kaip? 

— Sumuščiau Vrubelį sausai! 

Ji nuvargusi gūžtelėjo pečiais, - viskas buvo nusibodę. Vru- 
belis buvo vienas geriausių Europos tenisininkų, jo pavardė jau 
kelerius metus nuolatos mirgėjo Majerso sąraše - negalėjo būti 
nė kalbos, kad Leščiukas jį įveiktų. 

— Sugalvojau naują smūgį. Jei tik užsimanysiu, galiu nugalėti 
bet ką. 

— Kokia nesąmonė! 

— Susiraskime kokį kortą, ir aš tau parodysiu. 

Netrukus jie pamatė lentelę su užrašu „Teniso kortai“. Įėjo. 
Maja buvo abejinga, apatiška. Jie išsinuomojo batelius ir raketes, 
ir Leščiukas ilgai tyrinėjo rakečių stygas, kol išsirinko vieną, jau 
gerokai padėvėtą, gražiu rėmu. 

Ir štai jie korte atsistojo vienas priešais kitą, visai kaip Po- 
lykoje. Bet noro žaisti neturėjo. Nebuvo tinkamai apsirengę, o 
pagaliau... Teniso jiems jau buvo negana, tarp jų nebeliko anks- 
tesnės laisvės - tik sunkumas, susikaustymas, nelankstumas. 

— Prašau paduoti, - tarė Leščiukas. 

Maja padavė, jis atmušė - gana smarkus kamuoliukas iškart 
už tinklo staiga krito, tarsi pakirstas nematomos rankos, ir beveik 
statmenai smigo žemėn. Joks tenisininkas nebūtų spėjęs prie jo 
pribėgti, neverta nė stengtis. 

Tas pats pasikartojo ir su kitais kamuoliukais. Ji pakeitė pa- 
davimo būdą. Siuntė jam stiprius kamuoliukus į galinę liniją. 
Visi jo atmušti kamuoliukai savo kelią baigdavo iškart už tinklo 
tarsi nupjauti. Ir kartu, formaliai žiūrint, nieko nebuvo galima 
prikišti. Rodės, Leščiukas kamuoliuko užkirtimo techniką įvaldė 
taip, kaip iki šiol neregėta ir nepasiekiama. 

— Kaip tu tą darai? - nustebusi paklausė Maja, eidama prie 
tinklo. 

Jis nusišypsojo. 

— Tai toks atradimas. Raketę reikia paimti štai šitaip, - paaiš- 
kino jis, - ir taip patraukti ja kertant. Tada kamuoliukas pradeda 
suktis ypatingu būdu ir turi nukristi už tinklo. Tai ne triukas, 
tiesiog taip nupjauni kamuoliuką, tik tiek, kad raketę laikai kitaip 
ir todėl kamuoliuko trajektorija yra kitokia. 

— Bet kad niekas anksčiau to nesugalvojo! - tarė ji. 

Iš tikro tai buvo nesuvokiama! Atrodė, kad jau nebėra smūgių 
ir triukų, kurių milijonai žaidėjų tūkstančiuose pasaulio kortų 
nebūtų išmėginę! 

- Tas smūgis tikrai ne vienam buvo pavykęs atsitiktinai, kai 
raketė slystelėjo rankoje. Bet esmė ta, kad šitaip atmušęs žmogus 
pamano, jog tai kvaila ir nieko gero iš to būti negali. Kiksas - ir 
tiek! Iš pirmo žvilgsnio šitaip laikyti raketę labai kvaila, todėl 
niekas to ir nedaro. Tik tada, kai truputį pasitreniruoji, pamatai, 
kad tai neblogai! Ir dar - tam reikalinga speciali raketė, sena, 
silpnai įtemptomis stygomis, ypač tos dvi stygos iš šono turi 
būti laisvesnės. Gera rakete taip nesužaisi. 

Norėjo jo paklausti, kaip jis tai sugalvojo, bet nepavartojant 
nei įvardžio jūs, nei tu, buvo sunku suformuluoti klausimą. Ta- 
čiau jis suprato, kas jai rūpi. 

- Šitą atradau anksčiau, dar Liubline, - tarė jis, - bet tik da- 
bar kaip reikiant ištobulinau. Dabar nė pats geriausias pasaulio 
žaidėjas manęs neįveiks! 

— Šitaip apskritai negalima žaisti teniso! Reikėtų įvesti kokias 
nors naujas taisykles. Kai kamuoliukas atmušamas šitaip, žaisti 
neįmanoma! 

— Galėčiau įveikti visus! - atkakliai pakartojo Leščiukas. 

Ir palinko prie jos: 

— Galime niekam nesakyti, kad atradau šitą būdą, - aiškino 
nežiūrėdamas į ją. - Žaidžiu neblogai, o jeigu kas nežino, kur šuo 
pakastas, pamanys, kad nėra jokios apgavystės, tiesiog aš gerai 
kertu kamuoliuką, ir tiek! Ir visai nereikia nuolatos taip daryti, 
tik retsykiais. Kiekviename sete galiu šitaip laimėti porą geimų, 
ir nė šuva nesulos! Jei klube bandomąjį žaidimą žaisčiau dabar, 
visus apsukčiau! Tik reikia juos įkalbėti, kad su manimi žaistų! 
Aš juos sumalčiau į miltus! 

Maja pašnairavo į jį. Aha, vadinasi, jis toks! Jo balsas buvo 
familiarus, tarsi žinotų, kad ji supras, ir tikėtųsi jos paramos. 

Jis netvirtai šyptelėjo ir pusbalsiu paklausė: 

— Na, kaip? Juk jeigu laimėčiau... tai ir mums būtų lengviau. 
Turėčiau šiokią tokią vietą. 

Aha, štai kaip jis tai vertina... dėl santuokos? Norėjo pasipik- 
tinusi atsitraukti, bet - juk tai buvo jos šypsnys, jos kalbėjimo 
maniera, ji galėtų tuos žodžius pasakyti lygiai taip pat. Ir - negi 
ji geresnė? 

Et, kvailas, paprastas vaikinukas ir deklasuota panelė. 

— Pažiūrėsim, - netvirtai ir tarsi prieš savo valią tarė ji. - Ne- 
trukus Skolimove bus parodomasis mačas. Galima būtų ką nors 
sugalvoti. Pamąstysiu. Jeigu pavyktų kartą viešai sumušti Vru- 
belį, jiems tektų surengti oficialias varžybas. 

Jo akys suspindo. 

— Tikrai! 

Ir jie išsyk pasijuto artimi, puikiai suprantantys vienas kitą. 
O, kodėl juos siejo tik blogis?! Kodėl pakako rengti sąmokslą, 
ir jau puikiai jautėsi būdami drauge, dingo it nebuvę visi ben- 
dravimo sunkumai. 

Su juo atsisveikino greitai. Grįžo namo ir atsigulė, bet prieš 
užmigdama pašoko iš lovos ir viską, kas tik galėjo priminti ka- 
bantį skudurą - rankšluosčius, šaliką, palaidinukes ant pakabo, — 
viską suslėpė arba permetė per krėslą taip, kad nekabotų. Tačiau 
sapnas ją vis tiek aplankė. Ir vėl sapne prie baltos sienos su siau- 
ru langu kažkas judėjo, kažkoks baisus daiktas taip siaubingai 
užgniaužtu judesiu, kad abu - Leščiukas ir ji - suparalyžiuoti 
tykančio pavojaus atsidavė jo valiai ir tik laukė, kada tas daiktas 
priartės. O paskui pamatė dar šį tą. Pamatė, kaip tas skuduras 
grūdasi Leščiukui į burną, ir šis dūsta. Suriko... 


ŠEŠIOLIKTAS SKYRIUS 


Parodomasis mačas Skolimove, įvykęs po poros dienų, kai Ma- 
liniakas, Maja ir markizė jau buvo persikraustę į Konstanciną, 
sutraukė minias žiūrovų. Tiesą sakant, tai nebuvo itin patrauklus 
sporto renginys, bet laisvadienis ir puikus oras pritraukė daug 
žiūrovų iš Varšuvos, o dar kiek tenykščių gyventojų ir jų svečių. 

Tribūnos buvo pilnut pilnutėlės, nematyti nė vienos laisvos 
vietos. Tokie mačai, laikomi veikiau pramoga nei sportu, nesle- 
giami atsakomybės naštos, dažnai žaidėjams ir publikai suteikia 
daugiau malonumo nei sunkios reprezentacinės kovos. 

Labai dažnai tokiuose antraeiliuose renginiuose, kur rizikuoti 
nėra lengvabūdiška, krenta geriausi kamuoliukai. 

Obeto, - maloni vėsa po medžiais, žaluma, saulės mirguliavi- 
mas pro lapus, tolumoje griežiantis orkestras... Visi buvo puikiai 
nusiteikę, gurkšnojo limonadą, kurį nešiojo suplukę berniukai. 

Žaidimo puošmena, suprantama, buvo Vrubelis. Lenkijos 
čempionas, prieš tai žaidęs su Lipskiu ir visiškai jį įveikęs — 
dideliam savo gerbėjų džiaugsmui. Po pertraukos turėjo būti 
žaidžiama poromis - Vrubelis su Antonuvna prieš Mają su Klo- 
novičiumi. 

Antonuvna, daug silpnesnė žaidėja už Mają, šiek tiek lygi- 
no šansus, bet vis tiek niekas neabejojo, kad Vrubelis, puikios 
formos, sutriuškins savo priešininkus. Tiesa, Klonovičius dėl 

savo patirties ir meistriškų triukų dvejetų varžybose buvo daug 
stipresnis nei Žaisdamas vienas prieš vieną. 

— Na, gana čia trintis, pirmyn! — tarė Ratfinskis žaidėjams, 
o publika plojo ir švilpė tiek iš nekantrumo, tiek iš smagumo. 

- Šiandien esu prastos formos, - dėl viso pikto perspėjo Klo- 
novičius. - Visą rytą skaudėjo galvą. 

— Taigi ir pastebėjau, kad esi baltas kaip popierius! - užjau- 
čiamai tarė Antonuvna, ir aplinkiniai nusijuokė, nes Klonovičius 
buvo įdegęs iki rudumo. 

Visi žinojo jo isteriškų kaprizų priepuolius, ištinkančius prieš 
kiekvieną viešą pasirodymą. 

O Vrubelį iš tikro purtė nervinis drebulys, nors šis mačas 
buvo tik žaidimas ir prieš ketvirtį valandos jis pademonstravo 
esąs puikios formos. Tenisininkas nervingai mėčiojo raketę ir 
nekantriai dairėsi. 

— Eime! - tarė. 

Juos pasitiko aplodismentai. Pirmieji kamuoliukai skriejo be 
didesnių sensacijų - žiūrovų galvos sukiojosi į kairę ir į dešinę - 
ir tada Maja slystelėjusi pargriuvo. Prie jos pribėgo Klonovičius, 
bet ji atsistojo pati. Tačiau žengus kelis žingsnius paaiškėjo, kad 
Maja šlubuoja. 

— Ak, nebegalėsiu toliau žaisti, — tarė ji. 

— Kas atsitiko? 

—- Skauda kulkšnį. Apie žaidimą negali būti nė kalbos! 

Visi sutriko. 

— Na, ir kas dabar bus? Atsarginės žaidėjos neturime! - tarė 
Ratfinskis. - Mačas prapuolė! Ar bent jums neatsitiko nieko rimto? 

- Ne, menkniekis. Patempiau raištį. 

— Tada surengsime vienetų varžybas, Klonovičius prieš Vru- 
belį. 

— Kas? Aš? Jokiu būdu! Nesu nusiteikęs! 

— Negalime nutraukti žaidimo. Publika sumokėjo! 

Ir Ratfinskis, pakilęs į teisėjo kėdę, pranešė: 

— Dėmesio! Panelė Ocholovska susižeidė koją ir žaisti negalės. 
Todėl dabar žais Vrubelis prieš Klonovičių. 

Tačiau tą pasiūlymą publika sutiko švilpimu ir protestais. 
Klonovičius Vrubeliui buvo per silpnas, be to, žiūrovų nemėgs- 
tamas. Maištingiausieji ėmė šaukti: 

— Nenorime! Nenorime Klonovičiaus! 

— Kokia neišauklėta minia! - sušnypštė Klonovičius. 

Maja šlubuodama priėjo prie jo. 

— Paimkite vietoj manęs Leščiuką, - tarė ji. - Jis žaidžia ne 
blogiau už mane. Sėdi štai ten, tribūnoje. 

— Kokį Leščiuką?! 

— Na, tą, su kuriuo sužaidei tris bandomuosius geimus. 

— Ak, tasai! - įsiterpė Ratfinskis. - Bet juk jis neturi jokio 
supratimo apie tenisą! 

— Daug kartų su juo žaidžiau! Jis geresnis už mane! Drąsiai 
galite surizikuoti! Tada Klonovičius buvo jį visiškai demoraliza- 
vęs! Laiduoju už jį, - karštai kalbėjo Maja, o Klonovičius, mirtinai 
išgąsdintas perspektyvos žaisti vienas su Vrubeliu, tapo be galo 
taikus. Pagaliau Leščiukas po trijų sausų geimų jam neatrodė 
grėsmingas. 

— Gal tai ir nebloga idėja. Šiaip ar taip, išlieka žaidimas po- 
romis. Be to, aš tada jį tikrai išmušiau iš vėžių. O jeigu jis pasi- 
rodytų niekam tikęs, tada tegu Vrubelis žaidžia su manimi, ir 
kaip nors išsikapstysime. Tik ar jis sutiks? 

Visi drauge su Maja nuėjo pas jį ir pasikvietė iš tribūnos. Bet 
tada ir Klonovičius, ir Ratfinskis suprato, kodėl Maja pasisuko 
koją. Gana buvo tik pažiūrėti. Abu šį bei tą buvo girdėję apie 

keistus panelės Ocholovskos nuotykius, o dabar jau nebeliko 
jokių abejonių. Jeigu ir buvo užmezgusi su kuo nors romaniuką, 
tai tik su juo! 

— Na taigi! - nesmagiai caktelėjo liežuviu Ratfinskis. Bet 
trauktis jau nebebuvo kur. Publika nekantravo. 

— Dėmesio! - pranešė kapitonas. - Vietoj panelės Ocholovskos 
žais ponas Leščiukas. 

- Kas?! 

— Nenorime! 

— Pradėti! 

- Šalin! Šalin! Greičiau! Grei-čiau! Grei-čiau! Grei-čiau! - ir 
visos tribūnos ėmė skanduoti, tą nuostabią vasaros dieną svaig- 
damos nuo savo šūksnių. 

Skambant tokiam akompanimentui, žaidėjai išėjo į aikštę. 
Leščiukas su Klonovičiumi stojo prieš Vrubelį ir Antonuvną. 
Klonovičius pusbalsiu mokė Leščiuką: 

- Tik jūs kuo mažiau trukdykite! Stenkitės žaisti kuo mažiau! 

Galingas Vrubelio padavimas nutraukė tą instruktažą. Žai- 
dimas prasidėjo. 

Klonovičius neatmušė. 

Kito kamuoliuko neatmušė Leščiukas. 

— Trisdešimt - nulis, - paskelbė teisėjas. 

- Žaidimo nėra! - paskelbė tribūnos. 

Bet ketvirtas kamuoliukas buvo keistas. Vrubelio, kuris per 
visas, net pačias silpniausias, partijas žaisdavo visa jėga, padavi- 
mas buvo labai sunkus ir stiprus. Tačiau tasai atsitiktinis mėgėjas 
ne tik pavijo kamuoliuką, bet ir įstengė pasiųsti jį atgal taip, kad 
atmušti buvo neįmanoma. 

- Keturiasdešimt — penkiolika. 

Dabar pasisekė ir Klonovičiui. Atmušė Antonuvnos kamuo- 
liuką. Jis nebuvo itin stiprus. Antonuvna padavė jį Leščiukui, 
nes jį laikė silpnesniu. 

— Mušk jai! - sušnibždėjo Klonovičius. - Vrubelį aplenk! 

Bet Leščiukas iš visų jėgų paleido kamuoliuką Vrubeliui ir 
puolė prie tinklo. Smūgis buvo nuostabus, kamuoliukas nulėkė 
it kulka. Vrubelis per stebuklą jį atmušė. Klonovičiui nebuvo 
sunku atmušti kamuoliuką, bet užbaigti neįstengė. 

Ir didelei žiūrovų nuostabai prie tinklo prasidėjo Vrubelio 
ir Leščiuko dvikova. Keli oru lekiančio kamuoliuko atmušimai, 
Vrubelio permetimas aukštu lanku, Leščiuko smūgis iš viršaus — 
ir viskas. 

Kilo aplodismentų audra. 

Aplodismentai dar nenutilo, o Vrubelis jau padavė kamuo- 
liuką Leščiukui. Ir vėl staigus, tvirtas kamuoliuko nupjovimas. 
Kas čia darėsi? 

Po valandėlės pirmas geimas baigėsi Klonovičiaus ir Leščiuko 
pergale. 

— Tik jūs netrukdykite! - karščiavosi Klonovičius, kuriam 
atrodė, kad tai jis laimėjo geimą. 

Bet žiūrovai jau neabejojo. Tiek rezultatas, tiek nuostabus 
Leščiuko judesys, neapibrėžti, bet akivaizdžiai puikūs jo smūgiai 
rodė, kad jis iš tikrųjų yra visavertis žaidėjas. Ir iškart paprasta 
sekmadienio pramoga virto sensacija. Tačiau dauguma žiūrovų 
vis dėlto manė, kad tai tik laikinas sėkmės ruožas, galintis pa- 
sitaikyti kiekvienam. 

Betantrame geime tie, kurie pažinojo Vrubelį - o pažinojo jį be- 
veik visi, - labai nustebo, kad jis smarkiai pasikeitė. Lenkijos čem- 
pionas surimtėjo, tvirtai sučiaupė lūpas ir paniuro. Jis susikaupė 

ir sutelkė visą dėmesį į žaidimą. Atrodė kaip per pačias sunkiau- 
sias tarptautines varžybas. Ėmė žaisti tik su Leščiuku. 

O Leščiukas kamuoliukus smūgiavo tik jo pusėn. Klonovičius 
ir Antonuvna liko visiškai nuošaly. Neprilygstami kamuoliuko 
smūgiai - stiprūs, staigūs - lėkė virš tinklo skersai kortą. Rodės, 
juodu aikštelėje mato tik vienas kitą. Kartą Klonovičius norėjo 
pribėgti ir atmušti kamuoliuką, bet Vrubelis sušuko: 

— Į šoną! 

Vėl kilo aplodismentų audra. Visi suprato, kad tai jau nebe 
dvejetų Žaidimas. Abu žaidėjai pernelyg susidomėjo vienas kitu, 
pernelyg norėjo išmėginti jėgas. Tiesą sakant, jie jau žaidė vienas 
prieš vieną. 

Daugelis žiūrovų atsistojo iš savo vietų. Pasigirdo šūksniai: 

— Vienetų žaidimas! Vienetų! 

Ratfinskis pranešė, kad, „žiūrovams pageidaujant“, dveje- 
tų Žaidimas nutraukiamas, vietoj jo vyks Vrubelio ir Leščiuko 
mačas. Tas pranešimas buvo pasitiktas naujais šūksniais, o kai 
Klonovičius ir Antonuvna pasitraukė ir juodu aikštėje liko vieni, 
iškart pasidarė tylu, net musę galėjai girdėti skrendant. Paskui 
iškart driokstelėjo aplodismentai Vrubelio garbei. Tasai sukte- 
lėjo raketę delne ir keistai žvilgtelėjo į publiką - šypsojosi gana 
liūdnai. 

Jo susijaudinimo nebuvo galima nepastebėti. Toks keistas 
Vrubelio elgesys dar labiau įelektrino žiūrovus - tik dabar jiems 
šovė į galvą, kad favoritui gali grėsti pralaimėjimas. 

Toji mintis atrodė neįtikėtina, tačiau ypatingas Vrubelio su- 
sikaupimas suteikė mačui dramatiškų atspalvių. Ir vėl pasidarė 
tylu. Ojis jau buvo užėmęs poziciją ir teisėjui tarė: 

— Pradedam! 

Ir nuo pat pirmųjų kamuoliukų visi suprato, kad Lenkijos 
čempionas neturi nė menkiausio šanso! 

Po penkių minučių niekam nebeliko nė šešėlio abejonių! 

Vrubelis neabejotinai buvo viena geriausių Europos rakečių, 
bet kitoje korto pusėje žaidė gaivališkas, neregėtas talentas, prieš 
kurį visa priešininko technika ir išmanymas nublanko kaip mo- 
kinio išmoktos pamokos. 

Talentas, tiesa, jaunas ir neištobulėjęs, savo užsidegimu ir 
pašėlimu įveikiantis ramybę ir pusiausvyrą. Ir jokios taktikos 
klaidos negalėjo panaikinti tos natūralios persvaros. 

Niekas jau neplojo. Publika užjautė savo favoritą dėl pralai- 
mėjimo. 

Vrubelis atrodė bejėgiškai, ir ta bejėgystė buvo tragiška. Ge- 
riausi Leščiuko smūgiai žiūrovų buvo sutinkami visiška tyla - ir 
ta tyla reiškė pagarbą Vrubelio dramai. 

O šis stengėsi kaip įmanydamas. Žinojo, jog kovoja dėl savo 
publikos, kuri bet kada gali nuo jo nusisukti, - jau nebetroško 
išlošti, tik norėjo, kad pralaimėjimas nebūtų toks baisus. 

Bet visi geriausi jo smūgiai liko bergždi, tarsi kas būtų paša- 
linęs jų geluonį. 

Kiek kartų geime Vrubelis įgydavo persvarą, tiek tasai imda- 
vo pjauti kamuoliukus. Ir tie nupjauti kamuoliukai, atmušti su 
neįtikėtina, neklystama technika, buvo neįveikiami! 

Čia jau nieko nebebuvo galima padaryti! 

Vrubelio bejėgiškumas jau darėsi juokingas. 

Tačiau niekas nesijuokė. Setas baigėsi tvyrant mirtinai tylai. 
Tik tada, kai teisėjas pranešė rezultatą: šeši - nulis, orą sudrebino 
šūksniai ir plojimai. Publika stačiai pašėlo. 

Vrubelis klausėsi, pasirėmęs rakete. Jam niekada taip neplojo. 

Antrame sete aplodismentai kas akimirką nutraukdavo žai- 
dimą. 

Minia rado naują favoritą! Ir dar kokį! Leščiukas buvo jų 
nuostaba, viltis, šlovė, susižavėjimas, svajonė! Žiūrėjo tik į jį! 
Publika džiūgavo dėl Vrubelio pralaimėjimo. 

O tasai gynėsi kaip įmanydamas, iki pat galo. Garbingai pra- 
lošė tris setus: šeši — nulis, šeši - nulis, šeši - nulis. Po mačo ėjo 
prie Leščiuko paduoti rankos. 

Bet minia nunešė jį Vrubeliui iš panosės ir iškėlė aukštyn. 

Vrubelis išėjo iš aikštės — ir niekas nė nemėgino jo sulaikyti. 

O Leščiuką apsupo žaidėjai. 

— Po galais, po galais! - kartojo Ratfinskis. - Kad jį kur, ponai, 
kad jį kur! Kad mane kur galas! 

- Deiviso taurė mūsų! 

- Ir jis prakišo Klonovičiui! 

— Svarbiausia Lenkijos sporto diena! 

- Jūs mus apgavote, - tarė Ratfinskis Majai, kuri visiškai pa- 
miršo apie savo koją, - bet tiek to! Taip mums ir reikia! 

Leščiukas išsiveržė iš minios ir priėjo prie jos. 

— Eime! - tarėjis be jokio džiugesio. 

Po valandos jie ėjo pavėsinga Konstancino alėja. 

Artėjo prie Maliniako išnuomotos vilos. Tai buvo nemažas 
kelių aukštų namas, medinis, labai gražus, šiek tiek primenantis 
dvarą su sodu. 

- Čia atsisveikinkime, - tarė ji dar nepriėjus vilos. 

Visą tą laiką juodu nepratarė vienas kitam nė žodžio... 

— Kaip darysime? - paklausė jis, smakru mostelėjęs į vilą. 

- Dar turime laiko, - nervingai atsakė Maja. Po to baisaus, 
apgavikiško mačo ji jautėsi pernelyg nusibaigusi ką nors svars- 
tyti, bet jis paprieštaravo: 

— Neverta atidėlioti. Esu linkęs viską padaryti vienu kartu. 

- Jo langas štai ten, - tarė ji. - Mano kambarys greta, bet iš jo 
nėra kaip kitaip išeiti, tik per Maliniako kambarį. Galėčiau pati 
ištraukti piniginę ir perduoti, kam reikia, bet tada turėčiau pusę 
nakties praleisti lauke arba grįžti į savo kambarį per jo, - o jis 
gali staiga imti ir nubusti. 

— Na, tai kaip darome? 

- Naktį užsuksiu pas jį ir pažiūrėsiu, ar kietai miega. Jeigu 
taip, savo lange uždegsiu degtuką. Tada bus galima įlipti per 
langą į kambarį ir paimti piniginę — ji po pagalve, ir perduoti 
žmogui, kuris lauks automobilyje prie parko vartų. Viskas netu- 
rėtų užtrukti ilgiau kaip dvi valandas. Atgal piniginė man bus 
paduota per mano langą. Jeigu nutiktų kas nors nenumatyta, pa- 
vyzdžiui, Maliniakas atsibustų ir pastebėtų, kad nėra piniginės, 
savo kambaryje uždegsiu lempą, o užuolaidas nuleisiu iki pusės. 

— Gerai! Sutvarkykime tą reikalą šiandien. 

- Šiandien? 

— Šiandien! Iš karto! Tačiau turiu žinoti, kaip išdėstyti kam- 
bariai. 

Padavė jai rašiklį. Ji greitosiomis nubraižė ant popieriaus 
lapelio planą ir padavė jam. 

Dar paskutinę akimirką, atsisveikindama, ji norėjo pasakyti, 
kad apsigalvojo, kad nesutinka, kad to visai nereikia, - bet pri- 
stigo energijos. 

Leščiukas per tą mačą parodė visas savo būdo savybes. Ir ji 
susitaikė su aplinkybėmis. Ar verta užsitraukti pirmininkienės 
nemalonę, jei po mėnesio ar dviejų, nuolat bendraudama su tuo 
vaikinu, ji iškrės gal dar baisesnių eibių? 

Leščiukas negrįžo naktį į Varšuvą. Išsinuomojo kambarėlį 
gretimame pensione ir krito ant lovos. 

Jautėsi labai pavargęs, bet užmigti negalėjo. Apie savo trium- 
fą teniso korte nė negalvojo. Tenisas nustojo jį dominęs. Nieko 
nepadarysi. Ką gi, taip jau nutiko, ir nieko čia nebepakeisi. 

O juk galėjo varžovą įveikti garbingai! 

Dabar jau žinojo, kad galėjo jį įveikti net ir nepanaudojęs 
nedorų triukų. Gal rezultatas būtų ir ne toks puikus, bet - tikras. 

Nieko nepadarysi. Taip jau nutiko... 

Ir nuo šiol jis visada turės Žaisti negarbingai - nes publika 
visada reikalaus triuškinamo laimėjimo. 

O dėl Majos - irgi nieko nepadarysi. Visiškai nieko. Matyt, 
taip jiems abiem yra skirta, matyt - su juo panelę Ocholovską 
galėjo sieti tik tokie ryšiai. 

Tai ir gerai. Nuo Majos jis dabar jokiu būdu nepasitrauks. 
Tebūnie, kas bus, o kai ėmė apgaudinėti teniso korte, jam tuo 
labiau viskas pasidarė vis tiek. Kad tik greičiau... 

Jis visas virpėjo, nors prie Majos gėdijosi tai parodyti. 

Dangus buvo apsiniaukęs, alėja priešais Maliniako vilą - be- 
veik juoda. Čia tankiai augo dideli medžiai. 

Jis sustojo po medžiais ir laukė Majos signalo. 

Pro pravertus vartelius bus nesunku nusigauti iki Maliniako 
lango, juolab kad ir ten augo medžiai ir viską dengė šešėlis. 

Leščiukas laukė Majos signalo — to uždegto degtuko lange. 
Ir pradėjo vis labiau nerimauti. 

Jei būtų tik ta vagystė - bijotų, bet ne taip labai arba bent jau 
kitaip. 

Bet čia, be konkretaus pavojaus, slypėjo dar kažkas, ko jis 
negalėjo iki galo suvokti. 

Ne -ji nebuvo normali. 

Nėra įprasta, kad jos sferos panelė krėstų tokias eibes - pra- 
sidėtų su juo — pabėgtų iš namų... 

Prisiminė, kad nuo pat jų pažinties pradžios ji buvo lyg, ir 
nenatūrali. 

Ir tie bendri sapnai... 

Ir tos lūpos... 

Ir panašumas... 

Šimtą kartų mažiau bijotų tai padaryti, jei daryti reikėtų ne 
su Maja. O gal ji pamišo? Gal ji ligonė? 

Galų gale Majos lange švystelėjo menka uždegto degtuko 
liepsnelė - ir tučtuojau užgeso. Ženklas, kad Maliniakas miega. 

Jis palaukė dar dešimt minučių, apsidairė, ar niekas neat- 
eina, ir tyliai įslinko pro pravertus vartelius. Galėjo būti pirma 
valanda. 

Įkišo galvą pro langą į Maliniako kambarį ir klausėsi. Vieš- 
patavo kapų tyla... 

Daugiau nieko negalvodamas įlipo pro langą. Sustingo - 
buvo pasirengęs tučtuojau sprukti, jei kas nors sujudėtų ar su- 
krebždėtų. 

Bet niekas nejudėjo. Jis nustebo, kad visiškai negirdi Mali- 
niako kvėpuojant. Kažkas ne taip, kaip turėtų būti. Nejau tasai 
nemiega? 

Leščiukas žengė žingsnį į priekį ir vėl sustingo. Toji tyla? 

Bet jis jau buvo pernelyg arti, kad trauktųsi. Stovėjo per du 
žingsnius nuo lovos ir šiaip ne taip jau galėjo įžiūrėti senio galvą. 
O ta galva atrodė taip, lyg būtų priklijuota prie sienos. 

Ir jis nemiegojo. Žiūrėjo į Leščiuką plačiai atvertomis, ak, iš- 
virtusiomis iš orbitų akimis. Bent jau taip atrodė. O visų didžiau- 
sią siaubą kėlė tai, kad toji galva nė nesujudėjo, nė nekrustelėjo. 

Leščiukas žingtelėjo atgal ir užkliudė lempą, ši su trenksmu 


išsprogusiomis akimis ir... jo lūpos buvo mėlynos, beveik juodos. 

Leščiukas puolė prie Maliniako, griebė jį už pečių. Galva 
nulinko į šoną... 

Maliniakas merdėjo... 

Visiškoje tyloje, nekvėpuodamas, išverstomis akimis. Tik jo 
pirštai tai susiriesdavo, tai išsitiesdavo... 

Antjo kaklo buvo matyti užveržta stiprios virvelės kilpa. Tos 
virvelės galas karojo nuo lovos. 

Kažkas ta virvele pasmaugė Maliniaką kaip tik tuomet, kai 
jis, Leščiukas, lipo į kambarį. Tačiau kas? Juk kambaryje nieko 
nebuvo. Na taip! Negi kas nors būtų pasislėpęs po lova? 

Jis žvilgtelėjo. Nieko. Nieko. Kambaryje nė gyvos dvasios... 
Kas patraukė už virvelės?! Kas pasmaugė?! 

Jam ant galvos pasišiaušė plaukai. Puolė prie lango, vienu 
šuoliu peršoko palangę ir kiek įkerta nukūrė alėja. 

Tai Maja pasmaugė Maliniaką! 

Niekas kitas, tik ji! Juk daugiau niekas negalėjo patekti į jo kam- 
barį, tik ji viena! Per langą niekas įlipti negalėjo, jis būtų pamatęs. 

Tik Maja! Maja įsėlino, užnėrė kilpą, patraukė, - o išgirdusi, 
kad ateina jis, smuko į savo kambarį. Kitaip būti negalėjo! Toks 
yra grynas faktas, - kitaip būti negalėjo, ir viskas! 

Tačiau kodėl? Dėl ko? Kodėl kaip tik tą valandėlę? Kas gali 
atsakyti? O gal mėgino pati ištraukti piniginę, ir kai Maliniakas 
nubudo, pasmaugė jį. 

Leščiukas nenorėjo gilintis į nužudymo priežastis ir eigą. Jam 
buvo gana to, kad nužudė ji. 

Buvo pamišusi? Apsėsta? Ar tiesiog pabaisa, sugedusi iki 
kaulų smegenų? 

Ir kaip tik jai jautė tokį neįveikiamą potraukį! Kaip tik ji taip 
labai jam patiko! Į ją buvo panašus! Su ta pamišusia, bjauria 
mergina jį siejo bendrumas?! 

Leščiukas to nesuprato, bet taip giliai jautė savo ryšį su ja, 
kad viskas, ką ji padarė, atrodė taip, lyg jis pats būtų padaręs - 
priklausė jam - buvo jo... 

Tad nors mintys blaškėsi galvoje tarsi išgąsdinti paukščiai, jis 
iš karto uždavė sau klausimą - ar aš galėčiau padaryti ką nors 
panašaus? Ar galėčiau pasmaugti Maliniaką? 

Viskas priklausė nuo šio klausimo - ir atsakymo į jį. 

Nesjeigu jis galėtų tai padaryti, vadinasi, galėjo ir ji... Ojeigu 
galėjo, tai ir padarė. 

Viskas liudijo tai, kadji... ir liko tik viena abejonė, - kad tokio 
siaubingo, pašėlusio dalyko padaryti ji negalėjo - kaipgi galėtų 
miegančiam Žmogui užnerti kilpą, traukti... ne, nebent tikrai 
būtų praradusi protą. 

Ir staiga Leščiukas sustojo. 

Sustojo - ir nejudėdamas iš vietos ėmė svarstyti, ar ji galėtų... 
Tyrinėjo save. Klausėsi savęs. Ar apskritai tas būtų įmanoma? 
Šitaip įeiti, užnerti, veržti - žiauriai, padūkusiai... 

Svarstė... 

Staiga, tarsi pagautas netikėtos minties, greitai išsitraukė iš 
kišenės veidrodėlį. 

Jo lūpos buvo mėlynos - beveik juodos! 

Ir kartu pajuto, tarsi įtampa būtų atlėgusi - tarsi slystų pats 
sau iš rankų. 

Pasileido bėgti. Tačiau tai nepadėjo - jautė, kad slysta sau iš 
rankų, kad nyksta, kad nebegali susivokti. Kažkas jį apsėdo. No- 
rėjo surikti, bet jau nebeįstengė. Suspaustomis lūpomis, bežadis, 
lėkė tiesiai per laukus ir Žinojo tik tiek, kad negali atsikratyti tų 
mėlynų, bjaurių, siaubingų lūpų! 


SEPTYNIOLIKTAS SKYRIUS 


Maja įsitempusi priėjo prie durų pasižiūrėti, kaip miega Mali- 
niakas, kad paskui uždegusi degtuką duotų ženklą Leščiukui. 

Bet išgirdo, kaip senio kambaryje girgžtelėjo langas, o paskui 
ėmė girgždėti ir grindys. 

Negi Leščiukas jau įėjo - dar jai nespėjus uždegti degtuko? Ne- 
norėjo ilgiau laukti - o gal pats, pažvelgęs pro langą, įsitikino, kad 
Maliniakas miega. Šiaip ar taip, jis padarė negerai. Maja klausėsi. 

Staiga išgirdo dūžtančios lempos terkštelėjimą, nuaidėjusį 
visuose namuose, ir paskui iškart — greitų judesių atgarsį. 

Ji puolė prie lango ir dar spėjo pamatyti Leščiuką, kiek įkerta 
neriantį pro vartelius. Paskui viskas nutilo. 

Maliniako kambaryje viešpatavo tyla. 

Maja kokias penkias minutes stoviniavo prie durų, kol ga- 
liausiai pasiryžo jas atidaryti. 

Ir vėl tyla. Išties mirtina tyla. 

Kas atsitiko? 

Maliniakas gulėjo lovoje, pasmaugtas virvele. Jo burna buvo 
pravira, lūpos pamėlusios, beveik juodos. 

Leščiukas... 

Majai pasidarė silpna, ir ji atsisėdo prie lovos. Jos mintys 
blaškėsi. Ką daryti?! Leščiukas! Nuslėpti?! Bet nuslėpti niekaip 
nepavyks! 

Kažkas lipo laiptais, paskui tyliai pabeldė į duris. Maja ne- 
atidarė. Vėl pasibeldė. Galiausiai ėmė belsti garsiai, klebenti 
rankeną. 

Ji atrakino duris. 

Ant slenksčio su Žvake rankoje stovėjo markizė di Mildi. 

— Kąjūs čia veikiate? - paklausė. 

O priėjusi prie lovos suriko, ir po penkių minučių visas namas 
jau buvo sukeltas ant kojų - liokajus, virėja, naktinis sargas. Buvo 
uždegtos šviesos, skambinama telefonais, kilo tikras sąmyšis. 

Maja stačiai nustėro, norėjo išeiti iš vilos, atsipeikėti, bet mar- 
kizė čiupo ją už rankos. 

— Prašom neišeiti, kol neatvažiavo policija. 

— Aš būsiu čia, palei namą. 

— O, ne! Prašom likti su mumis. 

Maja išblyško. 

— Kodėl? 

— Aš nieko nežinau! Radau jus prie dėdės. Kategoriškai rei- 
kalauju, kad niekur neitumėte, kol neatvažiavo policija. Prašom 
nieko neliesti! - kreipėsi ji į tarnus. 

Prie namo privažiavo automobilis, ir kelių policininkų lydi- 
mas įėjo komisaras. Jis liepė visiems išeiti į gretimą kambarį ir, 
taip apsaugojęs pėdsakus, pradėjo tirti nusikaltimo vietą. 

— Kas iš jūsų surado kūną? - paklausė jis. 

- Aš, - tarė Maja. 

- Nejjūs, o aš, - nutraukė ją markgrafienė. - Aš, aš, aš! 

Liūtė išėjo į priekį - baltu, raudonom dėmėm išmuštu veidu, 
susivėlusi, apsisiautusi bjauriu persišku chalatu, kurį jai buvo 
dovanojęs velionis. Ir dar, be visų pastaruoju metu patirtų ne- 
sėkmių, jai išaugo miežis, tad kairė akis buvo smarkiai užtinusi. 

— Aš sukėliau visus namus! Noriu duoti parodymus! 

- Prašom pasakoti, - tarė komisaras matydamas, kad tos is- 
terikės taip lengvai neatsikratys. 

— Pone komisare! - pradėjo ponia di Mildi. - Tai pats paslap- 
tingiausias nusikaltimas, apie kokį kada nors esu skaičiusi! 

Komisaras negalėjo sulaikyti šypsenos. 

— Matau, kad jūs nemažai prisiskaitėte apie nusikaltimus, — 
tarė jis. 

— Ne, ne tai norėjau pasakyti! Esu baisiai susinervinusi! Pone 
komisare, tai tikra mįslė! Naktį man skaudėjo galvą, negalėjau 
užmigti, tad nulipau žemyn paimti iš dėdės miltelių. Jo kambario 
durys buvo užrakintos. Pabeldžiau - niekas neatsakė. Pradėjau 
smarkiai daužyti duris, tada jas atidarė ši panelė, ir iš karto 
pamačiau, kad dėdė negyvas. Buvo dar šiltas. 

— Vadinasi, durys buvo užrakintos iš vidaus? 

- Taip. 

— O langas? Ar langas buvo atidarytas? 

— Uždarytas. 

Maja norėjo įsiterpti, kad langas juk buvo atidarytas, bet jai 
pritrūko jėgų. 

— Vadinasi, pas poną Maliniaką buvo galima patekti tik iš 
gretimo kambario? 

— Taip. 

— O kas tame kambaryje gyveno? 

- Panelė Ocho... 

Markizė pravėrė burną, išvertė akis, skėstelėjo rankomis. 

— Tai negalimas daiktas! - sušuko ji. — Gal aš klystu! Gal kas 
nors pro langą... Prašau patikrinti, ar po langu nėra jokių pėdsakų. 

Ji kupinu siaubo žvilgsniu pažvelgė į Mają. 

— Ar jūs patvirtinate, kad durys, vedančios į prieškambarį, 
buvo užrakintos iš vidaus? - paklausė komisaras Majos. 

- Buvo užrakintos. Bet aš... 

— Panele, kalbėkite ramiai. 

— Buvau savo kambaryje. Kai įėjau į pono Maliniako kambarį, 
jis jau buvo negyvas. 

- O kodėl jūs įėjote? 

— Nes man pasirodė, kad kažkas ten įlipo pro langą. 

— Vadinasi, jis buvo atidarytas? 

- Atidarytas. 

— Meluoja, - pašaipiai įsiterpė markizė. - Meluoja! Langas 
buvo uždarytas. Bet patikrinkite pėdsakus po langu. Jei kas nors 
pro jį lipo, turėjo likti pėdsakų, nes žemė ten minkšta. Apieško- 
kite visą sodą! 

Ji puolė prie Maliniako kūno. 

— Ji nužudė tave! Nužudė! - šaukė. - O Dieve, Dieve! Dieve! 
Seniai, nuo pat pradžių žinojau, kad šitaip pasibaigs! 

- Kol kas palaukime, kol atvyks teisėjas tardytojas, - tarė 
komisaras, dirstelėjęs į laikrodį. 

Markgrafienė susmuko ant kanapos. 

— Man silpna, - sušnibždėjo ji. 

Tada policininkas, priėjęs prie lango iš lauko pusės, sušuko: 

— Matyti aiškūs pėdsakai! Kažkas pro čia pabėgo! 

Komisaras išėjo į kiemą ir po valandėlės grįžo. Jo veidas rodė 
nuostabą. 

— Radome pėdsakus, vedančius nuo vartelių iki lango ir atgal. 
Tai nekelia nė menkiausių abejonių! Jie visiškai švieži. 

Markizė kaipmat atsigavo. 

— Kaip? Pėdsakai? - paklausė. 

— Labai aiškūs. Nuo vartelių iki lango. 

— Negalimas daiktas! Langas buvo uždarytas! To negali būti! 

Anksčiau, nei kas nors spėjo ją sulaikyti, markizė išbėgo į 
kiemą. Tačiau net aiškūs pėdsakai jos neįtikino. 

— Negalimas daiktas! - isteriškai šaukė ji. - To būti negali! 
Juk sakau jums, kad langas buvo uždarytas! Dėdė visada nakčiai 
uždarydavo langą. Tai tiesiog aplinkybių sutapimas! Gal vakar 
čia kas nors vaikščiojo! Prašom patikrinti! 

Atvažiavo teisėjas tardytojas ir viską ištyrė iš naujo. 

- Jokių abejonių. Kažkas įlipo pro langą, - nustatė jis, - 0, ant 
grindų irgi matyti pėdsakai. 

Nuo tos valandėlės markgrafienė nutilo. Maliniako mirtis jai 
buvo tikra katastrofa, juk puikiai žinojo, kad velionis jai nepa- 
liko nieko. Be to, Maja, kuri, regis, jau skendo be jokios vilties 
išsigelbėti, vėl gali išplaukti! 

Di Mildi taip ir liko tarsi nustėrusi, ir tik retkarčiais pašaipiai 
nusišypsodavo - su savo ištinusia akimi ir raštuotu geltonos ir 
žalios spalvos chalatu. 

O teisėjas įdėmiai tyrinėjo pagalvę, ant kurios ilsėjosi Mali- 
niako galva, ir tyliai tarė: 

— Pasižiūrėkite, pone! Kaip keista! Matote, kaip galva įspraus- 
ta tarp pagalvės ir sienos? Tarsi žudikas būtų pasislėpęs po lova 
ir ten patraukęs už virvelės. 

— Nesąmonė! - atsakė komisaras ir iškart pridūrė: - Apskritai 
ši žmogžudystė labai keista. Ar kas girdėjo ką nors panašaus - 
pasmaugti virvele? O gal tai savižudybė? 

— Ne! Jį aiškiai pasmaugė. 

- Iš palovio? 

Lavono lūpos vis labiau mėlo, tapo beveik juodos. Abu nu- 
sigręžė nuo to vaizdo. Komisaras žvilgtelėjo po lova ir pakėlė 
nosinę, nuo lovos nukritusią ant grindų. 

- O gal jį uždusino ši nosinė? - tarė jis ironiškai. - Palovyje 
buvo tik ji! 

Po išsamios apklausos Maja buvo paleista. O kai išėjo iš vilos, 
jai tiesiog ėmė linkti kojos. Buvo išsekusi iki sąmonės netekimo. 

Leščiukas? Kas atsitiko Leščiukui? Jos galvoje plakėsi vienin- 
telė mintis: „Kaip jis galėjo tai padaryti?“ 

Kam? Kodėl? Kaip? Ak, vadinasi, jis pabaisa! O kaip ji, kuri 
jam padėjo? Sudarė sąlygas? Jie kartu, kartu... 

Pasimatyti su juo! Tai buvo neįmanoma! O vis dėlto jis tai 
padarė! Padarė! 

Bet Leščiuko pensione ji nerado. Jai pasakė, kad nakvoti jis 
negrįžo. 

Maja nuvažiavo į Varšuvą. Neradojo ir ten. Dvi dienas bergž- 
džiai ieškojusi netgi atsargiai pasiteiravo klube. 

Sporto sferose viešpatavo sąmyšis. Buvo rengiamas didelis 
oficialus mačas su Leščiuku, 0 naujai atrastas meistras dingo be 
pėdsakų. 

Laimė, niekam į galvą neatėjo, kad puikaus tenisininko din- 
gimas gali turėti ką nors bendro su žmogžudyste Konstancine. 
Kas galėtų ant puikios karjeros slenksčio stovintį vaikiną įtarti 
padarius ką nors panašaus? 

— Kas jam atsitiko? 

Majai surasti Leščiuką buvo gyvybės ir mirties klausimas, ji 
norėjo suvokti, kaip jis galėjo tai padaryti, pažiūrėti jam į akis. 
Ji buvo ant pamišimo ribos. Ak, pamatyti jį, suprasti ir kaip nors 
išsiaiškinti... 

Ji važiavo devintu tramvajumi apimta visiškos prostracijos, 
tik staiga priešais sėdintis ponas kreipėsi į ją: 

— Aš labai atsiprašau, bet ar jūs suvokiate, ką darote? 


Nustebusi ji pakėlė galvą ir pamatė rimtą žilstelėjusį po- 
ną, vyresnį nei penkiasdešimties metų, nepaprastai protingo 
veido. 

—- Ką aš darau? 

- Jei taip ir toliau, susiplėšysite visą rankovę. 

Maja tik dabar pamatė, kad rankovė buvo nuėjusi skutais. Iš 
susinervinimo mechaniškai ją plėšė. Pagyvenęs ponas nusišyp- 
sojo ir kilstelėjo skrybėlę. 

— Mano pavardė Hinčas, - prisistatė jis. 

Maja kruptelėjo. Tokia pavarde buvo visoje Varšuvoje garsus 
aiškiaregys, kuris ne kartą yra stebinęs nepaprastais savo gebė- 
jimais. Jis perskaitydavo laiškus užantspauduotuose vokuose, 
rasdavo dingusius žmones ir daiktus. 

Jam pavykdavo tiksliai įspėti būsimus įvykius, nors, tiesa, kai 
kurios tų pranašysčių ir neišsipildydavo. Tačiau Hinčas tikrai 
nebuvo šarlatanas, jis išties turėjo paslaptingą gebėjimą ir galią, 
nebūdingą paprastiems mirtingiesiems. 

Be to, jis buvo mokslininkas, turėjo daug žinių, o jo darbai 
apie telepatiją išgarsėjo net užsienyje. 

— Taip, aš esu kaip tik tas Hinčas, apie kurį pagalvojote, - juo- 
kaujamai atsakė jis į klausiamą Majos žvilgsnį. O ji iškart pama- 
nė, kad tas žmogus gali jai padėti rasti Leščiuką. Tik nežinojo, 
kaip išdėstyti savo prašymą. 

— Drąsiau, - tarė Hinčas, draugiškai tebesišypsodamas. 

— Matau, kad jūs iš tikro gebate atspėti kitų žmonių mintis. 

- Ak, ne, tik didelė patirtis leidžia man pajusti, kam reikia 
mano pagalbos. Atvirai - turiu prisipažinti, jog užkalbinau jus 
todėl, kad, mano manymu, jums kaip tik jos reikia. 

- Jūs nesuklydote, - sušnibždėjo Maja. - Ieškau vieno žmo- 
gaus. 

— Man reikia čia išlipti, — tarė jis. — Jei norite, galime pasi- 
kalbėti apie tą reikalą. Kaip tik turiu pusvalandį laisvo laiko. 
Pažiūrėsiu, ką būtų galima padaryti. 

Ji su dėkingumu priėmė jo pasiūlymą. Abu išlipo ir nuėjo į 
mažą kavinukę Novy Sviate. 

Bet kai Maja jau žiojosi kalbėti, staiga prikando liežuvį. Kai 
tokia padėtis, išsipasakoti aiškiaregiui buvo pavojinga. Kita ver- 
tus, - padėti galėjo tik jis! 

Ji apsisprendė. 

— Ieškau vieno žmogaus, - netvirtai pakartojo ji. 

— Ko? 

— Nesvarbu. 

— Gerai, - tarė jis. - Galite ir nesakyti. Man užteks kokio nors 
daikto, priklausančio tam žmogui, daikto, kurį jis dažnai laiky- 
davo rankose. Ar turite ką nors tokio? 

Maja prisiminė, kad rankinuke turi Leščiuko rašiklį. Duoti 
ar neduoti? Jeigu duos, Hinčas gali įžvelgti visas jų paslaptis. 

Bet aiškiaregys, staiga surimtėjęs ir tapęs nervingas, paėmė 
ją už rankos. 

— Su manimi galima kalbėti atvirai, - tarė jis, - ir patariu 
jums kalbėti. 

- Kodėl? 

— Nes galiu būti jums naudingas. Aš neimu jokių honorarų, 
o jumis susidomėjau dėl visai kitokių priežasčių. Jūs man esate 
pirmarūšis objektas. Tą supratau dar tramvajuje. 

Jo akyse švietė tyrinėtojo aistra. 

Maja padavė jam rašiklį, kurį Leščiukas prieš kelias dienas 
buvojai paskolinęs, kad nubraižytų vilos planą. Hinčas įdėmiai 


- Čia matau dantų žymes, - tarė jis. 


292 


— O taip, jo savininkas dažnai jį grauždavo. Turi tokį įprotį. 

— Tuo geriau. 

Jis suspaudė rašiklį delne ir nuleido vokus. Staiga jo ranka 
ėmė virpėti, kvėpavimas pasidarė sunkus. 

— Eime iš čia, - greitai tarė jis. - Čia negaliu susikaupti. Pra- 
šom, panele, eiti pas mane! Tučtuojau! 

Jis pamojo taksi. 

- Arjūs ką nors... pajutote? 

— Tai pats keisčiausias rašiklis, kokį tik kada nors esu matęs! — 
pusbalsiu atsakė Hinčas, įdėmiai žiūrėdamas į ją. 

Majai pasidarė nesmagu. Jau kuris laikas aplink ją dėjosi 
keisti ir baisūs dalykai. O gal tas Hinčas yra šarlatanas arba, 
žinodamas, kad ji yra įsipainiojusi į Maliniako bylą, nori šitaip 
ką nors išgauti? 

Hinčas atsisėdo krėsle prie savo darbo stalo ir, laikydamas 
rankoje rašiklį, kalbėjo: 

— Matau jį. Jaunas vaikinas, kokių dvidešimties metų, tamsus 
blondinas, šviesia skrybėle. Eina... 

— Kur? 

— Tuoj. Prašom manęs nepertraukti. Eina plentu, krypties 
nematau. Aha, kilometrinis stulpas. 157. Vadinasi, šimtas pen- 
kiasdešimt septintas kilometras. Jis nuvargęs, bet... 

— Kas? 

Hinčas susikaupė. 

— Ne, ne! Neeina, o rašo... Tuo rašikliu kažką rašo ant sienos. 
Siena balta, labai stora. Tuoj, tuoj, eina plentu! Ką tai galėtų 
reikšti? Jam gresia pavojus. 

— Pavojus? 

— Tam žmogui gresia pavojus... didelis pavojus. Reikia jį kuo 
skubiau gelbėti! Jis nori padaryti kažką... Ir apskritai yra arba 

pamišęs, arba... Kažkas sklando apie jį, o gal jame. Ak! Vėl kažką 
rašo ant sienos. Nieko nesuprantu. Jau nieko nebematau. 

Hinčas paleido iš rankų rašiklį ir pažvelgė į Mają. 

— Turime jį gelbėti, - sušnibždėjo. - Nesuprantu, kas čia vyks- 
ta. Kartu matau du žmones - tą, kuris eina, ir tą, kuris rašo, — 
to man dar niekada nėra buvę. Bet jiems abiem gresia baisus 
pavojus. 

— Kodėl? 

— Suprantate, šito gerai nežinau. Bet dar niekad anksčiau man 
neteko susidurti su tokiu kupinu blogio daiktu kaip šis rašiklis. 
Tai blogiausias daiktas, kokį tik kada nors esu laikęs rankose. O 
jis priklausė tam žmogui. Ir dar - kai išvydau jį einantį plentu, 
pajutau, kad jo viduje imi rastis padūkimas. Gal tai beprotys- 
tė? O keisčiausia tai, kad iš pirmo žvilgsnio jis atrodo visiškai 
normalus. 

- Arjūs tikite, kad yra gerų ir blogų daiktų? - paklausė Maja, 
žvilgčiodama į rašiklį. Jos galvoje viskas ėmė painiotis. 

- Šiame pasaulyje daug paslapčių, visiškai nesuvokiamų 
žmogaus protui, - atsakė jis. - Matote, aš su savo savybėmis, - 
o gal gebėjimais - nuolatos su tokiomis paslaptimis susiduriu. 
Bet kuo daugiau paslapčių, tuo darosi aiškesnis ir akivaizdesnis 
vienas dalykas, būtent - paprasčiausi sąžinės reikalavimai, mo- 
ralinė teisė. Daug ko nežinome, bet kas yra gera, o kas bloga - tą 
žinome iš karto ir tvirtai. Gal jūs ir nustebsite išgirdusi, bet aš 
esu giliai tikintis žmogus. 

Jo tonas pasikeitė: 

- To vaikino negalima taip palikti! Jam nutiks kas nors blogo. 
Turime kuo greičiau jį rasti. Tačiau kaip? 

- Šimtas penkiasdešimt septintas kilometras? - paklausė 
Maja. 

- Taip. Aiškiai mačiau kilometrinį stulpą. 

Kur Leščiukas galėjo eiti? Kodėl ėjo pėsčiomis, užuot važiavęs 
traukiniu? Koks tai buvo kelias? 

O gal Hinčas suklydo, gal jam tik pasirodė? 

Maja prisiminė, kad kelias į Polyką kertasi su Liublino plentu 
šimtas šešiasdešimt antrame kilometre. 

- Gal galite man bent apytikriai nusakyti, koks ten krašto- 
vaizdis? 

Viskas atitiko. Lygi, miškinga, išvagota vandenų apylinkė. 

- Numanau, kur tai galėtų būti. Pažįstu tas vietas. 

Maja trumpai apibūdino geografinę padėtį. Hinčas žvilgtelėjo 
į traukinių tvarkaraštį. 

- Po dviejų valandų išvyksta greitasis. Negalime gaišti nė 
valandėlės! Susipakuokite būtiniausius daiktus - ir susitinkame 
stotyje. 

— Važiuojate kartu su manimi? 

— Be abejo. 

Traukinyje Maja išsamiai papasakojo Hinčui visą savo pažin- 
ties su Leščiuku istoriją. 

Ji buvo visiškai nuoširdi. Netgi nenuslėpė, kad tai jis nužudė 
Maliniaką. Buvo pernelyg pavargusi, kad ką nors slėptų. 

Be to, Hinču ji visiškai pasitikėjo. Papasakojo jam apie sapnus, 
apie tas baisias mėlynas lūpas ir apie tai, kaip baisiai jie veikė 
vienas kitą. 

- Jei nužudė jis, vadinasi, galėjau nužudyti ir aš, - karštligiš- 
kai kartojo ji, - mūsų vienoda prigimtis! Aš tą žinau! Jeigu jis 
toks, tai ir aš tokia... ir aš esu tokia! 

Hinčas susikaupė. Jo protingas tiriantis žvilgsnis, regis, vėrė 
Mają kiaurai. 


— Tai viena keisčiausių istorijų, kokias tik kada nors esu gir- 
dėjęs, - sušnibždėjo jis. - Bet nepraraskite vilties. Toji istorija 
galbūt yra labai paprasta ir psichologiškai suprantama. Jeigu 
jis išties toks panašus į jus, darosi aišku, kodėl jūs taip blogai 
veikiate vienas kitą. Jūs esate nepaprastai gyvybinga, intensyvi, 
agresyvi. Ir jei tokia prigimtis sutinka giminingą prigimtį, tada 
toji gaivališka ir audringa energija padidėja, jis sužadina jus, o 
jūs - jį, ir taip ta energija vis auga, plečiasi be galo. Apskritai 
tokia energija yra neįkainojamas lobis. Jeigu ji nebus nukreipta 
į gėrį, virs visa griaunančiu gaivalu. O šiuo atveju taip ir turė- 
jo nutikti, - toliau kalbėjo jis, - nes nuo pat pirmos akimirkos 
nepasitikėjote vienas kitu ir nejautėte pagarbos. Taip, viskas čia 
būtų aišku, jeigu ne... 

— Jeigu ne kas? 

— Jeigu nebūtų prisidėję dar ir... kitų veiksnių. Tos lūpos. 
Sapnai. Rašiklis. Visa tai jau kitos kategorijos reiškiniai. Norite, 
pasakysiu atvirai? Man atrodo, kad jis yra apsėstas. 

— Arjūs tuo tikite? 

— Tikiu, kad žmogus gali savo viduje susikurti tokias sąly- 
gas, kurios blogiui leidžia lengviau jį užvaldyti. Toks žmogus 
traukia blogį lyg magnetas. O pasaulyje yra daugybė Žmonių ir 
daugybė vietų, persunktų blogio. Jūs, panele, pati būkite atsargi, 
o svarbiausia — nepraraskite vilties. 

Jai atrodė, kad sapnuoja. Visa tai galėjo būti tiesa. Atsidavė 
viduramžiais, raganomis. Tačiau su ja kalbėjo ultrašiuolaikinis 
žmogus. 

Vadinasi, Leščiukas buvo apsėstas? Nužudė nežinodamas, 
ką daro? 

Tai jos širdį pripildė vilties. Bet kartu ir pasibaisėjimo. 


296 


Mintis, kad Leščiukas klaidžioja nežinia kokiais keliais, nieko 
nesuvokdamas ir negalintis apsiginti, kėlė siaubą. 

— Gelbėkite jį, - sušnibždėjo Maja. 

Jie jau artėjo prie stoties. Miestelį gaubė prieblanda - buvo 
vakaras, septinta valanda. 

Maja lengvai sužinojo reikiamą informaciją. Labai panašus 
į Leščiuką Žmogus atvažiavo rytiniu traukiniu ir nuėjo keliu į 
Polyką. 

Hinčo nuojautos ir Majos prielaidos pasitvirtino. 

Jie sėdo į puskarietę ir liepė vežikui lėkti kiek gali greičiau. 

Tolumoje, tarp medžių, pasirodė pilis miglų apsiausta pa- 
pėde. 

Bet Hinčas vežikui liepė sustoti. 

— Elgiamės kvailai! Juk mačiau jį ant plento. Ten ir važiuoki- 
me - tai mūsų paieškų išeities taškas. 

Tad nuvažiavo plento link, prie to šimtas penkiasdešimt sep- 
tinto kilometrinio stulpo. Hinčas apsidairė. 

— Taip, kaip tik čia jį ir mačiau. Jis ėjo ton pusėn. 

Jie ilgokai važiavo tylėdami. Tada Hinčas vėl liepė vežikui 
sustoti ir išlipęs priėjo prie nedidelio vaismedžio, pasodinto 
šalikelėje. Įdėmiai jį apžiūrėjo. 

Iš pirmo žvilgsnio tas medelis niekuo nesiskyrė nuo kitų. Bet 
pažvelgus įdėmiau buvo matyti, kad jis apkapotas peiliu - kur 
ne kur nudrėksta žievė, kai kurios šakelės nupjautos taip, kad 
laikėsi vos ant vienos atplaišėlės. 

Hinčas labai įdėmiai apžiūrėjo tas žaizdas. 

— Važiuojam! - nekantriai tarė Maja. - Tai paprasčiausi kaimo 
padaužų darbeliai! 

— Negi nematote, kad šis medelis sužalotas neįprastai? Pa- 
daužos aplaužytų šakas, jeigu jiems kas nors parūptų. O šios 

šakelės įpjautos tik iki pusės. Tai ne padaužų darbas, o smarkiai 
supykusio žmogaus. Visa tai padaryta su rafinuotu piktumu. 

— Manote, kad Leščiukas... 

— Labai galimas daiktas. 

Mają nuvėrė šiurpas. Kodėl jis kankino tą medelį? Ar išpro- 
tėjo? Ji pati balansavo ant beprotybės slenksčio. 

— Važiuojam, važiuojam! 

Netrukus jie sutiko kelis kelio darbininkus, grįžtančius iš 
darbo. 

— Taip, tikrai! Matėme ponaitį, jau bus kokios trys valandos, 
ėjo Kopšyvo pusėn... 

Taip vadinosi miestelis. 

- Vadinasi, jis klaidžiojo po apylinkę. Veikiausiai vakare 
grįžo į Kopšyvą. Galbūt rasime jį užvažiuojamuosiuose na- 
muose. 

Jie apsisuko, bet vienas darbininkas juos sulaikė. 

— Tas ponaitis turbūt pamišęs, - tarė jis. 

— Kodėl? 

— Priėjo prie manęs ir paklausė, kiek valandų. Atsakiau jam 
teisingai, o jis man taip užmynė ant kojos, kad vos pirštų nesu- 
traiškė. 

- Gal netyčia? - paklausė Hinčas. 

— Kurgi ne! Jeigu būtų užmynęs padu, tai nieko nesakyčiau, 
bet jis iš visų jėgų kulnu. Tyčia koją pasuko ir kulnu man pri- 
mynė. 

- Išprotėjo! — sušnibždėjo Maja. 

- Blogiau, - tarė aiškiaregys. - Negi nematote, kad visa tai yra 
perdėm blogai? Būtų buvę geriau, jei būtų tą žmogų primušęs, 
negu kad užmynė jam ant kojos kulnu. Kaip tik dėl to kulno jo 
poelgis peržengia normalumo ribas. 

— Tai kam jo ieškoti? - sušuko Maja. - Juk vis tiek teks atiduoti 
policijai į rankas! 

— Ramiau, ramiau, panele. O gal visai ne jis nužudė Malinia- 
ką? Juk aiškiai matyti, kad jis nepakaltinamas. 

Hinčas ją guodė, bet Majos sielvartas buvo nenumaldomas. 

Be viso kito, ji negalėjo patikėti Hinčo žodžiais, kad Leščiukas 
yra apsėstas. Tai skambėjo pernelyg fantastiškai. 

Ji buvo įsitikinusi, kad jis išprotėjo. O jei ne, vadinasi, yra 
žmogžudys. 

Į Kopšyvą jie grįžo apie vidurnaktį ir patraukė tiesiai į vieš- 
butį „Lenkai“, vienintelę padorią miestelio užeigą. 

Viešbutis buvo mažas, dviaukštis, kelių kambarių medinis 
namelis. Pirmame aukšte buvo įsikūręs restoranas. Jam vado- 
vavo apkūnusis ponas Kotlakas, - išvydęs panelę Ocholovską, 
žemai nusilenkė. 

— Taip, taip, žinoma. Toks ponas neseniai atvyko, pasiėmė 
kambarį ir dabar turbūt miega, nes užgesinęs šviesą. 

Maja ir Hinčas ėmė tartis. Sunku buvo numatyti, kaip elgsis 
Leščiukas, juos pamatęs. Buvo galima tikėtis visko. 

Hinčas nusprendė, kad išmintingiau būtų palaukti ryto, o ne 
žadinti jį dabar, tad paėmė kambarius sau ir Majai, paskui nuėjo 
į restoraną pavakarieniauti. 

Jie valgė mėsą, tik staiga netikėtai įėjo Leščiukas ir atsisėdo 
prie staliuko palei langą. 

Laimė, linksma kelių įkaušusių ūkininkų kompanija pridengė 
juos nuo Leščiuko akių. 

Ar buvo pamišęs? Elgėsi normaliai. Tyliu ir nedrąsiu balsu 
užsisakė muštinį, atrodė susigėdęs ir be galo liūdnas, - net akyse 
sužvilgėdavo ašaros. 

Jai sugniaužė širdį, jau kėlėsi prieiti, - bet Hinčas įsakmiai 
ją sulaikė. 

Norėjo ilgėliau jį patyrinėti. Jie išgirdo, kad Leščiukas klausia 
kelio į Polyką. 

- Šiandien norėjau ten nukeliauti, bet pasiklydau miške ir 
išėjau į plentą, - aiškino jis. 

— Tai čia tasai vaikinas? - pašnibždomis paklausė Hinčas, 
nenuleisdamas nuo jo akių. 

— Gerbiamas ponas eina pas ponią Ocholovską? - klausinėjo 
smalsusis šeimininkas. 

- Ne, tiesą sakant, aš į mišką. 

— Į mišką? Apžiūrėti medžių? 

— Neee, turiu kitų reikalų. 

Jis pradėjo valgyti, bet netrukus atstūmė lėkštę. Jo žvilgsnį 
prikaustė vienas daiktas, kabantis prie lango netoli jo. 

Tai buvo musgaudis. Ant klijais ištepto popieriaus dešimtys 
musių grūmėsi su mirtimi, iš paskutiniųjų atplėšdamos vieną 
kojelę, kad dar giliau įklampintų kitas - popierius buvo kupinas 
mažų, merdinčių nuo išsekimo būtybių siaubingų pastangų. 

— Patraukite iš čia tą daiktą, - greitai tarė Leščiukas. 

— Musgaudį? Kur turėčiau jį patraukti? - nustebęs paklausė 
ponas Kotlakas. 

- Bet kur! Kad tik jo nebūtų šalia manęs! Greičiau! 

Šeimininkas be galo nustebęs žvilgtelėjo į jį, bet musgaudį 
paėmė ir pernešė prie gretimo lango. 

Tuomet nutiko keistas dalykas. Leščiukas atsistojo, nuėjo prie 
musgaudžio ir ėmė pirštu pribaiginėti muses — vieną po kitos, 
vieną po kitos. 


o šeimininkas paklausė: 

— Gerbiamas ponas traiško muses? 

— Kad jos nesikankintų, - nuslopusiu, lyg nesavu balsu tarė 
Leščiukas. 

Ir tai sakydamas maigė jas vis greičiau, greičiau... Visa tai 
atrodė taip keistai, kad galiausiai vienas ūkininkas nebeištvėrė: 

— Gana jau to gero! 

Tą pat akimirką Leščiukas puolė jį. Ant lūpų jam pasirodė 
putos... 

Abiem rankom čiupo ūkininką už galvos ir nepaprastai smar- 
kiai užsimetė sau ant peties. Su mirtinai persigandusiu ūkininku 
ėmė blaškytis po visą salę. 

Draugeliai puolė į pagalbą. 

Maja ir Hinčas buvo nustumti į kampą. Po grindis raičiojosi 
mušeikų kūnų kamuolys, su dideliu trenksmu nugriuvęs bufetas 
sužvangėjo dūžtančiais stiklais. 

Ir iškart iš tos kūnų pynės atsklido išgąstingas, siaubingas 
riksmas: 

— Jėzusmarija! Jėzusmarija! 

Leščiukas visu kūnu trenkėsi į langą, išdaužė jį ir atsidūrė 
kieme. 

Bet prieš pabėgdamas dar akimirką stabtelėjo. Atsigrįžo ir — 
sutraiškė dar vieną musę ant musgaudžio. 

Tada išnyko. 

Ūkininkai visu būriu išgarmėjo paskui jį. 

— Laikyk! Gaudyk! 

Miestelis sukilo. Visur atsilapojo langai ir durys, juose iš- 
dygo išsigandę žmonės. Vytynės skriejo gatvelėmis tarsi pikta 
lemianti šmėkla. 

Hinčas negalėjo lėkti taip greitai kaip Maja, todėl čiupo už ran- 
kos besiveržiančią į priekį merginą ir nepaleido. Abu bėgo gale. 

— Užmuš jį! - šnibždėjo Maja tarsi drugio krečiama. 

Iš tolo juos pasiekė nauji riksmai. Valstiečiai apsupo trobe- 
lę miestelio pakrašty. Išlaužę tvorą, į kiemą įsibrovė lazdomis, 
dalgiais ir šakėmis ginkluoti žmonės. 

— Čia pasislėpė! - šaukė jie. - Jis palėpėje! 

— Už ausies mane čiupo! - staugė trobelės šeimininkas. 

— Muses ant musgaudžio traiškė! Mušti jį! Mušti! 

— Padegti namus! 

Jei Leščiukas būtų juos primušęs dvigubai tiek, tikrai nebū- 
tų tokie įsiutę. Didžiausią jų įsiūtį sukėlė menki, bet negirdėti 
dalykai - kad čiupo už ausies, kad traiškė muses. Čia tai tikra 
niekšybė! Mušti jį! 

Maja priėjo prie jų. 

— Žmonės, ar proto netekote? Juk jis per tvartą pabėgo į aną 
pusę! 

— Kur?! 

Daugelis pažino panelę Ocholovską iš Polykos. Kai kurie 
nusiėmė kepures, bet iškart ėmė šūkčioti: 

— Nepabėgo! Jis čia! Pro čia įbėgo ir kopėčiomis užlipo į pa- 
lėpę. 

— O aš sakau, kad nubėgo ton pusėn! 

Hinčas patyliukais įėjo į kiemą ir, pasinaudojęs trumpu s4- 
myšiu, išvedė iš arklidės arklį, pririšo jam prie uodegos didelį 
kuokštą šiaudų ir padegė. Arklys atsistojo piestu ir nušuoliavo 
į laukus. 

— Bėga! — išgirdę dundant kanopas suriko žmonės. — Arklį 
nusičiupo! 

Visi puolė už namo, į vidinį kiemą. 

O Leščiukas praplėšė stogo dangą ir žaibiškai nučiuožė ant 
žemės. 

Kurį laiką Maja matė jį, stovintį be nuovokos, baisų ir virpan- 
tį, sutrikusį. Norėjo pašaukti. Bet jis keliais šuoliais prilėkė prie 
šulinio kitapus gatvelės, netoli pastatų. Tai buvo gilus ir siauras, 
apvalus šulinys su didžiule svirtimi. 

Nieko negalvodamas Leščiukas įšoko į kibirą ir kartu su juo 
nusileido į šulinį. 

Ūkininkai grįžo atgal šūkaudami: 

- Palaukite! Nepabėgo! Arklį padegė! Dairykitės! Jis čia! Pa- 
lėpėje tūno! 

Žmonės vėl apsupo namus. Maja ir Hinčas su nerimu laukė, 
kadajie pastebės, kad svirtis nuleista, nors visai neseniai kibiras 
siūbavo aukštai ore. 

Keli jų atsirėmė į šulinio rentinį, - tereikėjo jiems žvilgtelėti 
žemyn, ir būtų suradę Leščiuką. Jeigu tik tasai kartu su kibiru ne- 
nusileido į dugną. Gal kibiras nusileido ir prisisėmė vandens, - 
tuomet Leščiuko likimas aiškus. 

Nepaisydami visko, ūkininkai bijojo lipti į palėpę, tik stumdė 
ir ragino kits kitą. 

— Ei! - sušuko Kotlakas pusberniui. - Atmnešk dvivamzdį! Ten, 
už spintos! Žaibu! 

Maja kiek kojos neša pasileido į viešbutį, įpuolė į ištuštėjusį 
restoraną, iš už spintos ištraukė dvivamzdį. Buvo užtaisytas. 
Negalvodama iš abiejų vamzdžių iššovė į orą. 

Paskui metė dvivamzdį ant žemės ir pabėgo. 

Hinčas pasivijo Mają. 

- Ar tai jūs šaudėte? 

— Aš, aš. Bet bėkime prie šulinio. 

Jau iš tolo jie pamatė, kad svirtis yra sugrįžusi į ankstesnę 
padėtį. Leščiukas gebėjo pasprukti. Tačiau kas dabar? Kur jo 
ieškoti? Kokių dar baisybių jis gali iškrėsti? Jie bergždžiai dairėsi 
aplinkui. Leščiuko neliko nė padujų. 

- Jis išprotėjo! - kartojo Maja palūžusi. - Jis pamišėlis! Mirtis 
jam būtų geriausia išeitis! 

Ir nuvėrė baisi mintis, kad jis išprotėjo per ją, kad tai ji privedė 
jį iki beprotybės... 

Tačiau Hinčas manė kitaip. 

— Ne! - priešinosi jis, - čia kas kita! Jo veiksmų blogis yra 
perdėtas! Beprotis prikultų žmones, bet netraiškytų musių! Bent 
jau nebūtų sutraiškęs tos paskutinės. Tam, kad išsiveržtum iš 
tokių muštynių, dar stabtelėtum ir sutraiškytum musę, reikia šio 
to daugiau nei beprotybės. Ir kaip keistai viskas prasidėjo! Juk 
iš pradžių jis tas muses traiškė iš gailesčio, nes negalėjo pakelti 
jų kančios, ir tik traiškant jį užpuolė įdūkis. Paskutinės musės 
sutraiškymas jau buvo velniškas veiksmas. Tačiau tas vaikinas 
nepanašus į tokį! Maldauju, panele, neįsileiskite abejonių į savo 
širdį! Pasitikėkite! Mes jį išgelbėsime! 

Po kelias valandas trukusių bergždžių paieškų jie grįžo į 
viešbutį. Apie septintą ryto į Majos kambarį pasibeldė ponas 
Kotlakas -esą vienas ūkininkas nori pasikalbėti su panele Ocho- 
lovska svarbiu reikalu. Maja, per visą naktį nesumerkusi akių, 
nedelsdama išėjo. Jai nusilenkė kokių keturių dešimčių metų 
vyras, žvalus, liesas, stiprus. 

— Turiu šį tą pasakyti tik jums, — tarė jis. 

— Koks reikalas? - paklausė Maja, kai abu išėjo į kiemą. 

— Norėjau pasakyti, kad tasai ponas, kuris vakar čia susimušė 
su žmonėmis, dabar yra pas mane. 

— Pas jus? Tai yra - kur? - paklausė, slėpdama susijaudinimą. 

— Mano troboje. Už kokių penkių kilometrų nuo čia turiu 
ūkelį, palei mišką, Zanivece. Tasai ponas dabar miega, liepiau 
savo pačiai jį saugoti. 

— Kas jus pas mane atsiuntė? 

Valstietis gudriai nusišypsojo. 

— Mano ūkis netoli Polykos, kartą mačiau jus, maloningoji 
panele, su tuo ponu, tai ir žinau, kad jis iš dvaro. 

— Aš neliksiu jums skolinga. 

Maja tučtuojau pasikvietė Hinčą, ir jie visi išvažiavo pas 
ūkininką. Tik pirma aiškiaregys privertė ją išgerti stiklą šilto 
pieno. 

Nuostabus rytas auksino rugių varpas. Laukuose viešpatavo 
tyla. Hinčas ėmė klausinėti ūkininką visokių smulkmenų. 

— Tesaugo jį Dievas! Jeigu ne aš, jau būtų po jo! - tarė ūki- 
ninkas. 

- Kaip? 

- Brėkštant nuvažiavau į Polykos mišką žagarų. Einu pros- 
kyna, o čia kažkas juoduoja jaunuolyne, ten, tarp Zaniveco ir 
Denbinkų. 

Maja visa virpėjo. 

— Manau sau - šernas ne šernas. Tada prieinu arčiau ir matau, 
kad tasai ponas kelnių diržą išsiveria ir ant šakos riša. Iškart su- 
pratau, kuo čia kvepia, bet kai kostelėjau, jis savo darbą metė ir 
lūkuriuoja lyg niekur nieko. Jis laukia ir aš laukiu - aš laukiu ir 
jis laukia, galiausiai matau, kad eina prie manęs ir paskui lenda. 

Nors ūkininkas atrodė esąs gana apsišvietęs, protingo veido, 
bet tikslesnio apibūdinimo rasti negalėjo. 

- Taigi lindo, - pakartojo jis. - Dar paskui ėjo man iš paskos 
net iki namų ir visą laiką lindo. Net mano pati turėjo jį vyti šalin 
nuo manęs. Prie nieko nelindo, tik prie manęs. O, štai ten mano 
troba, - pridūrė, rodydamas nedidelę sodybėlę, stovinčią atokiai 
nuo kitų, palei pat mišką. 

— Padėkite mums, - tarė Hinčas. - Jeigu jis gera valia nenorės 
su mumis eiti, reikės jį surišti ir nugabenti į Polyką. Bet palauki- 

te... Aha... Pirmiau mes tylutėliai pasislėpsime už tvoros, o jūs 
išveskite jį į kiemą, - norėčiau pamatyti, kaip ten jis „lenda“. 

— Kam to reikia? - karščiavosi Maja. - Vėl pabėgs. 

Bet Hinčas nepritarė jos nuogąstavimams. Iš ūkininko žodžių 
jis suprato, kad Leščiukas yra visiškai išsekęs, ir buvo nepapras- 
tai svarbu gerai pažinti, koks tas jo pamišimas. 

- Labai įdomu, kad ūkininkas nemokėjo apibūdinti to „lindi- 
mo“. Matyt, čia vėl susiduriame su kažkuo, kas nukrypsta nuo 
normos. Nepamirškite, kad sunkumai dar tik prasideda. Kol 
neįminsime jo ligos mįslės, negalėsime jos įveikti. 

Ir Leščiuko elgesys visiškai patvirtino jo lūkesčius. 

Ūkininkas išsivedė jį iš trobos, kaip buvo sutarta, ir kelis 
kartus perėjo su juo per kiemą. Leščiukas galėjo sukelti gailestį 
net labiausiai užkietėjusios širdies žmogui. 

Jis svyrinėjo, buvo prislėgtas ir bejėgis — ir kartu iš visos jo 
figūros, iš kiekvieno judesio sklido tas pats liūdnas švelnumas, 
lyg koks sutrikusio žmogaus beprasmiškumas. 

Ir iš tikrųjų, kaip ir sakė ūkininkas, jis neabejotinai „lindo“. 

Atrodė, lyg Leščiukas norėtų tam ūkininkui ką pasakyti, bet 
negalėtų - lyg norėtų užmegzti su juo kontaktą. Prieidavo prie jo 
labai arti, stačiai glausdavosi prie jo, žengė koja kojon iš paskos, 
tarytum paslaptingas magnetas būtų traukęs jį su nepaprasta 
jėga. 

Buvo matyti, kad tai nėra visai sąmoningas elgesys, ir jis buvo 
nukreiptas tik į ūkininką. O į jo žmoną, kuri nepatenkinta stebėjo 
tuos manevrus, Leščiukas nekreipė jokio dėmesio. 

Ūkininkui buvo juokinga -jis vis žvilgčiojo į tvorą, už kurios 
slėpėsi Hinčas su Maja, ir taisė linksmas minas. 

— Nėra reikalojo rišti, - tarė ūkininkas, grįžęs pas juos, - kažką 
manyje pamatė ir seks paskui mane kaip šuva. 

Tad buvo sutarta, kad Maja pirma nuvažiuos į Polyką ir viską 
parengs priimti Leščiuką. Svarbiausia buvo tą reikalą nuslėpti 
nuo pensiono svečių. 

Hinčas būgštavo, kad pamatyti merginą Leščiukui gali būti 
pernelyg didelis sukrėtimas, bet vylėsi, kad nugabenti jį į Polyką 
pavyks be didesnių sunkumų. 

Tad Maja šoko ant arklio ir raita pasileido tiesiai per mišką. 
Ir neilgai trukus prie šoninių Polykos dvaro durų privažiavo ve- 
žimaitis, iš kurio buvo išneštas Leščiukas ir paguldytas viename 
iš antro aukšto kambaręjių. 

Jis jau nebegalėjo vai kščioti - toks buvo nusilpęs. Nelabai su- 
vokė, kur jis ir kas jam darosi. Netgi nepažino Polykos. Prasidėjo 
reakcija, ir vaikinukas, atsidūręs lovoje, iškart prarado sąmonę. 


AŠTUONIOLIKTAS SKYRIUS 


Majos parvykimas į Polyką sukėlė didžiulį pensiono svečių su- 
sidomėjimą, tikrą sumaištį. Toji žinia ypač sujaudino panelę 
Vyciskuvną ir daktarienę. 

— Ar žinote, ponia, kas šįryt parvažiavo ? Ogi Ocholovska! 

— Kaip? Vakar išvažiavo, o šiandien jau parvažiavo? 

Ponia Ocholovska, laikraštyje perskaičiusi apie Maliniako 
nužudymą, tučtuojau išvažiavo į Varšuvą. 

— Ne, ne senoji! Maja! Savo akimis mačiau ją pro langą! 

Laikraščiai plačiai rašė apie paslaptingą Maliniako mirtį, ir 
tuose pranešimuose dažnai sumirgėdavo Majos pavardė. Dak- 
tarienė buvo labai susijaudinusi. 

— O ar žinote, kad ji parvažiavo ne viena? Kažką parsivežė! 
Jis buvo nuneštas į viršų! Girdėjau pro duris. 

— Marysia man sakė, kad vakar Kopšyve vyko muštynės. 

Bet abiejų ponių susijaudinimas pasiekė viršūnę, kai tarnaitė 
Marysia kaip baisią paslaptį joms pasakė, kad atvežtasis ir pa- 
guldytasis viršuje yra Leščiukas. 

Ir jos ėmė trintis valgomajame arba verandoje - tykojo kokių 
nors žinių. 

Bet nieko nenutykojo, nes nieko nevyko. Maja nepasirodė. 
Namus apgaubė tingi popiečio tyla. 

O viršutiniame kambaryje užuolaidos buvo nuleistos. Leš- 
čiukas miegojo. 

Pavakare atėjo gydytojas. Hinčas ilgai ir išsamiai su juo kal- 
bėjosi. 

- Organizme jokios ligos nėra. Žaizdos paviršinės. Simpto- 
mai, apie kuriuos kalbate, gali turėti nervinį pagrindą. Būtų gerai 
pakviesti psichiatrą. 

Bet Hinčas buvo kitos nuomonės. Jis įtarė, kad ši liga yra ne 
nervinė, 0 dvasinė. 

Jis paprašė gydytojo Majai migdomųjų, pats irgi išgėrė rami- 
namosios mikstūros. Pirmiausia reikėjo atgauti jėgas. 

Taip Polykoje įsiviešpatavo tyla - net iki kitos popietės. Tada 
Leščiukas atgavo sąmonę. 

— Kur aš? - sušnibždėjo jis, trindamas akis. 

— Nejudėkite, - tarė Hinčas, jis ir toliau Majos prie jo nepri- 
leido. - Jūs sergate. 

- Bet kur aš esu? 

— Polykoje. 

Tada, matyt, jis viską prisiminė, nes greitai atsisėdo lovoje. 

— Ką aš iškrėčiau? Kas jūs toks? Aha, ūkininkai norėjo mane 
prikulti? O aš?.. Aha. 

Ji vėl apėmė silpnumas, užsimerkė. Tačiau po valandėlės 
prabilo: 

— Arjūs esate daktaras? 

— Ne. 

— Pasakykite man tiesą. Ar aš išprotėjau? 

— Iš kur ištraukėte? - nustebo Hinčas. - Vakar buvote nera- 
mus, teisybė, bet turbūt buvote labai susijaudinęs. 

Jis dėjo nemažai pastangų, kad nuramintų vaikiną. 

Bet Leščiukas, prisiminęs praeitos nakties įvykius, paniro į 
gilią apatiją. Užsimerkė ir nutilo. 

Hinčas pamažu jam pasakojo, kaip jį rado. Nuslėpė tik tai, kad 
esąs aiškiaregys. Pasakė, kad lydėjo Mają į Polyką ir, atsitiktinai 
užsukę į viešbutį, pamatė jį restorane. 

— Arjinai čia? - paklausė Leščiukas. 

— O norėtumėte su ja pasimatyti? 

— Ne, -išgąstingai atsakė Leščiukas. Ir pridūrė: - Išvažiuosiu 
iš Čia. 

Hinčas išsitraukė iš kišenės rašiklį. 

— Pasakykite, - paklausė jis, — iš kur gavote šį rašiklį? 

Leščiukas neatsakė. Tik kai Hinčas kelis sykius pakartojo 
klausimą, nenorom atsakė: 

— Ar šitą? Jis visai ne mano. 

— Kaip nejjūsų? Pažvelkite įdėmiau. O, štai čia jūsų dantų Žymės. 

— Tas rašiklis? Aha, teisybė. Radau jį. 

— Kur jį radote? 

— Pilyje. Buvau ten nuėjęs ir... pakėliau jį nuo Žemės tokiame 
baltame kam... 

Nebaigė. Prisiminė baltą kambarį, kurį retkarčiais susapnuo- 
davo. 

— Matyt, tai tas pats kambarys, kurį regėdavau sapne, - ne- 
noriai burbtelėjo jis ir pasivertė ant kito šono. - Noriu miego. 

— Dar palūkėkite. Ar tas rašiklis jau buvo apgraužtas, kai jį 
radote? 

- Taip. 

- Ojjūs jį irgi graužėte? 

- Nežinau. Taip. Turiu tokį įprotį. 

Jis nutilo ir gulėjo atsimerkęs, žiūrėdamas į lubas. Hinčas 
pajuto, kad daugiau nieko neišpeš. 

Bet Mają Hinčo pasakojimas labai sujaudino. Vadinasi, tas 
rašiklis yra iš pilies? Veikiausiai Leščiukas jį rado tą naktį, kai 
pametė peiliuką! Nuo tada turėjo radinį nešiotis kišenėje. 

Ak--ir netrukus po tojo lūpos pamėlo - tada, kai vaikštinėjo 
po mišką. Be to, rado jį baltame kambaryje - jai irgi iškart iškilo 
baltas kambarys iš sapno. Jau ne kartą buvo pagalvojusi, kad 
tasai baltas kambarys galėjo būti Mysločės pilyje. 

Negi iš tikrųjų visoje šitoje istorijoje slypi kažkas nepaprasta 
ir nesuprantama? 

Ji papasakojo Hinčui apie pilį ir apie tą baisų įspūdį, kurį 
visada patirdavo susidūrusi su paslaptinga, savarankišką gy- 
venimą gyvenančia jos tuštuma. 

Taip, tas kambarys turėjo būti vienas iš pilies kambarių. Šis 
atradimas padarė jai didžiulį įspūdį. 

Maja prisiminė Skolinskį. Nieku gyvu nenorėjo į šį reikalą 
velti Cholavickio - žinojo, kad anas nekenčia Leščiuko. Bet Sko- 
linskis, jei tebegyvena pilyje, gal ir galėtų suteikti šiokios tokios 
informacijos. 

Hinčas visiškai jai pritarė. Jo manymu, tasai paslaptingas, 
atstumiantis rašiklis galėjo būti paslapties raktas. Pirmiausiai 
reikėjo išsiaiškinti kaip tik tai. 

- Žinote ką, mudu galime aplankyti profesorių. Labai no- 
rėčiau pamatyti tą pilį, tikrai būtų įdomu. Leščiuką paliksime 
Marysios globai. Ji energinga mergina, ojis dar per silpnas, kad 
galėtų jai pasipriešinti. 

Jie tilteliais nuėjo per klampynes. Perėjo požeminį koridorių, 
dabar Maja vedė aiškiaregį per tamsius ir tuščius kambarius. 

Ji vylėsi, kad jai pavyks nueiti pas profesorių nesutikus Cho- 
lavickio, mat nuo jo norėjo kuo ilgiau nuslėpti, kad parvažiavo 
į Polyką. 

Pirmame aukšte ji sustojo. 

- Galjūs čia palaukite. 


Bet iš anfilados gilumos juos pasiekė balsai ir šviesa, krentanti 
pro praviras duris. Norėjo sprukti, bet Hinčas ją sulaikė. 

- Prieikime arčiau, - tarė jis. - Net jei mus pamatytų, nieko 
tokio, o man smalsu, kas ten darosi. 

Mają irgi sudomino tie balsai, plėšantys tylą, prie kurios čia 
buvo pripratusi. Jie priėjo arčiau ir pamatė nepaprastą vaizdą. 

Prie stalo kunigaikštis, Cholavickis ir profesorius, kuriuos 
aptarnavo Gžegožas, kalbėjosi kaip aukštuomenės žmonės, taip, 
lyg niekas jų nebūtų skyrę - toje apšiurusioje, pustuštėje salėje 
vienas kitam žarstė mandagias frazes. Iš pirmo žvilgsnio lyg ir 
nieko nuostabaus, nors pokalbis ir atrodė perdėm mandagus, 
pernelyg pompastiškas. 

Vis dėlto nuvargę, stačiai išsekę pašnekovų veidai sklandžius 
jų sakinius, nepriekaištingas jų manieras vertė neįprastu ir pavo- 
jingu žaidimėliu. Rodės, didžiausiomis pastangomis jie aptaria 
neapsakomai svarbius reikalus. 

O labiausiai stebino tas, kad — nors pokalbis buvo sklandus 
ir taisyklingas - jų gestai buvo... nekoordinuoti, fantastiški. Sko- 
linskis ir Cholavickis kartkartėmis darė keistus judesius, pavyz- 
džiui, vienas jų nulenkdavo pirštą žemyn, kitas pusdubenio 
siekdavo pernelyg plačiu, pernelyg suapvalintu mostu, netgi 
Gžegožas vandenį į stiklines pylė ypatingai. 

— Ką visa tai reiškia? - sušnibždėjo Hinčas. 

Nutaikiusi progą, Maja pasirodė Skolinskiui, prispaudusi 
pirštą prie lūpų. Jis suprato ženklą ir netrukus atėjo pas juos. 

— Profesoriau, važiuokime į Polyką, — sušnibždėjo Maja. — 
Reikia pasikalbėti, bet nenoriu, kad apie tai sužinotų Henrikas. 

— Gerai. Aš irgi noriu su jumis pasikalbėti. 

Kelyje į Polyką sužinojęs Hinčo pavardę, profesorius paklausė: 

— Ar tai jūs esate tas garsusis aiškiaregys? Kas jus čionai at- 
vedė? 

— Tuojau, tuojau, pone profesoriau! Pirmiausia jūs man pasa- 
kykite, ar toje pilyje vyksta kas nors neįprasta? 

— Iš kur žinote? 

— Turiu priežasčių daryti tokias prielaidas. 

— Ačiū Dievui, galų gale turėsiu su kuo tai aptarti! - nudžiu- 
go profesorius. - Jūs atvykote pačiu laiku. Ilgiau vargiai būčiau 
galėjęs ištverti! 

Ir papasakojo jiems viską, ką toje baisioje vietoje jam teko 
išgyventi. Virtuvė. Rankšluostis. Kunigaikštis. Cholavickis. 
Ziolkovska. Ženklas. Visa tai skleidėsi prieš Hinčą ir Mają tarsi 
pasaka iš Tūkstančio ir vienos nakties. 

— Vadinasi, neklydau, - sušnibždėjo Hinčas susijaudinęs iki 
širdies gelmių. - Čia veikia svetimi elementai. 

— Kokie? 

- Profesoriau, - tarė Hinčas, - jūs verčiau pasisaugokite. Ma- 
tėme jus vakarieniaujant. Kodėl jūsų gestai tokie keisti? 

Mokslininkas susigėdo. 

- Aš vis mėginu rasti tą ženklą. Stengiuosi pasinaudoti kiek- 
viena proga, kad ištirčiau kunigaikštį. Ir, matyt, pripratau, todėl 
kiekvieną gestą užbaigiu šiek tiek kitaip nei visada. 

- Tai labai pavojinga. 

Profesorius neklydo - jautė, kad tomis baisiomis sąlygomis jis 
pamažu silpsta. Jo manymu, situacija darėsi vis grėsmingesnė. 

Jie jau privažiavo dvarą, ir Maja pro šonines duris nusivedė 
juos į savo kambarį. 

— Vyliausi, kad atrasiu tą ženklą ir galėsiu ištraukti kunigaikš- 
tį iš būsenos, kuri žudo jį fiziškai ir moraliai. Deja, iki šiol pirmyn 
nepasistūmėjau nė per nago juodymą. Visa tai mane baisiausiai 

vargina, vos laikausi... Kasdien mano atsparumas vis mąžta. 
Bijau, kad Cholavickio būsena dar prastesnė. Jo elgesiui, kaip 
jau matau, aiškiai būdingi pamišimo požymiai. 

— Negi iš tikro jam taip blogai? 

— Ar aš žinau! Aš jau nieko nebežinau! O gal čia ne mūsų 
atsparumas mąžta, o tų paslaptingų jėgų spaudimas didėja... 
Nėra ko stebėtis, kad galiausiai žmogus nustoji ką nors suprasti, 
prarandi pasitikėjimą savo protiniais gebėjimais. Visa, kas ten 
vyksta, pranoksta mano supratimą. Todėl neapsakomai džiau- 
giuosi, kad atvykote man į pagalbą. Tuos reiškinius jūs išmanote 
geriau už mane. Ar visa tai galima paaiškinti kokiomis nors 
natūraliomis priežastimis? 

Tada Hinčas papasakojo Skolinskiui Leščiuko istoriją. 

— Tai reikštų, kad toji galia užkrečiama - kad ji puola žmo- 
nes, — sušnibždėjo profesorius. 

— Gal ir klystu, - tarė Hinčas, - bet, mano galva, tų nepaaiš- 
kinamų reiškinių moralinė ir dvasinė prasmė nekelia abejonių. 
Manau, jog mažiausiai mįslingas yra rankšluosčio judėjimas. 
Visi, kas tik dalyvavo spiritizmo seansuose, žino, kad nežinomos 
jėgos pakelia į orą daiktus, stumdo baldus, netgi suduoda daly- 
viams. Tie reiškiniai nebūtinai antgamtiniai. Veikiausiai čia vei- 
kia dar neištirtos mūsų psichosomatinės jėgos. Įsivaizduokime, 
kad tasai nelaimingasis Franius fenomenalaus savo gyvybinių 
jėgų įtempimo akimirką tam rankšluosčiui perdavė dalį savo 
energijos. Ar jūs neatkreipėte dėmesio, gal tas judesys panašus 
į mediumo judesius? Tad ši paslapties dalis jeigu ir ne išaiškinta, 
tai bent priskirta prie žinomų pavyzdžių, prie seansuose vykdo- 
mų eksperimentų. Regis, - toliau kalbėjo jis, - čia susidūrėme su 
atveju, neregėtu dėl savo nepaprasto intensyvumo. Franius buvo 
pasiekęs tokią didžiulę įtampą, kokios normalus žmogus negali 

nė įsivaizduoti, ir išjudino jėgas, kurios dabar veikia sunkiai api- 
brėžiamu diapazonu. Dalis tų fluidų turėjo persmelkti rašiklį ir 
paveikti Leščiuką. Čia viena nepaprastai įdomi smulkmena - visi 
tie reiškiniai vienaip ar kitaip susiję su lūpomis. 

Leščiukui porą kartų buvo pamėlusios lūpos. Žinome, kad 
turėjo įprotį tą rašiklį graužti. Bet paaiškėjo, kad jį anksčiau jau 
buvo graužęs kitas. Nedrįsčiau tvirtinti, bet galbūt tą rašiklį 
graužė Franius - ant jo Leščiuko dantų žymės greta Franiaus. 

- Lūpos, - tarė profesorius. - Man irgi kelis kartus buvo nu- 
tikę keistenybių su lūpomis. Porą kartų pastebėjau, kad mano 
lūpos pulsuoja, o gal banguoja, bet paskui tai praėjo. 

— Matyt, toji jėga lengviausiai veikia lūpas, - susimąstęs tarė 
Hinčas. 

- Be to, tuose Rudzianskio paliktuose popieriuose irgi kal- 
bama apie lūpas. 

— Tačiau jūs sakote, kad tai neišsprendžia viso reikalo, nej- 
mena visos mįslės, - tarė Maja Hinčui. 

- Tas ir yra, kad ne. Toji jėga, kuri mus apsiautusi, nėra neutra- 
li dvasiškai. Ji akivaizdžiai turi neigiamą ženklą. Tai blogio jėga. 
Kartoju, ką jau esu jums sakęs - jaučiu ją kaip ypatingą blogį ir 
žinau, jog neklystu. Labai gali būti, kad ji mechaniškai perduo- 
dama per „užkrėstus“ daiktus, - ir manau, kad tik žmogui, kuris 
dvasiškai yra paveikus. Kodėl profesoriui, kuris taip ilgai gyveno 
greta to kambario, ji ligi šiol nepadarė didesnės skriaudos? Nes 
profesoriaus dvasia priešinosi. O kodėl Leščiukas „užsikrėtė“? 
Nes dėl susiklosčiusių fatališkų aplinkybių suabejojo savimi - ir 
tai jį susilpnino. 

- Taip, - sielvartingai pritarė Maja. 

— Ojjūs nepasiduokite! Mes stosime į kovą! 

- Tai ką dabar reikia daryti? 


Hinčas susikaupė. 

— Padaryti reikia labai daug ką. Turime stengtis visa tai išaiš- 
kinti. Pirmiausia reikia ištirti Leščiuką - manau, nereikia nuo jo 
slėpti jo būsenos. Kai išaiškinsime padėtį, gal jis atgaus gebėjimą 
priešintis. Taip pat reikia iš jo sužinoti, kas atsitiko Maliniakui. 
Atkalbėti jį nuo savižudybės. Ir apskritai reikia, kad jis mums 
papasakotų apie savo psichikos būklę! 

- Tai nebus lengva, - tarė profesorius. 

— Pažiūrėsim. Bet tai dar ne viskas, - toliau kalbėjo Hinčas, 
raukdamas kaktą. - Vis prisimenu tą ūkininką. Kodėl Leščiukas 
lindo būtent prie jo? Be to, - kodėl laikydamas rankoje rašiklį 
mačiau du žmones? Leščiuką, einantį plentu, ir kitą, rašantį ant 
sienos. Gal ten buvo tasai Franius? 

Profesorius išsitraukė iš kišenės seną, pageltusią nuotrauką. 

- Ar jis kartais nebuvo panašus į šitą iš nuotraukos? 

- Čia tasai Franius? 

— Taip. 

Jie smalsiai įsmeigė akis į nuotrauką. 

- Taip, jis yra tasai, kuris rašė ant sienos, - tarė Hinčas. - Tai jis. 

- Ar jums neatrodo, kad jis panašus į Leščiuką? - paklausė 
profesorius. 

— Ką jūs sakote! - nustebo Hinčas. - Iš tikrųjų! Betgi ne! Jie 
nėra panašūs. Tik pažvelkite — bruožai visiškai kitokie. Čia turbūt 
tas pats reiškinys kaip ir jūsų ir jo, - kreipėsi jis į Mają. - Juodu 
nėra panašūs, bet tokį įspūdį sudaro, nes jų prigimtys panašios. 
Panašumą rodo tik akių išraiška, lūpų išlinkimas, charakteris. 
Jus tris sieja tas pats gaivališkumas, aistra, tas pats gyvenimo 
geismas, — tik pažvelkite, profesoriau. 

Hinčas popieriaus skiautele uždengė Franiaus akis. Panašu- 
mas bemat išnyko. 

Tačiau Maja suvirpėjo suvokusi, kad jis pasakė - „jus tris“, 
lyg jie trys būtų vienos šeimos nariai. 

O Hinčas sėdėjo susimąstęs, jo kaktą kirto statmena gili raukšlė. 

— Matote, ponai, - tarė jis, - nereikia savęs apgaudinėti. Padė- 
tis, kurioje atsidūrėme, yra labai sunki, ji pareikalaus visų mūsų 
jėgų. Visiems reikia susiimti. Jokios mistikos, jokio fatalizmo. O 
kol kas - eime vakarieniauti. 

— Vakarieniauti? - nustebo Maja. 

— Na taip! Valgyti juk reikia! Be to, ilgiau nebegalime slėptis 
nuo pensiono svečių. Patikėkite manimi, kuo natūraliau elgsi- 
mės, tuo bus geriau. 

Jie įėjo į valgomąjį. Daktarienė, Vyciskuvna ir tarėjas Šim- 
čikas, žinantys apie audringą Majos praeitį ir dar audringesnę 
„kriminalinę“ dabartį, gerte gėrė nuovargio ženklus jos veide, o 
neseniai atvykusi jauna pora su vaikeliu, gaubiama palaimingos 
nežinios, ramiai sau vakarieniavo. 

Maja pasistengė Hinčo pavardę ištarti kuo neaiškiau ir išsyk 
kuo natūraliausiai pranešė: 

- Su mumis parvažiavo ponas Leščiukas, bet Kopšyve ūki- 
ninkai jį sumušė, tad kurį laiką jam teks pasigydyti. 

— Aaaa, - teištarė panelė Vyciskuvna. 

Maja susijaudinusi žiūrėjo į tą gerai pažįstamą valgomąjį, 
apšviestą dviejų žibalinių lempų. Jai atrodė, kad čia nebuvo 
šimtą metų. 

- O mūsų mielas profesorius sėdi sau pilyje ir nė akių čia 
nerodo! - nuoširdžiai pragydo storoji daktarienė. 

— O taip, susidraugavau su kunigaikščiu, - atsakė Skolins- 
kis, - ir studijuoju tenykščius archyvus. 

Bet Vyciskuvnai tų aiškinimų buvo akivaizdžiai per maža. 
Savaime suprantama, kad Maja atrodo prastai. Tačiau profeso- 

būtų... 

— Veikiausiai tai Hinčas, - šnipštelėjo jai daktarienė, - žinote, 
tas pranašas! Mačiau jo nuotraukas laikraščiuose! 

Hinčas! Panelė Vyciskuvna pasijuto taip, lyg būtų pamačiusi 
angelų karalių, bet rūgščia mina tarė: 

— Galbūt jis ir yra tas garsusis pranašas. Aš tuo nesidomiu. 

Prie stalo įsivyravo tyla, viena iš tų, kurios, kuo ilgiau tę- 
siasi, tuo labiau slegia ir darosi sunkiai ištveriamos. Kažkodėl 
niekas negalėjo rasti temos pokalbiui. Ir keista — toji tyla ėmė 
kelti nerimą. Galbūt dėl to, kad prie stalo sėdėjo su mediumais ir 
spiritizmu susijęs asmuo, Hinčas, abi ponios pasijuto nejaukiai. 
Ir - pradėjo kalbėti apie dvasias. Bergždžiai Hinčas mėgino nu- 
kreipti kalbą kiton pusėn. Daktarienė papasakojo baisią istoriją, 
o Vyciskuvna neliko jai skolinga. Užčiaupti jų buvo neįmanoma! 
Jos stačiai mėgavosi kiekvienu savo žodžiu! 

Po vakarienės Hinčas išėjo į sodą ir, vaikštinėdamas vingiuo- 
tais senojo parko takeliais, stengėsi išnarplioti tą tamsią painiavą. 

Niekad iki šiol jis nesijautė toks bejėgis. Kas, kad gamta apdo- 
vanojo jį... na, pavadinkime, daline aiškiaregyste, bet toji aiškia- 
regystė niekuo negalėjo padėti, atvirkščiai - stūmė Žmogų į dar 
didesnį netikrumą, paakindama jį bendrauti su paslaptingomis 
ir neištirtomis jėgomis. 

Hinčas nuolatos susidurdavo su metafiziniu pasauliu, kurio 
prigimties įžvelgti neįstengė. Todėl vis labiau linko prie tikėjimo. 
Vis aiškiau tarp tų baisių pasaulio neaiškumų jam skleidėsi pa- 
prasta ir aiški tiesa, - kad vienintelis Žmogaus ramstis, vienintelis 
jo ginklas ir teisė yra būdo bruažai, 0 vienintelis kelrodis - mo- 
ralė. Buvo tikras, kad jeigu Maja ir Leščiukas atkurtų savo gerą 
moralinę savijautą, galėtų įveikti visus sunkumus. 

Todėl džiaugėsi, kad jų bendražygiu tapo profesorius, pasi- 
žymintis dvasinėmis vertybėmis. O abiejų pensiono damučių - 
daktarienės ir valdininkaitės - lėkštumas ir kvailumas pripildė 
jo širdį kuo blogiausių nuojautų. Jeigu tik jos viską sužinotų, su- 
keltų sąmyšį ir paniką. Baimė atimtų jų orumo ir proto likučius. 

Hinčas paėmė į ranką tą liūdnąjį rašiklį ir mėnesienoje ėmė 
tyrinėti dantų žymes. Kas dar jį graužė? Kieno dantys - kokio 
pamišimo apimto Žmogaus? Jis įsitempė, susikaupė ir tiesus, 
ištiesta į priekį ranka stengėsi kažką pamatyti - dar kartą pakelti 
uždangos kraštą. 

Bergždžiai! Gal tų jėgų poveikis čia, pilies pašonėje, buvo 
pernelyg stiprus? O gal jam trūko nesavanaudiškos ramybės ir 
dvasinės pusiausvyros - veltui stengėsi, nieko negalėjo pamatyti. 
Tačiau slegiantis blogio įspūdis - blogio, tūnančio tame rašikly- 
je - vėl persmelkė jį visą. 

Jis iš lėto pasuko namų link. Valgomajame rado daktarienę, 
valdininkaitę ir tą jauną neseniai atvykusią porą - visi jie susi- 
kaupę sėdėjo prie mažo staliuko kampe. Hinčas dabar jau buvo 
toks jautrus visokioms anomalijoms, kad iškart pamatė, jog tie 
žmonės sėdi per arti staliuko, per ankštai susispaudę. 

Išvydusi jį, valdininkaitė cyptelėjo it mažas vaikas, pagautas 
darant ką bloga, o visi kiti irgi atrodė sumišę ir kartu užsidegę. 

Ką jie čia sumanė? Hinčas jau norėjo praeiti pro šalį, bet ant 
stalelio pamatė didelį popieriaus lapą su išrašytomis raidėmis, 
o antjo - apverstą lėkštutę. 

— Surengėte seansą? - paklausė jis. 

Draugija sukikeno. 

— Turime tokį sumanymą! - įsiterpė jaunasis vyras. 

- Ši ponia, regis, yra mediumas, - tarė jaunoji žmona, rody- 
dama į panelę Vyciskuvną. 

— Mes visi nepaprastai domimės spiritizmu, — nuoširdžiai 
prisipažino daktarienė, koketiškai dirsčiodama į Hinčą. 

— Gal ir jūs norėtumėte dalyvauti seanse? 

Aha, tai buvo spąstai. Šie žmonės įspėjo jo incognito - ir taip 
nevykusiai mėgino įtraukti į nerimtą pramogą, kuri jiems suteiks 
nuostabių emocijų. Hinčas panoro išplakti tą kvailių būrelį, ne- 
žinantį, kad žaidžia su ugnimi. 

Ir kartu jam šovė į galvą, kad iš tikro būtų galima surengti 
seansą, - bet su Leščiuku. 

Taip! Tai gera mintis! Žengiant tuo keliu, nelabai pramintu, 
galima pamatyti naujų švieselių. Tas eksperimentas galėjo pa- 
sisekti. Tik ar tai nebuvo pernelyg rizikinga? 

Hinčas susimąstė taip smarkiai, kad nebegirdėjo kaprizingų 
atsitiktinių spiritizmo mėgėjų balsų. Tada sudundėjo arklio ka- 
nopos - ir įėjo aukštas vyriškis, vilkintis jojiko kostiumą. 

Cholavickis! 

— Regis, parvažiavo panelė Maja, - tarė jis pasisveikinęs ne- 
maloniu, bespalviu balsu, į nieką nežiūrėdamas. 

— Tikrai, parvažiavo, - paskubėjo suteikti informaciją poniu- 
tės, sužavėtos nauja sensacija. 

— Ar'ji viršuje? 

— Būtent viršuje, būtent! 

— Parvažiavo ir ponas Leščiukas, - lyg niekur nieko pridūrė 
Vyciskuvna. 

Cholavickis pasuko prie laiptų, bet Hinčas jį sulaikė. 

— Aš kaip tik einu į viršų ir pranešiu panelei Majai, kad jos 
laukia svečias. 

Hinčas norėjo ją perspėti ir kartu neleisti Cholavickio į viršų. 
Tačiau anas nekreipė nė menkiausio dėmesio į jo žodžius - jau 
sunkiai kopė laiptais. 

Įžengęs į koridorių, pamatė Mają, stovinčią prie vieno kam- 
bario durų. Greta jos stovėjo Skolinskis. Sekretorius sustojo kaip 
įbestas. 

Nuo tada, kai atsisveikino su ja Varšuvoje, jo kančios dar pa- 
didėjo. Mintis, kad ją prarado, kad Leščiukas ją visiškai užvaldė, 
neleido jam gyventi. Kai jam buvo pranešta, kad parvažiavo 
panelė Ocholovska, iškart išskubėjo į Polyką, tarsi deginamas 
įkaitinta geležimi. Nežinojo, kad su Maja parvažiavo ir Leščiu- 
kas - tą išgirdo tik iš valdininkaitės. 

Cholavickis jau buvo priėjęs savo ištvermės ribą. Maja jam 
buvo prisiminimas tų dienų, kai, šiaip ar taip, jis dar priklausė 
normaliam pasauliui. Tai dar padidino liguistą jo pavydą. 

— Maja, - tarėjis dusliu balsu. 

Ji greitai atsitraukė nuo durų. 

— Ką aš matau! - ištarė ji priverstinai šypsodamasi ir steng- 
damasi susivaldyti. 

Bet Cholavickis suprato, kad ji tas duris saugo nuo jo. 

— Kas gyvena tame kambaryje? - paklausė jis. 

— Eime žemyn! 

Tik žvilgtelėjo į ją ir, užuot ką atsakęs, nuspaudė durų ran- 
keną. Jį draskyte draskė pavydas. 

Maja stengėsi jam sutrukdyti, bet sekretorius įlėkė į kambarį. 
Hinčas įpuolė paskui jį, supykęs dėl tokios netikėtos diversijos, 
kuri ligoniui galėjo smarkiai pakenkti. Ir apstulbo. Leščiuko lova 
buvo tuščia! Jo nebebuvo! 

Leščiukas dingo. O praviras langas kuo aiškiausiai rodė, kaip 
jis paspruko iš kambario. Didelis klevas, augantis palei langą, 
kuo puikiausiai atstojo kopėčias. 

Cholavickis buvo pamirštas! Visi išbėgo į sodą, pakeliui už- 
simetę apsiaustus, ir pasklido po mišką. 


- Kur jis galėjo pabėgti? 

— Važiuojame pas tą ūkininką! - tarė Hinčas. — Turbūt jį vėl 
ten traukia! 

Maja skubiai davė nurodymus, ir jie sėdo į briką. 

Sekretorius tylėdamas šoko ant arklio. Neturėjo supratimo, 
nei ką reiškia Leščiuko pabėgimas, nei tos vytynės, kuriose da- 
lyvavo ir jis, - jam svarbiausia buvo Majos susijaudinimas, - ji, 
išvydusi tuščią kambarį, pamiršo visą pasaulį! 

Šuoliavo paskui juos, tiesą sakant, džiaugdamasis, kad jį pa- 
miršo - galėjo ramiai dorotis su savo nelaime. 

Jie jau artėjo prie trobos ir jų pasitikti išbėgo Handričius, 
linksmas, besijuokiantis. 

— Vėl pas mane atlėkė! - iš tolo šaukė jis. 

Leščiukas išėjo iš kiemo ir artėjo prie jų. Jis atrodė taip, lyg 
būtų visiškai girtas. Atkakliai it girtuoklis, svyrinėdamas ėjo pas- 
kui Handričių. Ir tada Majai pritrūko jėgų. Ji puolė prie Leščiuko. 

— Ką tu darai? Pasigailėk! - šaukė ji. 

Hinčas norėjo Mają nuo jo paslėpti. Bet buvo per vėlu, Leš- 
čiukas ją pamatė. 

— Tu vėl prie manęs! - sušuko visiškai netekęs proto, paklai- 
kusiomis akimis, ir puolė ją. Vaikiną sučiupo, bet jis draskėsi šu 
baisia jėga, jau išvis nieko nebesuvokdamas. 

- Ji nužudė! Nužudė! Nužudė! - nesavu balsu rėkė jis. 

Visi ėmė raičiotis po žemę. Atbėgo Handričiova su vadelėmis. 

Leščiukas buvo surištas ir nuneštas į trobą. Tada sekretorius 
nušoko nuo arklio ir iš lėto priėjo prie lango - čia jis galėjo girdėti 
kiekvieną žodį. 

- Jūs pasitraukite! - sušuko Hinčas Majai. - Juk matote, kad 
jį baisiai erzinate. 


Leščiukas prapliupo raudoti. Tada Hinčas priėjo prie jo ir 
uždėjo jam ant peties ranką. 

- Paklausykite manęs! - įtaigiai tarė jis. - Jūs esate apsėstas 
piktosios dvasios! Ar girdite mane? Jus apsėdo velnias! 

Turėdamas galvoje nedidelį vaikino išsilavinimą, nenorėjo 
dėstyti jokių mokslinių tiesų. Pavadino tai kuo paprasčiau ir 
suprantamiau. 

Atsakas buvo tyla. 

Ir tada Hinčas, tebelaikydamas ranką jam ant peties, aiškiai ir 
išsamiai papasakojo Leščiukui viską, ką sužinojo iš profesoriaus 
ir Majos. Jis kalbėjo iš lėto, stengdamasis, kad žodžiai pasiektų 
vaikino sąmonę. 

Papasakojo jam apie baisųjį kambarį ir apie rašiklį, - ir apie 
tai, kas su juo dėjosi pastaruoju metu. Nupiešė jam visą situaciją, 
ir pamažu jo ranka paleido petį, ir ėmė glostyti nelaimingajam 
galvą. 

Ar tasai girdėjo? Ar suprato? 

Hinčas neturėjo jokių garantijų, tačiau kokį pusvalandį be 
pertraukos pasakojo. 

Leščiukas pažvelgė į jį išsiplėtusiomis iš siaubo akimis. 

— Tai jūs sakote tiesą? Vadinasi, aš esu... 

— Taip. Bet nepasiduokite. Grumiamės dėl jūsų. Tik prašom 
mums padėti. 

— Tai todėl aš laksčiau paskui tą valstietį? 

Vaikinas pamažu atsitokėjo. 

— Gelbėkit mane... - sušnibždėjo. 

— Pasinaudokime tuo, kad jūs atgavote sąmonę. Dabar esate 
visiškai sąmoningas, - tikino jį Hinčas, - tad atsakykite į mano 
klausimus kuo tiksliau. 

- Klauskite, pone. 

— Kas jus traukia prie to ūkininko? 

— Nežinau. 

— Ar anksčiau jį pažinojote? 

— Niekada nesu jo matęs. 

— Vadinasi, nežinote. Bet ar suvokiate, ką darote tokiomis 
pamišimo valandėlėmis? Ar paskui prisimenate? 

- Prisimenu, - sušnibždėjo Leščiukas. - Tik negaliu susilai- 
kyti. Tarsi būčiau pasigėręs ar ką... 

— O kada tas šėlas jums užėjo pirmą kartą? 

Valandėlę jis grūmėsi su savimi, paskui atsakė: 

— Tada... po to Maliniako nužudymo. 

— O kodėl nužudėte Maliniaką? 

— Kas, ar aš?! 

Jis atsisėdo lovoje. 

— Tai ji nužudė! - tarė jis ir jo veidas patamsėjo. - Ji! Ji! 

Hinčas jį papurtė. 

— Ramiau! - sušuko matydamas, kad vaikinas vėl sminga į 
tamsą. - Ką jūs čia šnekate! Pagalvokite apie tai! Po galais, su- 
imkite save į rankas! 

- Ji užnėrė jam kilpą ant kaklo ir patraukė pro skylę sienoje. 
Juk pats mačiau, - sušnibždėjo Leščiukas ir nualpo. 

Hinčas atgaivino jį drėgnu rankšluosčiu. 

— Ar žinote, ką prieš valandėlę pasakėte? Kalbėkite toliau! 
Papasakokite viską kuo išsamiau. 

— O kam to reikia? - apatiškai paklausė Leščiukas. 

— Nes ne ji nužudė! Jums pasirodė! Gal jau tada buvote pa- 
mišęs? 

Ne! Pamišęs nebuvo! Jis viską kuo puikiausiai prisimena. 
Juk kai įlindo į kambarį, ji kaip tik tada jį ir smaugė. Kol anas 
miegojo, užnėrė jam kilpą ant kaklo, virvelės galus prakišo pro 

sienos plyšį į savo kambarį ir patraukė. Iš pradžių jis negalėjęs 
to suprasti, tik paskui suvokė, kaip ten viskas buvę. 

Virvelė turėjo vingiuoti apačioje, pro plyšį tarp sienos ir 
grindų. Namas statytas greitosiomis, kuo pigiau, tad atlaisvinti 
sienos lentas buvo nesunku. Pirmiausia ji įsėlino į Maliniako 
kambarį, miegančiam užnėrė kilpą, - tada, uždegusi degtuką, 
davė jam ženklą, kad jis liptų pro langą, o kai įlipo, ėmė Mali- 
niaką smaugti. Gudriai viską apgalvojo, - kad kaltė kristų ant 
jo. Kas gi ją įtars, jeigu pro langą įlipo jis? 

Hinčas persibraukė ranka sau per kaktą. 

Nejau tai buvo įmanoma? Gal ir įmanoma. Nes tokiomis 
aplinkybėmis įmanoma buvo viskas. O jeigu Maja irgi pateko 
į tų jėgų orbitą ir, ištikta pamišimo priepuolio, pasmaugė Ma- 
liniaką? 

Bet prisiekė sau, kad jokiu būdu nepasiduos baisingiems 
vaizduotės nuokrypiams. Visą savo dėmesį sutelkė į faktus. 

Kaip taip galėjo nutikti, - juk Maja sakė, kad degtuko nebuvo 
uždegusi. Tai kodėl Leščiukas tvirtino, kad davė jam signalą 
degtuko liepsnele? 

Jis dar kartą to paklausė Leščiuką, paskui nubėgo pas Mają, 
kuri sėdėjo lauke ant suolo palei namą ir kankinosi laukdama. 

Jis viską jai papasakojo. 

- Išprotėjo, - tarė ji. - Visų pirma, Maliniako lova stovėjo prie 
priešingos sienos, o ne prie tos, kuri skyrė mano kambarį nuo 
jo. Antra, degtuko aš neuždegiau. Kas daugiau galėjo nužudyti, 
jei ne jis? Žinote ką? Kuo ilgiau apie tai galvoju, tuo labiau man 
atrodo, kad geriausia būtų pakviesti jam psichiatrą. 

Mają pamažu apėmė nuovargis ir nusivylimas, o Hinčas ne- 
leido sau abejoti. Nusprendė tikėti. Tegu jie netiki vienas kitu, 
bet jis nusprendė tikėti jais abiem. 

Maja tvirtino, kad degtuko nedegė, o Leščiukas, - kad matė 
pro langą įžiebto degtuko liepsnelę, vadinasi, abu sako teisybę. 

Jeigu abu vienas kitą kaltino žmogžudyste, vadinasi, nenu- 
žudė nė vienas iš jų. 

Tad kas gi atsitiko? Piktoji dvasia? Bet šia sąvoka negalima 
piktnaudžiauti, nebent nebūtų jokio kito paaiškinimo. 

Dėl visa ko jis paprašė Mają nubraižyti jam vilos planą ir 
dar sykį smulkiai atpasakoti tos dramatiškos valandėlės įvykių 
eigą. 

Maja nenoriai įvykdė jo prašymą. Ji jau nebeturėjo jokių iliu- 
Zijų. Hinčui teko įveikti tokį patį Leščiuko nenorą, kol galiausiai 
tasai sutiko pakartoti viską dar sykį — su planu rankoje. 

Ir tada paaiškėjo, kad Leščiukas supainiojo kambarius! Iš 
vienos Maliniako kambario pusės buvo Majos kambarys, iš ki- 
tos - nedidelis priebutis, iš kurio laiptai vedė į antrą aukštą. 

— Ar matėte šviesą šiame lange, ar aname? -jau nežinia kelintą 
kartą klausė Hinčas, paeiliui rodydamas Majos ir priebutėlio 
langą. Kaskart Leščiukas parodydavo priebutį. 

— Čia. Šiame kambaryje. 

— O ar Maliniako lova stovėjo prie šios sienos? 

— Prie šios. 

— Tadajjūs klystate. Kitapus jos - ne panelės Majos kambarys. 

— Man tas pats, - vos girdimai, negyvu balsu atsakė Leščiu- 
kas, - jei manyje tūno kažkas... Jeigu esu... 

Nusisuko į sieną, ir Hinčas daugiau nieko nebegalėjo iš jo 
išgauti. 

Bet ir Maja Hinču nepatikėjo, kai šis išklojo, kad, tvirtu jo įsi- 
tikinimu, Leščiukas kalba nuoširdžiai - nejis nužudė Maliniaką. 

— O kas dar galėjo nužudyti? Arba neprisimena, arba bijo 
atsakomybės. Su ta siena — tai vaikiški pramanai. 

— Grįžkime namo, - galiausiai tarė Hinčas. Blogiausia, kad 
jis negalėjo suvesti jų abiejų į akistatą. Nuogąstavo, kad nei jis, 
nei ji jos neištvertų. Ir vėl Maja turėjo grįžti viena, nes brikoje 
sėdėjo Leščiukas. 

— Aš einu į pilį, - tarė profesorius. - Jūs jau kaip nors susi- 
tvarkysite be manęs, o aš negaliu taip ilgam palikti senuko be 
priežiūros. 

— Gerai, bet turime kartais pasimatyti. Jeigu nieko neatsitiks, 
rytoj po pietų atvažiuokite į Polyką. Aha, dar šis tas. Kur Han- 
dričius? Reikia ir jį paklausinėti. 

Jis pasikvietė ūkininką. 

- Rytoj rytą ateikite į Polyką. Turiu su jumis pasikalbėti. 

Bet čia įsiterpė Handričiova. 

— Maniškis niekur neis! - tvirtai rėžė ji. 

— Kodėl? 

— Turi kitų darbų. 

— Nesiginčyk! - sudraudė ūkininkas nujausdamas, kad galės 
uždirbti. - Kelintą ateiti? 

— O aš sakau, kad niekur neisi! —- sušuko pati. - Be reikalo 
suka tau galvą! Namus saugok! 

Hinčas įdėmiai ją stebėjo. Tas netikėtas pasipriešinimas jį 
nustebino. 

— Na, na! - galiausiai tarė. - Ne tai ne, tai ir nereikia. 

Bet širdyje nusprendė iš pat ryto ateiti pas juos ir patyrinėti 
tą paslaptingą porą. 

Jie pajudėjo. Jau riedėjo per mišką, tik staiga išgirdo dundant 
šuoliuojančio arklio kanopas, ir kryžkelėje šmėstelėjo tamsi rai- 
telio figūra. 

Cholavickis... Kanopų dundėjimas ir duslūs šmaikščio kirčiai 
pamažu tilo. 

Koks beprotiškas buvo tas šuoliavimas! Hinčas neramiai Žval- 
gėsi po mišką, bet raitelis ir arklys jau seniai buvo dingę iš akių. 


"2.2. 


Cholavickis numetė beveik nuvaryto arklio pavadžius ber- 
niukui ir įslinko į pilį. Ką tik šuoliavo iš visų jėgų, o dabar labai 
iš lėto žengė per tuščius kambarius, o galva ir rankos jam vir- 
pėjo lyg drugio krečiamam. Jis nugirdo visą Leščiuko ir Hinčo 
pokalbį. Dabar žinojo viską! 

Aha, vadinasi, ta jėga senojoje virtuvėje —- vis dėlto piktoji 
dvasia! 

Ji persiduoda žmonėms? Kodėl jam iki šiol nepersidavė? Ko- 

Sekretorius buvo neapsakomai nustebęs. Kaipgi šitaip? Vadi- 
nasi, jis, Skolinskis, kunigaikštis, kurie nuolatos gyveno pilyje, 
nebuvo tos jėgos užpulti, o Leščiukas... nors jis buvo toli nuo 
pilies, Varšuvoje... 

Atidarė sunkias, kaustytas duris ir sustojo ant senosios vir- 
tuvės slenksčio. Uždegė degtuką. Rankšluostis virpėjo be pa- 
liovos, nors vos pastebimai. Virpėjo, rietėsi ir triūsė - dirbo be 
perstojo... 

Cholavickis, kaip ir daugybę kartų ligi šiol, tylomis žiūrėjo 
į rankšluostį. Šlykštynė! Neapsakomas bjaurumas! Nerimas ir 
užgniaužta gerklė, tarsi springtum... Ir kvailystė. 

Tad šis skuduras persekiojo Leščiuką ir Mają. Juos sau nu- 
to kikenimo. 

„Reikia pripažinti, kad net jei tai nieko daugiau, o tik akla 
mechaninė gamtos jėga, na, kokia spiritistinė ar plazminė ener- 
gija, tai... tai ji žinojo, ką pasirinkti“, - pamanė jis. 

Kodėl? Kodėl tą neramų, mėšlungišką gyvybės pasireiški- 
mą traukė tos paslaptingos įtampos, susidariusios tarp Majos 
ir Leščiuko? 

Cholavickis buvo linkęs verčiau į tai nesigilinti. Tik žinojo, 
kad rankšluostis (jei galima jį taip pavadinti) buvo jo bendri- 
ninkas. 

Prisiminė, kaip stengėsi naktį čia uždaryti profesorių. Tą naktį 
Skolinskis iš čia išsprūdo. 

Bet dabar to skuduro fluidai prikibo prie Leščiuko. Jeigu taip 
susipažintum su rankšluosčiu artimiau, - jeigu pasinaudotum 
tuo mįslingu užkratu - paimtum į rankas - pasiliktum nakčiai, 
pamatytum... Jeigu Leščiuką taip siaubingai paveikė vien tik 
rašiklis, ką jau kalbėti apie... 

Žinoma, tai šlykštu. Bet ar jis pats nėra šlykštus? Išsikankinęs, 
sunykęs, praradęs Mają ir turtus - prakišęs abiejuose frontuose. 

Jis jau seniai žinojo, kad prakišo. Nuo tada, kai pilyje apsigy- 
veno profesorius, - kai Maja pabėgo su Leščiuku. Bet tik dabar 
nušvito proga atkeršyti. 

Ir sekretorius vėl nusijuokė. 

— Aš tave dar labiau išjudinsiu, - burbtelėjo jis. 

Jis iš lėto ėmė eiti prie rankšluosčio. Eidamas stebėjosi, kad 
tai, ko šitiek laiko nedrįso padaryti, kaip matyti, yra labai len- 
gva. Nebejautė jokio to reiškinio keliamo siaubo - jautė tik savo 
siaubą, ir, nors jo veidą iškreipė baimė, dabar jis bijojo ne rankš- 
luosčio, o savęs paties... 


DEVYNIOLIKTAS SKYRIUS 


O Hinčas ir toliau karštligiškai plušėjo. Jis vienintelis tarp tų 
pakirstų ir išmuštų iš pusiausvyros žmonių turėjo ganėtinai 
psichinės energijos ir noro priešintis. Žinojo, kokia atsakomybė 
gulė ant jo pečių. 
Stengtis viską išsiaiškinti! Ištirti viską, kas nėra iki galo aišku, 
sekti kiekvienais pėdsakais — štai kokį metodą jis pasirinko. 
Pirmiausia parašė laišką Varšuvos tardymo organams: 


Dėl nepaprastai svarbių reikalų, deja, negaliu pats asmeniškai 
pasikalbėti su ponu teisėju, bet laikau savo pareiga pasidalyti su 
Jumis viena nuojauta, kuri mane aplankė mąstant apie Maliniako 
nužudymą. 

Žinome, jog dabartinė tardymo išvada yra ta, kad žudikas įlipo 
pro langą. Tačiau lieka neaišku, kodėl jis panaudojo virvelę, be to, 
aukos kūno ir ypač galvos padėtis sukėlė Jums daug abejonių. 

Todėl atkakliai siūlyčiau Jums įdėmiai apžiūrėti sieną tarp Ma- 
liniako miegamojo ir priebučio. Trumpam prašau remHs hipoteze 
(nors ji iš pirmo žvilgsnio gali atrodyti absurdiška), kad žudikas 
užnėrė virvelę miegančiam Maliniakui ant kaklo, prakišo galus 
pro plyšį sienoje, paskui nuėjo į priebutį ir iš ten ją patraukė. Tada 
nupjovė virvelę prie pat sienos ir įgrūdo ją atgal į Maliniako mie- 
ganiąjį. 

Puikiai suprantu, kad šią prielaidą, jau savaime gan fantastišką, 
daro neįmanomą tas faktas, kad Maliniako miegamojo durys buvo 
užrakintos iš vidaus, todėl žudikas negalėjo įeiti ir užnerti jam 
kilpos. O jeigu jis būtų įlipęs pro langą, negalėtų patekti į priebutį. 
Vis dėlto siūlau Jums apmąstyti mano mintį, tarsi ji būtų įmanoma, 
nes esu visiškai įsitikinęs, kad turėjo nutikti kaip tik šitaip. Be to, 
prašyčiau nedelsiant man pranešti apie tyrimo išvadas - tai man 
gerokai palengvintų tolesnį darbą. 

Pagarbiai ir t. t. 


Hinčas metė ant svarstyklių visą savo autoritetą. 

Apie penktą po pietų atvyko Skolinskis. 

— Pagaliau! - tarė Hinčas. - Jau seniai jūsų laukiu! Paglobokite 
mūsų pacientą, o aš nuvažiuosiu pas Handričių. Jis - anaiptol! 
ne pati lengviausia iš mįslių, kurias turime įminti. 

— Nežinau, ar gerai darau išvykdamas iš pilies, - tarė profe- 
sorius. - Cholavickis šiandien neatėjo pietauti. Liepė pasakyti, 
kad serga. Bijau, kad jis ten kažką rezga. 

— Netrukus imsimės ir to pono, - atsakė aiškiaregys. - Taip 
pat ir siaubo kambario. 

— Ketinate rankšluosčiui paskelbti karą? 

- Žinoma! Kaip tik ten slypi blogio šaltinis. Jeigu Cholavickis 
mums trukdys, teks jėga jį nukenksminti. Terliotis čia nėra ko! 
Bet pirma turiu surinkti kuo daugiau informacijos ir, - o tai svar- 
biausia, - psichiškai sustiprinti Leščiuką ir Mają. Tada keliausime 
į pilį ir tiesiog sunaikinsime rankšluostį. 

— To pasekmės gali būti nenuspėjamos, - perspėjo Skolinskis. 

- Nieko nepadarysi. O pagaliau dar pažiūrėsime. Šįvakar 
atliksiu vieną eksperimentą, nuo kurio labai daug kas pri- 
klausys. 

Skolinskis liko prie Leščiuko, - šį vėl buvo apėmusi apatija, 
tad nejudėdamas gulėjo lovoje. 

Maja iš savo kambario neišeidavo. Profesorius sukinėjosi tarp 
jų dviejų, bet patį kamavo blogos nuojautos, vis su nerimu gal- 
vojo apie kunigaikštį ir netikėtą Cholavickio ligą. 

Vakare grįžo Hinčas. 

— Su tuo ūkininku kažkas ne taip, - pranešė jis Skolinskiui 
savo patikrinimo rezultatus. - Jo moteriškė neprileido manęs 
prie jo. Nežinau, kodėl ji pasidarė tokia atkakli. Tada paklau- 
sinėjau gretimame kaime. Ir paaiškėjo, kad Handričius prieš 
keliolika metų atvažiavęs čia iš Liublino kartu su žmona. Toji 
žmona yra vietinio ūkininko duktė, bet tarnavo Liubline, kur ir 
susipažino su Handričiumi, ir ištekėjo už jo. Kai mirė jos tėvas, 
abu parvyko čia ūkininkauti. Handričius čia neturi jokių giminių 
ir niekas nieko apie jį papasakoti negali. 

— Ak, kad pagaliau mums pavyktų atrasti tą ženklą! - atsiduso 
profesorius, susirūpinęs kunigaikščio likimu. 

- Profesoriau, - tarė Hinčas, - šį vakarą padarysime lemiamą 
bandymą. Pasilikite vakarienės. Galimas daiktas, kad dar šian- 
dien kilstelėsime paslapties šydą. 

Jis rimtai baiminosi dėl to eksperimento, nes jis galėjo baigtis 
tragiškai. Surengti spiritizmo seansą su Leščiuku kaip mediumu? 
Užmigdyti jį ir tuo slidžiu takeliu stengtis daugiau sužinoti apie 
jį apsėdusias jėgas? 

Šis žaidimas buvo labai pavojingas, vaikinas galėjo sumokėti 
savo sveikata ir gyvybe. Tokio seanso baigties numatyti negalėjo 
niekas. 

Vis dėlto Hinčas ryžosi pramušti juos supančią tamsos sieną. 

O gal eksperimentas pavyks?! Baisiojo kambario sąsaja su 
anapusybe leido iš tokio metodo tikėtis labai daug. Tik kad, 

Hinčo sielvartui, reikėjo pasinaudoti nelemtų pensiono poniučių 
pagalba, nes kitų žmonių, galinčių dalyvauti seanse, nebuvo. 

Hinčui net oda šiurpdavo nuo minties, kad tos kvailos bobelės 
bus įtrauktos į tokį pavojingą eksperimentą. 

Po vakarienės jis pasiūlė: 

— Na ką, surenkime seansėlį? Smagiai praleisime vakarą. 

— Ak! - vienu balsu sušuko Vyciskuvna ir daktarienė. Vy- 
ciskuvna pridūrė: 

— Aš mielai pabūsiu mediumu. 

— Ne, mediumą aš turiu geresnį. Jei siūlau seansą, vadinasi, 
jaučiu, jog Leščiukas bus nuostabus mediumas. Paprašykime jį 
dalyvauti. 

Vyciskuvna su daktariene iš džiaugsmo netvėrė savame kai- 
lyje: spiritizmo seansas - ir dar su Leščiuku! 

Tyliame kampiniame kabinete jie pastatė apvalų stalą. Nulei- 
do užuolaidas, šone pastatė prigesintą lempą - kuklūs, bet labai 
emocionalūs pasirengimai. 

Hinčas paaiškino Leščiukui, ką ketinąs su juo daryti. Tasai 
neprieštaravo. 

Aiškiaregys nė nenumanė, kaip mirtinai išsigando Leščiukas 
išgirdęs, kad jį apsėdo neaiškios paslaptingos jėgos. 

Žinia, kuri galėjo sukrėsti ir kur kas stipresnį žmogų, trenkė 
ji it perkūnas iš giedro dangaus. 

Vadinasi, jį apsėdo velnias? 

Leščiukas nesileido į subtilybes. Jam ši jėga galėjo būti tik 
piktoji dvasia. 

Netikėjo. Negalėjo tuo patikėti. Bet viskas bylojo, kad tai tiesa. 

Šiaip ar taip, bet jo viduje siautė kažkas baisaus - jautė šitai. 

Tad iš pasibjaurėjimo savimi ir savęs paties baimės jis visiškai 
nugrimzdo į apatiją. 


Maja neturėjo dalyvauti seanse —- negalėjo to daryti dėl Leš- 
čiuko. 

— Pasirūpinkite įvairiomis gaivinančiomis priemonėmis ir 
tvarsliava, kokios tik turite po ranka, ir laukite gretimame kam- 
baryje, - patarė jai Hinčas. 

- Tvarsliava? 

- Taip. Nežinia, kas gali atsitikti. 

Visi susėdo aplink stalą. Leščiukui iš dešinės sėdėjo Hinčas, 
iš kairės profesorius, toliau — abi ponios ir jaunoji pora. Buvo 
paruoštas popieriaus lapas ir lėkštutė. Hinčas ėmėsi reikalo la- 
bai atsargiai. Iš pradžių nusprendė padaryti paprastą seansą su 
lėkštele. 

— Oho, juda, - sušnibždėjo persigandusi daktarienė matyda- 
ma, kad po nervingo laukimo, trukusio kokį ketvirtį valandos, 
lėkštelė krustelėjo ir ėmė suktis ratu. 

Daktarienė sėdo prie stalo apimta pamaldžios baimės, o 
Vyciskuvna, atvirkščiai, širdies gilumoje buvo įsitikinusi, kad 
visa tai niekai, apgavystė ir akių dūmimas, o savo įsitikinimą 
demonstravo atitinkamomis minomis ir vypsniais. 

Lėkštelė ėmė suktis ant popieriaus vis greičiau, vis tvirčiau. 

Tada - stabtelėjo, rodydama ant jos užbrėžtu brūkšneliu rai- 
dę A, parašytą ant popieriaus lapo. Paskui greitai, vis greičiau 
ir greičiau, parodė Š, F, Rir A raides. 

- Ašfra, - pašnibždom perskaitė daktarienė. 

— Prašom nepasakinėti, - papriekaištavo Hinčas. 

O lėkštelė tą žodį kartojo be paliovos. Lėkštelė šėlo. Lakstė 
po popierių, slydo susirinkusiems iš pirštų ir kartojo: 

— Ašfraašfraašfraašfraašfra... 

— Kuo tu vardu? - paklausė Hinčas. 

Lėkštelė smarkiai sukasi. 

— Ašmafra. 

— Nieko sau žodelis, - ironiškai vyptelėjo Vyciskuvna. 

— Framaša, - išstuksėjo lėkštelė. 

— Pakartok! - paliepė Hinčas, įtemptai stengęsis suvokti šio 
vapaliojimo prasmę. 

— Ašframa, - šį kartą teigė lėkštelė ir iškart po to surinko 
žodį „ne“. 

— Nenori kalbėti? 

- Ne. 

—- Kodėl? 

— Piešti, - surinko lėkštelė ir sustojo. 

— Užsispyrė, - sušnibždėjo daktarienė. 

— Kad ir pradėtų judėti, nieko mums nepasakys, - kiek paki- 
musiu balsu tarė profesorius, - nes išsitrynė brūkšnelis. 

— Kaip tai? 

Tai buvo tiesa. Hinčo nubrėžtas brūkšnelis atrodė šiek tiek 
nusitrynęs. 

— Piešti, - pakartojo Hinčas ir atsistojo. - Luktelėkite, aš tuoj 
atnešiu pieštuką. 

-— Aš turiu pieštuką, - tarė Vyciskuvna. 

Tačiau Hinčas, tarsi neišgirdęs, išėjo ir netrukus atnešė nedi- 
delį juodą pieštuką. Juo nubrėžė naują brūkšnį, ir visi vėl palinko 
prie lėkštelės. 

Tada daktarienė staiga ėmė bijoti: 

— Aš išeinu! 

— Nedrįskite nutraukti grandinės! - grėsmingai šūktelėjo 
aiškiaregys. Ir tučtuojau lėkštelė vėl ėmė suktis kaip pašėlusi — 
blaškėsi po stalą, skriejo palei pat stalo kraštą, tarsi būtų norėjusi 
nukristi ir sudužti. Tai buvo tikras įsiūtis, toks nevaldomas ir kar- 
tu akivaizdus, kad jiems atrodė, jog po jų pirštais daužosi žvėris. 

Tuomet Skolinskis tarė: 

— Miega! 

Visi pažvelgė į Leščiuką. Jis iš tikrųjų miegojo, miegojo giliai, 
jo veidas rodės mirtinai išblyškęs, kaktą nubėrę prakaito lašeliai. 
Lūpos buvo pamėlusios, beveik juodos, kvėpavo sunkiai. 

— Nenutraukite grandinės, - tyliai paliepė Hinčas. 

Tas nurodymas buvo nereikalingas. Niekas ir taip nė nekrus- 
telėjo. Visi sėdėjo lyg prikalti prie kėdžių. Kambaryje ėmė traš- 
kėti lyg kokios elektros iškrovos. Lėkštelė kokį pusmetrį pakilo 
į orą ir tėškėsi žemėn, pažiro smulkios šukelės. 

— Kas tu? - paklausė aiškiaregys. 

Tas keistas klausimas buvo pagrįstas. Leščiuko bruožai visiš- 
kai pasikeitė. Nosis paaštrėjo, veidas tapo liesesnis ir lyg sveti- 
mas, jį apgaubė baisios neapykantos aura. Pro pajuodusias lūpas 
išsikišo dantys, kūnas ėmė pulsuoti. Ne virpėti, o pulsuoti - bent 
jau taip atrodė prieblandoje. 

— Norėtum? - paklausė Leščiukas balsu, kuris nebuvo jo. — 
Gerai, gerai. Jau aš tau atleisiu. Pamatysi. Tuojau pamatysi. Pir- 
miausia sau, o paskui tau. 

Ištraukė ranką, pakėlė ir pirštu brūkštelėjo sau per kaklą. 

- Šitaip tau atleisiu! Šitaip atleisiu sau ir tau! 

Ištraukė antrą ranką ir svyruodamas atsistojo. Rankomis ėmė 
daryti keistus judesius. Lyg ką kištų sau į burną. Paskui jo veidas 
pasidarė violetinis, ir jis krito ant žemės. Sugargaliavo. 

Daktarienė patyrė nervinį šoką ir nuo kėdės susmuko ant 
grindų. Jaunoji pora tiesiog pabėgo. Hinčas ir profesorius puolė 
į pagalbą. 

Tačiau kaip gelbėti? Leščiuką dusino neregima materija ir - 
rodos - padėti jam nebuvo kaip. 

Hinčas karštligiškai stengėsi išbudinti Leščiuką. Ir galiausiai, 
kai jau atrodė, kad viskas žuvę, Hinčo pastangos davė vaisių — 
vaikinas pabudo ir kartu nustojo springti. Ėmė giliai kvėpuoti. 

— Kur aš? - paklausė silpnu balsu. 

Jį užnešė į viršų. Namai atrodė visiškai tušti. Persigandę pen- 
siono svečiai išsislapstė tolimiausiuose kambariuose. 

— Kur Maja? - staiga susidomėjo profesorius. 

Ėmė ją šaukti, bet mergina neatsiliepė. Ji turėjo laukti ma- 
žajame salonėlyje. Hinčas ją rado ant grindų - gulinčią be są- 
monės. 

Atgaivino nesunkiai. 

- Kas jums atsitiko? 

— Nualpau. 

Ji nieko nežinojo. Tik tiek, kad sėdėjo čia, kaip jai buvo liepta. 
O daugiau nieko neprisiminė. Hinčas lengviau atsiduso, apžiū- 
rinėdamas nedidelius sumušimus, kuriuos patyrė krisdama. 

— Na, galėjo baigtis ir blogiau - jums abiem. 

— Ar eksperimentas pavyko? Ar ką nors sužinojote? 

- Ramiau, ramiau. Pirma truputį pailsėkite, atsigaukite, o 
mes apsvarstysime gautus duomenis. 

Hinčas dar užėjo pas Leščiuką, kuris, netekęs paskutinių jėgų, 
gulėjo lovoje. Jis nieko neklausė. Tik jo akyse, išsiplėtusiose ir 
nejudančiose, tvyrojo mirtinas, beveik gyvuliškas, nerimas ir 
širdgėla. Kai Hinčas keliais žodžiais norėjo jį nuraminti, Leščiu- 
kas nervingai atsakė: 

— Nieko nesakykite. Nieko nenoriu žinoti. Nieko nenoriu! 

„Negerai, - pamanė aiškiaregys, - ilgai jis taip netemps!“ 

Abu su profesoriumi, nenutoldami nuo Leščiuko kambario 
durų, aptarė seansą. 

- Atrodo, brangus profesoriau, - tarė aiškiaregys, - kad da- 
lyvavome scenoje, kuri vyko senojoje virtuvėje. Man regis, - aš 
beveik neabejoju, - į Leščiuką įsikūnijo Franius. 

— Ar tai įmanoma? - sušnibždėjo profesorius. 

— Taip, žinoma, per seansus tokie reiškiniai galimi. Tik ne- 
reikia iškart tam priskirti antgamtinės reikšmės. Mes nežinome, 
kaip tai vyksta, nes nesame ištyrinėję savo psichikos savybių, bet 
per seansus kitos asmenybės pasireiškia kaip tik per mediumus. 
Šiuo atveju - Franius. 

— Taip, buvo galima tai numatyti. 

Profesorius išsitraukė nuotrauką. Taip, Leščiukas buvo su- 
panašėjęs su Franiumi. 

— Mano galva, jau žinome, kas tą lemtingą vakarą nutiko 
senojoje virtuvėje, - kalbėjo Hinčas, - ir manau, jūs su manimi 
sutiksite. Dabar girdėjome paskutinį Franiaus ir kunigaikščio 
pokalbį, po kurio vaikinas nusižudė. Tą baisų dalyką jis padarė 
kaip tik tuo rankšluosčiu - susikišo jį sau į burną ir apsivyniojo 
juo veidą taip, kaip mes matėme. Užspringo rankšluosčiu nelai- 
mingojo kunigaikščio akyse. Taigi Leščiuko judesiai per seansą 
buvo aiškūs ir plastiški. Kodėl kunigaikštis jam nesutrukdė? Gal 
jį suparalyžiavo siaubas? Gal negalėjo dėl fizinių priežasčių? O 
tas brūkštelėjimas pirštu sau per gerklę - kaip manote, ar čia 
nebuvo tas ženklas, kurio ieškome? 

Bet mokslininkas gūžtelėjo pečiais. 

— Tūkstantį kartų tą judesį dariau kunigaikščiui ir Ziolkovs- 
kai matant - ir nieko. O pagaliau tai nebuvo atleidimas, veikiau 
grasinimas. 

Ir profesorius pakartojo Franiaus gestą, bet iškart sustojo. 

— Buvo kažkaip kitaip, - tarė jis. 

- Jis tą padarė kitaip, - patvirtino Hinčas, irgi kartodamas 
Franiaus-Leščiuko gestą. 

— Ne, ne taip. 

— O kaip tada? 

Abu stovėjo nežinodami, ką daryti. Tada Skolinskis šūktelėjo: 

- Jis tą padarė kaire ranka! 

Taip, toks ir buvo skirtumas. Ar Franius buvo kairiarankis? 
Šiaip ar taip, tokio judesio Skolinskis dar nebuvo pamėginęs. 

— Važiuoju pas Ziolkovską! - tarė profesorius. - Šitai reikia 
patikrinti. 

- Aš važiuoju kartu su jumis, - Hinčas ne itin pasikliovė pro- 
fesoriaus gebėjimu analizuoti. 

— Ar ne verčiau jums pabūti čia? Palikti juos abu be priežiū- 
ros - po tokio sukrėtimo? 

Bet aiškiaregio tokios abejonės nekamavo. 

— Važiuosime brika. Po kokios valandos būsime grįžę. Jei 
laimingai ištvėrė seansą, kol kas jiems niekas negresia. 

Dėl viso pikto jie išsamiai paaiškino Majai, ką reikia daryti, 
liepė jai saugoti Leščiuką, bet nieku gyvu neiti į jo kambarį. 

Tiesioginę priežiūrą jie patikėjo Marysiai. Tada abudu patrau- 
kė į eigulio sodybą, kur atostogavo senoji šeimininkė. Važiuoda- 
mi dar aptarė kol kas neaiškius seanso momentus. 

Ašframa? Framaša? Kokia čia framaša, kurią paminėjo Leš- 
čiukas? Pirmas skiemuo „fra“,- vadinasi, Franius? Jeigu pirmas 
skiemuo „aš“ - kaip tada? Aš, Leščiukas? Ojeigu gale „ša“ - kaip 
tada? Ša, tylėk? 

Hinčas ir profesorius spėliojo visaip. Ašfra, framaša, ašmaf- 
ra - ką slėpė šios vapalionės? 

— Framaša... Ašmafra... - kartojo Hinčas. - Kodėl „Fra“? O 
gal... Ašmafra... Aš - tai aš, tai yra Leščiukas. Fra - Franius. 
Ma - Maja. Palaukš, palaukš... Vadinasi, mediumas šitaip norėjo 
pabrėžti tų trijų asmenų - Leščiuko, Majos, Franiaus - bendru- 
mą? Galima iššifruoti taip, bet galima ir visiškai kitaip... O, kaip 
mažai težinome apie pasaulį ir save pačius! 

Ziolkovskos jie nerado namie. Turėjo palūkėti gerą valandą, 
kol senoji šeimininkė, pasipuošusi juodu šaliku ir didžiule skry- 
bėle, grįžo iš Kopšyvo. Pamačiusi profesorių, ji su pasibjaurėjimu 
nusispjovė. 

— Ką? Vėl tie ženklai? Nieko neprisimenu! - sušuko ji. - Duo- 
kite man ramybę! 

— Luktelėkite! O šitai prisimenate? 

Profesorius parodė tą judesį. 

— Ne! -sušuko moteriškė. - Neprisimenu! Irgi mat sugalvojo! 
Savo nelaimei aš čia atvažiavau! 

- Ponia, prašom prisiminti. Gal kas nors panašaus? 

— Panašaus, kaip kumštis į nosį! 

Nebeliko nieko kito, tik sėsti į briką ir išvažiuoti. Profesorius 
buvo nusivylęs, bet Hinčas Ziolkovska pasitikėjo kur kas mažiau. 

— Toji boba kažką rezga. Ar pastebėjote, kaip pirmą akimirką 
ji sutriko? O juk jeigu tada nešė kunigaikščiui valgyti ant padėk- 
lo, veikiausiai nešė dešinėje rankoje. Tad kairė buvo laisva, ir jei 
padarė kokį gestą, tai nebent kaire. 

— Aš čia išlipsiu, - tarė profesorius, kai jie privažiavo kelią, 
vedantį į pilį. - Pats laikas grįžti į savo postą. O kas čia atlekia? 
Gžegožas? 

Gžegožas artėjo prie jų nušviestas mėnesienos ir ranka rodė 
kažkokius ženklus. Jie iššoko iš brikos. 

— Ar kas atsitiko?! 

- Visur jūsų ieškau, maloningasis pone. Buvau net Polykoje. 

— Kas atsitiko? Prie šio pono galite kalbėti laisvai. 

— Negerai! Tesaugo mus Švenčiausioji Mergelė! Atlėkiau per- 
spėti, nes negerai! 

— O kas negerai? 

— Ponas sekretorius visą naktį senojoje virtuvėje prasėdėjo! 

Ta žinia pribloškė ir Skolinskį, ir Hinčą. Cholavickis senojoje 
virtuvėje? 

Senasis tarnas po kelių padrikų sakinių papasakojo viską 
nuosekliai: 

— Jau vakar pastebėjau, kad ponui sekretoriui blogiau — tik 
vaikščiojo po pilį ir šypsojosi, pas kunigaikštį net neužėjo. Naktį 
kyštelėjau galvą į jo kambarį, o ten tuščia. Pamaniau, - gal išėjo 
arba dar kas nors... Paryčiais vėl kyštelėjau galvą - lova nepa- 
liesta, jo nėra. O dabar neseniai man šovė į galvą pažiūrėti, kas 
ten senojoje virtuvėje dedasi. Žiūriu - lova sujaukta, tarsi kas 
būtų joje gulėjęs. 

— Na?! 

— Iškart nulėkiau pas sekretorių, o jis tik nusišypsojo, bet 
taip... Turbūt visai išprotėjo! Ir sako man: jūs, Gžegožai, man 
netrukdykite, nes reikia sąskaitas suvesti. O ką tik liepė pabal- 
noti arklį ir išjojo. Pamaniau, reikia pas poną profesorių į Polyką 
nulėkti, nes negerai! Bet kelyje man ūkininkas pasakė, kad jūs 
nuvažiavote ten, tad laukiau. Turime tučtuojau ką nors daryti, 
nes gali nutikti nelaimė! Ponas kunigaikštis pilyje vienas! 

Hinčas ir profesorius susižvalgė. 

— Grįžkime. 

— Gal jis jau visai pametė protą? 

-— Viskas yra įmanoma, - tarė Hinčas. - Tas ir blogiausia, kad 
viskas yra įmanoma. Judu su Gžegožu nedelsdami grįžkite į pilį 
ir saugokite kunigaikštį. O aš važiuoju į Polyką. Negerai, kad 
palikome juos vienus. 

— Ką ketinate daryti? 

- Jei Cholavickis ims trukdyti, mums teks jį surišti. Turime 
užvaldyti pilį, kad galėtume laisvai įeiti į tą kambarį. Išmesime tą 
rankšluostį, sudeginsime jį, sunaikinsime, nepaisydami galimų 

pasekmių, jeigu to būtinai prireiks! Tokios būsenos ilgai ištverti 
neįmanoma! Nesileisiu ilgiau šantažuojamas tuo skuduru, nors 
ir pats velnias jame lindėtų! 

Hinčas uždrožė arkliui ir risčia pasileido į Polyką. Jis jau 
buvo pasirengęs viskam. Kai atvažiavo, galėjo būti vienuolika 
valandų. Jį nustebino tai, kad šunys dar nebuvo paleisti. 

— Kur panelė Maja? - paklausė jis tarnaitę. 

— Panelė Maja išvažiavo su ponu Cholavickiu ir liepė perduoti 
jums šį laišką. 

Hinčas atplėšė voką. 

— „Gerbiamas pone, - perskaitė jis, - prašom manęs neieškoti. 
Grįšiu rytą. Maja.“ Ponas Cholavickis ilgai čia užtruko? 

— Neilgai. Pasikalbėjo su panele sode, o paskui panelė išva- 
žiavo su juo puskariete. Be to, iš Varšuvos grįžo senoji ponia. 

Očia tarpduryje pasirodė ir ponia Ocholovska - susirūpinusi, 
pajuodusiais paakiais. 

— Gal galėtumėte man paaiškinti, kas čia dedasi? - paklausė ji. 

Tik dabar Hinčas atkreipė dėmesį, kad namuose tvyro tikras 
sąmyšis. Tarnai iš visų kambarių nešė lagaminus ir krepšius. 
Tolėliau šmėkštelėjo Vyciskuvna, daktarienė ir Šimčikas kelio- 
nės drabužiais. Ponia Ocholovska nežinojo, ką daryti ir nuo ko 
pradėti. 

— Prieš ketvirtį valandos parvažiavau iš Varšuvos, - kalbėjo 
ji, - kur buvau išvykusi dėl tos siaubingos istorijos su Maliniaku. 
Ten Majos neradau, tad grįžau namo. Regis, ją atlydėjote jūs. Bet 
kas čia darosi? Visi nori išvažiuoti, ir daba r pat, naktiniu trau- 
kiniu! O kur išvažiavo Maja? Ponai, - kreipėsi ji į valdininkaitę, 
daktarienę ir tarėją, kurie kaip tik priėjo, - palaukite bent iki ryto. 

— Negaliu! - atsakė Vyciskuvna. - Gavau skubią žinią. Turiu 
tučtuojau išvažiuoti! 


342 


— O aš palaikysiu jums kompaniją! — tarė daktarienė. 

— O aš paglobosiu ponias, - paaiškino tarėjas. 

Jaunoji pora irgi ruošėsi į kelią. Niekas nenorėjo Polykoje 
likti nakčiai. 

„Panika!“ - pagalvojo Hinčas, ir ėmė svarstyti, kaip čia viską 
paaiškinus poniai Ocholovskai. 

- Bijau, kad tai mano kaltė, - galiausiai tarė jis. - Deja, tam 
tikros mano savybės, apie kurias turbūt esate girdėjusi, žmones 
gąsdina. O aš, be to, buvau toks neatsargus, kad po vakarienės 
surengiau nedidelį spiritizmo seansą. Regis, tai ir sukėlė šį ma- 
sinį bėgimą. 

— Kur Maja? - tarsi nieko negirdėjusi paklausė ponia Ocho- 
lovska. 

Tas pats klausimas nedavė ramybės ir Hinčui. 


DVIDEŠIMTAS SKYRIUS 


Maja iki šiol nepatikliai žiūrėjo į Hinčo prielaidas, - jos jai atrodė 
visiškai neįtikėtinos ir netgi absurdiškos, - bet dabar, po seanso, 
patikėjo. 

Širdies gilumoje ji buvo įsitikinusi, kad Leščiukas arba tiesiog 
pamišo, arba apsimetė pamišėliu bijodamas atsakomybės. 

Tačiau dabar ji išties pradėjo tikėti, kad jis apsėstas, kad įį 
užvaldžiusios neaiškios jėgos. Viskas, ką jis darė, turėjo būti 
susiję su anuo kambariu. Leščiukas buvo paveiktas kažkokių 
neištirtų fluidų. 

Dėl to viskas buvo įmanoma! 

Vadinasi, jis iš prigimties nebuvo toks, kokį ji įsivaizdavo, — 
vadinasi, žmogžudystė ir anie, ankstesni, veiksmai kilo iš tos 
svetimos, išorinės jėgos? 

O gal jis apskritai nenužudė Maliniako? Gal jį nužudė kaip 
tik toji jėga? 

Bet tada išeitų, kad jis nemelavo, kaltindamas žmogžudys- 
te ją? 

Ojeigu jis ją kaltino... gal todėl ir pabėgo iš Varšuvos, todėl 
ir išprotėjo, pasidavė kambario poveikiui? Juk tai reikštų, kad 
jis ją myli. Tačiau... 

Maja vaikščiojo iš kampo į kampą ir kovojo su savimi. 

Eiti pas jį ar neiti? 

Labiausiai ją kamavo tai, kad dabar jis negalėjo pakęsti jos 
artumo, tad abu laikėsi atskirai. 

Eiti ar neiti? Ojeigu jam tai pakenks ir jį vėl ištiks priepuolis? 

Bet jautė, kad tą padaryti būtina. 

Buvo tikra, kad tik ji gali jį išgydyti. 

Jeigu ją myli... 

Jeigu ją mylėtų - jeigu tikrai tik dėl to būtų patekęs į šitą 
mėsmalę... Ak, juk kaip tik jos rankose jo išgelbėjimas, juk tai ji 
yra jo vaistas! 

Ji nuspaudė rankeną. 

Leščiukas gulėjo ant lovos ir nė nekrustelėjo jai įėjus. Abu 

Būti svetimoje valdžioje! Pasiduoti neaiškiems priepuoliams, 
turėti savo viduje kažkokį asmenį, kuris bet kada gali užvaldy- 
ti tavo sielą? Už nieką nebūti atsakingam? Kaip baisu ir kaip 
juokinga! 

— Ar tikrai manote, kad tai aš nužudžiau Maliniaką? - pa- 
klausė Maja. 

Leščiukas tylėjo, jo žvilgsnis tebebuvo drumstas ir baimingas. 
Kaip jį įtikinti? Kaip jam pasakyti? 

Rodės, Leščiukas visiškai nustojo į ją reaguoti. 

— Gal ir ne jūs, - galiausiai atsakė jis. - Bet man tas pats. 

O, tos išsigandusios, tuščios akys! 

— Kaip? - sušnibždėjo ji. 

— Paprastai. Aš jau esu pražuvęs, pražuvęs amžiams. 

— Aš nekalta... 

Jis atsisėdo lovoje. 

— Jūs nekalta? O kas tada kaltas? Argi jūs manęs negundėte 
visokiausiais būdais? Jau ne kartą esu jums tai minėjęs! Aš ta 
piktąja dvasia užsikrėčiau ne nuo rašiklio, o nuo jūsų. Ji jumyse 

tūnojo nuo pat pradžių! Kai vogėte Šulko piniginę. Kai įkalbinė- 
jote mane. Per jus padariau kiaulystę šitaip žaisdamas tą mačą, 
ir nieko keisto, kad Dievas mane nubaudė. 

Ji nežinojo, ką ir atsakyti. Jis buvo teisus. Jo žvilgsnis buvo 
siaubingas! Ak, kad jos sąžinė būtų švari! Tačiau ji, užuot savo 
meile pakėlusi jį iki savęs, niekino jį, nepasitikėjo juo - ir stūmė 
vis žemyn. 

Kaip naiviai jis viską supranta, sako - piktoji dvasia. Papras- 
tai. Ir gal taip teisingiausia. 

Bet ją nustebino, ką pasakė apie Šulko piniginę. 

— Aš apvogiau Šulką? 

Maja buvo beveik patikinti, kad tai ji. Jau nieko nebesuprato. 
Dar ir šituo ją kaltino? 

Ji visiškai negalėjo ištverti jo abejingumo! Toji apatija! Toji 
gyvuliška baimė! 

— Nekalbėkite taip! - sušuko ji. - Tai netiesa. O pagaliau aš 
jus myliu. Myliu jus! Jūs irgi mane mylite, aš žinau! 

Žūtbūt norėjo išplėšti jį iš tos būsenos. Negi būtų praradusi 
jam įtaką? 

- Pasitraukite nuo manęs, - iš lėto tarė jis, - dabar ne laikas 
romanams. Mano viduje kažkas tūno - galbūt ir jūsų viduje 
tūno. Jeigu mano, tai ir jūsų. Iš kur aš galiu Žinoti, ar čia jūs man 
sakote, ar... Aš nežinau... Ar tikrai... jūs... Žinote ką? Prašau tik 
vieno - atvežkite kunigą, noriu prieiti išpažinties. 

Ji išėjo. 

Ir valandėlę negalėjo suvokti, kas gi nutiko. 

Kaltino ją - nei daugiau, nei mažiau, o tik tuo, kad ir jos viduje 
tvyro blogis. Piktoji dvasia. Taip jis įsivaizdavo. Įtarinėjo ją. Bijojo 
jos. Ojinai bijojo jo. Pamačiusi jį negalėjo atsispirti užplūdusiam 
nerimui. Jie vienas kito bijojo. 

Maja jautė, kad jis viską vertina pernelyg naiviai ir paraidžiui. 
Vis dėlto pastaruoju metu aplink ją dėjosi tiek daug keistenybių, 
kad jau dėl nieko nebebuvo tikra. 

Bijojo vienas kito, ir toji baimė, juoda, prietaringa, naikino 
bet kokią viltį išsigelbėti! 

Norėjo prieiti išpažinties... O gal tai šioje situacijoje išmintin- 
giausias ir vienintelis jiems likęs dalykas? Pakviesti kunigą. Maja 
nepatikėjo savimi pačia, kad toji mintis galėtų būti įgyvendinta. 

Koridoriuje ji puolė ant kelių ir pirmą kartą po daugelio metų 
ėmė karštai melstis. 

Nebūtų galėjusi pasakyti, kam meldėsi ir ko meldė. Sielvartin- 
gai šaukėsi pagalbos, maldavo pasigailėti - jos pačios ir Leščiuko. 

Majos energija buvo visiškai išsunkta. Bejėgė mintis įsikibo 
tik į vieną troškimą - kad viskas galiausiai imtų ir baigtųsi. Ne- 
svarbu kaip, bet tokios kančios jai jau gana! 

Klūpojo tamsiame kampe, paslėpusi veidą delnuose. Nejautė, 
kad pro pirštus jai srūva šiltos ašaros. Nepastebimai ją užvaldė 
toks stiprus nuovargis ir apatija, kad atrodė kone it ramybė. 

Namai, regis, tyloje miega. Lempa koridoriuje prigeso. 

Ar tai buvo sapnas, ar haliucinacija nemiegant?.. Kažkodėl 
Majai pasirodė, kad ją lyg, ir kas kelia, stato ant kojų ir pro tamsą 
ir tylą nežinia kur veda. 

Tuštumoje priešais ją be garso vėrėsi durys ir iškart už jos 
užsiverdavo. Tą ji suvokė tik dėl vis tirštėjančios tamsos. Už 
artimų sienų vis aiškiau buvo girdėti kažkokie garsai. Lyg šakų 
šlamesys vėtroje, lyg lietaus šuorai, plakantys langus. 

Viskas buvo netikroviška ir vis dėlto tikra. Jeigu ištiestų ran- 
kas, paliestų drėgnus mūrus. Kažkodėl žinojo tai neginčijamai 
tvirtai. Ir žengė į paslaptingų koridorių gilumą nedvejodama, 
pasitikėdama tuo, kuris ją vedė, - kad ir kas jis būtų. 

Tolumoje sužibo švieselė. Ji vis didėjo, darėsi vis ryškesnė. 
Pažino, kad tai spalvotas vitražas, kokių kartais pasitaiko vie- 
nuolyno koridoriuose. Atsitiktinė spalvotų stiklelių mozaika, 
sudėliota be tvarkos ir sistemos. 

Pro tuos spalvotus stiklelius ji turėjo ką nors pamatyti. Bet 
vitražo piešinys judėjo, linijos vilnijo ir raizgėsi kaip žalčiai. Ji 
veltui stengėsi įžiūrėti. 

Tada įsitikino, kad nemiega. 

Norėjo sudaužyti vitražą, bet suvokė, kad negali pajudinti 
rankų. 

Laikėjas lygiai taip prie veido ir akių, kaip ir prieš valandėlę, 
kai klūpojo melsdamasi. Tarp jos pirštų, lipnių nuo tekančių 
ašarų, pulsavo šiltas kraujas. Pro pirštus ji aiškiai matė šviesą. 
Tik įvairiaspalvę, o ne tolygią - kaip anksčiau. 

Ji tikrai nemiegojo! Netgi girdėjo savo pačios kvėpavimą, 
greitą, retsykiais pertraukiamą spazminio atodūsio. 

Bet vis tiek negalėjo nė pajudėti. Tarsi būtų paralyžiuota. 

Kažkas, stovintis prie jos - niekas kitas, - galiausiai pasigailė- 
jo matydamas, kad ji kovoja su negale. Turbūt stumtelėjo langelį, 
nes spalvoti, įvairiai sudėlioti stikliukai dingo. 

Pažvelgė pro siaurą angą storame mūre. Žinojo, kad ten pama- 
tys kažką baisaus, blogo. Sukaupė visas jėgas, kad įveiktų baimę. 
Nes turėjo, žūtbūt turėjo galiausiai pamatyti, kas ten slepiasi. 

Matė lyg per tankią užuolaidą. Keistas tai buvo vaizdas. Tarsi 
žiūrėtų iš apačios arba nuo kalno, o ne įprastai. 

Taip, iš apačios. Baltame kambaryje slankiojo keistai sutrum- 
pėję žmonės. Žengė didelės ilgų kojų pėdos. Patys kūnai buvo 
maži, galvos lyg ir neegzistavo. 

Viena iš tų šmėklų priartėjo prie Majos. Pasilenkė prie jos. 
Pro uždangą matė veido kontūrus, lyg ir pažįstamo veido, bet 

taip pasikeitusio, kad ji net suvirpėjo. (Ne, sapne to virpulio 
nejaustų.) 

Kas ten buvo?.. Tikrai Leščiukas. Ką gi kitą tikėtųsi ten pa- 
matyti? Akys išvirtusios iš orbitų, didžiuliais baltymais - it 
skenduolio. Mėlynas, papurtęs veidas ištinęs, lūpos juodos kaip 
geležis. 

Košmaras. 

Du didžiuliai delnai ėmė tiestis į Mają. Pirštai, sulenkti tarsi 
žvėries nagai, plėšriai rietėsi ir vėl tiesėsi. Bet sučiupti jos nega- 
lėjo. Sutiko baltą uždangą. Tie nagai įsipainiojo į ją. Draskė ją, 
tampė, - bet įveikti negalėjo. 

Tada išverstose akyse šmėkštelėjo pamišėliška baimė. Nagai 
atsitraukė. Viena ranka, kairiąja, čiupo sau už gerklės, smaugė, 
net juodos lūpos prasivėrė baisiu vypsniu, apnuogindamos dan- 
tis. Kita ranka plakėsi ore it pašauto paukščio sparnas. 

Šmėkla susvyravo. Valandėlę bejėgiškai stovėjo, paskui griuvo 
veidu ant Majos. Ji išgirdo silpną, kimų šūktelėjimą. Savo pačios 
balsą. Tačiau tas balsas kupinas veikiau nuostabos nei siaubo. 
Nes tą akimirką pažino, kad baisioji šmėkla - visai ne Leščiukas. 

Lyg ir pažįstamas. Kas?.. Dėl Dievo, kas ten?.. 

Bet juk tai Handričius!.. Tikrai Handričius, nė menkiausios 
abejonės. 

Vaiduoklis pradingo, bet jo veidas įsirėžė Majai į atmintį. 
Negalėjo suklysti, nors bruožai buvo nepaprastai pasikeitę. 

Visas tas keistas vaizdas staiga išnyko. Uždanga, baltas kam- 
barys, žmonių šešėliai... Tik Handričiaus veido prisiminimas 
niekaip nedilo. 

Iš kur čia atsirado Handričius? 

Ji dar neišsivadavo iš tos pusiaumiegės būsenos, bet ir ne- 
norėjo iš jos išsivaduoti. Ją kamavo nepatenkintas smalsumas. 

Laukė - gal vėl iš naujo jai prieš akis ims plaukti vaizdai, kurie 
ką nors paaiškins, ką nors dar įstengs pasakyti. 

Kas ją, Mają, vedė tuo koridoriumi? Kodėl parodė tą kambarį, 
lyg ir matytą, kaip buvo matytas ir Handričiaus veidas? 

Bet po nuleistais vokais daugiau niekas nebepraplaukė. Pa- 
mažu ji vėl ėmė suvokti erdvę ir laiką. Be pėdsakų dingo kūno 
bejėgystė. Iš sustingimo ją pažadino skausmas keliuose ir kietai 
sunertuose pirštuose. Pakirdusi mintis ėmė darbuotis visiškai 
kitaip, darėsi vis neramesnė. 

Jeigu visa nebuvo sapnas, ką toji vizija reiškė? Iš kur atplau- 
kė?.. Prisiminimų nuotrupos niekaip nesidavė nuosekliai sudė- 
liojamos. O pagaliau kokie prisiminimai?.. Požeminis koridorius, 
vedantis į pilį, kadaise sapne jau matytas kambarys, Handričiaus 
veidas? Kodėl kaip tik Handričiaus, o ne Leščiuko? Kodėl šmėkla 
save smaugė savo paties ranka? Taip, kaire ranka? 

Daug būtų atidavusi už tai, kad kas nors padėtų jai viską 
suprasti. Pati bergždžiai stengėsi įminti tą painią mįslę. 

Nuovargis, nervinis išsekimas - šituo galima paaiškinti sapną 
ir jame pasirodančias šmėklas. Bet juk ji nemiegojo... Negi tai 
buvo nuojauta, pasireiškusi vizija, kurią sukūrė įkaitusi vaiz- 
duotė?.. Ir ką toji vizija reiškė?.. 

„Bet Leščiuko ten nebuvo! - suvokė ji nustebusi. - Ar tai ge- 
rai, ar blogai?.. Ar jo jau nebebuvo, ar jis apskritai liko anapus 
tų košmarų?..“ 

Ji dar nespėjo atsigauti, nusiraminti, nespėjo suvokti, kodėl 
kreipia tokį dėmesį į tuos košmarus, tik netikėtai koridoriaus 
gale išgirdo tylius žingsnius. 

Kažkas ėjo pas ją. 

— Atvažiavo ponas Cholavickis, - išgirdo sau už nugaros ne- 
tvirtą Marysios balsą. 

Klūpojusi Maja pašoko. Ko jam reikia? Priimti jį ar nepriimti? 
Bet pagalvojo, - gal kas nors atsitiko pilyje. 

Sekretorius atsiprašė jos, kad atvyko tokią vėlyvą valandą, 
bet labai norįs pasikalbėti vienu svarbiu reikalu. 

Jo akys žvilgėjo lyg kamuojamo karštinės. 

— Eime į sodą, - pasiūlė ji, ir netrukus abu jau ėjo po aukštais 
medžiais, savo viršūnes panėrusiais į tamsiai mėlynas dangaus 
erdves. 

- Pirmiausia noriu tau pasakyti, - dusliu balsu pradėjo sekre- 
torius, - kad jau nesu jūsų priešas — tavo ir Leščiuko. Užleidžiu 
jam kelią. Nuo vakar labai pasikeičiau. Netrukus tuo įsitikinsi. 
Bet prašau viską išlaikyti paslaptyje. Žinia nepaprastai svarbi. 

— Sutinku. 

— Ar žinai, kas yra pilies senoji virtuvė ir kas joje dedasi? 

- Žinau. 

— Tai paklausyk. Niekas iki šiol nėra išdrįsęs likti ten nakčiai. 
Aš irgi iki šiol neįstengiau to padaryti. Bet užvakar - pasilikau... 

Jis giliai atsiduso. 

— Jau žinau, kas ten su tuo rankšluosčiu dedasi, - toliau kal- 
bėjo jis. — Ir specialiai atvykau, kad tau šitai pasakyčiau, nes... 
nes tai, kas ten vyksta, susiję su tavimi. 

Maja suvirpėjo. Su ja? Ar jis sako tiesą? Bet iš kur jis galėtų 
žinoti, kad ji susijusi su tuo reikalu? Net jei ir būtų girdėjęs apie 
Leščiuko ligą, juk nežinojo jos priežasties. 

Gal papasakojo Skolinskis? Ne, tai neįmanoma. 

Pagaliau gana buvo į jį pažvelgti. Jis ir anksčiau buvo panašus 
į šmėklą, bet dabar atrodė kaip tikra mirtis. 

Pajuto, kad jai spaudžia gerklę. 

- Kaip susiję? - išspaudė ji klausimą, bet sekretorius papurtė 
galvą. 

— Negaliu to pakartoti, —- sušnibždėjo jis. - To neišeina pa- 
daryti ir... na, negaliu. Nė neklausinėk. Tik tiek tau pasakysiu, 
kad tai susiję su tavim ir Leščiuku... Turi pati nueiti ir pamatyti! 

— Aš pati? 

— Tu. Nes niekas kitas nieko nesupras ir nesuvoks. Tai susiję 
su tavim ir juo. Klausyk, ar supranti, ką tai reiškia?! Nejau gali 
būti, kad tu... kad jis... 

— Kas? 

— Nieko! Nieko! Pažiūrėk pati ir pamatysi. Turi nueiti dabar, 
iškart, dar šiandien. Nuo to viskas priklauso! Jo gyvybė ir dau- 
giau nei gyvybė! 

— Tačiau kas yra? 

— Neklausinėk! Jeigu nenueisi iškart, jo neišgelbėsi! 

Maja blaškėsi tarp nepasitikėjimo ir baimės, tarp įsiūčio ir 
bejėgiškumo.... 

Netikėjo Cholavickiu. Jautė klastą. 

Nieko sau, jis - jos ir Leščiuko angelas sargas? Gerai žinojo, 
koks jis pavydus. 

Kita vertus, iš kurjis visa tai traukė? O gal tyčia nori ją įvilioti 
į tą kambarį? Bet jeigu sako tiesą?.. 

Jo mįslingi, neaiškūs žodžiai tiesiog pynėsi jai galvoje! Stip- 
rino jos abejones. 

Ir ji suvokė, kad turi nueiti ir pasižiūrėti, kas ten dedasi. Kol 
nežinos, nė trumpam neatgaus pasitikėjimo savimi ir ramybės. 

Irji, ir Leščiukas bus tos paslapties belaisviai, belaisviai kiek- 
vieno, kuris panorės juos ta paslaptimi šantažuoti, galiausiai 
savo pačių įsišėlusios fantazijos belaisviai. 

Jie bijos vienas kito. Dėl nieko negalės būti tikri. 

Ir anksčiau jų meilę žudė nepasitikėjimas, bet ką jau kalbėti 
apie šią dieną, kai jau iš tikro nė vienas jų nežinojo, kas, tiesą 
sakant, jis yra. 

Vadinasi, reikia pažiūrėti ir galų gale sužinoti, kas ten yra - 
taip, tik tada ji galės išsigelbėti pati ir išgelbėti jį! 

Ojeigu Cholavickis tyčia nori ją ten įvilioti? Gal ten pamatys 
tokių baisybių, kurių neištvers? 

Gal ten nieko nėra, tik atstumtas sužadėtinis nori atkeršyti? 

— Ar nori dabar pat ten su manim nueiti? 

- Taip, dabar pat. Jau pats laikas. Rytoj gali būti per vėlu, - ir 
ji nusišypsojo. 

— Ak, šitaip? Na, gerai. Važiuojam! 

Ji nuėjo apsiausto. 

Kai atsidūrė viena savo kambaryje, dar kartą ją užliejo neap- 
sakomos baimės banga. 

Įrėmė kaktą į sieną - rodės, tuoj tuoj nualps. 

Bet įveikė save. Jai suteikė jėgų mintis, kad turi gelbėti Leš- 
čiuką, kad aukojasi dėl jo. 

— Esu pasirengusi, — lipdama laiptais tarė Maja Cholavickiui, 
kuris laukė jos įsmeigęs akis į žemę. 

Visą kelią jie nepratarė kits kitam nė žodžio. 

Ir sulig kiekvienu arklio kanopų dunkstelėjimu vis stiprėjo 
Majos įsitikinimas, kad jis jai linki blogo ir rengia kerštą. 

Bet viso šito jai jau buvo per akis! 

Nebegalėjo ilgiau bijoti to kambario - būti nuo jo priklauso- 
ma - nieko nežinoti, gyventi kaip apgaubtai miglos, rūko. 

Pamatyti! Įsitikinti! Patikrinti! Bent ką nors pagaliau žinoti! 

Jai jau neberūpėjo, kas bus su ja. Per daug iškentėjo. 

Maja suvokė, kad gyvenime būna valandėlių, kai žmogus 
turi ryžtis ir parodyti nepaprastą drąsą, rizikuoti viskuo, jei nori 
išgelbėti savo garbę ir žmogiškumą. 

— Ten, - tarė Cholavickis, vesdamas ją per kambarius. 

Atidarė sunkias, kaustytas duris ir pašvietė žibintuvėliu. 

- Štai Čia. 

Maja pakėlė galvą. 

Pamatė kambarį - tą patį, kurį regėdavo sapne. Ant vagio — 
pageltęs, dulkėtas rankšluostis. Aha, tai jis. Taip, truputį virpė- 
jo... VOS VOS... 

— Gerai, - tarė ji. 

Nustebo, išgirdusi savo balso skambesį. 

O Cholavickis apkabino ją per pečius. 

— Pasilik čia, - tarė. - Atsisėsk ant lovos ir lauk. Na ir - sudie. 

Jis nuleido balsą. 

— Neišlaikysi to, - sušnibždėjo. - Neištversi! 

Ir jo veidą iškreipė baisi, pikta lemianti grimasa. 

Norėjo jį atstumti. Bet tai jis iš visų jėgų pastūmė ją ant lovos, 
išpuolė iš kambario, trinktelėjo sunkias duris ir užrakino. 

Ji nė nemėgino jų atidaryti. 

Kambaryje įsivyravo visiška tamsa. O Cholavickis pro duris 
jai tarė: 

— Aš dar čia. Bet netrukus nueisiu. Nueisiu sau, o tu liksi 
viena. Ir tada pamatysi - pamatysi tokį dalyką, kad neišversi! 
Jeigu dar iki tol neišprotėsi iš baimės. Na, jau einu. Palieku tave... 

Jo žingsnių aidas nutilo. 


DVIDEŠIMT PIRMAS SKYRIUS 


Hinčas užbėgo viršun pas Leščiuką. 

— Ar nežinote, kas atsitiko Majai? 

— Kodėl klausiate? 

- Čia buvo Cholavickis. Regis, ji išvažiavo su juo. 

Hinčas buvo toks sunerimęs dėl to išvažiavimo, kad jam jau 
visiškai neberūpėjo, kokį įspūdį ta Žinia gali padaryti Leščiukui. 
Iš Cholavickio jis tikėjosi visa ko blogiausio. 

— Nieko nežinau, - apatiškai burbtelėjo Leščiukas. 

Rodės, niekas negali išjudinti jo iš to nerimastingo laukimo. 

Hinčas daugiau ir neklausinėjo. Pasikvietė Marysią. 

— Ar čia yra kokių ginklų? 

- Yra revolveris, likęs po mūsų veliono pono, ir dvivamzdis. 

— Atneškite juos čionai, tik kad ponia nieko nežinotų. Ir 
kulkų. 

Prie priebučio privažiavo arkliai su puskariete, ir pensio- 
no svečiai jau ketino lipti, tik netikėtai į ją įšoko aiškiaregys su 
dvivamzdžiu ir, kol daktarienė su Vyciskuvna spėjo susivokti, 
išmetė jų lagaminus. 

- Pirmyn! - šūktelėjo jis vežėjui. - Į pilį! Dvidešimt zlotų alui, 
jei ten būsime po pusvalandžio! 

Arkliai šoko į priekį. Bet tą akimirką prie puskarietės pribėgo 
Handričius ir užšoko ant paminos. 

- Aš čia jūsų laukiu. Turiu šį tą pasakyti! Laukiu jau porą 
valandų! 

- Sėskitės! —- tarė Hinčas. - Papasakosite pakeliui. Aš skubu. 

— Kur važiuojate? 

- Į pilį! 

- Tai ir gerai, nes man kaip tik apie pilį mintys galvoje sukasi. 

Ir pamažu papasakojo Hinčui, kokiu reikalu atėjęs. 

Nuo tada, kai tasai ponas ėmęs prie jo lįsti, jam vis nesuvokia- 
mos mintys po galvą klaidžioja... lyg ir kokie prisiminimai... lyg 
norėtų ką prisiminti, bet niekaip negalėtų. Sukvailėjo jis, ar ką? 

Ir tos mintys kaip tik susijusios su pilimi. Bet prisiminti nieko 
negalįs. 

Pasakęs žmonai, tai toji jį išdėjusi į šuns dienas ir liepusi 
dirbti, bet jis nusprendęs nueiti į Polyką ir pasitarti, nes vis dėlto 
čia kažkas slypi... 

— Klausykite, ar jūs kairiarankis? — netikėtai paklausė aiš- 
kiaregys. 

— Koks? 

— Na, dirbant miklesnė kairė ranka? 

— O taip, mano kairė kur kas miklesnė už dešinę. 

Handričių šis klausimas kiek nustebino. Bet Hinčas nieko 
daugiau neaiškino. 

Jiejau artėjo prie pilies. Bet puskarietei dar nepririedėjus prie 
pilies vartų, iš nakties tamsos išlindo dvi figūros - Skolinskis ir 
Gžegožas. 

— Jokių abejonių, - tarė profesorius, - ji atvažiavo su juo į 
pilį. Kaimiečiai juos matė. Bet vartai užrakinti. Į vidų patekti 
negalima. 

— Eime požeminiu koridoriumi. 

— Tai per toli. Be to, jis, matyt, pasirūpino užtverti ir tą. 

Stovėjo bejėgiai, nežinodami, ką čia padarius. Tada pro kam- 
pinio bokšto langą nuaidėjo sekretoriaus balsas: 

— Ponai atvykote su vizitu? 

Jis šaipėsi. Buvo kandus! 

— Ar panelė Maja pilyje? 

— Atspėjote! 

— Noriu su ja pasikalbėti — tučtuojau. 

— Neįmanoma! Panelė Maja dabar pramogauja senojoje vir- 
tuvėje! Savo pačios pageidavimu! Nusprendė ištirti, kas ten de- 
dasi, ir prašė jai netrukdyti! Nemalonu tą sakyti, bet jūsų įleisti 
negaliu. 

— Noriu pasikalbėti su kunigaikščiu. 

— Kunigaikštis miega. 

— Verčiau atidarykite, nes išversiu vartus! 

— Ak, netgi šitaip! Deja! Panelė Maja atvyko čia savo pageida- 
vimu ir, kaip jau sakiau, nenori, kad jai būtų trukdoma. O į pilį 
negaliu jūsų įleisti, nes uždraudė kunigaikštis. 

— Noriu pasikalbėti su kunigaikščiu. 

— Ką gi, prašom! Kunigaikštis pats su jumis pasikalbės. 

Netrukus lange pasirodė kunigaikštis. 

— Prašom pasitraukti! - šaukė senukas, mojuodamas ranko- 
mis. - Nieko neįleidžiu! Draudžiu! Tai mano pilis! Šalin! Šalin! 

Profesorius žengtelėjo į priekį. 

— Kunigaikšti, - tarė jis. - Juk tai aš! Jūsų svečias! Nuolatos 
gyvenu pilyje! Prašom mane įsileisti. 

Bet senukas, tarsi jį kas būtų pakeitęs, nenustojo mojuoti 
rankomis. 

- Šalin! Šalin! Neleidžiu! 

— Franius uždraudė! - dar sušuko kaip apimtas ekstazės. — 
Franius!! Nieko negalima įleisti!! 


Jo žilutėlė paukščio galvelė dingo. Rodės, bus susmukęs ant 
grindų. Jį pakeitė Cholavickis. 

— Jūs matote, kad kunigaikščio valia gana kategoriška, - tar- 
nybiniu balsu tarė jis. 

— Pone, - tarė Hinčas, - nekalbėkime kaip vaikai. Jūs, kaip 
ir aš, puikiai suprantate, kokia yra kunigaikščio būklė. Turime 
priežasčių įtarti, kad jūs piktam panaudojote Majos pasitikėjimą. 
Ar tikrai norite, kad panaudotume jėgą? 

— Ak, tai šitaip? Na, tuomet būčiau linkęs pasikalbėti su jumis, 
bet asmeniškai ir be liudininkų. Būkite malonus, prieikite prie 
vartų, pasikalbėsime pro langelį. 

Hinčas nuėjo prie vartų, ir mažo langelio prieblandoje su- 
šmėžavo Cholavickio burna. 

— Mielasis pone, - pašaipiai tarė toji burna, - kaip matote, 
teisė yra mano pusėje, nes turiu formalų kunigaikščio draudimą, 
o Maja irgi čia atėjo savo noru. Vargšelė trokšta savo akimis pa- 
matyti, kas vaidenasi senojoje virtuvėje, nes įsikalė sau į galvą, 
kad tie vaiduokliai apsėdo ją ir tą jos vaikiną. Ir man regis, jūs 
smarkiai prisidėjote, kad ji šitaip manytų. 

— Bet aš kalbu visai ne apie tai. Man irgi rūpi, kad ji ten sau 
pasėdėtų toje virtuvėje visą naktį. 

— Matote, pone, - toliau kalbėjo burna, - ašjau numojau ranka 
ir į lobį, irį meilę. Bet noriu suvesti tam tikras sąskaitas ir manau, 
kadjas už mane suves senoji virtuvė. Aš taip manau, tikriau, esu 
įsitikinęs, nes senojoje virtuvėje praleidau naktį ir Žinau, kas ten 
dedasi. Profesoriui pavyko iš ten pabėgti, oji nepabėgs. Tad kaip 
darysime, ponai? Jei privesite mane iki paskutiniosios, paimsiu 
revolverį ir nušausiu ją, kunigaikštį ir pats nusišausiu - duodu 
žodį, taip ir padarysiu, nes gyvenimas man jau nebeturi didelės 
vertės. Tai priklauso tik nuo jūsų. Jeigu norite, kad ją nužudyčiau, 

laužkite vartus. Bet, tiesą sakant, nenorėčiau imtis tokių kraštuti- 
nių priemonių. Turiu vilties, kad už mane atkeršys virtuvė, man 
pačiam nereikės rankų teptis. Tai ką darysite? Daugiau sveiko 
proto, ponai! Jei ramiai lauksite, dar turite šansą, nes jeigu ji 
gyva išeis iš virtuvės, paleisiu ją, antraip - jos ir kunigaikščio 
likimas nulemtas. 

- Jeigu manote, kad taip jums pavyks išvengti atsakomybės, 
labai klystate, - tarė Hinčas. 

— Ak, niekas nieko neįstengs įrodyti, - niekinamai atrėžė 
burna. - Juk ji juodu ant balto parašė, kad eina pati. Aš jos ne- 
pagrobiau. O kad kunigaikštis draudžia jus įleisti, tai ne mano 
kaltė. Tiesa, turiu prisipažinti, kad galiausiai atradau ženklą... 
Kunigaikštis mano valioje. Na, iki pasimatymo. 

Hinčas dar išgirdo piktą, trūkčiojantį juoką — ir tolstančių 
žingsnių aidą. 

Aiškiaregys grįžo pas profesorių apimtas sielvarto. Visiškas 
bejėgiškumas jį žudyte žudė. 

Laukti? Laukti, kol Maja už savo neapgalvotą žingsnį sumo- 
kės gyvybe ar sveikata? 

Laukti, kol Cholavickis atkeršys kunigaikščiui, kol išgieš ant 
jo visą savo kerštą - kunigaikščiui, kuris dabar paklusnus vi- 
siems jo kaprizams? 

Laukti bergždžiai, kol juos abu prives prie prarajos krašto, iš 
kur grįžti jau nebeįmanoma? 

— Kaip ji galėjo! - sielvartingai šnibždėjo profesorius. - Kaip 
galėjo! 

- Jei būtų įmanoma kaip nors ten patekti ir nuginkluoti jį arba 
nušauti, kol dar nespėjo įvykdyti savo grasinimų, - murmėjo 
Hinčas. - Tai siaubinga. Ji ten viena! Viena! 

- Aš buvau tame kambaryje. Žinau, kas tai yra. Ji to neištvers. 
Ypač dabar, kai yra pervargusi, kai dėl daugybės išgyvenimų jos 
psichika nusilpusi. Tesaugo ją Dievas! 

Mėnulio apšviesta pilis slėgė savo didumu. Milžiniškas pa- 
statas smigo į tamsiai violetinį dangų ir nyko jame. Du pamišė- 
liai - ir Maja... 

- Jei Cholavickis pasirodys lange, reikia šauti, - nurodė Hin- 
čas, užtaisydamas šautuvą. 

Jis užsimerkė. 

Mintis, kad tas beprotis laiko savo rankose Mają ir kunigaikš- 
tį, kad bjauri kambario galia tapo įrankiu niekšo, kuris, apsėstas 
pavydo, prarado bet kokį žmoniškumą, - toji mintis buvo nepa- 
keliama. Ką daryti?! 

Tuomet po medžiais jis pamatė Leščiuką, atsirėmusį į dviratį. 
Ką, ir tasai čia? 

Toks netikėtas jo atvykimas Hinčui buvo labai neparankus. 

Nors tvyrojo tamsa, buvo matyti, kad vaikinas išblyškęs kaip 
giltinė. 

— Ką jūs čia veikiate? Grįžkite į Polyką! Jums čia nėra kas 
daryti! 

- Arji senojoje virtuvėje? - paklausė Leščiukas drebančiomis 
lūpomis, išslydęs jam iš rankų dviratis griuvo žemėn. 

— Na tai kas? Taip, ji ten! Bet jūs tik trukdote! Grįžkite namo! 

Leščiukas pažvelgė į jį. 

— Kodėl ji ten nuėjo? 

— Grįžkite namo! 

— Ne. Ji tenai. Ji nuėjo ten sąmoningai, kad pamatytų. Bet 
jos ten negalima palikti. Jai bus tas pat, kas ir man, o gal ir dar 
blogiau. 

- Ištrauksime ją iš ten, - atsakė Hinčas, nors neturėjo nė ma- 
žiausio supratimo, kaip tą padaryti. 

— Ne, - kimiai atsakė Leščiukas, - nes jis keršija. Tai iš pavy- 
do. Yra tik vienas būdas. Tegu jis ten vietoj jos uždaro mane. Su 
manim jis irgi nori suvesti sąskaitas. Mieliau būtų linkęs sučiupti 
mane, o neją! 

Jis žengtelėjo į priekį. 

— Prašau jūsų! - tarė. 

Tyla... 

— Prašau jūsų! —- pakartojo. 

— Ką?! - atsklido sekretoriaus, apdairiai nepasirodančio lange, 
balsas. - Kas ten kalba?! 

— Paleiskite panelę Mają, į tą kambariu nueisiu aš. 

— Kaip? 

— Duokite žodį, kad ją paleisite, o vietoj jos liksiu aš. Man irgi 
įdomu, kas ten dedasi. Gerai? 

Įsivyravo tyla. 

Leščiukas teisingai manė, kad sekretorius jo nekenčia labiau 
nei Majos. Pasiūlymas buvo viliojantis. 

— Ne! - galiausiai atsakė Cholavickis. - Jūs norite patekti pilin, 
kad pultumėte mane. Netikiu! 

— Ojeigu šie ponai mane suriš? Tegu jie mane suriša. Jūs ga- 
lite tai prižiūrėti — suriš mane čia pat, prie vartų, jums matant. 
O paskui pasitrauks, ir jūs galėsite mane įvilkti į pilį ir daryti su 
manim, kas tik jums patinka. 

— Kvaileli! - sušnibždėjo Hinčas tempdamas jį į šoną. - Tai 
beprotybė! Jis tave pasiims, o jos neišleis! Tu šito neištversi! 

— Ištversiu, — atsakė Leščiukas užsikirsdamas. - Jeigu ji ištvers, 
ir aš ištversiu! 

Jį apsupo Hinčas, Skolinskis ir Gžegožas. Jie buvo įsitikinę, kad 
Leščiukui vėl užėjo priepuolis, bet tasai puikiai žinojo, ką darąs. 

— Aišku, kad jos neišleis, bet tai nesvarbu. Jei mane įgrūs į tą 
kambarį, tai ji bent nebus ten viena! Dviese visada drąsiau! Net 
jei negalėsiu jai padėti, bent mažiau bijos! 

Jis kalbėjo greitai, karštai, norėdamas kuo greičiau juos įti- 
kinti. 

— Nežinia, kas jai gali pasivaidenti! Noriu būti greta jos! O 
jeigu jis mane iškart nudobs - baisus čia daiktas, anksčiau ar 
vėliau mirti vis tiek teks! Nieko geresnio nesugalvosime! Jei 
turite kitokių sumanymų, sakykite! 

Hinčas turėjo prisipažinti, kad kitokių sumanymų jie neturi. 
Jautėsi visiškai bejėgiai. 

- Jei, ponai, tvirtai surišite jį čia, prie vartų, man matant, — 
atsiliepė Cholavickis, — ir jei paskui pasitrauksite per dvidešimt 
žingsnių... Tada taip, sutinku. Neprieštarauju. Jeigu jam taip 

— Suriškite mane vadelėmis, - tarė Leščiukas, guldamasis 
ant Žemės. 

Prie jo prišoko Gžegožas. 

— Kąjūs sau manote! Tik pagalvokite! Surišti jį ir atiduoti - lyg 
kiaulę paskersti! Juk tai tas pat, kas savo paties ranka jį nužudy- 
čiau! Tegu jį riša kas nors kitas, aš tai jau ne! 

— To būti negali! - sušnibždėjo Skolinskis, pasivesdamas Hin- 
čą į šoną. - Nepamirškime, kad jis jau yra tuo užsikrėtęs! Net 
jei Cholavickis įkištų jį į tą virtuvę pas Mają, pasekmės gali būti 
nenuspėjamos! 

— Riškite mane! - nekantravo Leščiukas. — Riškite mane grei- 
čiau! Aš nė kiek nebijau! Jeigu ji turėjo drąsos, ir aš jos turiu! 

Nebijau nei jo, nei dvasių! Aš ištversiu! Sakau, kad ištversiu! 
Net jei pats velnias... nebijau, nieko jis man nepadarys! Nieko! 

Hinčas persibraukė ranka kaktą. 

Leščiuko sumanymas buvo tiek pamišėliškas, tiek ir beviltiš- 
kas. Atiduoti tą vaikiną, surištą ir negalintį apsiginti, įsiutusio 
varžovo malonei? 

Kas žino, ką jam padarys Cholavickis? 

Net jei įgrūs jį į tą kambarį pas Mają - ar Leščiuko neištiks 
priepuolis? Be to, sekretorius geriau išmanė to kambario paslap- 
tis, - tad negi jo apskaičiavimai nebuvo tikslesni? 

Ne, tokį sumanymą galėjo pakišti tik kraštutinis sielvartas! 

Ir vis dėlto... pradėjo tikėti, kad Leščiukas gali palaikyti ir 
išgelbėti Mają. 

Iš kur toks pasikeitimas? 

Tai jau buvo nebe tas Leščiukas, kaimietiškai bijantis dvasių 
ir velnių, fatališkos nuotaikos kupina širdimi laukiantis, kol jį 
vėl ištiks apsėdimo priepuolis. Iš kur toks pasikeitimas? 

Hinčas apmetė Leščiuką žvilgsniu - tokį, gulintį ant žemės 
ir laukiantį, kol jį suriš. 

Taip! Leščiukas nustojo bijoti! Buvo akivaizdu, kad jis nebijo 
ir nebijos, nors ir kas atsitiktų. Nebijojo! Priėjo tą ribą, už kurios 
žmogus yra pasirengęs patirti bet ką, rizikuoti viskuo, netgi 
pasirengęs ištverti tai, kas viršija jo jėgas. 

Kas jį taip pakeitė? 

— Ponai, — tarė Hinčas, - imkite vadžias ir suriškite jį! 

Ir ėmė jį rišti. O kai atsitraukė per dvidešimt žingsnių, vartai 
prasivėrė, ir sekretorius įtraukė Leščiuką - kaip voras įtraukia 
musę į voratinklio gilumą. 

Stojo tyla... 

Profesorius žvilgtelėjo į laikrodį. 

— Artėja antra, — tarė. 

Kas nutiko Leščiukui? Ar Cholavickis nuvedė jį į kambarį? 
Kas darosi Majai, užrakintai, laukiančiai? Kas - kunigaikščiui? 

Bejėgystės kančia! Liko tik laukti. Vienas po kito slinko va- 
landų ketvirčiai. Kada gi ims aušti? 

— Nieko nebus! - nervinosi Skolinskis. - Pasmerkiame juos 
garantuotai mirčiai! Net jeigu iš to kambario ištrūks gyvi, Cho- 
lavickis pribaigs juos kitaip. Gyvų jų neišleis! Paistalai! 

Bet buvo šansas, nors ir labai menkas, kad Cholavickis nesi- 
ims tokių kraštutinių priemonių. Jeigu uždarys Leščiuką kam- 
baryje, tai Maja jį atriš, ir tada jie galės priešintis. 

O gal sekretorius atsitokės, išsigąs atsakomybės, - o gal dar 
kas nors atsitiks, kas nors įvyks? 

Jeigu jie pamėgintų įsiveržti į pilį - išnyktų ir tas menkutis 
šansas. Cholavickis įvykdytų savo grasinimą. 

Tad kamuojami nerimo, apsupti tamsos, jie laukė, melsdami 
išganingos aušros. Profesorius, nepamiršęs baisių savo išgyve- 
nimų, patirtų senojoje virtuvėje, krito ant kelių ir užsidengęs 
veidą rankomis visas virpėjo. 

— Kur Handričius? - paklausė aiškiaregys. 

Tik dabar jis pastebėjo, kad ūkininkas jau seniai dingęs. No- 
rėjo pasiųsti jį į kaimą pasišaukti pagalbos. 

Tada tylą nutraukė siaubingas riksmas. 

Jie apmirė. Tai buvo Majos riksmas. 

Senosios virtuvės lango nebuvo matyti - jį užstojo išorinė 
mūro siena, - bet tas riksmas, kupinas nepasakomo siaubo, at- 
sklido kaip tik iš ten. Ir paskui įsiviešpatavusi tyla atrodė mirtina. 

— Gana šito gero! - sušuko Hinčas. 

Jie puolė prie vartų ir ėmė juos daužyti. 

Galiausiai vartai atsidarė. 

Hinčas, Gžegožas ir profesorius puolė į pilį. 

Lėkė juodais laiptais nesirinkdami kelio. 

Pirmame aukšte išgirdo revolverio šūvius. Tai šaudė senasis 
kunigaikštis šaukdamas: 

- Neleidžiu! Neleidžiu! Šalin! Netrukdyti! Franius! 

Hinčas pripuolė prie jo ir pargriovė ant žemės. 

Jie nubėgo toliau, į baisųjį kambarį. 

Tik staiga durys, vedančios į priebutį, skiriantį senąją virtuvę 
nuo kitų pilies patalpų, užsitrenkė jiems prieš pat nosį, ojos buvo 
sunkios ir masyvios - kaip ir visos pilies durys. 

Hinčas ėmė daužyti jas kumščiais. 

Atsklido tolygus, šaltas Cholavickio balsas: 

— Tuojau! Tuojau! Pirma susitvarkysiu su jais, paskui su jumis, 
o tada su savimi. Gerai jau, gerai... 

Ir sekretoriaus žingsniai nutolo senosios virtuvės link. Jis nė 
neskubėjo — buvo tikras, kad durys tikrai atlaikys tol, kol pribaigs 
Leščiuką ir Mają. 

Hinčas ėmė šaudyti į duris iš revolverio, o profesorius - iš 
dvivamzdžio. Tai buvo nevilties aktas. Revolverio kulkos įstrigo 
medyje, ką jau kalbėti apie profesoriaus paleistus šratus. 

Atbėgo kunigaikštis. 

— Draudžiu! Draudžiu! Franius! Ten yra Franius! - šaukė jis. — 
Franius parvyko! Jūs norite jį nužudyti! Šalin, jis netrukus išeis. 

Profesorius ir Hinčas lyg pagal komandą nustojo šaudyti. 
Klausėsi... 

Klausėsi, ar ką išgirs - Cholavickio revolverio šūvius ar ką 
kita... Kas ten galėjo dėtis? 

Tyla, regis, tęsėsi amžinai... 

— Sakau jums, kad Franius parvyko ir man atleis! Mačiau 
ženklą! - šaukė kunigaikštis. 

Tada nuaidėjo žingsniai - lėti sekretoriaus žingsniai - ir durys 
atsidarė. 

Visi puolė jį. Bet tasai, užuot gynęsis, tyliai, tęsdamas žo- 
džius, tarė: 

— Jūs pasižiūrėkite - gal jūs pasižiūrėkite - prašau pasižiūrėti. 

Ranka rodė į senąją virtuvę, neįstengdamas nieko daugiau 
pasakyti. 

Jo balso tonas buvo toks keistas, kad visi kaip pagal įsakymą 
sustojo. 

Senosios virtuvės durys buvo pusiau praviros. Hinčas, pro- 
fesorius, kunigaikštis ir Gžegožas priėjo prie jų - ir apstulbo. 

Maja ir Leščiukas buvo dingę be pėdsakų. 

Vietoj jų kambario vidury stovėjo Handričius ir dairėsi ap- 
linkui it žmogus, bundantis iš gilaus miego. 

Rankšluosčio nė ženklo. 

— Kurjie? - sušuko Hinčas. - Ką su jais padarei, žudikė? 

Ir čiupo sekretorių už peties. Tačiau tasai, nustėręs, išversto- 
mis akimis, pirštu rodė į Handričių ir šnibždėjo: 

—- Aš nieko nepadariau! 

Tada kažkoks kūnas susmuko ant žemės. Tai kunigaikštis 
puolė ant kelių prieš Handričių - ištiestomis rankomis, ašarotu 
veidu. 

— Franiau, - tarė jis, - Franiau! 

— Iš kur jūs čia atsiradote? Ar čia jūs? Ar jūs - Handričius? — 
klausinėjo Skolinskis, nesuvokdamas, kaip absurdiškai skamba 
jo klausimai. 

Bet ūkininkas nieko neatsakė, tik klydinėjančiu žvilgsniu ve- 
džiodamas po sienas kalbėjo tarsi su savimi, baisiausiai sutrikęs: 

— Tai aš... jau esu čia buvęs... buvau... kadaise... 

Ir taip pat nualpo. 

Dar nespėjus kūnui žnektelėti, Cholavickis, beprotiškai rėk- 
damas, išlėkė iš kambario. 

Hinčas, profesorius ir Gžegožas liko stovėti kaip trys beža- 
džiai klaustukai. 


DVIDEŠIMT ANTRAS SKYRIUS 


„„Maja nė nemėgino belstis į duris, užtrenktas Cholavickio. Ne- 
mėgino nei prašyti, nei šauktis pagalbos. Žinojo, kad tai bepras- 
miška. Atsisėdo ant lovos ir sėdėjo nejudėdama, laukdama... 

Ko? 

Buvo tamsu... Tamsoje negalėjo įžiūrėti to šlykštaus daikto, 
judančio ant vagio, bet žinojo, kad jis yra - ir juda. 

Iš pradžių atrodė, kad nėra jau taip baisu, kaip pasakojo Sko- 
linskis ir kaip ji įsivaizdavo. 

Buvo netgi patenkinta, kad sykį ims ir įsitikins, kas tai yra. 
Ir buvo pasirengusi viskam. 

Laikas slinko labai iš lėto, - bet vis dėlto slinko. Ir tamsoje 
jautė, kad judėjimas stiprėja, kaip ir nepažįstamas įsiūtis, besi- 
blaškantis ant vagio. 

Kartu jos mintis darbavosi nenuilstamai, kurdama vis naujas 
prielaidas, - kas gi galiausiai turėtų materializuotis. 

Veltui valios jėga stengėsi nukreipti savo dėmesį į kitą pusų, 
mėgino blaiviai galvoti apie konkrečius dalykus. Bet gelmėje 
daužėsi klausimas - kas bus? Kas pasirodys? 

Ar kas nors puls ją? O gal jai tik pasirodys - gal užteks tik 
pamatyti, irji palūš amžiams? Arba kas įeis į ją. Užkrės, užvaldys 
kaip Leščiuką, ir ji... 

O dar įsitikinimas, kad jei Cholavickis nebūtų visiškai tik- 
ras, kad ji to neištvers, nebūtų jos čia uždaręs - nebūtų jos čia 
atvedęs... 

Tamsu. 

Pro langą išgirdo balsus - regis, atpažino Hinčo balsą, bet 
nebuvo tikra... o prie lango prieiti negalėjo. Pernelyg arti kampo, 
kuriame judėjo skuduras. 

Jautė, kad silpsta. Bergždžiai kartojo sau, kad atėjo savo noru, 
kad įveiks gyvulišką baimę, kad jos ir Leščiuko likimas priklauso 
nuo to, įveiks ji tą baimę ar ne. 

Tamsoje - užuot atgavusi jėgas, ji silpo - jau jautė, kaip vir- 
pa jos veido raumenys, kaip kaktą išpila šaltas prakaitas, kaip 
pamažu apima mirtina panika... 

Laikėsi remdamasi paskutiniais ambicijų likučiais. 

Ne, ji nenusileis. Nepasiduos! Nepasiduos tam, judančiam 
kampe... 

Bet iš baimės jai ėmė barškėti dantys. O konvulsyvus judėji- 
mas veikiausiai vis stiprėjo. 

— Dieve, Dieve! 

Tada išgirdo, kad ateina Cholavickis, - jo žingsniai buvo sun- 
kūs, jis kažką kalbėjo. Pats su savimi? 

Durys atsidarė. Ji puolė prie jų. 

Buvo pasirengusi maldauti Cholavickį, kad ją išleistų. 

Bet kažkas ją smarkiai užgavo ir nukrito ant grindų, o kai ji 
persigandusi pasitraukė atatupsta, sekretorius užtrenkė duris. 

— Sulaukei svečio! Pasilinksminkite į sveikatą! — tepasakė ir 
jo žingsnių aidas vėl ėmė tilti. 

Ji nedrįso nė cyptelėti. Kol galiausiai išgirdo trūkčiojantį, lyg 
springstantį... Leščiuko balsą. 

- Tai aš. 

Apstulbusi ji didžiausiomis valios pastangomis sušnibždėjo: 

- Iš kur?! 

— Prašau mane atrišti, - teišgirdo ji. 

Maja pasilenkė prie jo ir, kol narpliojo mazgus, Leščiukas 
pašnibždom jai papasakojo, kas atsitiko ir kodėl jis leidosi Cho- 
lavickio surišamas. 

Merginai atrodė, kad čia kalbėti negalima - kad žmogaus 
balsas šiame kambaryje kažką pažeidžia - ir provokuoja... 

Viena vertus, atsiradus Leščiukui ji atsikratė paniško sustingi- 
mo, - vaikinas toje nežmoniškoje vietoje suteikė ramybės, žmo- 
niškumo. Kita vertus, kai šitaip tamsoje stovėjo prie jo, neturėjo 
nė mažiausios garantijos, kad jis neišprotės iš baimės, nepuls, 
ko nors nepadarys, kad jo neištiks priepuolis - ir tai dar labiau 
stiprino baimę. 

Jeigu jau ji bijojo, ką kalbėti apie jį! 

Maja tamsoje jo nematė. Negalėjo patikrinti, kaip jis dabar 
laikosi. 

Jie tylėjo. 

- Ar tai ten? - paklausė jis. - Kurioje pusėje? Ten? 

Paėmė ją už rankos ir parodė kryptį. 

— Taip. 

- Juda? 

- Juda. 

Jie nutilo. Ir vėl begalinis pasibjaurėjimas, grėsmė, įsiūtis, be- 
sikaupiantis tyloje, vėl konvulsyvus judėjimas. Maja pagalvojo, 
kad dabar, dabar jau prasidės, kai jis atsidūrė čia, kad tarp jų 
turi, privalo, kažkas įvykti, kitaip būti negali! Ir jo buvimas čia, 
tamsoje, užuot ją raminęs, dar labiau gąsdino. 

Juk jį bet kada gali apimti beprotybė, jis gali iškrėsti ką nors 
baisaus! Matyt, taip jau lemta! 

Įlindusi į kampą ji nedrįso nė pajudėti. Laukė. 

Ir nedrįso užduoti jokio klausimo, nes buvo tikra, kad jo atsa- 
kymas bus persmelktas siaubo gaidelių, o tada ir ji nebeištvers, 
ir ją liete užlies ir nuskandins klaikios baimės bangos! 

Buvo tikra, kad ir jis iš baimės negali pajudėti, negali ištarti 
nė garso. 

Tada išgirdo: 

— Nair ką? Nieko nėra? O aš maniau, kad čia tikrai kažkas 
darosi! 

Ji mėšlungiškai čiupo jį už rankos. 

— Negi nejaučiate... Kad tai juda? Juda? 

Leščiukas nusijuokė. 

— Nieko nejaučiu. Tai jums tik atrodo! Kas čia gali judėti! 

Ar jis proto neteko? Ar pamiršo, kur esąs? Majai jo tonas 
pasirodė neįmanomas, neįtikėtinas. 

— Tyliau! 

Bet jis žengė kelis žingsnius kambario gilumon. 

Majos širdis nustojo plakti! 

Dabar! Dabar jis tai palies! Kažkas turi nutikti! Tegu neliečia! 

Jai rodės, kad kas sutraškės - sudejuos - staiga jie pamatys... 

O Leščiukas krapštėsi tame kampe. 

Ir švilpavo! 

Švilpavo pro dantis. 

— Negaliu užčiuopti. Aha, jau turiu! Ant vagio kabojo? Papras- 
čiausias rankšluostis, ir tiek! Būta čia ko! Na, lauk! 

Išvydo jo figūrą lango fone —ir rankšluostį metančios rankos 
judesį. O jo plaukai Majai pasirodė keisti. 

- Ir po visos baimės! Ojeigu tas Cholavickis pamėgintų įkišti 
čia snapą, užtvočiau jam per snukį. Turime pasėdėti čia iki ryto, 
o paskui... 

Nebaigė. 

Pasieny stovinčios viryklės viršutinė plokštė pakilo išplėšta iš 
savo vietos ir su trenksmu plojosi į akmenines grindis. Atrodė, 
kad viryklė susprogo. 

Maja suriko. 

O viryklėje kažkas krutėjo, brazdinosi ir kvėpavo - kažkokia 
masė. 

Galiausiai kambarį užliejo neryški degtuko švieselė. 

Toje švieselėje ji pamatė aukštą, lengvai atpažįstamą Han- 
dričiaus figūrą, - jis pamažu repečkojosi iš viryklės griuvėsių. 

Žiojosi kažką sakyti, bet tuo metu pilies gilumoje nuaidėjo 
šūviai. 

- Bėkite iš čia! - sušuko ūkininkas. — Štai čia yra išėjimas! 
Greičiau! 

Ir kol Maja su Leščiuku lindo į viryklės gelmę, jis stovėjo ir 
susikaupęs, vertu pasigailėjimo veidu dairėsi aplinkui. 

— Jau esu čia buvęs, - šnibždėjo jis. 


PABAIGA 


— Vadinasi, - tarė Hinčas, kartu su profesoriumi Skolinskiu 
įeidamas į senąją virtuvę, - galima maždaug atkurti tragediją, 
kuri čia kadaise vyko. 

Buvo šviesu. Už lango giedojo paukščiai. Kambarys, kai ne- 
beliko rankšluosčio, atrodė mielas ir jaukus. 

- Įsivaizduokime, - toliau kalbėjo aiškiaregys, - kas dėjosi tą 
paskutinę naktį, kai Franius pasiekė įsiūčio ribą. Kunigaikštis 
kaip visada priėjo prie durų ir maldavo atleisti. Franius atsakė 
patyčiomis. 

„Jau aš tau atleisiu!“ — šaukė braukdamas pirštu sau per gerk- 
lę - tai turėjo reikšti, kad papjaus tėvą ir pasipjaus pats. Matote 
tą plyšį duryse? Per tą plyšį kunigaikštis ir pamatė Franiaus 
gestą. 

Tada, apimtas neapykantos šėlo, nelaimingasis vaikinas čiupo 
rankšluostį ir užspringo, susikišęs jį sau į burną ir apsivyniojęs 
aplink kaklą. Kunigaikštis apalpo. O kai atsipeikėjo, Franių jau 
rado be gyvybės ženklų. 

Hinčas ir Skolinskis palinko virš viryklės. 

— Taip, - tarė profesorius, - dugne yra pramušta anga, tarsi 
koks dūmtraukis, kuris leidžiasi net į rūsį. Turbūt čia koks ka- 
daise pradėtas ir nebaigtas perstatymas. 

— Matau šitai! - kalbėjo Hinčas užsimerkdamas. - Kunigaikš- 
tis, atsipeikėjęs iš nuoalpio, visiškai praranda protą. Jis įpuola į 
kambarį, nežino, ką daryti su kūnu, nori nuo savęs ir nuo kitų 
šį baisų faktą nuslėpti, galiausiai skubėdamas, pusiau pamišęs, 
įgrūda kūną į viryklę - ir kūnas nukrinta net į pačią apačią! 

Profesorius ištraukė galvą iš viryklės. 

— Aha, dabar suprantu, kodėl kunigaikštis įsirengė koplyčią 
rūsyje. Tai buvo vieta, kur, - jo apskaičiavimu, - ilsėjosi mylimojo 
sūnaus palaikai. 

— Jis nežinojo, kad tas dūmtraukis sujungtas su požeminiu 
koridoriumi, vedančiu iš pilies. Nežinojo, kad Franius ne už- 
springo, o tik prarado sąmonę. 

Jam neatėjo į galvą, kad šitaip niekas negalėtų nusižudyti. Ir 
galiausiai jis nežinojo, kad Franius, išsigavęs iš pilies, dėl ner- 
vinio šoko visiškai prarado atmintį. 

— Keista, kad niekas iš čionykščių Žmonių neatpažino, kad 
Handričius - tai Franius, - tarė profesorius. 

— Klausiau apie tai Handričiaus, - atsakė Hinčas. - Jis papa- 
sakojo, kad po poros savaičių atsipeikėjo Liubline, kamuojamas 
šiltinės. Jį globojo geri žmonės. Dėl prarastos atminties buvo 
kaltinama šiltinė. 

Ten susipažino su dabartine savo žmona. Grįžo čia tik po 
daugelio metų. Manau, ji viena įtarė, kad vyras susijęs su le- 
genda apie Franių ir pilimi, bet dėl suprantamų priežasčių nuo 
jo tai slėpė. 

O kunigaikštis? Kunigaikštis, aklai griebdamasis paskutinės 
vilties, kaip daro bepročiai, įsikalė, kad tas žiaurus Franiaus 
gestas buvo atleidimo ženklas! Vis laukė, kad Franius jam atleis, 
kaip žadėjo. 

— Vadinasi, Cholavickis prasėdėjo čia visą naktį ir nieko ne- 
pamatė. Tada iš kur sužinojo ženklą? 

- Iš Ziolkovskos. Toji boba buvo su juo susimokiusi ir pasakė, 
ką mes atradome per seansą. Kambaryje jis nieko nepamatė, nors 
išsėdėjo visą naktį. Rankšluostis judėjo vis smarkiau - o paskui 
vis silpniau. Ir niekas nepasirodė. 

— Tai ką, čia, tiesą sakant, nė nesivaideno? - nusivylęs klau- 
sinėjo Skolinskis 

— Ne, nesivaideno. Tik tiek, kad tas rankšluostis judėjo. 

Jie išėjo iš kambario ir nusileido į pilies kiemą. Kaitino saulė. 

Ryški vidurdienio šviesa apnuogino liūdną, apleistą senąją 
pilį - žolės kuokštus, kyšančius iš akmenų plyšių, susidariusių 
išsijudinus mūro akmenims, sutrūkinėjusį tinką, rudas sudūlė- 
jusių plytų dėmes, pilkus pratakus, žaliai apėjusius samanomis. 

- Po kelerių metų čia teliks griuvėsiai, - negarsiai tarė Hinčas. 

— Tai dar nežinia. 

- Ar ketinate remontuoti šią griuveną? 

— Mano sutartis su kunigaikščiu kol kas to nenumato. Ką gi, 
viską paveldės Handričius, aš esu tik menotyrininkas, jei tai nėra 
per skambu. Turiu rūpintis kilnojamuoju turtu, atlikti eksperti- 
zes, vertingus daiktus perduoti muziejams... 

— Liks tik griuvėsiai, - įsiterpė Hinčas. 

- Ateitis parodys. Žinoma, jeigu niekas pilimi nepasirūpins, 
ji sugrius galutinai. Bet kunigaikštis dar turi laiko apie viską 
pagalvoti. 

— Taip manote? 

— Matausi su juo kasdien ir manau, kad jis pamažu grįžta į 
gyvenimą. Tasai senukas panašus į savo pilį. Jo psichiką dengė 
vis storesnis tarsi kokių voratinklių ir dulkių sluoksnis. Gerokai 
prie to prisidėjo ir tas niekšas Cholavickis. Kankino senį, - tai ty- 

čiojosi iš jo, tai kurstė viltis, tai vėl šaipėsi ir terorizavo, gąsdino. 
Mokėjo pasinaudoti senio manija, nors nesuprato tokios būsenos 
priežasčių. Niekšas, šaltakraujis rafinuotas niekšas. 

- Bet ir pats susipainiojo savo niekšybėse. 

— Taip jau nutinka visiems niekšams. 

- Ir kaip? Ar išsikapanos? 

- Iš ko? A, kai mėgino nusišauti?.. Veikiausiai. Daktarai iš pat 
pradžių pasakė, kad tai nesunki žaizda. Daktaras Darašas tvirti- 
na, kad šitaip šauna dviejų tipų savižudžiai - arba komediantai, 
arba bailiai. Kulka į krūtinę?.. Ką gi, sulaužyti du šonkauliai, 
sudraskyti raumenys... Juk tokio šimtamečio pyškalo kulka buvo 
didžiulė. Bet nieko, išsilaižys. 

— Kunigaikštis nieko apie tai nežino? 

— Ne. Kai išvežėme Cholavickį, dar nebuvo atgavęs sąmo- 
nės. Gžegožas tylės - nes nuoširdžiai prisirišęs prie senuko. 
Handričius irgi. 

— Tikriau - Franius. O ką Franius mano apie kunigaikščio 
projektus? 

— Regis, jiems neprieštarauja. 

— Vadinasi, profesoriau, galiausiai jūs laimėjote savo partiją. 
Pilis liks kunigaikščiui ir Franiui, o meno kūriniai keliaus ilsėtis 
į Muziejus? Taip, kaip jūs ir svajojote? 

— Turiu tokią viltį. Bet norėčiau, kad ir pilis neprapultų. Tie 
seni mūrai dar gali išstovėti daugybę metų. Iš išorės - griuvė- 
siai, bet mūras dar laikosi. Ištisinis akmuo. Tik reikia pakeisti 
perdangas, grindis, sustiprinti pamatus, iš naujo nutinkuoti - ir 
šita gaišena prisikeltų iš numirusiųjų. 

- Taip, kaip prikėlėme kunigaikštį. 

— Cha, čia vieno sukrėtimo neužteks. Reikia nemažų pastangų 
ir lėšų. Bėt manau, kad pinigų bus įmanoma rasti. Tuose senuose 

kambariuose gali įsikurti kas tik nori — prieglauda, mokykla, 
muziejus... Tai apsimoka. Galima net čionykščių lobių neišvežti, 
palikti juos pilyje, tik rūpestingai prižiūrėti. 

Jie ėjo aplink tuos niūrius mūrus palei apsauginį griovį, klu- 
pinėdami ant išklibusių kiemo grindinio akmenų ir piktžolėmis 
apaugusių duobių. 

— Tikra pasakos apie miegančiąją gražuolę iliustracija, — 
džiaugėsi profesorius, lazda rodydamas į bokštą, kylantį aukštai 
virš rauplėtų sienų, virš mūrų išgriuvų, virš galingų sutvirtinimų 
likučių. 

— Bet čia jau bunda naujas gyvenimas. Pažvelk, profesoriau, 
Gžegožas atidaro langus, Handričiova jau spėjo atvažiuoti ir vir- 
tuvėje taiso valgį, Franius jau nurodinėja naujiems pusberniams. 
Netrukus čia viskas pasikeis. 

— Pikti burtai prarado savo galią. Užnuodyto obuolio vaid- 
menį atliko... 

— Rankšluostis, - rimtai užbaigė Hinčas. - Jis turi gulėti kaž- 
kur čia, jei tik iki šiol jo niekas nerado. 

— Štai, — tarė profesorius, vesdamas Hinčą palei sieną, - se- 
nosios virtuvės langas. 

— Tai kur tas rankšluostis? O, šit ir mūsų pokštininkas! - Hin- 
čas parodė rankšluostį, baltuojantį žolėje. 

Leščiuko išmestas, jis gulėjo čia ir neatrodė nei baisus, nei 
grėsmingas. Tačiau abu ponai nesiartindami nepatikliai žiūrėjo 
i ji. 

Profesorius nurijo seiles. Vis dėlto jautė pasibjaurėjimą ta 
audinio atraiža, kuri, regis, vis dar virpa ir riečiasi, nors beveik 
nepastebimai. 

- Jį reikia sudeginti, - su pasišlykštėjimu tarė jis. 

- One! - atsakė aiškiaregys. - Šis rankšluostis kartu su rašik- 
liu — vienintelis neištirtas visos šios istorijos punktas. Paimsiu 
juos į Varšuvą ir ištirsiu moksliškai. Pažiūrėsime, kas tai yra! 
Kokia energija juos judina! 

— Tik atsargiai! Nepamirškite, kad tokių dalykų liesti ir likti 
nenubaustam neišeina! 

— Ak! - atsakė Hinčas. - Kuo ilgiau apie tai mąstau, tuo labiau 
esu linkęs daryti prielaidą, kad dėl Leščiuko pamišimo tik labai 
menkai kalti rankšluosčio fluidai, neabejotinai egzistavę. Tai 
mįslingas nutikimas. Tikroji jo pamišimo priežastis buvo Maja. 
Matote, - toliau aiškino jis, - kai Žmogaus gyvenime atsiranda 
tikrai paslaptingas ir neištirtas reiškinys, esame linkę išsyk visą 
kaltę suversti jam - jo poveikiui. Tai didžiulė klaida. Be abejo, 
egzistuoja dar daugybė jėgų ir reiškinių, pranokstančių mūsų 
žinias apie pasaulį, bet jų poveikio negalima perdėti. Žmogus 
pats yra savo likimo kalvis. Lemia charakteris, suvokimas, tikėji- 
mas, 0 ne akli ir tamsūs fluidai. Kiekvieno žmogaus gyvenimas, 
kiekvienas mūsų nuotykis yra truputį neaiškus ir paslaptingas. 
Gyvename pasaulyje, kuriame dar nėra viskas ištirta ir atrasta. 
Bet to aiškumo, kuris jau yra, geros valios žmogui užtenka. 

Jis nuleido balsą: 

— Taigi nebijau mechaninės to skuduro įtakos. Su tuo visada 
susitvarkysime, nors lūpos mums pajuostų kaip anglys. Beje, - 
lyg šiaip sau pridūrė jis, - ar pastebėjote, kad tas Leščiuko rašiklis 
buvo... rašalinis? 

Profesorius žvilgtelėjo į jį. 

— Na, nesvarbu, - tarė Hinčas, — tai vis tiek nieko nepaaiškintų. 
Kartoju, mes veltui stengiamės suprasti viską. Mūsų gyveni- 
mas slenka gaubiamas prieblandos. Turbūt daugelį paslapčių 

galėtume paaiškinti natūraliomis priežastimis, bet visada liks 
bent šiek tiek nepaaiškinamų. Ir taip visada. Šiaip ar taip, viena 
mes žinome tiksliai - senojoje virtuvėje nevyko nieko ypatingo. 
Tiesiog naktį rankšluostis judėjo smarkiau, ir tiek. Žmonės iš- 
protėdavo paveikti baimės ir vaizduotės - kaip visada nuo pat 
pasaulio pradžios. 

- Bet aš vis tiek esu linkęs rankomis jo neliesti, - tarė profe- 
sorius, atsargiai užkabinęs rankšluostį šakaliu. 

Hinčas atlaidžiai nusišypsojo. 

— Kaip mokslininkas turite per mažai skepsio, profesoriau. 

- Ak, jei pats nebūčiau liudininkas skandalo, kilusio dėl to 
skuduro... Brrrr! Kai prisimenu naktį, praleistą akis į akį su juo! 

- Pasirodo, kad ir mokslininko vaizduotė įstengia paveikti 
jo gebėjimą protauti. 

— Be abejo. Tačiau leiskite jums pasakyti, kad, nors esate ar- 
čiau antgamtinių reiškinių nei aš, paprastas homo sapiens, jūs vis 
dėlto pernelyg didelis skeptikas. 

— Pavyzdžiui? 

- Pavyzdžiui, dėl mėlynuojančių Leščiuko lūpų, jūsų nuo- 
mone, kaltas rašalinis rašiklis, bet gal tada pamėgintumėte man 
paaiškinti, kodėl judėjo tas rankšluostis? 

- Skeptikas pasakytų: veikiausiai skudurą judino skersvė- 
jis. Ir paieškotų plyšio sienoje, kaip tik toje vietoje, kur kabėjo 
rankšluostis. 

Profesorius prisiversdamas, nenuoširdžiai, nusijuokė. 

— Vadinasi, viskas aišku? Nebeliko jokių paslapčių... Tačiau, 
mielasis pone, nors sveikas protas triumfuoja, įveikęs pramanus, 
gal galėtumėte parodyti dar vieną kritiško skeptiškumo pavyzdį 
ir savo paties rankomis tą bjaurybę įdėti į lagaminėlį?.. 

Hinčas prikando lūpą. Suraukė antakius. 

- Jūs jau nepykite, - rimtai dėstė toliau profesorius. - Į savo 
pasiūlymą aš žiūriu labai rimtai. Ar suprantate, kas man rūpi? 

- Taip, - burbtelėjo Hinčas. 

Ir iš lėto pasilenkė prie rankšluosčio. Bet profesorius tučtuo- 
jau čiupo ištiestą jo ranką ir truktelėjo atgal. 

— Gana! - sušuko. - Man to gana... 

— Ko? 

— Pirma, netgi jūs sudvejojote ir akimirką stabtelėjote, nors 
nebijote „mechaninės to skuduro įtakos“. Juk taip pasakėte, ar 
ne? Antra, vis dėlto pasiryžote. Labai įdomus eksperimentas 
žmogaus psichikos tyrinėtojui. 

— O išvada? 

— Kad jūs nesate skeptikas. Kaip ir aš. 

— Mielas profesoriau, - Hinčas paplekšnojo jam per petį, - ar 
tikrai verta būti grynu skeptiku, be jokio paįvairinimo? Juk tada 
gyvenimas netektų visų iliuzijų, kurios jam suteikia tiek spal- 
vų. Gilintis į paslaptis smagu, bet dėl poreikio pažinti, o ne dėl 
netikėjimo triumfo. Ir koks neigimas suteiks jums malonumo?.. 

—- Tegyvuoja romantizmas, - pasišaipė profesorius. — Liki- 
me kiekvienas prie savo nuomonės. Ir todėl... pasinaudokime 
šakaliu, o ne ranka, kad tą daiktą įdėtume ten, kur niekas jo 
nepamatys. 

Jie įmetė rankšluostį į mažą lagaminėlį ir grįžo į Polyką. 

— Ar matėtės su Maja? - paklausė Skolinskis jiems lipant iš 
brikos. 

— Ne. Dar nespėjau su ja pasikalbėti. O turiu jai naujienų. 
Man paskambino teisėjas tardytojas dėl Maliniako bylos. Ar 
žinote, kas jį nužudė? Markizė. Jie rado plyšį sienoje, pro kurį 
buvo prakišusi virvelę. O viskas paaiškėjo visai neseniai, kai tei- 
sėjui į rankas pateko kriminalinis romanas Vampyro gniaužtuose. 

Paaiškėjo, kad markizė tiesiog nukopijavo vieną tos knygos 
sceną. Ten žudikas padeda kilpą ant lovos taip, kad užtenka 
tik patraukti už jos galo, ir toji užslenka miegančiajam ant kak- 
lo. Žinoma, ji visa tai parengė dar prieš Maliniakui atsigulant 
į lovą, todėl galėjo jį pasmaugti, nors jo kambario durys buvo 
užrakintos iš vidaus. Kokia pabaisa! Jei Leščiukas nebūtų tapęs 
atsitiktiniu Žmogžudystės liudininku ir jeigu Maja nebūtų atida- 
riusi lango, kad jį įleistų, jokia jėga pasaulyje nebūtų merginos 
apsaugojusi nuo neteisingo kaltinimo. Tsss... Štai ir ji. Profeso- 
riau, nė žodelio apie tai, kad rankšluostį turime lagaminėlyje, 
neverta dar kartą bandyti jos drąsos ir atsparumo. Greitai nu- 
neškite jį į namus! 

Deja! Profesorius pernelyg paskubėjo ir - nutiko katastrofa! 
Lagaminėlis užkliuvo už ranktūrio, atsidarė - rankšluostis iškri- 
to per du žingsnius nuo Majos, kuri kaip tik artėjo prie brikos. 

Ji sustojo kaip įbesta. 

— Nieko tokio! Nieko tokio! - sušuko Hinčas, stengdamasis 
pridengti rankšluostį savo kūnu. 

- Jūs nesijaudinkite, - tarė Maja, - man jis jau nekelia jokio 
siaubo. 

Ir koja lengvai pajudino pavojingą skudurą. 

- Jūs nebijote? - nustebęs paklausė profesorius. 

- Nė kiek. Juk Leščiukas išmetė jį pro langą, ir nieko jam 
neatsitiko. 

— Bravo! - susijaudinęs sušuko Hinčas. - Ar tai reiškia, kad 
įveikėte baimę? Kad rankšluostis jau nebeturi jums jokios įtakos? 

— Nė mažiausios. O ar žinote, ponai, kodėl? 

Ji ranka parodė į Leščiuką, kuris alėja artėjo prie jų. 

— Todėl, - tarė ji. 

Jie šūktelėjo iš nustebimo - Leščiukas buvo žilut žilutėlis! 

Naktį, kai visi kartu važiavo iš pilies, jie to nepastebėjo. Bet 
dabar, dienos šviesoje, jo galva buvo balta kaip pienas, jis atrodė 
lyg užburtas. 

— Turite gerai pažinti moters sielą, - tarsi juokais, bet iš tikrų- 
jų apimta tikrų tikriausio susijaudinimo tarė Maja, kai visi trys 
susėdo ant suoliuko prie teniso korto. - Pati kambaryje bijojau 
pragariškai, bet dar labiau ėmiau bijoti tada, kai ten atsidūrė ir Leš- 
čiukas. Tamsoje jo nemačiau. Įsivaizdavau, kad jis bijo dar labiau 
už mane, todėl bijojau - jei galima taip pasakyti - dar labiau dėljo. 
Paskui, kai jis švilpaudamas išmetė rankšluostį, supratau, kad jis 
visiškai nebijo. O tai buvo dar blogiau. Pamaniau, kad jis pernelyg 
bukas, per menko protelio, kad bijotų. Jo atsiradimas kambaryje 
man tapo nebesvarbus. Nes ligi tol tai maniau, kad jis aukojasi 
dėl manęs, o dabar suvokiau, kad jam tai vieni niekai. Suprantate, 
ašjo nepažinojau. Manjis atrodė tamsesnis už tą kambarį. Atrodė 
kitoks nei aš. Ir tik rytą, išvydusi, kad jis švilpiniuodamas ir tą 
rankšluostį išmesdamas pražilo, - tik tada supratau... 

Maja sumikčiojo ir nutilo. 

— Jis rado savyje jėgų, nes jūs išdrįsote nueiti į tą kambarį. 
Jis užsikrėtė jūsų drąsa ir ryžtu, - tarė Hinčas, neslėpdamas 
džiaugsmo. — Bet aš turiu jums naujieną. Jau išsiaiškinta, kas 
nužudė Maliniaką. 

— Man neįdomu. 

— Kaip?! Jums neįdomu? 

— Ne. Tikrai žinau, kad ne jis. Ir ne aš. Suprantate, - ji toliau 
kalbėjo iš lėto, žvilgsniu aprėpdama seną dvarą, sodą ir pastatus 
gilumoje, - mes ilgai abejojome vienas kitu, bet jeigu jau ėmėme 
pasitikėti, tai dabar jokia, net pati baisiausia, istorija nebesukels 
mums abejonių. Ir joks fluidas prie mūsų nebeprilips. Mes esa- 
me - kaip čia pasakius - impregnuoti. 

- Ačiū Dievui! - tarė aiškiaregys. — Galų gale tą supratote! 
Šiame pasaulyje, kupiname neaiškumų ir mįslių, prieblandos ir 
drumzlių, stebuklų ir klaidų, yra tik viena neklystama tiesa — 
charakterio tiesa! 


